Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις». Η Διάσκεψη των Προέδρων αποφάσισε στη συνεδρίαση της 13ης Οκτωβρίου 2016 τη συζήτηση του νομοσχεδίου σε δύο συνεδριάσεις. Στη σημερινή συνεδρίαση θα συζητηθεί το νομοσχέδιο επί της αρχής. Στη συνεδρίαση της Τρίτης 18 Οκτωβρίου 2016, που θα αρχίσει κανονικά στις 10.00΄, θα συζητηθούν τα άρθρα και οι τροπολογίες του νομοσχεδίου ως μία ενότητα. Σήμερα έχουμε πάρει, κατ' αρχάς, μία απόφαση στη Διάσκεψη των Προέδρων, η συνεδρίαση από τις 13.00΄ που αρχίζουμε να πάει μέχρι τις 18.00΄. Έχοντας χρονομετρήσει τους χρόνους των γενικών εισηγητών και αγορητών, τους χρόνους των Κοινοβουλευτικών Εκπροσώπων και τον χρόνο της Κυβέρνησης, θα μείνει και λίγος χρόνος να μιλήσουν και κάποιοι συνάδελφοι από αυτούς που θα εγγραφούν κατά τη διάρκεια της ομιλίας των δύο πρώτων εισηγητών. Θα βάλετε την κάρτα σας και θα ανοίξει το σύστημα για να εγγραφείτε. Επειδή, όμως, πληροφορήθηκα ότι θα υπάρχουν δύο μόνο ερωτήσεις για τον κοινοβουλευτικό έλεγχο - και να ενημερώσετε την αρμόδια υπηρεσία να μην έρθουν οι δύο Υπουργοί στις έξι - , σκέφτομαι να το τραβήξω λίγο, εξίμισι μέχρι επτά η ώρα, εάν έχω τη σύμφωνη γνώμη σας, ώστε να μιλήσουν σήμερα και κάποιοι εκ των συναδέλφων Βουλευτών που θα εγγραφούν. Όσοι δεν προλάβουν να μιλήσουν σήμερα από τους Βουλευτές, θα μιλήσουν αύριο χωρίς να ξαναεγγραφούν. Θα συνεχιστεί ο κατάλογος και επί της αρχής και επί των άρθρων και επί των τροπολογιών. Για τις τροπολογίες τώρα. Τρεις από τις τροπολογίες συζητήθηκαν στην επιτροπή και έχουν ενσωματωθεί στο νομοσχέδιο σε άρθρα. Νομίζω ότι είναι το 15, το 16 και το 17. Μένουν τώρα τέσσερις τροπολογίες - η μία αποσύρθηκε - και δύο που ήρθαν σήμερα το πρωί. Ενημέρωσα τους Υπουργούς και πλην του κ. Βίτσα, ο οποίος θα λείπει αύριο και παρακάλεσε να έρθει σήμερα κατά τις δυόμισι με τρεις η ώρα, να παρουσιάσει την τροπολογία του Υπουργείου Εθνικής Άμυνας, θα έρθουν αύριο οι υπόλοιποι Υπουργοί στην αρχή της συνεδρίασης να παρουσιάσουν τις τροπολογίες, ώστε τα κόμματα να έχουν υπ' όψιν τους περί τίνος πρόκειται και ποια είναι η θέση της Κυβέρνησης, ώστε όταν θα τοποθετηθούν εκ νέου οι εισηγητές, οι αγορητές και οι Κοινοβουλευτικοί Εκπρόσωποι και οι Βουλευτές, βέβαια, που δεν θα έχουν μιλήσει, να έχουν εικόνα και να μιλήσουν. Ο κύριος Υπουργός έχει στείλει για να μονογραφούν κάποιες νομοτεχνικές βελτιώσεις επί του νομοσχεδίου, τις οποίες θα καταθέσει στα Πρακτικά και θα σας τις μοιράσουμε, μετά τον πρώτο εισηγητή τον κ. Γαβρόγλου, ώστε όταν θα τοποθετείστε, να ξέρετε ποιες είναι και οι νομοθετικές βελτιώσεις. Επί της διαδικασίας που ακούσατε συμφωνεί το Σώμα;
Ομοφώνως, λοιπόν, εγκρίνεται η διαδικασία και καλείται στο Βήμα ο κ. Γαβρόγλου.
Κύριε Πρόεδρε, μπορώ να έχω τον λόγο;
Έχετε έτοιμες τις νομοτεχνικές βελτιώσεις;
Όχι. Θα ήθελα να κάνω μια εισήγηση.
Η εισήγησή σας συνήθως γίνεται, αφού μιλήσουν οι εισηγητές και οι αγορητές και πριν μιλήσουν οι Κοινοβουλευτικοί Εκπρόσωποι και οι Βουλευτές παίρνετε τον λόγο εσείς. Όχι ότι απαγορεύεται να μιλήσετε και τώρα, αλλά έτσι γίνεται. Ελάτε, κύριε Γαβρόγλου. Έχετε τον λόγο για δεκαπέντε λεπτά, κύριε καθηγητά.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα είμαστε στην εξαιρετικά ευχάριστη θέση, να μιλήσουμε και να συζητήσουμε για την ίδρυση και τη λειτουργία ενός νέου θεσμού, ενός νέου ιδρύματος που θα μπορεί να προσδιορίζει μαζί με τις κατευθύνσεις της έρευνας και τη χρηματοδότησή της. Είναι ένας ανεξάρτητος οργανισμός και είναι ένας θεσμός, ο οποίος συνηθίζεται να λειτουργεί, κι έχει αποκτήσει τεράστιο κύρος, σε χώρες της Ευρώπης σίγουρα αλλά και στις Ηνωμένες Πολιτείες. Έχουμε, λοιπόν, να κάνουμε με έναν καινούργιο θεσμό και ως εκ τούτου θα είχε τεράστια σημασία, να υπάρξει η όσο γίνεται μεγαλύτερη συναίνεση γύρω και από το εγχείρημα της ίδρυσης αλλά και γύρω από το εγχείρημα της συγκρότησής του. Ένα επιπρόσθετο στοιχείο, που θα πρέπει να τονιστεί, είναι ότι η ίδρυση αυτού του θεσμού - και είμαι σίγουρος ότι επ' αυτού θα μιλήσει πολύ αναλυτικά και ο Υπουργός - γίνεται με όρους ανάπτυξης, δεν γίνεται με όρους της σημερινής κρίσης, δεν γίνεται για να διαχειριστούμε την κρίση. Όπως πολύ εύστοχα είπε κάποιος συνάδελφος, δεν γίνεται για να διαχειριστούμε τη μιζέρια. Είναι ένας θεσμός που μπορεί να αποκτήσει τεράστια δυναμική. Έχει υπάρξει μια εντυπωσιακή συζήτηση και συμφωνία με την Ευρωπαϊκή Τράπεζα Επενδύσεων και, βεβαίως, μια κυβερνητική δέσμευση για χρηματοδότηση άμεσα του ίδιου του θεσμού. Με αυτή την έννοια είναι ένας θεσμός που κοιτάει μπροστά και άρα είναι μέρος ενός αναπτυξιακού σχεδίου, που έχει σχέση με την έρευνα και προφανώς με την εκπαίδευση. Θα κάνω μια μικρή παρένθεση, γιατί συνήθως τέτοιου είδους συζητήσεις συνοδεύονται με το πόσο καλοί είμαστε στους διάφορους δείκτες που εκφράζουν διεθνώς ερευνητικές δραστηριότητες, ακόμη και εκπαιδευτικές δραστηριότητες και γενικότερα την παραγωγή που εξαρτάται από το έργο των ερευνητών. Αυτό ισχύει αλλά ταυτοχρόνως ισχύει και κάτι άλλο. Οι άνθρωποί μας, οι Έλληνες ερευνητές που δουλεύουν, κυρίως, στα ερευνητικά ιδρύματα και στα πανεπιστήμια, έχουν κουραστεί, διότι λειτουργούν σε θεσμούς με μια εντυπωσιακή υποχρηματοδότηση, με καθημερινές δυσκολίες, με μια δυσκολία ένταξης των νέων ανθρώπων κ.λπ.. Πρέπει, λοιπόν, να είμαστε πολύ αυστηροί και ρεαλιστές την ίδια στιγμή, δηλαδή και να αναγνωρίσουμε τις εξαιρετικά σημαντικές δυσκολίες που αντιμετωπίζουν αυτοί οι άνθρωποι και να παρέχουμε επιτέλους νέες προοπτικές - και το ίδρυμα είναι ακριβώς ένας τέτοιος θεσμός - αλλά ταυτοχρόνως και να είμαστε εξαιρετικά αυστηροί με όλους όσοι χρόνια τώρα ήταν λαθρεπιβάτες σε αυτές τις προσπάθειες. Δηλαδή έχουμε τώρα ένα ίδρυμα, που με τις διαδικασίες που προβλέπονται και την εξαιρετικά ευρεία συμμετοχή από πανεπιστήμια και ΤΕΙ θα καταφέρει να δημιουργήσει εκείνους τους όρους, όπου θα επιβραβευθούν οι άριστοι είτε όσοι είναι ήδη στα ερευνητικά κέντρα είτε όσοι είναι ήδη στα πανεπιστήμια, αλλά το σημαντικότερο κατά τη γνώμη μας όσοι είναι έξω από αυτούς τους θεσμούς, δηλαδή διάφοροι νέοι επιστήμονες. Στην Επιτροπή Μορφωτικών Υποθέσεων όπου συζητήθηκε το νομοσχέδιο, αρκετοί συνάδελφοι της Αντιπολίτευσης έθιξαν το θέμα της Γενικής Γραμματείας Έρευνας και Τεχνολογίας, της ΓΓΕΤ, λέγοντας ότι θα μπορούσε να παίξει τον αντίστοιχο ρόλο με αυτόν του ιδρύματος. Εδώ νομίζουμε ότι υπάρχει μια παρεξήγηση. Είναι άλλος ο ρόλος της Γενικής Γραμματείας Έρευνας και Τεχνολογίας και άλλος ο ρόλος του ιδρύματος που θα ιδρυθεί. Η Γενική Γραμματεία Έρευνας και Τεχνολογίας κατά κύριο λόγο έχει την ευθύνη διαχείρισης των ΕΣΠΑ και αυτό το κάνει με εξαιρετικά μεγάλη υπευθυνότητα και επιτυχία. Το νέο ίδρυμα θα αποφασίζει μαζί και με άλλους θεσμούς και κατευθύνσεις έρευνας και πού θα δοθούν οι προτεραιότητες. Αυτό είναι κάτι στο οποίο φαίνεται ότι δεν δίνεται μεγάλη σημασία, γιατί το πώς καθορίζονται οι κατευθύνσεις της έρευνας σε μια σύγχρονη χώρα, δεν είναι κάτι εξαιρετικά συγκεντρωτικό, δηλαδή λίγοι άνθρωποι να καθορίζουν αυτές τις κατευθύνσεις και αυτό να απλώνεται προς τα κάτω. Είναι η συνύπαρξη διαφορετικών φορέων σε συζήτηση με την κοινωνία και τους φορείς της και μέσα από αυτό συντίθεται μια ερευνητική πολιτική. Νομίζω ότι στον νόμο που ψηφίσαμε τον Μάιο και στη δημιουργία του ΕΣΕΚ, του Εθνικού Συμβουλίου Έρευνας και Καινοτομίας, συζητήσαμε αντίστοιχα θέματα. Επανέρχονται τα αντίστοιχα θέματα τώρα και σε αυτόν τον θεσμό. Η ύπαρξη, λοιπόν, διαφορετικών πόλων που είναι σε συνεννόηση μεταξύ τους και σε συνεννόηση με την κοινωνία για τον καθορισμό πολιτικών, είναι ένας πλούτος σε μια χώρα και δεν είναι κάτι το χαώδες. Αυτό, βεβαίως, να το συζητήσουμε - και καταλαβαίνω τους φόβους - να δούμε με ποιον τρόπο θα είναι δημιουργικότερο, με ποιον τρόπο, ας πούμε, δεν θα επιβληθεί μια συγκεκριμένη κατεύθυνση πάνω σε άλλες. Βεβαίως είναι πολύ σοβαρά ζητήματα. Όμως πρέπει να δούμε, πώς θα διαφυλάξουμε αυτόν τον πλουραλισμό, γιατί ο πλουραλισμός είναι - αν θέλετε - και ένας πλουραλισμός κοινωνικών μηνυμάτων, που παίρνει κάθε φορέας, ο οποίος έχει άλλα να προτάξει σε αυτές τις συζητήσεις. Εδώ, λοιπόν, νομίζω ότι και το ΕΣΕΚ και η Γενική Γραμματεία Έρευνας και Τεχνολογίας και το συγκεκριμένο ίδρυμα, είναι θεσμοί που θα μπορέσουν με μεγάλη επιτυχία να συνεργαστούν μεταξύ τους και για να βρεθούν, βεβαίως, και πρόσθετα κονδύλια. Διότι η έρευνα στην Ελλάδα θα πρέπει να ανοίξει κάτι, που ειδικά ο Υπουργός μάς το τονίζει κάθε φορά και αυτό είναι το άνοιγμα στην επιχειρηματικότητα. Όμως ας μη θεωρούμε ότι προβληματικοί είναι οι κυβερνητικοί θεσμοί, ενώ οι επιχειρήσεις, η οικονομία και η αγορά εργασίας είναι μια χαρά. Εδώ πρέπει και οι επιχειρήσεις και η αγορά εργασίας να επανακαθορίσουν λίγο τον ρόλο τους, θεωρώντας ότι η χρήση της καινοτομίας δεν είναι κάτι αυτόματο, αλλά χρειάζεται και επενδύσεις εκ μέρους των επενδυτών, εκ μέρους των επιχειρήσεων. Εδώ, δυστυχώς, πολλές επιχειρήσεις είναι «κακομαθημένες» επιχειρήσεις. Μιλώντας τώρα για επιχειρήσεις, ξέρω ότι προκαλώ τους αγαπημένους μου συναδέλφους του Κομμουνιστικού Κόμματος Ελλάδας. Τι εννοώ «προκαλώ»; Εννοώ ότι οι επιχειρήσεις, το μόνο που σκέπτονται είναι ο καπιταλισμός, τα κέρδη και προφανώς οτιδήποτε αξιοποιήσουν, θα το αξιοποιήσουν σε αυτή την κατεύθυνση. Αυτό είναι σωστό. Δεν το αμφισβητεί κανείς αυτό. Το ερώτημα είναι, αν στο υπάρχον σύστημα μπορούν ταυτοχρόνως να υπάρχουν και δραστηριότητες που αναπτύσσουν το κοινωνικό αγαθό, το δημόσιο αγαθό, γιατί τα αποτελέσματα της έρευνας βεβαίως αξιοποιούνται από τις επιχειρήσεις για τους δικούς τους λόγους. Το ερώτημά μας σήμερα σε αυτή τη συγκυρία, σε αυτή την ώρα και σε αυτόν τον κόσμο που ζούμε είναι, εάν μπορούμε να ανοίξουμε και εκείνες τις χαραμάδες, όπου θα υπάρχει και η έρευνα και τα αποτελέσματά της ως δημόσια αγαθά. Η δική μας πεποίθηση είναι ότι αυτό είναι δυνατό να γίνει. Θα γίνει αυτομάτως; Η απάντηση είναι όχι. Σε αυτό θα πρέπει να παίξουν ρόλο όλοι οι φορείς της κοινωνίας. Θα πρέπει να γίνει ανταγωνιστικά στις επιχειρήσεις; Η δική μας απάντηση είναι πάλι όχι, για να είμαι καθαρός. Προφανώς και οι επιχειρήσεις έχουν τον ρόλο τους, στον βαθμό που είναι και αυτές μέσα σε ένα πλαίσιο υγιούς επιχειρηματικότητας. Άρα αυτό το ίδρυμα μαζί με όλους τους άλλους θεσμούς έχουν και έναν στρατηγικό ρόλο, όχι μόνο για το πώς θα μοιράζουν τα χρήματα, όχι μόνο για το πώς αυτό θα γίνει με έναν αξιοκρατικό τρόπο, αλλά και για το πώς θα ανοιχτούν στην κοινωνία. Η κοινωνία ως προς τα ερευνητικά αποτελέσματα έχει ουσιαστικά δύο σκέλη. Το ένα σκέλος είναι, το πώς η υγιής επιχειρηματικότητα θα αξιοποιήσει καινοτομίες και το δεύτερο πώς οι δημόσιοι φορείς, οι δημόσιοι θεσμοί θα ενισχύσουν τα αποτελέσματα της έρευνας ως ένα κοινωνικό αγαθό, ως ένα δημόσιο αγαθό. Επιμένω ότι τίποτα δεν είναι δεδομένο και τίποτα δεν είναι εύκολο. Αυτός όμως είναι και ο στόχος μας. Θα ήθελα να κάνω μια πρόταση. Γνωρίζετε ότι στο αρχικό νομοσχέδιο δεν προβλεπόταν η συμμετοχή των ΤΕΙ στη γενική συνέλευση αυτού του ιδρύματος. Μετά από συζήτηση στην Επιτροπή Μορφωτικών Υποθέσεων με τους συναδέλφους από τα ΤΕΙ, αλλά και τις συζητήσεις που έγιναν με το Υπουργείο, τώρα τα ΤΕΙ αποτελούν μέρος αυτής της γενικής συνέλευσης. Αυτό το θεωρούμε πολύ θετικό, γιατί το θεωρούμε και ως έναν προπομπό αυτού που λέμε «ενιαίος χώρος έρευνας και τεχνολογίας». Το έχουμε πει, το ξαναλέμε και από αυτό το Βήμα. Το μέλλον των ΤΕΙ είναι η αναβάθμισή τους. Το μέλλον των ΤΕΙ δεν είναι να τα θεωρεί η κοινωνία ως δεύτερα πράγματα. Σ' αυτή τη λογική νομίζω ότι αυτό που γίνεται με τη γενική συνέλευση, είναι ένα πολύ στέρεο βήμα. Τελειώνω με αυτό που λέμε και ξαναλέμε και έχει σχέση με τους νέους επιστήμονες. Ένα από τα σοβαρότερα αν όχι το σοβαρότερο ζήτημα που αντιμετωπίζουν αυτή τη στιγμή οι ερευνητικοί θεσμοί, τα πανεπιστήμια, τα ερευνητικά κέντρα, τα ΤΕΙ κ.λπ., είναι το γεγονός ότι οι νέοι επιστήμονες μένουν έξω από αυτά. Αυτό που προτείνουμε, δεν είναι μόνο να ενταχθούν οι νέοι επιστήμονες σε νέες θέσεις. Αυτό είναι πάρα πολύ σημαντικό και ήδη άρχισε να γίνεται. Αυτό που προτείνουμε εμείς και κάνουμε ένα κάλεσμα σε αυτούς τους θεσμούς, είναι να ανοιχτούν προς την κοινωνία και στην κοινωνία τους περιμένουν εξαιρετικοί νέοι επιστήμονες. Το συγκεκριμένο ίδρυμα θα παρέχει όχι μόνο μεταδιδακτορικές υποτροφίες, αλλά θα παρέχει και όλα εκείνα τα μέσα με συγκεκριμένους κανόνες, όπου πια για να συνεργάζεσαι σε ερευνητικές ομάδες, δεν θα είναι υποχρεωτικό να είσαι μόνιμο μέλος των ΤΕΙ, των πανεπιστημίων ή των ερευνητικών κέντρων. Με αυτή την έννοια το ίδρυμα κάνει, αν θέλετε, και ιδεολογικά και πολιτικά ένα άνοιγμα σε αυτόν τον κόσμο που είναι έξω και πρέπει να βρεθούν συγκεκριμένοι τρόποι να συνεργάζονται αυτοί οι άνθρωποι με τα πανεπιστήμια και τα ΤΕΙ. Σας ευχαριστώ.
Και εμείς ευχαριστούμε. Τον λόγο έχει η κ. Αντωνίου, Βουλευτής της Νέας Δημοκρατίας, γενική εισηγήτρια του κόμματος της Αξιωματικής Αντιπολίτευσης.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα το νομοσχέδιο του ΕΛΙΔΕΚ, στον απόηχο της υπουργικής τροπολογίας με την οποία ο Υπουργός Επικρατείας κ. Νίκος Παππάς και οι υπόλοιποι συνυπογράφοντες Υπουργοί της Κυβέρνησης επιχείρησαν το βράδυ της προηγούμενης Παρασκευής, ως απόδειξη ακόμα μια φορά της καθεστωτικής νοοτροπίας που τους διακατέχει χωρίς να σέβονται τους θεσμούς της δικαιοσύνης.
Αποσύρθηκε αυτή.
Ναι, ναι, περιμένετε. Η τροπολογία αυτή αποσύρθηκε, όπως είπατε, κύριοι συνάδελφοι, αλλά θα δούμε, γιατί κάτι μου λέει ότι θα την επαναφέρετε, για να ρίξετε μαύρο στα τηλεοπτικά κανάλια. Γιατί την καταθέσατε, αφού την αποσύρατε, λοιπόν;
Αν μπλοκάρετε πάλι το ΕΣΡ…
Πάμε να δούμε το ίδρυμα που δημιουργείτε, το Ελληνικό Ίδρυμα Έρευνας και Καινοτομίας. Πρόκειται, λοιπόν, και πάλι, παρ' όλη την προετοιμασία επί ενάμιση χρόνο - το ακούμε ότι θα έρθει, ότι θα γίνει με τυμπανοκρουσίες - για ένα πρόχειρο, κακογραμμένο νομοσχέδιο με πάρα πολλές αναντιστοιχίες - το είπαμε και στην επιτροπή - μεταξύ των διατάξεων του σχεδίου νόμου και της αιτιολογικής έκθεσης, το οποίο ελάχιστα μοιάζει με το αρχικό σχέδιο της διαβούλευσης, που βγήκε μόνο για δώδεκα μέρες, οφείλω να πω. Μόνο κατά τη διάρκεια των συζητήσεων στις επιτροπές, αγαπητοί συνάδελφοι, κατατέθηκαν σχεδόν είκοσι τέσσερις νομοτεχνικές βελτιώσεις στα δεκατέσσερα άρθρα που έχει το νομοσχέδιο. Διπλάσιες! Δεν υπάρχει άλλο νομοθετικό προηγούμενο. Είναι προφανές ότι ή δεν ξέρετε τι κάνετε, κύριε Υπουργέ, ή δεν ξέρετε να νομοθετείτε, ένα από τα δύο. Ουσιαστικά μιλάμε για ένα καινούργιο, λέει, νομοσχέδιο μετά τις νομοτεχνικές βελτιώσεις Αυτές οι νομοτεχνικές βελτιώσεις αφορούν βασικές ρυθμίσεις του νομοσχεδίου, όχι τυπικά σφάλματα και ήταν όλες σε σημεία, που στηλιτεύσαμε ως Αξιωματική Αντιπολίτευση με κάθε δυνατό τρόπο. Πρόκειται, λοιπόν, για ένα νομοσχέδιο, στο οποίο διαπιστώνουμε ακόμη μια φορά την απαράδεκτη κοινοβουλευτική πρακτική σας, να εισάγετε πληθώρα υπουργικών τροπολογιών με παντελώς άσχετο με το αντικείμενο του νομοσχεδίου περιεχόμενο. Έχει καταντήσει πλέον ανέκδοτο. Πάμε, λοιπόν, να δούμε σε τι αφορά το νομοσχέδιο. Μετά από τις σχετικές τυμπανοκρουσίες και του Υπουργού του κ. Φωτάκη, πριν ενάμιση χρόνο, αλλά και από τον ίδιο τον Πρωθυπουργό στη ΔΕΘ, στην Ολομέλεια, λέτε ότι δημιουργείτε έναν νέο φορέα, το ΕΛΙΔΕΚ, που ουσιαστικά - απ' ό,τι βλέπουμε από το νομοσχέδιο - βασική του αρμοδιότητα είναι να διαχειριστεί μία χρηματοδότηση ύψους 180 εκατομμυρίων ευρώ, που θα καταβληθεί μέσα στην επόμενη τριετία, βάσει της σύμβασης που υπέγραψε το ελληνικό δημόσιο με την Ευρωπαϊκή Τράπεζα Επενδύσεων στις 15 Ιουλίου. Είναι μια δανειακή σύμβαση, που θα πρέπει να πούμε, ενώ ως Αξιωματική Αντιπολίτευση ζητούσαμε να μας την προσκομίσει ο Υπουργός, σας κατέθεσα στις 22 Ιουλίου αίτηση κατάθεσης εγγράφου, με την οποία ζητούσα και από τα δύο Υπουργεία να μου καταθέσουν τη σύμβαση - γι' αυτά θα πρέπει να ενημερωθούν και οι υπόλοιποι συνάδελφοι, που δεν είναι στις επιτροπές - και το ένα Υπουργείο μου έλεγε ότι αρμόδιο Υπουργείο είναι το άλλο. Το Υπουργείο Οικονομικών ότι αρμόδιο είναι το Υπουργείο Παιδείας και το Υπουργείο Παιδείας μού έλεγε ότι αρμόδιο είναι το Υπουργείο Οικονομικών. Καταθέτω και επίκαιρη ερώτηση. Πάλι δεν μας δόθηκε η σύμβαση. Γιατί ήταν τόσο επτασφράγιστο μυστικό, δεν ξέρω. Ήρθε, λοιπόν, το νομοσχέδιο. Μετά από πίεση όλης της Αντιπολίτευσης πλέον, επιτέλους, κατατέθηκε η σύμβαση με την ΕΤΕΠ. Έπρεπε, λοιπόν, να προηγηθούν όλα αυτά και δεν μας έχετε απαντήσει, γιατί την κρατούσατε ως επτασφράγιστο μυστικό τη σύμβαση. Έτσι, λοιπόν, αφού είδαμε τη δανειακή σύμβαση με την ΕΤΕΠ, σας διαβεβαιώσαμε - γιατί το είπαμε πολλές φορές στην επιτροπή - ότι δεν είμαστε αντίθετοι στο δάνειο αυτό καθαυτό. Σε αυτό που είμαστε αντίθετοι, είναι η σκοπιμότητα δημιουργίας ενός ακόμα φορέα, «νομικό πρόσωπο ιδιωτικού δικαίου μη κερδοσκοπικού χαρακτήρα», λέει. Νεολογισμός! Ποια είναι, αλήθεια, η ανάγκη δημιουργίας αυτού του ιδρύματος; Διαβάζοντας κανείς τους σκοπούς και τις αρμοδιότητες του ΕΛΙΔΕΚ, εύκολα αντιλαμβάνεται ότι συμπίπτουν απόλυτα με τις αρμοδιότητες και τους σκοπούς της ΓΓΕΤ, της Γενικής Γραμματείας Έρευνας και Τεχνολογίας. Σας το τόνισαν άλλωστε αυτό και όλοι και οι εκπρόσωποι των εργαζομένων στην ακρόαση φορέων. Να αναφέρω μερικά ενδεικτικά παραδείγματα. Στο άρθρο 2 όπου περιγράφεται ο σκοπός σύστασης αυτού του ιδρύματος, ορίζεται ότι ο σκοπός είναι η χρηματοδότηση ερευνητικών προγραμμάτων, κάτι που κάνει εδώ και τριάντα χρόνια η ΓΓΕΤ αναμφίβολα με μεγάλη επιτυχία. Επίσης ορίζει ως σκοπό, τη χορήγηση υποτροφιών για υποψήφιους διδάκτορες μεταδιδακτορικούς, κάτι επίσης που κάνει η ΓΓΕΤ επί πολλά χρόνια με την αριστεία. Τρίτος σκοπός όπως αναφέρεται στο άρθρο, είναι η χρηματοδότηση για την αγορά ερευνητικού εξοπλισμού, που πραγματοποιεί η ΓΓΕΤ μέσω του προγράμματος Κρήτης. Υποστήριξη προγράμματος νεοφυών επιχειρήσεων λέτε, με το οποίο επίσης έχει ασχοληθεί η ΓΓΕΤ μέσω των spin off και spin out προγραμμάτων και άλλα πολλά παραδείγματα. Εάν δεν πείθεσθε από τα επιχειρήματα των εκπροσώπων της Γενικής Γραμματείας, κύριε Υπουργέ, μπορείτε να ανατρέξετε στην έκθεση της Επιστημονικής Υπηρεσίας της Βουλής. Η εν λόγω έκθεση ρητά αναφέρει ότι θα ήταν σκόπιμο να τεθεί σαφέστερα το πλαίσιο, εντός του οποίου θα λειτουργούν ταυτοχρόνως και ενδεχομένως θα συνεργάζονται οι δύο φορείς, το ΕΛΙΔΕΚ και η ΓΓΕΤ, υποδεικνύοντας παράλληλα ότι το άρθρο 2 που αναφέρεται στους σκοπούς τους ιδρύματος, χρήζει διευκρίνισης. Μια άλλη απόδειξη για τη μη ύπαρξη ανάγκης αυτού του κέντρου, ενός νέου νομικού προσώπου ιδιωτικού δικαίου, είναι ότι με τον ν.4415/2016 που ψηφίσθηκε πριν από έναν μήνα και με το άρθρο 47 αυτού, αναθέσατε στη ΓΓΕΤ τη διαχείριση της πρώτης δόσης της προκαταβολής ύψους 18 εκατομμυρίων από την ΕΤΕΠ, από τη δανειακή σύμβαση. Τελικά την εμπιστεύεστε τη ΓΓΕΤ ή όχι; Ακόμα δεν μας εξηγήσατε, γιατί η ΓΓΕΤ είναι ικανή να διαχειριστεί τα πρώτα 18 εκατομμύρια της δανειακής σύμβασης και όχι τα υπόλοιπα. Μήπως γιατί τα υπόλοιπα χρήματα πρέπει να μην περάσουν μέσα από τον κεντρικό δημόσιο φορέα διαχείρισης, το νομικό πρόσωπο δημοσίου δικαίου, ούτως ώστε να καταλήξουν ευκολότερα εκεί που πρέπει ή θέλετε; Κύριε Υπουργέ, μπορεί να ισχυρίζεστε ότι το ΕΛΙΔΕΚ θα λειτουργήσει συμπληρωματικά και παράλληλα με τη ΓΓΕΤ, είναι όμως κάτι παραπάνω από βέβαιο ότι ο νέος φορέας θα επιφέρει σύγχυση και κατακερματισμό αρμοδιοτήτων. Θα σας εξηγήσω το γιατί. Ήδη υπάρχουν τρεις φορείς υλοποίησης δράσεων έρευνας και καινοτομίας. Η ΕΥΔΕ - ΕΤΑΚ που εσείς φροντίσατε κατ' εξαίρεση του νόμου για το ΕΣΠΑ, να υπάρχει σαν ειδική υπηρεσία, η ΕΥΔ ΕΠΑΕ μια ειδική υπηρεσία που διαχειρίζεται το ΕΠΑΝΕΚ του ΕΣΠΑ για την επιχειρηματικότητα και την ανταγωνιστικότητα, η ΓΓΕΤ, και άλλες δραστηριότητες, όπως για παράδειγμα η χορήγηση υποτροφιών που κάνει το ΙΚΥ. Πού συναντιούνται όλοι αυτοί οι φορείς; Ποιος ασκεί τον συντονισμό τους; Ήδη με τους τρεις φορείς που ανέφερα - την ΕΥΔΕ - ΕΤΑΚ, την ΕΥΔ ΕΠΑΕ, τη ΓΓΕΤ - είναι αλήθεια ότι δεν έχετε καταφέρει να απορροφήσετε ούτε 1 ευρώ από τα 1,2 δισεκατομμύρια ευρώ που έχετε από την τρέχουσα προγραμματική περίοδο. Στο κομμάτι, λοιπόν, της έρευνας και της καινοτομίας, αγαπητοί συνάδελφοι, έχουμε μέσω του ΣΕΣ 1,2 δισεκατομμύρια ευρώ. Δεν έχετε κάνει τίποτα εδώ και είκοσι μήνες γι' αυτή τη χρηματοδότηση από το ΣΕΣ. Δεν είναι δάνειο. Έχετε, λοιπόν, προκηρύξει μόλις δύο δράσεις προϋπολογισμού 104 εκατομμυρίων ευρώ, χωρίς αξιολόγηση, χωρίς υπογραφή, χωρίς καθόλου κονδύλια. Σας έχω καταθέσει ερώτηση γι' αυτό το θέμα και ακόμη δεν έχω πάρει απάντηση. Αντί να κλαίτε που δεν έχετε κάνει το παραμικρό επί είκοσι μήνες για μια χρηματοδότηση ύψους 1,2 δισεκατομμυρίων, πανηγυρίζετε για τα 180 εκατομμύρια ευρώ του δανείου. Όλα χτίζονται χαοτικά μέσα στο νεφέλωμα του ΣΥΡΙΖΑ και πολύ φοβάμαι ότι το μόνο που σας ενδιαφέρει, είναι να ελέγχετε την πορεία των χρηματοδοτήσεων, όπως άλλωστε κάνατε και με τις επιλογές των προέδρων ερευνητικών κέντρων, εκεί που ορίσατε τον προσωρινό ΕΣΕΚ. Είχατε, λέει, πληθώρα σημαντικών επιστημόνων. Πώς γίνεται - σας τα κατέθεσα στην επιτροπή και αν χρειαστεί, θα σας τα ξανακαταθέσω - το ίδιο άτομο να μετέχει σε τρεις επιτροπές και ένα άλλο άτομο σε άλλες δύο; Αυτή είναι η πληθώρα επιστημόνων; Γι' αυτό μπαίνουν οι ίδιοι στις επιτροπές, που θα βγάλουν τους προέδρους των ερευνητικών κέντρων; Το μόνο, λοιπόν, που κάνετε, είναι να ελέγχετε όλο τον χώρο της έρευνας, ενώ η όλη διαχείριση του δανείου των 180 εκατομμυρίων ευρώ θα μπορούσε κάλλιστα να γίνει από τη ΓΓΕΤ, χωρίς επιπλέον δημοσιονομικό κόστος. Επιβαρύνετε τους Έλληνες πολίτες με έξοδα ίδρυσης και λειτουργίας ιδρύματος, τα οποία δεν προσδιορίζονται καν στην έκθεση του Γενικού Λογιστηρίου του Κράτους. Κύριε Υπουργέ, θα ήμασταν θετικοί ειλικρινά, αν είχατε μεριμνήσει να στηρίζετε αυτό το ίδρυμα όχι μόνο στο δάνειο - σαφώς και στο δάνειο - αλλά και στη συμμετοχή ιδιωτικών κεφαλαίων ή φορέων, με σκοπό τη διασύνδεση του ερευνητικού αποτελέσματος με την παραγωγή, τη βιομηχανία, τη δημιουργία νέων θέσεων εργασίας. Δυστυχώς δεν υπάρχει κάτι τέτοιο. Επίσης δεν υπάρχει και η μέριμνα για την εξασφάλιση της βιωσιμότητας του ιδρύματος μετά το πέρας του δανείου. Δεν γράφεται τίποτα στο νομοσχέδιο μετά την παρέλευση της τριετίας. Μου θυμίζει τη φράση γνωστού πολιτικού, κύριε Υπουργέ, που έλεγε ότι το πρόβλημα με τον σοσιαλισμό είναι πως τελειώνει, όταν τελειώνουν τα χρήματα των άλλων. Πολύ φοβάμαι, κύριε Υπουργέ, ότι το ίδιο θα συμβεί και με το ΕΛΙΔΕΚ, όταν τελειώσουν τα χρήματα του δανείου της ΣΕΠΤΕΠ. Επίσης λέτε ότι η σύσταση του ιδρύματος γίνεται στο πλαίσιο της εθνικής στρατηγικής, αυτής της στρατηγικής που εσείς ο ίδιος καταστρατηγήσατε. Σας υπενθυμίζω, ότι ψηφίσατε ρητά στο άρθρο 5 του ν.4386/2016, ότι το τελικό σχέδιο της ΕΣΕΤΑΚ, της Εθνικής Στρατηγικής Έρευνας, Τεχνολογικής Ανάπτυξης και Καινοτομίας - η εθνική στρατηγική, βέβαια, αναφέρεται στην επταετία, έτσι γράφει ο νόμος - θα συντάσσεται, λέει, από την ΓΓΕΤ και θα ψηφίζεται στη Βουλή. Δεν το κάνατε. Άρα καταστρατηγείτε τον νόμο, που εσείς φέρατε και ψηφίσατε. Είναι δυνατόν να λέτε ότι η ίδρυση ενός φορέα, αποτελεί εθνική στρατηγική; Όμως, κύριε Υπουργέ, αναφέρατε ειρωνικά στις επιτροπές ότι τα προηγούμενα χρόνια, τα παλιά, ήταν ρόδινα, ανθούσε η έρευνα, κ.λπ.. Σας ρωτάω ευθέως, κύριε Υπουργέ, το εξής: Τι μερίδιο ευθύνης έχετε εσείς σ' αυτό; Δεν μου απαντήσατε. Κατείχατε επί σειρά ετών κορυφαίες θέσεις στον χώρο της ερευνητικής κοινότητας. Υπήρξατε, δηλαδή, Πρόεδρος του ΙΤΕ από το 2011, Διευθυντής του Ινστιτούτου Ηλεκτρονικής Δομής και Λέιζερ του ΙΤΕ, Συντονιστής της Συνόδου των Προέδρων των Ερευνητικών Κέντρων από τον Ιούλιο του 2012 έως το Δεκέμβριο του 2013, Πρόεδρος του Επιστημονικού Συμβουλίου του ΕΚΕΦΕ «ΔΗΜΟΚΡΙΤΟΣ». Είχατε εκπροσωπήσει τη χώρα σε επιτροπές της Ευρωπαϊκής Ένωσης, με την προεδρία της χώρας στην Ευρωπαϊκή Ένωση. Δεν νομίζω ότι υπάρχουν πολλοί στη χώρα που έχουν απολαύσει τα αγαθά του παλιού, όπως εσείς. Τι κάνατε όλα αυτά τα χρόνια, κύριε Υπουργέ, από τις θέσεις που κατείχατε, για να αναχαιτίσετε το «brain drain»; Ισχυρίζεστε ότι βασικός στόχος του νομοσχεδίου, είναι η αναχαίτιση του «brain drain». [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Θα μου δώσετε λίγο χρόνο, κύριε Πρόεδρε, γιατί είναι αρκετά τα θέματα. Εμείς σας απαντάμε, ότι όπως έπρεπε να γνωρίζετε μιας και προέρχεστε από τον χώρο, το μόνο που θα μπορούσε να αναχαιτίσει το «brain drain», είναι η δημιουργία και εξασφάλιση ενός περιβάλλοντος, μέσα στο οποίο οι ερευνητές θα μπορούσαν απρόσκοπτα να ασχοληθούν με το αντικείμενό τους με αξιοπρεπείς απολαβές και, το κυριότερο, με σύνδεση του ερευνητικού αποτελέσματος με την ανάπτυξη και τη δημιουργία νέων θέσεων εργασίας. Εάν δεν δώσετε ένα όραμα στους νέους επιστήμονες, εάν δεν τους εξασφαλίσετε κατάλληλες συνθήκες εργασίας, το μόνο που θα πετύχετε με την τριετή χρηματοδότηση, κύριε Υπουργέ, είναι να επιμορφωθούν, να εξειδικευθούν και μετά το πέρας των έργων να αναζητούν εργασία στο εξωτερικό. Λυπάμαι, κύριε Υπουργέ, γιατί διαπιστώνω ότι παρ' όλο που προέρχεστε από τον χώρο της έρευνας, δεν έχετε κανένα όραμα και κανένα μακρόπνοο σχέδιο για την ανάπτυξη. Λέτε συνέχεια, βέβαια, ότι η δημιουργία του ΕΛΙΔΕΚ θα είναι η αρχή ενός συνολικού αναπτυξιακού σχεδίου για την έρευνα, το οποίο μας το κρατάτε κρυφό. Προφανώς, δηλαδή, δεν υπάρχει. Δεν μας έχετε παρουσιάσει τίποτα σήμερα, παρά μόνο αποσπασματικές και ιδεοληπτικές νομοθετικές παρεμβάσεις, οι οποίες δεν παρουσιάζουν καμμία συνοχή. Ως προς τη δομή και λειτουργία του ιδρύματος διαπιστώνουμε - θα τα δούμε και επί των άρθρων - έναν μη ευέλικτο οργανισμό με πολλές γραφειοκρατικές αγκυλώσεις και υπουργοκεντρικό χαρακτήρα. Θα τα πούμε, όμως, στη συζήτηση επί των άρθρων. Η αλήθεια είναι, όμως, ότι το βασικό μέλημα και η βασική δομή του νομοσχέδιου δεν άλλαξε. Παραμένει υπό την εποπτεία σας και είναι αλήθεια ότι θέλετε να το ελέγχετε. Θα αναφερθώ, αναλυτικά, όπως είπα και για το θέμα του «conflict of interest», δηλαδή της σύγκρουσης συμφερόντων. Δεν μπορεί να έχουμε τη γενική συνέλευση απ' αυτούς που, ούτως ή άλλως, θα είναι αυτοί που θα παίρνουν τις χρηματοδοτήσεις. Κλείνοντας, θα ήθελα να πω το εξής: Προφανώς αντιλαμβάνεστε και εσείς, κύριε Υπουργέ, ότι ο χρόνος παραμονής σας στο τιμόνι διακυβέρνησης της χώρας φθίνει επικίνδυνα. Επαναλάβατε πολλές φορές στις επιτροπές ότι δεν έχουμε την πολυτέλεια να περιμένουμε και ότι βιαζόμαστε να πάρουμε τα χρήματα, για να τα διαθέσουμε στην ερευνητική κοινότητα, ενώ έχετε 1,2 δισεκατομμύρια ευρώ και δεν τα διαθέσατε. Για ποιον λόγο βιάζεστε, κύριε Υπουργέ; Για το καλό των ερευνητών και των νέων μας επιστημόνων; Όχι. Βιάζεστε για τη δική σας πολιτική επιβίωση και επιθυμείτε να μοιράσετε κάποια χρήματα, για να ψαρέψετε κομματική πελατεία. Σας το είπα και πριν, σας το επαναλαμβάνω και τώρα, οι νέοι μας επιστήμονες χρειάζονται, περισσότερο από κάθε τι άλλο, όραμα και προοπτική. Εσείς προσωπικά και η Κυβέρνησή σας κάθε μέρα που περνά, τους το στερείτε όλο και περισσότερο. Κλείνοντας, είπατε ότι διαφωνούμε με τη δανειακή σύμβαση. Λέτε ψέματα. Σας το επαναλαμβάνουμε ξεκάθαρα. Δεν διαφωνούμε με τη δανειακή σύμβαση, αλλά με τη διαχείριση των χρημάτων που θα φέρει. Την ίδια ώρα που οι Έλληνες πολίτες καλούνται να πληρώσουν μέχρι το τέλος του 2016 πάνω από 10 δισεκατομμύρια ευρώ σε φόρους, που οι ληξιπρόθεσμες οφειλές των νοικοκυριών σε δημόσιο, τράπεζες, ασφαλιστικά ταμεία είναι πάνω από 200 δισεκατομμύρια, που ένα μεγάλο μέρος των πολιτών αδυνατεί πλέον να πληρώσει, έρχεστε και επιβαρύνετε με έξοδα σύστασης και λειτουργίας ενός ακόμα ιδρύματος.
Κυρία Αντωνίου, πρέπει να κλείσετε.
Τελειώνω σε ένα λεπτό. Κάθε μέρα ιδρύετε και κάτι νέο - γενική, ειδική γραμματεία - σαν τα μανιτάρια, που δεν ξέρουμε πόσο στοιχίζει, με έναν και μοναδικό σκοπό: να καταλήξουν τα χρήματα ρουσφετολογικά εκεί που πρέπει. Όμως αυτά τα ξέρετε καλά. Τα κάνατε πολλά χρόνια και στο παρελθόν. Δυστυχώς, για τον ελληνικό λαό αποδεικνύεται για μια ακόμα φορά και από το παρόν νομοσχέδιο ότι είστε πιο παλιό και από το παλιό και κάθε μέρα καταστρέφετε τη χώρα. Στον κατήφορο που έχετε επιλέξει, δεν σας ακολουθούμε. Στο καλό! Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα επτά μέλη από την Πανελλήνια Οργάνωση «Η Ελληνική Εστία». Η Βουλή σάς καλωσορίζει.
Κύριε Πρόεδρε, θα ήθελα τον λόγο.
Κύριε Υπουργέ, θα σας δώσω τον λόγο για τρία λεπτά αλλά για πρώτη και τελευταία φορά, διότι πρέπει να κρατάτε ό,τι σημειώσεις θέλετε και στη συνέχεια στην ομιλία σας να απαντήσετε.
Πολύ λιγότερο χρόνο θέλω.
Αν τώρα ο επόμενος ομιλητής αναφερθεί πάλι σε εσάς και ζητήσετε εσείς ξανά τον λόγο και κάνει ο επόμενος τα ίδια, αντιλαμβάνεστε ότι δεν θα τελειώσουμε. Παρά ταύτα επειδή έχουμε άνεση χρόνου σήμερα, έχετε τον λόγο για τρία λεπτά. Μετά κρατάτε τις σημειώσεις σας και θα απαντήσετε όταν τοποθετηθείτε.
Θα χρειαστώ λιγότερο από τρία λεπτά, κύριε Πρόεδρε. Για μια ακόμα φορά μου είναι πραγματικά δύσκολο να παρακολουθήσω τον αντιπολιτευτικό οίστρο της κ. Αντωνίου. Δεν θα αναφερθώ στις προσωπικές αιχμές. Ο καθένας έχει την πορεία του και αυτή η πορεία κρίνεται. Εκείνο που θα ήθελα, όμως, να πω είναι - γιατί ανέφερε διάφορες θέσεις που βρισκόμουν - ότι εάν κάτι έγινε αυτόν τον καιρό, έγινε παρά το περιβάλλον το οποίο υπήρχε και ήταν εντελώς αντίθετο προς οποιαδήποτε πορεία προς τα εμπρός, όπως υποτίθεται ότι επικαλείται. Θα ήθελα εδώ να αναφέρω κάτι πολύ συγκεκριμένο. Κατά το διάστημα 2008 έως 2015, τέλος του 2014, περισσότερα από 6 δισεκατομμύρια ευρώ διατέθηκαν για την έρευνα και την τεχνολογική ανάπτυξη συνολικά στη χώρα. Το ερώτημα είναι, ποια αξιοσημείωτη επιχειρηματική αξιοποίηση ερευνητικών αποτελεσμάτων έγινε και ποιες κοινωνικές ανάγκες εξυπηρετήθηκαν. Να τις ακούσουμε από αυτούς που σήμερα κόπτονται και μας συμβουλεύουν για τη σύνδεση της έρευνας με την παραγωγή.
Η «VODAFONE».
Αντίθετα το χάσμα της καινοτομίας άνοιξε. Υπάρχουν πολλά που μπορώ να πω σε αυτό, αλλά σέβομαι την ώρα και τους περιορισμούς που υπάρχουν. Όσον αφορά για τις υπόλοιπες προσωπικές αιχμές, τις αφήνω έτσι να περάσουν.
Δεν ήταν αιχμές! Προσωπική κριτική ήταν, εντός των πλαισίων της ευπρέπειας. Ευχαριστώ πολύ.
Κριτική ήταν.
Τον λόγο έχει ο ειδικός αγορητής της Χρυσής Αυγής, ο συνάδελφος κ. Αντώνιος Γρέγος.
Ευχαριστώ, κύριε Πρόεδρε. Εμείς δεν θα μπούμε σε αυτήν την αντιπαράθεση μεταξύ ΣΥΡΙΖΑ και Νέας Δημοκρατίας μια που τη θεωρούμε εντελώς εικονική. Ελάχιστες διαφορές χωρίζουν αυτά τα δύο κόμματα. Στο συγκεκριμένο νομοσχέδιο οι διαφορές τους έγκεινται ως προς τη διαχείριση των κονδυλίων, έτσι όπως την έκανε η Νέα Δημοκρατία παλιά και όπως θέλει να την κάνει σήμερα ο ΣΥΡΙΖΑ. Την ώρα που συζητάμε για την ίδρυση του Εθνικού Ιδρύματος Έρευνας και Καινοτομίας, τα χρέη στα νοικοκυριά και τις επιχειρήσεις αυξάνονται, η ανεργία χτυπάει τους νέους επιστήμονες που δουλεύουν πλέον για 200 και 300 ευρώ και η ανάπτυξη δεν πρόκειται να έρθει, όσο κι αν ο Πρωθυπουργός εξαγγέλλει κάτι τέτοιο. Επίσης, οι κρατικές πιστώσεις για έρευνα και ανάπτυξη μειώνονται συνεχώς και, όπως είπαμε και στην επιτροπή, σύμφωνα με επίσημα στοιχεία της ΕΛΣΤΑΤ, για το 2014 οι πιστώσεις αποτέλεσαν το 0,44% του ΑΕΠ και για το 2015 το 0,43% του ΑΕΠ. Είναι πραγματικά ενδεικτικό όσο και τραγικό. Ο Υπουργός ανέφερε ότι τέτοια ιδρύματα υπάρχουν και στην Ευρώπη. Όμως, λέμε ξανά, κύριε Υπουργέ, ότι εδώ η οικονομική κατάσταση είναι εντελώς διαφορετική. Σας είπαμε, επίσης, να λάβετε υπ' όψιν τις παρατηρήσεις της Ένωσης Ελλήνων Ερευνητών επί των άρθρων. Βέβαια, το να ψηφίζουμε νομοσχέδια τα οποία φέρουν την υπογραφή Φίλη, για εμάς θεωρείται πολιτική μόλυνση. Ωστόσο, θα ήθελα εδώ να πω όσον αφορά αυτά που αναφέρει το νομοσχέδιο και όσον αφορά το δανεισμό, ότι ξέρετε πάρα πολύ καλά ότι το να δανείζεσαι δεν είναι καθόλου υγιές. Και είχαμε ρωτήσει και στην επιτροπή πώς θα αποπληρωθεί αυτό το δάνειο και τι θα συμβεί μετά την εξάντληση του ποσού του δανείου. Θα πάρουμε ένα νέο δάνειο; Θα διαλυθεί το ίδρυμα; Τι ακριβώς θα γίνει; Σε όλες τις συνεδριάσεις που έγιναν κατά τη διάρκεια της συζήτησης του νομοσχεδίου στην επιτροπή - παρά το γεγονός ότι μετά τις παρατηρήσεις μας, αλλά και τις παρατηρήσεις των φορέων, έγιναν κάποιες βελτιώσεις - αναφερθήκαμε εκτενώς στο ότι εμμένουμε στη θέση μας στην καταψήφιση του νομοσχεδίου. Είναι οξύμωρο και ειρωνικό να προχωράτε στη θέσπιση ενός νέου φορέα, του Εθνικού Ιδρύματος Έρευνας και Καινοτομίας, με δανειακή σύμβαση και αβέβαιο μέλλον, παρά το γεγονός ότι η επιστημονική και ερευνητική κοινότητα αξίζουν κάθε βοήθειας και στήριξης. Αυτήν τη στιγμή η πατρίδα έχει ανάγκη και από τα δυνατά μυαλά, όπως τα λέμε, τα οποία συνεχίζουν να φεύγουν στο εξωτερικό, γεγονός που είναι απόρροια των κυβερνητικών χειρισμών, τόσο των δικών σας όσο και των προηγουμένων. Όσον αφορά την καταψήφιση του νομοσχεδίου, ξεχωρίζουμε τα άρθρα 15, 16 και 17, αλλά και τις τροπολογίες που ενσωματώθηκαν στο νομοσχέδιο. Ωστόσο, θα αναφερθούμε και αύριο εκτενώς στις τροπολογίες. Και εσείς συνεχίζετε φυσικά την ίδια τακτική με την προηγούμενη κυβέρνηση, δηλαδή να φέρνετε άσχετες τροπολογίες σε άσχετα νομοσχέδια. Το νομοσχέδιο αυτό αφορά τη θέσπιση, όπως είπαμε και πριν, και τη χρηματοδότηση του Ιδρύματος Έρευνας και Καινοτομίας, δηλαδή ενός νέου οργανισμού με ασαφείς και αλληλοκαλυπτόμενες αρμοδιότητες με απώτερο σκοπό την αποκατάσταση άλλης μιας στρατιάς ημετέρων. Ενδεικτικό είναι το γεγονός ότι παρά τη μεσολάβηση των επιτροπών, στις οποίες τονίστηκε τουλάχιστον από τη Χρυσή Αυγή ότι σκοπός του νομοσχεδίου είναι η στελέχωση ενός ακόμα κομματικού στρατού, οι νομοθετικές βελτιώσεις που κατατέθηκαν δεν αλλάζουν σε τίποτα την ουσία του νομοσχεδίου. Ο Υπουργός Παιδείας καθίσταται ο απόλυτος μονάρχης στην ίδρυση, στελέχωση και δραστηριοποίηση του εν λόγω ιδρύματος που προικοδοτείται με πακτωλό χρημάτων. Ουσιαστικά, σύμφωνα με την αιτιολογική έκθεση, το ίδρυμα αποσκοπεί στη χρηματοδότηση ερευνητικών προγραμμάτων και στη χορήγηση υποτροφιών στο πλαίσιο της εθνικής στρατηγικής για την έρευνα και την καινοτομία. Όπως παραδέχεται και η ίδια η αιτιολογική έκθεση, η λειτουργία του ιδρύματος είναι συμπληρωματική με αυτήν της Γενικής Γραμματείας Έρευνας και Τεχνολογίας. Επομένως, καθίσταται προφανές ήδη από το προοίμιο ότι πρόκειται για έναν ακόμη κρατικό - «κομματικό» θα λέγαμε καλύτερα - οργανισμό στο πλαίσιο της γνωστής πολιτικής που ασκεί κι αυτή η Κυβέρνηση. Αυτό το απαράδεκτο περιεχόμενο έρχεται να το επιβεβαιώσει η ειδική έκθεση του άρθρου 75 στην παράγραφο 3, σύμφωνα με την οποία η δαπάνη για τη χρηματοδότηση του ιδρύματος είναι 240 εκατομμύρια ευρώ, εκ των οποίων τα 180 εκατομμύρια ευρώ προέρχονται από δάνειο από την Ευρωπαϊκή Τράπεζα Επενδύσεων, ποσό που προστίθεται στο δημόσιο χρέος εν μέσω της δεινότερης οικονομικής κρίσης που μαστίζει αυτήν τη στιγμή τη χώρα. Ποια άλλη απόδειξη χρειάζεται προκειμένου να καταλάβει κάποιος ότι η δημιουργία του ιδρύματος δεν είναι παρά μια ακόμη προσπάθεια στο πλαίσιο του βολέματος κομματικών στελεχών, χωρίς καμμία ελπίδα για έργο στην πολύπαθη έρευνα σ' αυτήν τη χώρα. Ποιες είναι οι πολιτικές της Κυβέρνησης για την τόνωση της έρευνας στα πανεπιστήμια και τα ερευνητικά ιδρύματα της χώρας από τότε που εξελέγη; Τι άλλαξε τα τελευταία δύο χρόνια στον τομέα αυτόν; Τετρακόσιες πενήντα χιλιάδες νέοι Έλληνες επιστήμονες εγκατέλειψαν τη χώρα πλουτίζοντας με τις γνώσεις και την εμπειρία τους τις χώρες στις οποίες κατέφυγαν. Τα πανεπιστήμια έχουν μεταβληθεί σε παζάρια λαθρομεταναστών και κάμπινγκ αριστεριστών, την ίδια στιγμή που σε ολόκληρο τον κόσμο αποτελούν εστίες μάθησης και έρευνας. Οι αριστερές σας ιδεοληψίες είναι εκείνες που καθοδηγούν την πολιτική σας για την έρευνα και όχι η ανάγκη της χώρας για ανάδειξη των επιτευγμάτων της στην καινοτομία και την επιστήμη. Πρώτη απόδειξη αυτού του γεγονότος είναι ότι ενώ τα ελληνικά μυαλά διαπρέπουν παγκοσμίως με οποιαδήποτε πτυχή της επιστήμης και της τεχνολογίας καταπιαστούν, στην Ελλάδα είναι αναγκασμένοι να παλεύουν τη γραφειοκρατία και τους άεργους και κρατικοδίαιτους συνδικαλιστές. Δεύτερη απόδειξη ότι μέχρι σήμερα καμμία απολύτως σύνδεση της πανεπιστημιακής γνώσης με την αγορά δεν έχει επιτευχθεί, με αποτέλεσμα ακόμα και στις λίγες περιπτώσεις που υπάρχει πιθανότητα αξιοποίησης των ερευνητικών δεδομένων της χώρας αυτή να πηγαίνει ή χαμένη ή να μεταναστεύει σε ξένες επιχειρήσεις στο εξωτερικό κοστίζοντας εκατομμύρια στη δοκιμαζόμενη ελληνική κοινωνία. Μάλιστα, αυτά όλα συμβαίνουν τη στιγμή που η χώρα διαθέτει Γραμματεία Έρευνας και Τεχνολογίας και όλες τις απαραίτητες διοικητικές δομές να υποδεχθεί κονδύλια για ανάπτυξη και έρευνα συνδεδεμένη με τις απαιτήσεις της αγοράς εργασίας, ώστε αφ' ενός οι νέοι επιστήμονες που καινοτομούν να αξιοποιούνται από τις ελληνικές παραγωγικές επενδύσεις και αφετέρου να τονωθεί η ανταγωνιστικότητα της ελληνικής οικονομίας, που υπέστη και άλλες θυσίες επί κυβερνήσεώς σας. Η σύνδεση της έρευνας με την παραγωγή δεν μπορεί όμως, να είναι προτεραιότητα στο αναχρονιστικό, κρατικοδίαιτο και γραφειοκρατικό σύστημα, που υποστηρίζετε ιδεολογικά. Από την άλλη, η νεοφιλελεύθερη άλωση της έρευνας από τις πολυεθνικές και η μονομερής ανάπτυξή της μόνο στους τομείς που χρηματοδοτούν επιχειρήσεις, είναι αντίστοιχα το μοντέλο που υποτίθεται ότι υποστηρίζει η Δεξιά στην Ελλάδα, που όμως, ούτε ήθελε ούτε μπόρεσε να το επιβάλλει τα χρόνια της διακυβέρνησής της, αφού ήταν και αυτή θύμα των ιδεοληψιών της. Επομένως, η θέση μας είναι ότι η έρευνα αποτελεί μεν κρατική ευθύνη, η οποία όμως, πρέπει να συνοδεύεται από τις απαραίτητες ελευθερίες για την ανάπτυξή της. Aλλά από την άλλη πρέπει και να χρηματοδοτείται στο μεγαλύτερο μέρος της, όχι από τον ισχνό προϋπολογισμό μιας πτωχευμένης οικονομίας αλλά από ιδιωτικά κονδύλια, δωρεές και χορηγίες, τα οποία θα συνδέουν το ερευνητικό έργο με την παραγωγική ανάπτυξη, κάτι που λείπει παντελώς από την Ελλάδα τα τελευταία χρόνια. Αυτό, λοιπόν, είναι το μοντέλο που εμείς επιδιώκουμε στον τομέα της έρευνας και της τεχνολογίας και που σε καμμία περίπτωση δεν μπορεί να επιτευχθεί ούτε με τα υποκατάστατα σοσιαλισμού, που προτείνετε εσείς, ούτε με το αποτυχημένο γραφειοκρατικό μοντέλο, των δήθεν δεξιών εκσυγχρονιστών του κ. Μητσοτάκη. Μια απλή ανάγνωση των άρθρων του νομοσχεδίου μάς κάνει να καταλάβουμε ότι ό,τι καλοπροαίρετο ενδέχεται να αναφέρεται, ακόμα και αυτό, θα πέσει στο κενό. Ακόμα και στις νομοτεχνικές βελτιώσεις, που υποτίθεται ότι θα προχωρούσαν σε βελτίωση διατάξεων, με βάση τα σχόλια στην επιτροπή - το ίδιο ακριβώς είχαν πει και οι φορείς - το επιστημονικό συμβούλιο, συγκροτείται με απόφαση του Υπουργού. Είναι η παράγραφος 6 του άρθρου 8 για το οποίο εκφράστηκαν και οι αρμόδιοι φορείς. Η μοναδική υποχώρηση της Κυβέρνησης, σε σχέση με το πρώτο σχέδιο που έφερε στην επιτροπή, που ασφαλώς ούτε σημαντική είναι ούτε αλλάζει τον τρόπο με τον οποίο σκέφτεται να επιβάλει τον κομματικό στρατό της στο πεδίο της έρευνας, ήταν η εξής: Το προσωπικό το ιδρύματος δεν αποσπάται απευθείας με απόφαση του Υπουργού, αλλά κατόπιν πρόσκλησης εκδήλωσης ενδιαφέροντος που δημοσιεύεται στην ιστοσελίδα του ιδρύματος, σύμφωνα με το άρθρο 10 παράγραφος 3. Είναι προφανές ότι αυτή η πρόσκληση εκδήλωσης ενδιαφέροντος δεν έχει καμμία απολύτως σημασία στους σχεδιασμούς μιας ιδεοληπτικής Κυβέρνησης. Θα είναι απλώς το άλλοθι, προκειμένου οι προσλήψεις και οι αποφάσεις των ημετέρων να γίνουν με νομιμοφάνεια, χωρίς να αλλάζει τίποτα στην ουσία. Όπως, λοιπόν, προκύπτει ήδη από το πρώτο άρθρο του νομοσχεδίου, το ίδρυμα θα ανήκει στον ευρύτερο δημόσιο τομέα, ενώ θα λειτουργεί με τους κανόνες της ιδιωτικής οικονομίας. Αφ' ενός, λοιπόν, θα υπάγεται διοικητικά απευθείας στον Υπουργό Παιδείας, ο οποίος μάλιστα, όχι μόνο θα εποπτεύει, αλλά θα έχει και δικαίωμα ένστασης στις αποφάσεις των οργάνων του και αφετέρου θα έχει το δικαίωμα να διανέμει χρηματοδότηση, την οποία θα διαχειρίζεται με τρόπο αδιαφανή, τόσο ως προς τις επιδιώξεις του όσο και προς το αποτέλεσμα. Γιατί τι νόημα ακριβώς έχει η δυνατότητα να γίνεται δικαιούχοι χρηματοδότησης επιχειρήσεις και ερευνητικά ιδρύματα του ιδιωτικού τομέα και μάλιστα και από ξένες χώρες, σύμφωνα με το άρθρο 1 παράγραφος 2; Τι στόχευση έχει η δυνατότητα χρηματοδότησης υποτροφιών φυσικών προσώπων, ανεξαρτήτως ιθαγένειας και σύνδεσής τους με συγκεκριμένο εκπαιδευτικό ίδρυμα ή ερευνητικό κέντρο; Αυτές οι φράσεις αποδεικνύουν δίχως άλλο, κατά την εκτίμησή μας, ότι αφήνετε επίτηδες μέσω των γενικών και αόριστων διατυπώσεων, ένα ευρύ φάσμα για άσκηση μικροπολιτικής με κονδύλια που επιβαρύνουν στον κρατικό προϋπολογισμό σε πρόσωπα ή ιδρύματα της αρεσκείας σας και χωρίς καμμία ουσιαστική δυνατότητα ελέγχου στη διαχείριση των ποσών αυτών. Με άλλες λέξεις, συνεχίζετε και υπό αυτές τις δυσμενείς οικονομικές συνθήκες να χτίζετε το κομματικό σας κράτος στο πεδίο της έρευνας και της τεχνολογίας, όπως έχετε κάνει και στον υπόλοιπο δημόσιο τομέα, όποτε και όταν μπορείτε Δεν είναι τυχαίο, επίσης, ότι τους αξιολογητές για την αξιολόγηση των προτάσεων των υποψηφίων δικαιούχων για χρηματοδότηση τους ορίζει το διοικητικό συμβούλιο τα μέλη του οποίου ορίζει η γενική συνέλευση, σύμφωνα με το άρθρο 7, παράγραφος 10. Η δε γενική συνέλευση, που υποτίθεται ότι εγγυάται την ανεξαρτησία του ιδρύματος και την εκπλήρωση της αποστολής του, δέχεται ευθέως τις παρεμβάσεις του Υπουργού, που υποβάλλει αιτιολογημένη ένσταση κατά του ορισμού συγκεκριμένου μέλους του (άρθρο 7, παράγραφος 3β΄). Μάλιστα, κατά την πρώτη συγκρότησή της τα μέλη της γενικής συνέλευσης διορίζονται για διετή θητεία με βάση το αποτέλεσμα κλήρωσης που διενεργείται κατά την πρώτη συνεδρίαση του οργάνου. Το κυρίαρχο όργανο του ιδρύματος, που είναι η γενική συνέλευση, εκτός των υπολοίπων αρμοδιοτήτων, εγκρίνει συμπράξεις και συνεργασίες με άλλους φορείς του δημοσίου και του ιδιωτικού τομέα της ημεδαπής και της αλλοδαπής που προτείνονται, με αποτέλεσμα τα διορισμένα με τον έναν ή τον άλλο τρόπο μέλη της από την εκτελεστική εξουσία να χρηματοδοτούν όποιες από τις συμπράξεις ή πρόσωπα, ακόμα και αλλοδαπούς, επιθυμούν. Με το άλλοθι του κριτηρίου της ιδιωτικής οικονομίας και με το επίχρισμα της επιστημονικής αυθεντίας η Κυβέρνηση επιχειρεί να χειραγωγήσει και το πεδίο της έρευνας και της τεχνολογίας και μάλιστα με τρόπο απολύτως άκομψο και περιττό αφού τα ίδια μπορεί να καταφέρει και μέσω της ΓΓΕΤ, η οποία, όμως, στερείται πόρων. Επομένως το εφεύρημα της ίδρυσης ενός ανεξάρτητου δήθεν οργανισμού, όπως το εν λόγω ίδρυμα, έχει μοναδικό ή αλλιώς κύριο σκοπό την αποκατάσταση στελεχών και ημετέρων του ευρύτερου δημόσιου τομέα, που μάλιστα θα επιβαρύνουν απευθείας τον προϋπολογισμό του ελληνικού κράτους. Διαφορετικά, ποιος ο λόγος της κοινοποίησης των μελών του επιστημονικού συμβουλίου του ιδρύματος από τον πρόεδρο της γενικής συνέλευσης στον Υπουργό, εφόσον πρόκειται για ανεξάρτητο φορέα; Εξάλλου, το προσωπικό του ιδρύματος προσλαμβάνεται και απασχολείται είτε με συμβάσεις αορίστου χρόνου είτε μίσθωσης έργου ή εργασίας ιδιωτικού δικαίου ή κατόπιν απόσπασης από άλλη υπηρεσία του δημοσίου ή άλλο νομικό πρόσωπο δημοσίου ή ιδιωτικού δικαίου με απόφαση του εποπτεύοντος Υπουργού, ενώ ο χρόνος απόσπασης λογίζεται ως χρόνος πραγματικής υπηρεσίας και οι αποδοχές επιβαρύνουν τον προϋπολογισμό του ιδρύματος. Είναι προφανές ότι ακόμα και σήμερα η πλέον αποτυχημένη Κυβέρνηση των τελευταίων ετών χτίζει το κομματικό της κράτος πάνω στα συντρίμμια μιας χώρας που η ίδια συνέβαλε με την παρουσία της στο να δημιουργηθούν. Μαζί με τη μαζική αποδόμηση των αξιών, των παραδόσεων και των θεσμών της ελληνικής κοινωνίας, στην οποία πρωτοστατεί ο Υπουργός Παιδείας, ο πλέον απαράδεκτος Υπουργός Παιδείας - μιλάω για τον κ. Φίλη - από συστάσεως ελληνικού κράτους, εγκαθιδρύεται μια πνευματική νομενκλατούρα που του έλειπε και τη χρηματοδοτεί με λεφτά από τον προϋπολογισμό μέσω του τεχνάσματος του δανεισμού. Η συναναστροφή του ΣΥΡΙΖΑ με διαβόητα στελέχη και πρώην Υπουργούς του ΠΑΣΟΚ, που έχουν για χρόνια θητεύσει στη διαφθορά και τη διασπάθιση δημοσίου χρήματος, έχει αποδώσει καρπούς. Η Κυβέρνηση μαθαίνοντας εύκολα και γρήγορα όλα τα τεχνάσματα εκείνων που ο λαός έστειλε στα αζήτητα της πολιτικής ζωής, αναδείχθηκε ο καλύτερος μαθητής που εν καιρώ κρίσης ξεπέρασε ακόμα και τον δάσκαλο. Δεν τρέφουμε καμμιά απολύτως αυταπάτη ότι το εν λόγω νομοσχέδιο θα υπερψηφιστεί από την Κυβέρνηση και τους χρήσιμους ευκαιριακούς συνοδοιπόρους. Τα πανεπιστήμια και τα ερευνητικά ιδρύματα αποτελούσαν ανέκαθεν το μακρύ χέρι της παράταξης που κυβερνούσε, με τη διαφορά ότι μετά τη λεγόμενη μεταπολίτευση η Δεξιά τα είχε παραχωρήσει στην Αριστερά, προκειμένου να γίνουν κάποιες ασκήσεις. Καταψηφίζουμε το νομοσχέδιο αυτό όχι μόνον γιατί δεν έγινε δεκτή καμμιά από τις προτάσεις που καταθέσαμε, αλλά και γιατί δεν μας πείσατε ούτε στο ελάχιστο ότι έχετε σκοπό να κάνετε κάτι προκειμένου να αναπτυχθεί η έρευνα και η τεχνολογία στην Ελλάδα, που τόσο έχουμε ανάγκη. Θα συνεχίσουμε και θα αναφερθούμε στα άρθρα και στις τροπολογίες, που είπα και πριν ότι είναι πάρα πολύ σημαντικά, στη συζήτηση επί των άρθρων. Ευχαριστώ.
Ευχαριστούμε. Τον λόγο έχει ο ειδικός αγορητής της Δημοκρατικής Συμπαράταξης ΠΑΣΟΚ - ΔΗΜΑΡ, κ. Δημήτριος Κωνσταντόπουλος.
Ευχαριστώ. Κύριε Πρόεδρε, κύριε Υπουργέ, κυρίες και κύριοι συνάδελφοι, το παρόν νομοσχέδιο έρχεται σε μια δύσκολη συγκυρία για τη χώρα, σε μια δύσκολη συγκυρία για την πατρίδα μας, σε έναν κόσμο ταραγμένο, θα έλεγα, σε μια Ευρώπη φοβική, σε μια χώρα που συνεχώς ολισθαίνει και ολισθαίνει στην ύφεση. Αλλά η Κυβέρνηση περί άλλων τυρβάζει. Όλες αυτές τις μέρες ζούμε έναν αξιοθρήνητο καιροσκοπισμό, ένα αλισβερίσι στο όνομα μιας νέας Αριστεράς. Στον βωμό της πολιτικής επιβίωσης, στον νόμο και στο όνομα δήθεν αρχών και αξιών, παρελαύνουν από μπροστά μας τραγικές φιγούρες του πολιτικού συστήματος. Είναι αυτοί οι οποίοι θέλουν να αλλάξουν, όπως λένε, τη χώρα. Ποιοι; Αυτοί οι οποίοι οδήγησαν τη χώρα εδώ. Επιχειρείτε, κύριοι της Κυβέρνησης, να αλλάξετε την ατζέντα με τις τηλεοπτικές άδειες, την παρέμβαση στη δικαιοσύνη, τις εξωθεσμικές δηλώσεις των παραγόντων της, το συνέδριο του κυβερνώντος κόμματος, την τροπολογία για το μαύρο στα κανάλια, η οποία τελικά αποσύρθηκε. Κύριοι, εθελοτυφλείτε. Γιατί; Γιατί γύρω μας συντελούνται γεωπολιτικές αλλαγές, αμφισβητούνται διεθνείς συνθήκες, εγείρονται σκέψεις από τους γείτονες που επιβάλλουν στη χώρα μας εθνική ενότητα, ομοψυχία, εθνική συσπείρωση, για να ξεπεραστεί η κρίση. Έχουμε μέρες τώρα που παρακολουθούμε το σχέδιο της δραχμής και έχουμε μείνει άναυδοι. Πολλά τα σενάρια που διακινούνται στο παρασκήνιο. Ποιων; Των περίφημων διαπραγματεύσεων. Όλα αυτά, δυστυχώς, οδήγησαν τη χώρα μας στον έλεγχο κεφαλαίων και στο τρίτο μνημόνιο. Κι εσείς επιμένετε με μοναδικό, βέβαια, στήριγμα το κόμμα των Ανεξαρτήτων Ελλήνων και κάποιες μετεγγραφές από τον «πάγκο» του πολιτικού καιροσκοπισμού, οι οποίοι έγιναν και ριψάσπιδες, κάτι το οποίο βέβαια ανθεί στις μέρες μας. Τι να κάνετε; Να κυβερνήσετε τη χώρα. Πώς; Όταν είναι αποδεκτό από όλους ότι χρειάζεται πολιτική συναίνεση, ευρύτερη πολιτική συναίνεση. Πλανάστε, κύριοι της Κυβέρνησης. Πλανάσθε πλάνην οικτράν και δυστυχώς με την πολιτική σας επιμένετε σε αδιέξοδα στην οικονομία, στην ανάπτυξη, στην ανεργία, στην αδιοριστία, στον αφανισμό της μικρομεσαίας επιχείρησης, των νέων που οδηγούνται εκτός της χώρας, των νέων που μας κουνούν το μαντίλι και φεύγουν στο εξωτερικό, στην εξόντωση της νέας γενιάς. Κυρίες και κύριοι συνάδελφοι, με το παρόν σχέδιο νόμου, που συζητείται σήμερα επί της αρχής και αύριο επί των άρθρων και τροπολογιών, δημιουργείται το Ελληνικό Ίδρυμα Έρευνας και Καινοτομίας, ΕΛΙΔΕΚ. Σκοπός του ιδρύματος είναι κατά κύριο λόγο η χρηματοδότηση ερευνητικών προγραμμάτων και η χορήγηση υποτροφιών. Δεν μας βρίσκει φυσικά αντίθετους. Δικαιούχοι είναι τα ΑΕΙ και οι δημόσιοι ερευνητικοί και τεχνολογικοί φορείς της χώρας. Το νομοσχέδιο αποτελείται από δεκαπέντε άρθρα, στα οποία αναλυτικά ορίζεται η ίδρυση, η νομική φύση, η λειτουργία, τα όργανα του ιδρύματος. Βέβαια γι' αυτά θα μιλήσουμε αύριο περισσότερο. Επίσης, γίνεται λεπτομερής περιγραφή της χρηματοδότησης του ιδρύματος, αλλά και η διαδικασία της προκήρυξης, αξιολόγησης και χρηματοδότησης των προτάσεων. Κύριε Υπουργέ, κύριοι συνάδελφοι, είναι προς σκέψη βέβαια, γιατί ενώ πριν λίγο καιρό είχαμε μια μακρά συζήτηση στο νομοσχέδιο για την έρευνα, εκεί που έπρεπε, δεν τέθηκε το θέμα της σύστασης του εν λόγω ιδρύματος. Δείχνει για μια ακόμη φορά το έλλειμμα του ουσιαστικού πολιτικού σχεδιασμού για την παιδεία από την Κυβέρνηση, την προχειρότητα της ηγεσίας, του Υπουργείου να νομοθετήσει χωρίς όραμα και φυσικά χωρίς διαβούλευση. Ο περιβόητος διάλογος, ο διάλογος για την παιδεία, που προτάθηκε από τον Πρωθυπουργό τον Σεπτέμβριο του '15 και από τον Υπουργό τον κ. Φίλη, δεν είναι πλέον προσχηματικός. Αλλά τι είναι; Είναι και οχυρωματικός. Πίσω του, λοιπόν, κρύβονται εμμονές και προαποφασισμένες παρεμβάσεις του Υπουργείου στην κατεύθυνση της υποβάθμισης της παρεχόμενης εκπαίδευσης φυσικά σε όλα τα επίπεδα. Το Ελληνικό Ίδρυμα Έρευνας και Καινοτομίας ιδρύεται όχι με τη χρηματοδότηση από την Ευρωπαϊκή Τράπεζα Επενδύσεων, αλλά πώς; Με δανεισμό 180 εκατομμυρίων από την Τράπεζα Επενδύσεων και 60 εκατομμυρίων από το ελληνικό δημόσιο, οπότε υπάρχει μια επιβάρυνση του δημοσίου χρέους κατά 180 εκατομμύρια, συν τους τόκους που απαιτεί η δανειακή σύμβαση, καθώς και η επιβάρυνση του δημοσίου με 60 εκατομμύρια ευρώ, σύμφωνα με την έκθεση του Γενικού Λογιστηρίου του Κράτους. Το ζητούμενο, βέβαια, είναι να πιάσουν τόπο αυτά τα χρήματα και τι θα γίνει, φυσικά, με το ΕΛΙΔΕΚ μετά την πάροδο των δύο ετών. Άλλωστε, το πεδίο της έρευνας και της καινοτομίας στη χώρα μας αποτελεί σημαντικό παράγοντα ανάπτυξης και ενίσχυσης της οικονομίας μας. Η χώρα μας διαθέτει εξαιρετικό επιστημονικό δυναμικό και ικανότατους τεχνοκράτες, τους οποίους φυσικά πρέπει επιτέλους να στηρίξουμε. Γι' αυτό και είναι επιτακτική η ανάγκη πλέον να θεσμοθετήσουμε ένα σύγχρονο και ρεαλιστικό πρότυπο οργάνωσης, ανάμεσα στον δημόσιο και ιδιωτικό ερευνητικό τομέα. Αυτό, βέβαια, κύριε Υπουργέ, θα δώσει μια νέα ώθηση στην έρευνα, θα επιταχύνει τον σχεδιασμό της εθνικής ερευνητικής στρατηγικής και θα αξιοποιήσει στο σύνολο του ερευνητικού δυναμικού της χώρας μας. Αγαπητοί συνάδελφοι, πρέπει να γίνει επιτέλους κατανοητό από όλες τις πλευρές ότι σε θέματα παιδείας δεν χρειάζεται μιζέρια. Πρέπει να υπερβαίνουμε και εαυτούς, πρέπει να κινούμαστε με ανοικτούς ορίζοντες, πρέπει να βλέπουμε πέρα από τα κόμματά μας. Πρέπει να αναζητούμε μια αποτελεσματική αλληλεπίδραση ανάμεσα στο εφικτό, σ' αυτό που πιστεύουμε και φυσικά σ' αυτό που πρέπει και βέβαια να γίνει. Και φυσικά, να δούμε σήμερα ανάμεσα στο δημόσιο και ιδιωτικό ερευνητικό τομέα τι πρέπει να γίνει. Έτσι, να επιδιώξουμε την ενίσχυση της διαφάνειας, που είναι για όλους μας στοίχημα, δηλαδή την ορθολογική κατανομή των πόρων και την αποτίμηση και αξιολόγηση των προγραμμάτων. Το ζητούμενο είναι ένα: πρέπει να σταματήσει το brain drain, η διαρροή των Ελλήνων επιστημόνων στο εξωτερικό. Γι' αυτό, θα συμφωνήσω με σας, κύριε Υπουργέ, ότι πραγματικά το Ελληνικό Ίδρυμα Έρευνας και Καινοτομίας μπορεί υπό συνθήκες να αποτελέσει εργαλείο ανάπτυξης και εργαλείο στήριξης της έρευνας και της καινοτομίας. Ταυτόχρονα, βέβαια, θα πρέπει να δούμε τη στήριξη της λειτουργίας της ΓΓΕΤ, γιατί η ΓΓΕΤ είναι πραγματικά μια γραμματεία της οποίας η προσφορά ήταν πολύτιμη και επιβάλλεται να συνεχίσει το έργο της απρόσκοπτα. Γι' αυτό θα πρέπει να ενισχυθεί με προσωπικό, το οποίο έχει ανάγκη. Και φυσικά τα εργασιακά δικαιώματα των υπαλλήλων θα πρέπει εκ των πραγμάτων να είναι καθ' όλα διασφαλισμένα. Όμως, θα πρέπει να ξεκαθαρίσουμε κύριε Υπουργέ, κυρίες και κύριοι συνάδελφοι, ότι δεν πάμε να δημιουργήσουμε έναν δούρειο ίππο, ο οποίος θα υπονομεύσει τη λειτουργία της ΓΓΕΤ. Στις συνεδριάσεις των δύο επιτροπών της Βουλής έθεσα συγκεκριμένα ζητήματα, που ενισχύουν το τρίπτυχο: διαφάνεια, αξιοκρατία, αξιολόγηση, με τη συμμετοχή των ΤΕΙ στη γενική συνέλευση και το επιστημονικό συμβούλιο, για τη βιωσιμότητα του ιδρύματος πέραν της τριετίας, για την αξιολόγηση των οργάνων διοίκησης, για τη διαδικασία προσλήψεων μέσω ΑΣΕΠ, για τα ασυμβίβαστα, τις αυξημένες πλειοψηφίες, για τις αλλαγές μελών στη γενική συνέλευση, για τη διαφάνεια με ανοικτή πρόσκληση στις αποσπάσεις. Οι νομοτεχνικές βελτιώσεις που κάνατε - κάνατε αποδεκτές ουσιαστικά και δικές μας προτάσεις - ενσωματώνουν πράγματι πάρα πολλές δικές μας προτάσεις. Συγκεκριμένα, προστέθηκαν τα ερευνητικά πανεπιστημιακά ινστιτούτα στους πιθανούς δικαιούχους του ΕΛΙΔΕΚ. Ορίστηκε ότι οι προκηρύξεις θα πρέπει να περιλαμβάνουν οδηγίες, για το πως θα γίνονται οι ενστάσεις και η διαδικασία ενστάσεων των υποψηφίων. Ορίστηκε ότι ως μέλη της γενικής συνέλευσης επιλέγονται καταξιωμένοι επιστήμονες με εκτεταμένο ερευνητικό έργο, με εκτεταμένη ερευνητική εμπειρία. Δόθηκε η δυνατότητα συμμετοχής στη γενική συνέλευση όλων των ΤΕΙ που πληρούν φυσικά κριτήρια σημαντικής ερευνητικής επίδοσης. Καταργήθηκε η δυνατότητα του Υπουργού να επιβάλει ή να υποβάλει ένσταση κατά ορισμού μέλους της γενικής συνέλευσης και του επιστημονικού συμβουλίου. Καταργείται η αποζημίωση μελών της γενικής συνέλευσης. Επίσης, προβλέπεται ότι η κλήρωση για τα μέλη του επιστημονικού συμβουλίου θα πραγματοποιείται από τη γενική συνέλευση. Η επιλογή των δύο αναπληρωτών διευθυντών θα πραγματοποιείται ύστερα από ανοιχτή πρόσκληση ενδιαφέροντος, όπου εκεί ο διευθυντής θα έχει τον κύριο λόγο για τους συνεργάτες του. Επίσης, καθορίστηκε ειδική πλειοψηφία στο επιστημονικό συμβούλιο, έξι στους εννέα για την παύση του διευθυντή και ορίστηκε ότι οι αποσπάσεις θα γίνονται με ανοιχτή πρόσκληση ενδιαφέροντος. Τίθεται χρονικό όριο τριών μηνών στην άσκηση μεταβατικά των αρμοδιοτήτων από τον Υπουργό και ορίζεται ότι ασκούνται αυτές που είναι απόλυτα αναγκαίες για την έναρξη λειτουργίας του ΕΛΙΔΕΚ. Θεωρούμε ότι με τις παραπάνω προτάσεις των φορέων και με τις παρατηρήσεις των ειδικών αγορητών που ενσωματώσατε, κύριε Υπουργέ, το νομοσχέδιο κινείται προς τη σωστή κατεύθυνση. Ήδη πληροφορούμαι ότι την πρώτη βδομάδα του Νοεμβρίου θα έχουμε και την προκήρυξη για τη στήριξη των υποψηφίων διδακτόρων από τον ΕΛΙΔΕΚ και αυτό βέβαια είναι πολύ θετικό. Εμείς για όλα τα παραπάνω θα ψηφίσουμε «ναι» επί της αρχής του νομοσχεδίου. Κλείνοντας, κύριε Πρόεδρε, αγαπητοί συνάδελφοι, επιτρέψτε μου μια αναφορά στην πολιτική επικαιρότητα. Ολοκληρώθηκε το συνέδριο του ΣΥΡΙΖΑ, ένα συνέδριο στο οποίο αποθεώθηκε το δημοψήφισμα του «ΟΧΙ» που έγινε «ΝΑΙ», το δημοψήφισμα που έγινε η αιτία να επιβληθούν τα capital controls. Η Κυβέρνηση έκτισε τον νέο «Γοργοπόταμο». Αναρωτιόμαστε, κύριοι του ΣΥΡΙΖΑ: Δεν αισθάνεστε άσχημα να χρησιμοποιείται ο Γοργοπόταμος ως σύμβολο για την υποταγή της Κυβέρνησης στα κελεύσματα του Σόιμπλε, για το τρίτο μνημόνιο και την καταιγίδα φόρων, περικοπών και πλειστηριασμών, για την εκχώρηση του εθνικού πλούτου για ενενήντα εννέα χρόνια; Κύριοι συνάδελφοι της συμπολίτευσης, γιατί τότε, την περίοδο 2009-2011, που το ΠΑΣΟΚ χάραζε την εθνική στρατηγική, εσείς χλευάζατε και καταγγέλλατε και όλοι σας ήσασταν απέναντι; Σήμερα εκείνο το ΠΑΣΟΚ της περιόδου 2009-2011 δικαιώνεται. Θέλω να θυμίσω ότι ο ΣΥΡΙΖΑ τότε είχε οχυρωθεί στο εύκολο αντιμνημονιακό μέτωπο που υποσχόταν ότι θα καταργήσει μ' έναν νόμο, μ' ένα άρθρο το σκληρό μνημόνιο και θα διέγραφε το χρέος. Η δική σας αδιαλλαξία, κύριοι της Κυβέρνησης, για την εθνική συνεργασία έχει παρατείνει τον εγκλωβισμό της χώρας στην κρίση. Σήμερα βλέπουμε ότι η Κυβέρνηση προσχωρεί στον ρεαλισμό - αυτό είναι θετικό - και ξεχνά κάθε δημαγωγική «κορώνα». Πρώτα προσχώρησε η κυβέρνηση Παπαδήμου. Πού; Στον δρόμο και στην πλατφόρμα που χάραξε το ΠΑΣΟΚ κατά την περίοδο 2009-2011. Ποιος άλλος; Στη συνέχεια η κυβέρνηση Σαμαρά. Να θυμίσω τον Σαμαρά των τριών Ζαππείων και των δεκαοκτώ δισεκατομμυρίων σε ισοδύναμα. Στη συνέχεια, η κυβέρνηση «πρώτη φορά Αριστερά», η κυβέρνηση Τσίπρα του Γενάρη του 2015 και η Κυβέρνηση Τσίπρα του Σεπτέμβρη του 2015. Εμείς είμαστε υπερήφανοι και ο ομιλών, μιας και είμαι νέος Βουλευτής, θα ήθελα να πω το εξής: Είμαι υπερήφανος που είμαι ΠΑΣΟΚ, είμαι υπερήφανος για τη διακυβέρνηση της χώρας από το ΠΑΣΟΚ την περίοδο 2009-2011. Μιας και δηλώνω υπερήφανος, να δηλώσω και το εξής, ότι στο ΠΑΣΟΚ έλαχε ο κλήρος να σηκώσει το βάρος την περίοδο 2009-2011, για να υπάρχει η χώρα, για να μπορεί ο κ. Λεβέντης, που μας κάνει πολλές φορές υψηλή κριτική, να είναι σήμερα στη Βουλή. Εμείς δεν κάναμε τίποτα περισσότερο απ' αυτό που αναλογούσε σ' ένα κόμμα πατριωτικό για τη στήριξη της χώρας. Κάναμε με ευθύνη και κόστος, πολιτικό και κοινοβουλευτικό, ό,τι χρειαζόταν για να μείνει η χώρα όρθια. Λοιδορηθήκαμε, όμως προτάξαμε το συμφέρον της χώρας. Έρχομαι στο θέμα των κόκκινων δανείων που είναι θέμα των ημερών, που έχει προκαλέσει …
Κύριε συνάδελφε, ξέρετε ότι εκ του Κανονισμού …
Είμαι εντός του δεκαπενταλέπτου, κύριε Πρόεδρε.
Όχι, δεν είναι έτσι. Αν διαβάσετε το άρθρο του Κανονισμού, είναι σαφές για τι πράγμα μιλάει ο κάθε Βουλευτής, άλλο που δείχνουμε ανοχή και μιλάτε και για άλλα θέματα, αλλά μην πάμε και στα κόκκινα δάνεια.
Κύριε Πρόεδρε, να σας ευχαριστήσω και να πω κλείνοντας ότι στο θέμα των κόκκινων δανείων ήμασταν οι πρώτοι οι οποίοι είπαμε να προηγηθούν οι δανειολήπτες των ξένων funds, να πάνε τα δάνεια στα νοικοκυριά, στους νοικοκυραίους και όχι στα τραπεζικά «κοράκια». Αυτό ζητάμε και σήμερα, να προηγηθούν οι δανειολήπτες των ξένων funds, να παραδειγματιστούμε από τους αδελφούς Κυπρίους. Κλείνοντας, θα πω ότι η χώρα χρειάζεται εθνική συναίνεση και ειδικά για το χρέος, για να γίνει χρήση του κεκτημένου του ΠΑΣΟΚ της συμφωνίας του Νοεμβρίου του 2012. Αμέσως μετά πρέπει να σκύψουμε πάνω στα εργασιακά και χρειάζεται η Κυβέρνηση να βάλει κάποιες κόκκινες γραμμές και να μην υποχωρήσει, για να διασφαλίσει τα βασικά κεκτημένα. Γι' αυτό και η πρόταση της Προέδρου μας, της κ. Φώφης Γεννηματά, είναι η μοναδική λύση, η μοναδική διέξοδος: κυβέρνηση εθνικής ενότητας με ευρωπαϊκή πορεία από την παρούσα Βουλή, για να αντιμετωπίσουμε τα τραγικά αδιέξοδα στα οποία ουσιαστικά έχουμε οδηγηθεί και με δικές σας ευθύνες. Σας ευχαριστώ.
Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Σταύρος Τάσσος.
Ευχαριστώ, κύριε Πρόεδρε. Ο στόχος της παιδείας όσο και της έρευνας στη σύγχρονη καπιταλιστική οικονομία είναι διπλός. Από τη μια είναι η μετάδοση της συσσωρευμένης από την ανθρωπότητα γνώσης και η παραγωγή νέας γνώσης, ώστε να μπορούν οι μελλοντικοί εργαζόμενοι να εργαστούν παραγωγικά και αποδοτικά για το κεφάλαιο. Ο δεύτερος, και ίσως σημαντικότερος, αφορά την ιδεολογική προετοιμασία των μελλοντικών εργαζομένων αλλά και αυτών που μεταδίδουν και παράγουν τη νέα γνώση, ώστε αυτοί να ενσωματώνονται και να αφομοιώνουν τις αξίες και τα ιδανικά του συστήματος, που δεν είναι άλλα από τον ατομισμό, τον ανταγωνισμό και την επιχειρηματικότητα και να μην τα αμφισβητούν. Ο άνθρωπος είναι η βασική παραγωγική δύναμη που κινητοποιεί όλες τις υπόλοιπες. Στο πλαίσιο, όμως, του καπιταλισμού αυτή η παραγωγική δύναμη μετατρέπεται σε «ανθρώπινο κεφάλαιο», δηλαδή, ένα «ειδικό» εμπόρευμα που, όπως κάθε εμπόρευμα, είναι πηγή κερδοφορίας για τους σημερινούς κατόχους των μέσων παραγωγής. Ποιος, λοιπόν, καθορίζει τι μαθαίνει ο νέος και μετά το τι ερευνά εάν γίνει ερευνητής; Μα, φυσικά η καπιταλιστική αγορά, δηλαδή ο ανταγωνισμός των καπιταλιστών για το μέγιστος κέρδος, την υπέρτατη αξία του καπιταλιστικού συστήματος αλλά και με το μικρότερο δυνατό κόστος για αυτούς. Και επειδή εδώ πολύς λόγος γίνεται για την υγιή επιχειρηματικότητα θα πρέπει να διευκρινιστεί ότι υγιείς είναι οι επιχειρήσεις που είναι ανταγωνιστικές και κερδοφόρες και όσες δεν έχουν αυτά τα χαρακτηριστικά θεωρούνται άρρωστες και μη βιώσιμες. Και αυτό ο νυν και ο πρώην πρόεδρος του ΣΕΒ το αποτυπώνουν πάρα πολύ γλαφυρά. Ο νυν λέει: «Να συνδέει την πολλή και καλή έρευνα που γίνεται στα ελληνικά πανεπιστήμια με τις επιχειρήσεις και τις ανάγκες τους». Το γιατί το εξηγεί ο προηγούμενος πρόεδρος του ΣΕΒ: «Ο πιο σημαντικός συντελεστής υπεραξίας είναι η γνώση σε συνδυασμό με την ευελιξία και τη συνεχή κατάρτιση». Το κεφάλαιο έχει δύο ζητούμενα για την αύξηση της παραγωγικότητας της εργασίας: από τη μια την ευρεία αξιοποίηση νέων τεχνολογιών, σύγχρονων, σύνθετων μέσων παραγωγής - και εδώ είναι ο ρόλος της έρευνας και της καινοτομίας - και από την άλλη - και συνέπεια του πρώτου - ένα πιο ειδικευμένο εργατικό δυναμικό, με πιο ολόπλευρη γνώση των όρων λειτουργίας της παραγωγής, των μεταβολών στην οργάνωση της εργασίας, αυτό που οι αστοί ονομάζουν «αυξανόμενη ζήτηση για προσόντα μεσαίου και ανωτέρου επιπέδου». Πώς απαντάνε οι καπιταλιστές σε όλα αυτά που αποτυπώνουν την τεράστια κοινωνικοποίηση της εργασίας και την ανάγκη για ξεπέρασμα της ατομικής - συλλογικής ιδιοκτησίας στα μέσα παραγωγής; Με τη συνεχή αναδιοργάνωση της ανθρώπινης εργασίας αλλά με σκοπό το καπιταλιστικό κέρδος, πράγμα που οδηγεί στη σημερινή κόλαση για τους εργαζόμενους και τα παιδιά τους - των εκπαιδευτικών και των ερευνητών βεβαίως μη εξαιρουμένων - , με την ένταση της εκμετάλλευσης, την ανεργία, τις ελαστικές εργασιακές σχέσεις και πολλά ακόμα. Στον αντίποδα αυτής της πολιτικής είναι η σύνδεση της πολλής και καλής έρευνας, που γίνεται στα ελληνικά πανεπιστήμια και ερευνητικά κέντρα, με την κοινωνία και τις ανάγκες της, για την οποία παλεύει το ΚΚΕ. Αυτές είναι οι δύο αντιλήψεις, η μεταφυσική - ιδεαλιστική και η διαλεκτική - υλιστική αντίληψη, οι δύο κόσμοι, ο κόσμος της έρευνας - εμπόρευμα και ο κόσμος της έρευνας - κοινωνικό αγαθό, οι δύο τάξεις, η αστική και η εργατική, με τις διαμετρικά αντίθετες στοχεύσεις. Για να έχουμε μια συνολική εκτίμηση της αστικής στρατηγικής για την ανάπτυξη της έρευνας, πρέπει να λάβουμε υπ' όψιν τις σχετικές εξελίξεις σε επίπεδο Ευρωπαϊκής Ένωσης, αλλά και τους συνολικούς σχεδιασμούς της αστικής τάξης για την πορεία εξόδου της καπιταλιστικής οικονομίας της χώρας από την κρίση, τις αντιπαραθέσεις για την επόμενη μέρα, τις προτεραιότητες που τίθενται, το μείγμα διαχείρισης που θα εφαρμοστεί, καθώς και το ποιοι θα αναλάβουν την υλοποίηση του σχεδίου ανάκαμψης της κερδοφορίας του κεφαλαίου και ενίσχυσης της ανταγωνιστικότητάς του. Έτσι δεν είναι τυχαίο ότι οι προωθούμενες κατευθύνσεις και ρυθμίσεις εντάσσονται στην «εθνική συνολική μεταρρυθμιστική και αναπτυξιακή προσπάθεια». Το ιδεολόγημα που προτάσσεται είναι ότι «η ενίσχυση της έρευνας και της καινοτομίας αποτελεί μοχλό ανάπτυξης, εργαλείο για την έξοδο από την κρίση». Η θέση αυτή αναπαράγεται από την Αξιωματική Αντιπολίτευση και τα υπόλοιπα αστικά κόμματα, που θέλουν ακόμη πιο γρήγορη ιδιωτικοποίηση και εμπορευματοποίηση της έρευνας. Πίσω από την ευλογοφάνειά της, όμως, αποσιωπάται ότι η έρευνα και η ανάπτυξη δεν είναι ταξικά ουδέτερες, αλλά είναι δέσμιες των σχέσεων παραγωγής, του καπιταλιστικού δρόμου στις σημερινές συνθήκες. Άλλωστε η επιδιωκόμενη αύξηση της ανταγωνιστικότητας δεν επιφυλάσσει τίποτε θετικό για τα λαϊκά στρώματα, αφού όλες οι αντιλαϊκές ανατροπές έχουν γίνει με την επίκλησή της. Αυτό τον στόχο έρχεται να υπηρετήσει το παρόν νομοσχέδιο για το Ελληνικό Ίδρυμα Έρευνας και Καινοτομίας, το ΕΛΙΔΕΚ. Τι κάνει το ΕΛΙΔΕΚ; Χρηματοδοτεί ερευνητικά προγράμματα. Χορηγεί υποτροφίες για υποψήφιους διδάκτορες και post - doc. Χρηματοδοτεί την αγορά ερευνητικού εξοπλισμού. Διαμεσολαβεί στην πρόσβαση πανεπιστημίων, ΤΕΙ, ερευνητικών και τεχνολογικών φορέων στη χρηματοδότηση καινοτόμων ερευνητικών προγραμμάτων. Υποστηρίζει τη δημιουργία νεοφυών επιχειρήσεων προς εκμετάλλευση ερευνητικών αποτελεσμάτων. Ποιοι είναι οι πόροι του; Από τον κρατικό προϋπολογισμό από κρατικές υπηρεσίες και νομικά πρόσωπα δημοσίου δικαίου, από την Ευρωπαϊκή Ένωση και άλλους διεθνείς οργανισμούς, από την Ευρωπαϊκή Τράπεζα Επενδύσεων, όπου παίρνει και το δάνειο για να ξεκινήσει, χορηγίες από φυσικά ή νομικά πρόσωπα εσωτερικού ή εξωτερικού. Ποιο είναι το προσωπικό; Αποσπασμένοι υπάλληλοι από κάθε άλλη υπηρεσία του δημοσίου ή από άλλο νομικό πρόσωπο δημοσίου ή ιδιωτικού δικαίου, με απόφαση του εποπτεύοντος Υπουργού. Προσωπικό με σύμβαση μίσθωσης έργου ή εργασίας ιδιωτικού δικαίου ορισμένου χρόνου ή έμμισθης εντολής έως τριετούς διάρκειας, με δυνατότητα ανανέωσης. Σε πρώτη φάση, το ΕΛΙΔΕΚ έρχεται να διαχειριστεί δάνειο από την Ευρωπαϊκή Τράπεζα Επενδύσεων, που δίνεται για τον σκοπό αυτό και απαιτείται η συγκρότηση φορέα για τη διαχείρισή του. Άρα, η ίδια η ίδρυσή του είναι ενδεικτική της στόχευσης της Κυβέρνησης για το πώς αντιλαμβάνεται την ερευνητική πολιτική, την άντληση πόρων για αυτή και για το πώς αξιοποιούνται τα αποτελέσματά της. Χαρακτηριστικά αναφέρεται στο νομοσχέδιο: «Το ΕΛΙΔΕΚ λειτουργεί σύμφωνα με τους κανόνες της ιδιωτικής οικονομίας». Αυτό και μόνο είναι αρκετό, για να καταδείξει την πλήρη ευθυγράμμιση της Κυβέρνησης με τους στόχους του κεφαλαίου για την αξιοποίηση της έρευνας για την μεγιστοποίηση της κερδοφορίας του και την ελαχιστοποίηση του κόστους γι'αυτό». Από τα προβλεπόμενα στο σχέδιο νόμου ξεχωρίζει η παρεχόμενη στο ΕΛΙΔΕΚ δυνατότητα απευθείας χρηματοδότησης επιχειρήσεων εσωτερικού ή εξωτερικού για συνέργειες με ερευνητικούς φορείς. Χαρακτηριστικά αναφέρεται: «Το ΕΛΙΔΕΚ συνάπτει κάθε είδους συμβάσεις, συμφωνίες συνεργασίας και προγραμματικές συμβάσεις με φυσικά ή νομικά πρόσωπα, ημεδαπά ή αλλοδαπά. Συνδικαιούχοι χρηματοδότησης δύνανται να είναι επιχειρήσεις, εκπαιδευτικά και ερευνητικά ιδρύματα του δημόσιου ή του ιδιωτικού τομέα της ημεδαπής και της αλλοδαπής». Είναι χαρακτηριστικό του τρόπου που αντιλαμβάνεται την ανάπτυξη της έρευνας η Κυβέρνηση ΣΥΡΙΖΑ - ΑΝΕΛ ότι το πολυδιαφημιζόμενο εδώ και πολύ καιρό ίδρυμα, στην ουσία αποτυπώνει τον σχεδιασμό της Κυβέρνησης να χρηματοδοτήσει την ανάπτυξη της έρευνας με δανεικά! Μάλιστα, η διαχείριση και οι όροι αποπληρωμής του δανείου, καθώς και οι ρήτρες σε περίπτωση μη απόδοσης των επενδύσεων προφανώς και θα βαρύνουν καταλυτικά για την περαιτέρω διαμόρφωση του ερευνητικού ιστού στη χώρα το μέλλον του τομέα. Η ίδρυση του ΕΛΙΔΕΚ σηματοδοτεί την πρόθεση της Κυβέρνησης να οργανώσει καλύτερα την επιχειρηματική λειτουργία των ερευνητικών φορέων, συγκροτώντας έναν κεντρικό φορέα, που τυπικά δεν βρίσκεται υπό ουσιαστικό κρατικό έλεγχο και δεν λογοδοτεί στη Βουλή, καθώς έχει διοικητική και οικονομική αυτοτέλεια. Έτσι, στο όνομα της αυτοτέλειας το ΕΛΙΔΕΚ και δι' αυτού οι ερευνητές, θα γίνονται κυνηγοί προγραμμάτων. Οι επιχειρήσεις δεν θα διαθέτουν πόρους για την αβέβαιη και μη άμεση εφαρμόσιμη βασική έρευνα, αλλά και θα είναι πανέτοιμες να αξιοποιήσουν αν κάτι άμεσα εφαρμόσιμο προκύψει. Ας μην έχουμε όμως αυταπάτες ότι οι ερευνητές θα κάνουν τη βασική έρευνα, που επιθυμούν για να ικανοποιήσουν την περιέργειά τους. Ο στόχος του νομοσχεδίου είναι αναπτυξιακός, όπως επανειλημμένα έχει τονιστεί. Το είπε πριν από λίγο και ο κ. Γαβρόγλου. Αυτό σημαίνει δημιουργία μια κρίσιμης μάζας νέων, ορεξάτων, αλλά και φτηνών ερευνητών σε έναν - δυο τομείς, που ενδιαφέρουν το μεγάλο κεφάλαιο και που αυτοί οι ένας - δυο τομείς αποτελούν την εθνική στρατηγική για την έρευνα, έτσι ώστε να σμικρύνεται όσο το δυνατόν περισσότερο ο χρόνος εφαρμογής των αποτελεσμάτων της έρευνας στη καπιταλιστική παραγωγή. Εδώ έρχεται και δένει και το brain drain, που επιδιώκεται να γίνει brain - gain. Στο πλαίσιο της κινητικότητας των ερευνητών, όπως αυτή την αντιλαμβάνεται το μεγάλο κεφάλαιο βέβαια, δεν έχει σημασία αν Έλληνες ερευνητές φεύγουν και πάνε σε άλλες χώρες, αλλά η εισροή ερευνητών από εκτός Ελλάδας χώρες, που είναι πιο φτηνοί από τους Έλληνες, να είναι μεγαλύτερη, ώστε να δημιουργηθεί αυτή η κρίσιμη μάζα ερευνητών σε έναν - δυο τομείς που ενδιαφέρουν το κεφάλαιο. Έτσι το κόστος το αναλαμβάνει η κοινωνία και το όφελος οι επιχειρήσεις. Τι ωραία που είναι για το κεφάλαιο! Τα προβλεπόμενα στο νομοσχέδιο επιβεβαιώνουν ότι οι σχεδιασμοί της Κυβέρνησης ΣΥΡΙΖΑ - ΑΝΕΛ έρχονται να συνεχίσουν στον δρόμο που έχει χαράξει η αστική στρατηγική για την αξιοποίηση της έρευνας και την έμφαση στη διάσταση της καινοτομίας. Χαρακτηριστικά, πέραν των παραπάνω, «το ΕΛΙΔΕΚ υποστηρίζει μέσω εφάπαξ χρηματοδότησης τη δημιουργία και λειτουργία νεοφυών επιχειρήσεων, προς εκμετάλλευση ερευνητικών αποτελεσμάτων». Η χρησιμοποίησή του ως εργαλείο προώθησης της εμπορευματοποίησης και της επιχειρηματικής λειτουργίας στον χώρο της έρευνας αποτυπώνεται και στα προβλεπόμενα για το προσωπικό του, καθώς εκεί συναντάμε όλες τις σχέσεις εργασίας, υπό το βάρος των οποίων στενάζουν οι εργαζόμενοι του χώρου και σήμερα. Συγκεκριμένα, αναπαράγει κι εδώ το καθεστώς της ΓΓΕΤ και επικυρώνει ελαστικές σχέσεις, «μπλοκάκια» κ.λπ.. Χαρακτηριστικά, «στο Ίδρυμα μπορεί να απασχοληθεί προσωπικό με σύμβαση μίσθωσης έργου ή εργασίας ιδιωτικού δικαίου ορισμένου χρόνου ή έμμισθης εντολής έως τριετούς διάρκειας, με δυνατότητα ανανέωσης». Ουσιαστικά, το ΕΛΙΔΕΚ φαίνεται να έχει αντικείμενο αρμοδιότητας και σκοπό αντίστοιχο με την Γενική Γραμματεία Έρευνας και Τεχνολογίας, τη ΓΓΕΤ, όμως του προσδίδεται μεγαλύτερη αυτονομία. Έτσι αποτυπώνεται η πρόθεση για περαιτέρω υποβάθμιση του ρόλου της ΓΓΕΤ, που αποτυπώθηκε και στον πρόσφατο νόμο κι ενώ έχει ήδη ενισχυθεί η ΕΥΔΕ/ΕΤΑΚ ως ενιαίος φορέας διαχείρισης του συνόλου σχεδόν των σχετικών προσκλήσεων, έναντι της ΓΓΕΤ. Για ποιον λόγο, λοιπόν, θριαμβολογεί η Κυβέρνηση για το ΕΛΙΔΕΚ; Για το ότι εξασφαλίζει δάνειο που θα διοχετευθεί για ερευνητικά έργα στην κατεύθυνση και με τον τρόπο που υπηρετεί την ευρωενωσιακή πολιτική; Για το ότι αναπαράγονται οι σαθρές εργασιακές σχέσεις που κάθε τόσο οδηγούν στη φυγή από τον χώρο χιλιάδες νέους επιστήμονες; Για το ότι η ερευνητική παραγωγή παραμένει δεσμευμένη στη λογική των προγραμμάτων της χρηματοδότησης προτάσεων των προτεραιοτήτων του κεφαλαίου; Τι σημαίνουν, όμως, όλα αυτά; Ότι δεν μπορεί να διασφαλιστεί η συνέχεια στην ερευνητική παραγωγή, να μπει μακροπρόθεσμος σχεδιασμός, να διασφαλιστεί η εργασιακή συνέχεια των εργαζομένων στον χώρο με δουλειά πάνω στο αντικείμενό τους και με όρους σύμφωνα με τις σύγχρονες ανάγκες τους. Αυτές είναι οι συνέπειες της πολιτικής της εμπορευματοποίησης της έρευνας και των φορέων της και αυτά τα έχουμε αναδείξει κι εμείς ως ΚΚΕ και στην πρόσφατη συζήτηση για τον νέο νόμο για την έρευνα, αλλά και οι εργαζόμενοι στην έρευνα με τις κινητοποιήσεις τους. Αυτό που επί της ουσίας προσπαθεί να επιδιώξει η Κυβέρνηση μέσα από αυτό το σχέδιο νόμου είναι να αναβαθμίσει τις προοπτικές της καπιταλιστικής ανάπτυξης της χώρας, εντάσσοντας τον τομέα της έρευνας σε αυτόν τον σχεδιασμό, με δανεικά και νέα προγράμματα που μάλλον δεν φτάνουν καν στο ύψος των προηγούμενων, ενώ ταυτόχρονα αναπαράγουν και το υπάρχον σαθρό και δυσχερές για τους εργαζόμενους στον χώρο καθεστώς λειτουργίας της έρευνας στη χώρα. Από τα παραπάνω, γίνεται σαφές ότι για το ΚΚΕ είναι επιβεβλημένη η απόρριψη του νομοσχεδίου επί της αρχής, αλλά κι επί των περισσοτέρων άρθρων, όπως και συνολικά του προσανατολισμού της Ευρωπαϊκής Ένωσης και του στρατηγικού σχεδιασμού της αστικής τάξης, η αποκάλυψη των αντιλαϊκών στοχεύσεων που υπηρετούν. Τα σχέδια των μεγάλων μονοπωλιακών ομίλων στα κράτη - μέλη της Ευρωπαϊκής Ένωσης, που τελικά αυτά είναι που αντανακλώνται και σε επίπεδο πολιτικών αποφάσεων, στο πλαίσιο του οξυμμένου ανταγωνισμού, όχι απλά δεν λαμβάνουν υπ' όψιν, αλλά αντιστρατεύονται τις ανάγκες των λαών τους, καταστρέφουν παραγωγικές δυνάμεις, στρεβλώνουν παραγωγικές δυνατότητες. Αυτός είναι ο δρόμος της καπιταλιστικής ανάπτυξης και με αυτήν την έννοια, η έρευνα στα χέρια των καπιταλιστών, από δύναμη που απελευθερώνει δυνατότητες του ανθρώπου, μετατρέπεται σε δυνάστη. Για όλους αυτούς τους λόγους, είναι ανάγκη, η ανάπτυξη αγωνιστικής δράσης από τους συλλογικούς φορείς που δραστηριοποιούνται στον χώρο της έρευνας, με στόχο να παρεμποδιστεί και να ακυρωθεί στην πράξη η υλοποίηση των αντιδραστικών αναδιαρθρώσεων. Μια τέτοια προσπάθεια μπορεί να είναι αποτελεσματική, αν συνοδεύεται από μια συνολική πρόταση του κινήματος, ώστε η ανάπτυξη της έρευνας στη χώρα να αποκτήσει άλλον προσανατολισμό, που να δένεται με άλλον δρόμο ανάπτυξης, που έχει ανάγκη ο λαός μας, όπου η εργασία και η επιστήμη θα έχουν απαλλαχθεί από τα βαριά δεσμά των καπιταλιστικών σχέσεων και θα αποσκοπούν στην εξύψωση της λαϊκής ευημερίας, την ικανοποίηση των σύγχρονων και διευρυμένων λαϊκών αναγκών. Στη βάση αυτή, το ΚΚΕ απευθύνει κάλεσμα στους εργαζόμενους στον χώρο της έρευνας, όλους όσοι νιώθουν εγκλωβισμένοι στα δεσμά της επιχειρηματικής λειτουργίας και θέλουν να απελευθερώσουν τις δυνατότητες της ερευνητικής δουλειάς, ιδιαίτερα οι νέοι επιστήμονες, να συναντηθούν με το ταξικό εργατικό κίνημα, να συμβάλουν στην ισχυροποίηση της λαϊκής συμμαχίας, με τελικό στόχο τη συνολική ανατροπή αυτής της πολιτικής. Ευχαριστώ.
Κι εγώ ευχαριστώ, κύριε Τάσσο. Τον λόγο έχει ο ειδικός αγορητής από το Ποτάμι, ο συνάδελφος κ. Γεώργιος Μαυρωτάς.
Ευχαριστώ, κύριε Πρόεδρε. Σήμερα συζητάμε το νομοσχέδιο για την ίδρυση του φορέα με την επονομασία Ελληνικό Ίδρυμα Έρευνας και Καινοτομίας, πιο σύντομα ΕΛΙΔΕΚ. Στις επιτροπές μιλήσαμε αναλυτικά για τα συν και τα πλην και κάναμε συγκεκριμένες προτάσεις, γιατί σε κάθε νομοσχέδιο ως Ποτάμι προσπαθούμε να εντοπίσουμε τα θετικά και αρνητικά σημεία, να επιδοκιμάσουμε τα πρώτα και να προσπαθήσουμε να εξαλείψουμε ή να διορθώσουμε όσο μπορούμε τα δεύτερα. Η αντιπολιτευτική μας θέση μάς επιβάλει να είμαστε αυστηροί στην κριτική, αλλά δεν μένουμε εκεί. Κάνουμε και προτάσεις. Έτσι αντιλαμβανόμαστε τον ρόλο μας στο Κοινοβούλιο. Ξέρουμε ότι αυτός ο ρόλος δεν έχει τηλεθέαση, δεν έχει ακροαματικότητες, δεν έχει πρωτοσέλιδα, αλλά έχει ουσία. Κι εμάς, η ουσία μάς ενδιαφέρει και όχι η ατάκα του βραδινού δελτίου. Το εύκολο, λοιπόν, θα ήταν να κάνουμε αυτό που κάνατε κι εσείς, οι σημερινοί κυβερνώντες, όταν ήσασταν στην αντιπολίτευση, να λέτε «όχι» σε όλα. Και όχι τίποτε άλλο, αλλά φαίνεται ότι έχετε κολλήσει και τη Νέα Δημοκρατία και ζούμε ένα déjà vu της διετίας 2013-2014, όμως με αντίθετους ρόλους. Είπαμε ότι το παρόν νομοσχέδιο έχει θετικά και αρνητικά σημεία. Ας ξεκινήσουμε, λοιπόν, από τα θετικά. Θεωρούμε το δάνειο με την Ευρωπαϊκή Τράπεζα Επενδύσεων σε μεγάλο βαθμό σαν μια προσωπική προσπάθεια του κ. Φωτάκη να βρει πόρους για την έρευνα σε μια δύσκολη εποχή. Είναι αντικειμενικά από τους ελάχιστους Υπουργούς, ίσως και ο μόνος, που είχε ήδη διακριθεί στον χώρο του, πριν αναλάβει το Υπουργείο και έχει ολοκληρωμένη άποψη για το αντικείμενο. Είναι αυτό που λέμε από την αρχή εμείς στο Ποτάμι για Υπουργούς επαΐοντες, που επιλέγονται με βάση το επαγγελματικό cv και όχι το κομματικό cv ή συγγένειες και κουμπαριές. Υποψιάζομαι, όμως, ότι ο αποκλειστικός λόγος δημιουργίας του ΕΛΙΔΕΚ είναι η σύναψη αυτού του δανείου με την Ευρωπαϊκή Τράπεζα Επενδύσεων, τα 180 εκατομμύρια. Επειδή δεν διακρινόμαστε ιδιαίτερα για την κρατική αποτελεσματικότητα, μάλλον μπήκε όρος από την Ευρωπαϊκή Τράπεζα Επενδύσεων να δημιουργηθεί ένα ανεξάρτητο νομικό πρόσωπο ιδιωτικού δικαίου στα χνάρια του NSF, που υπάρχει στην Αμερική και του ERC, που υπάρχει στην Ευρωπαϊκή Ένωση. Βλέπουμε θετικά αυτή την προσπάθεια μερικής ανάσχεσης του brain drain μέσω του ΕΛΙΔΕΚ, αυτήν την κρίσιμη περίοδο, που το φαινόμενο εντείνεται. Η Ελλάδα δεν μπορεί να έχει ως παραγωγικό της πρότυπο μια οικονομία έντασης εργασίας - δεν είμαστε ούτε Κίνα ούτε Ινδία - αλλά μια οικονομία έντασης γνώσης, ώστε να εκμεταλλευτούμε τα συγκριτικά μας πλεονεκτήματα. Και το αρχικό κεφάλαιο για να το πετύχουμε αυτό είναι το διανοητικό κεφάλαιο, που πρέπει να κρατήσουμε στη χώρα. Όμως δεν αρκεί αυτό. Χρειάζεται η διασύνδεση της έρευνας και της καινοτομίας με την παραγωγή, με την οικονομία, την επιχειρηματικότητα. Ελπίζουμε αυτό να είναι το επόμενο βήμα, σπάζοντας τα ιδεολογικά στερεότυπα μιας Αριστεράς του περασμένου αιώνα. Επιτρέψτε μου εδώ να κάνω μια παρένθεση. Σε μια οικονομία έντασης γνώσης, μεγάλο ρόλο μπορεί να παίξουν οι εκπαιδευτικές υπηρεσίες, υπηρεσίες, που μπορεί να προσφέρει η χώρα μας, αξιοποιώντας το πλούσιο ανθρώπινο δυναμικό της. Εκεί μπορεί να συμβάλει και η δυνατότητα ίδρυσης μη κρατικών πανεπιστημίων, που με τόση εμμονή πολεμάτε. Είμαστε η μοναδική χώρα του κόσμου που απαγορεύονται. Η γνώση δεν είναι εμπόρευμα, λένε οι πολέμιοι των ιδιωτικών πανεπιστημίων. Μα, ούτε η υγεία είναι. Και όμως, έχουμε ιδιώτες γιατρούς και ιδιωτικά νοσοκομεία. Το θέμα δεν είναι τι μας υπαγορεύουν οι ιδεολογικές μας προκαταλήψεις, αλλά τι είναι καλύτερο για την κοινωνία. Και η κοινωνία είναι έτοιμη. Γιατί να φεύγουν χιλιάδες επιστήμονες και φοιτητές στο εξωτερικό, ενώ μπορούμε να τους έχουμε στη χώρα και συγχρόνως να προσελκύουμε φοιτητές από άλλες χώρες, όταν μάλιστα, στον συγκεκριμένο τομέα υπάρχει το κατάλληλο δυναμικό και το μόνο που πρέπει να δημιουργηθεί είναι ένα πλαίσιο αυστηρό, το οποίο θα αντικαταστήσει το σημερινό θολό τοπίο στον χώρο; Η χώρα, λοιπόν, για να ξεπεράσει τα προβλήματά της χρειάζεται περισσότερη εξωστρέφεια και όχι περιχαράκωση σε ιδεολογικά συρματοπλέγματα. Ας επιστρέψουμε, όμως, στο ΕΛΙΔΕΚ. Είχαμε μείνει στα θετικά σημεία και συνεχίζω. Ένα επίσης θετικό είναι ότι στον συγκεκριμένο φορέα υπάρχουν τα εχέγγυα ανεξαρτησίας από την εκάστοτε κυβέρνηση, καθότι τη γενική συνέλευση αποτελούν εκπρόσωποι από τα ΑΕΙ, τα πανεπιστήμια και τα ΤΕΙ δηλαδή και τα ερευνητικά κέντρα, οι βασικοί δηλαδή χρήστες των κονδυλίων. Ένα άλλο θετικό είναι το ότι όλες οι θέσεις θα είναι με ανοικτές προσκλήσεις - οι θέσεις του επιστημονικού συμβουλίου, του διευθυντή, του προσωπικού, ακόμα και οι αποσπάσεις στον φορέα - αρκεί οι διαδικασίες αυτές να είναι πράγματι ανοικτές και αδιάβλητες. Εδώ θα είμαστε παρόντες, για να το ελέγχουμε. Επίσης, βλέπουμε θετικά τη διάθεση που έδειξε ο Υπουργός να υιοθετήσει αρκετές από τις προτάσεις μας. Ας δούμε, όμως και ποια είναι τα αρνητικά. Με την ίδρυση του ΕΛΙΔΕΚ τίθεται ένα ερώτημα για το ποιος θα είναι πλέον ο ρόλος της ΓΓΕΤ, ποια θα είναι η σχέση μεταξύ ΕΣΕΚ, δηλαδή του Εθνικού Συμβουλίου Έρευνας και Καινοτομίας και του ΕΛΙΔΕΚ και ποια θα είναι η σχέση του ΕΛΙΔΕΚ με την Εθνική Στρατηγική για την Έρευνα, την Τεχνολογική Ανάπτυξη και την Καινοτομία, δηλαδή με την ΕΣΕΤΑΚ. Το ζητούμενο είναι οι φορείς αυτοί να λειτουργήσουν συμπληρωματικά, να μην υπάρχει επικάλυψη αρμοδιοτήτων και να επιτύχουμε τις μέγιστες δυνατές συνέργειες. Αυτό είναι κάτι που επισημαίνει και η έκθεση της Επιστημονικής Υπηρεσίας της Βουλής και μακάρι να είναι αφορμή το ΕΛΙΔΕΚ για την απλούστευση των διαδικασιών και στη Γενική Γραμματεία Έρευνας και Τεχνολογίας. Ένα άλλο σημείο που επίσης χρειάζεται προσοχή, είναι ο κίνδυνος πολυδιάσπασης των κονδυλίων. Ο τριετής ορίζοντας, που ορίζεται ως μέγιστος από τη σύμβαση, περιορίζει το εύρος των έργων που μπορούν να χρηματοδοτηθούν. Δεν μπορεί δηλαδή να δράσει ως όχημα για τη χρηματοδότηση δομών εντατικής και στοχευμένης έρευνας, δημιουργίας ερευνητικών πυρήνων και δικτύων. Θα πρέπει όσο γίνεται, να περιοριστεί η αποσπασματικότητα των δράσεων και να γίνει προσπάθεια να εντάσσονται αυτές σε ένα ολοκληρωμένο σχέδιο. Η σύμβαση δίνει πάντως τη δυνατότητα παράτασης δύο ετών του εγχειρήματος και είναι κάτι που πρέπει να το αξιοποιήσουμε. Στις μεταβατικές διατάξεις επίσης, υπάρχει ένα σημαντικό θέμα. Με βάση το άρθρο 13 που αναφέρεται στις μεταβατικές διατάξεις, η πενταμελής επιστημονική επιτροπή, που θα επιλέξει ο Υπουργός, θα εξειδικεύσει τα προσόντα των μελών του επιστημονικού συμβουλίου και του διευθυντή και θα δημοσιεύσει τις προσκλήσεις για την υποβολή υποψηφιοτήτων για το επιστημονικό συμβούλιο και τον διευθυντή του ιδρύματος και μετά θα διαλυθεί. Η επιλογή του επιστημονικού συμβουλίου θα γίνει στη συνέχεια, υποθέτω, από τη γενική συνέλευση. Με τη νομοτεχνική βελτίωση που παρουσίασε ο Υπουργός, η σύνθεση της γενικής συνέλευσης εξαρτάται από το ΕΣΕΚ, το Εθνικό Συμβούλιο Έρευνας και Καινοτομίας. Ποιο ΕΣΕΚ όμως; Η θητεία του προσωρινού ΕΣΕΚ έληξε τον Σεπτέμβριο, με βάση το άρθρο 25 παράγραφος 8γ΄ του ν.4386/2016. Η καθυστέρηση, λοιπόν, στις διαδικασίες του ΕΣΕΚ θα καθυστερήσει και το ΕΛΙΔΕΚ. Οπότε, ποιος θα επιλέξει τελικά το επιστημονικό συμβούλιο και τον διευθυντή; Ο Υπουργός πάλι; Ελπίζω να μην έχουμε και μία επιπλέον παράταση της μεταβατικής περιόδου, η οποία ουσιαστικά λήγει 31-1-2017, και να επιταχυνθούν οι διαδικασίες. Εν κατακλείδι, το φιλόδοξο σχέδιο για το ΕΛΙΔΕΚ πρέπει να μην παραπέμπει σε κάτι το οποίο θα είναι θνησιγενές, που θα λήξει μόλις τελειώσει η δανειακή σύμβαση. Το δάνειο είναι ουσιαστικά το λίπασμα για να φυτρώσει κάτι καινούργιο, που θα πρέπει να αυτοτροφοδοτείται στη συνέχεια. Εδώ έρχεται και το θέμα των ιδιωτικών πόρων, που μπορεί να προκύπτουν και από την εμπορική αξιοποίηση των ιδίων των έργων του ΕΛΙΔΕΚ ή από ιδιώτες χρηματοδότες. Και αυτό είναι κάτι που νομίζω ότι θα πρέπει να το δούμε στο άρθρο 3 που αναφέρεται στους πόρους του Ιδρύματος. Στη σύμβαση αναφέρονται επίσης κάποιες εκροές, πολύ φιλόδοξες, κατά τη γνώμη μου. Οι ετήσιοι στόχοι, όπως προκύπτει από τη σύμβαση, είναι εκατόν δέκα αιτήσεις για πατέντες, με δέκα πατέντες να κατοχυρώνονται τον χρόνο και δεκαέξι χιλιάδες επτακόσιες τριάντα τέσσερις επιστημονικές δημοσιεύσεις σε περιοδικά, πάντα τον χρόνο. Τα νούμερα είναι υψηλά. Θα τα καταφέρουμε; Υπάρχει κάποια ρήτρα, αν δεν πιάσουμε αυτά τα μεγέθη; Στη σύμβαση, επίσης, αναφέρονται και δεκαπέντε full time υπάλληλοι προσωπικό, κατά τη διάρκεια της λειτουργίας, οπότε έτσι έχουμε μια ιδέα και για το λειτουργικό κόστος του ΕΛΙΔΕΚ, το οποίο, όμως, δυστυχώς δεν αναφέρεται στην έκθεση του Γενικού Λογιστηρίου του Κράτους. Η δράση του ΕΛΙΔΕΚ, όμως, ήδη ξεκίνησε. Την Παρασκευή 14 Οκτωβρίου, η ΓΓΕΤ έβγαλε μια προδημοσίευση προκήρυξης του ΕΛΙΔΕΚ με ημερομηνία προκήρυξης την 1η Νοεμβρίου του 2016, για υποτροφίες, για υποψήφιους διδάκτορες. Κάποια σχόλια για τη συγκεκριμένη προδημοσίευση προκήρυξης: Κατά τη γνώμη μας, τα κριτήρια αξιολόγησης χρειάζονται επανεξέταση, έτσι όπως αναφέρονται στην προδημοσίευση. Η διακριτοποίηση ως προς τη βαθμολογία θα πρέπει να είναι μεγαλύτερη. Για παράδειγμα, δεν μπορεί κάποιος με βαθμό πτυχίου 6,5 να παίρνει τα ίδια μόρια με κάποιον που έχει βαθμό πτυχίου 8,5, είκοσι μόρια. Επίσης, κάποιος με τετραετείς σπουδές και βαθμό πτυχίου 5, που έχει κάνει ένα μονοετές μεταπτυχιακό, θα έχει τα ίδια μόρια με κάποιον με πενταετείς σπουδές και βαθμό πτυχίου 9,5. Τριάντα μόρια και οι δύο. Πρέπει να ληφθεί, λοιπόν, κάπως υπ' όψιν και ο χρόνος σπουδών, ώστε να μην μειονεκτούν όσοι έχουν παραπάνω χρόνια σπουδών, όπως γίνεται στα πολυτεχνεία, στις ιατρικές σχολές. Επίσης, όλα τα μεταπτυχιακά θα μετρούν με είκοσι μόρια; Και τα μονοετή και τα διετή και τα σχετικά με το αντικείμενο της διδακτορικής διατριβής και τα άσχετα; Η ομάδα κριτηρίων Α2, που αναφέρεται στην προδημοσίευση είναι επίσης πολύ υποκειμενική. Θέλει μια αντικειμενικοποίηση. Εκτός από το προφίλ του υποψηφίου, η δική μας άποψη είναι ότι πρέπει να εξετάζεται και το περιεχόμενο της διατριβής και να αξιολογείται. Επίσης, δεν είναι όλες οι δημοσιεύσεις ίδιες. Θα πρέπει να διαφοροποιούνται και αυτές στη βαθμολογία και γενικά θα πρέπει να αντικειμενικοποιήσουμε όσο γίνεται το σύστημα, ώστε να μην υπάρχουν οι σκιές της οποιασδήποτε εύνοιας προς κάποιους. Διάβασα, επίσης, πριν από μια εβδομάδα, την Τετάρτη 12 Οκτωβρίου, αν δεν απατώμαι, στην εφημερίδα της Κυβέρνησης, στην «ΑΥΓΗ» δηλαδή, ένα ρεπορτάζ για την ενίσχυση δεκαπέντε χιλιάδων νέων επιστημόνων, από κοινή συνέντευξη της κ. Αναγνωστοπούλου και του κ. Χαρίτση την προηγούμενη μέρα, δηλαδή 11 Οκτωβρίου. Για το ΕΛΙΔΕΚ δεν έλεγε κουβέντα ή μάλλον, η «ΑΥΓΗ» έλεγε ότι δεν αναφέρεται στο ΕΛΙΔΕΚ, γιατί δεν αφορά την τριτοβάθμια εκπαίδευση. Κι όμως, το ΕΛΙΔΕΚ αφορά και παρα - αφορά την τριτοβάθμια εκπαίδευση και αυτό αποδεικνύεται και από τις προκηρύξεις για τους υποψήφιους διδάκτορες. Εξάλλου, η προδημοσίευση της προκήρυξης, που ανέφερα παραπάνω για υποτροφίες σε υποψήφιους διδάκτορες, ταυτίζεται με προγράμματα που εξήγγειλε η κ. Αναγνωστοπούλου και ο κ. Χαρίτσης. Θα υπάρχει, άραγε, κάποιος κοινός σχεδιασμός, ένας συντονισμός, ώστε να μην υπάρχουν επικαλύψεις; Μιλούν οι αρμόδιοι Υπουργοί μεταξύ τους; Γιατί δεν αναφέρθηκε και το ΕΛΙΔΕΚ, λοιπόν στη συνέντευξη αυτή, εφόσον εξυπηρετεί παρόμοιους σκοπούς; Επί των άρθρων και των τροπολογιών θα μιλήσω αύριο στην κατ' άρθρον συζήτηση. Ωστόσο, επιτρέψτε μου να πω κάτι για την τροπολογία Παππά, η οποία ήρθε βράδυ Παρασκευής και μεσάνυχτα Παρασκευής αποσύρθηκε κι αν δεν αποσυρόταν, θα τίναζε και το συγκεκριμένο νομοσχέδιο στον αέρα. Ήταν μία τροπολογία που, ανάμεσα στα άλλα απαράδεκτα, απαξίωνε ακόμα περισσότερο το Εθνικό Συμβούλιο Ραδιοτηλεόρασης, λίγες ώρες πριν ξεκινήσουν οι προσπάθειες συγκρότησής του. Επιτρέψτε μου να πω ότι τέτοιες κινήσεις από μέρους της Κυβέρνησης εξαφανίζουν κάθε καλή πρόθεση για συναίνεση σε πράγματα, στα οποία ουσιαστικά συγκλίνουμε, όπως είναι ένα νομοσχέδιο για την έρευνα, όπως είναι το νομοσχέδιο για το ΕΛΙΔΕΚ. Εκτός κι αν ο κ. Παππάς βιάζεται να δώσει τα χρήματα από τις άδειες για την ανάσχεση του brain drain, όπως υποσχέθηκε, άλλωστε, σε δήλωσή του στο twitter, όπου λέει: «Με τα χρήματα από τις τηλεοπτικές άδειες αρχίζει το πρόγραμμα στήριξης νέων διδακτόρων, για να μετατρέψουμε το brain drain σε brain gain.» Επομένως, να τον ρωτήσετε, κύριε Υπουργέ, αν υπάρχει αυτή η διάθεση, για να αυξήσουμε ακόμα περισσότερο τα ποσά που πάνε σε υποψήφιους διδάκτορες. Το καταθέτω για τα Πρακτικά. [[Στο σημείο αυτό ο Βουλευτής κ. Γεώργιος Μαυρωτάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, κύριε Υπουργέ, μήπως θα πρέπει να φοβάστε στον επερχόμενο ανασχηματισμό για τη θέση σας; Υπάρχουν μνηστήρες. Με τέτοιες κοινοβουλευτικές πρακτικές, όπως και του κ. Φίλη πριν από ένα μήνα, με τη νομοτεχνική βελτίωση για τους ΕΔΙΠ, που τώρα αποσύρει με την τροπολογία που φέρνει, ασφαλώς και δεν είσαστε η κάθε λέξη του Συντάγματος. Ειδικά στα κοινοβουλευτικά θέματα, είστε, μάλλον, η κάθε ανορθογραφία του. Κλείνοντας, το παρόν νομοσχέδιο είναι στη σωστή κατεύθυνση και ομολογώ ότι μας επηρέασε θετικά το γεγονός ότι ο Αναπληρωτής Υπουργός έκανε δεκτές πολλές από τις προτάσεις μας. Ο διάβολος, όμως, κρύβεται στην εφαρμογή. Γι' αυτό, θα παρακολουθούμε στενά, ώστε να επιτελέσει τον σκοπό του και να στηρίζονται οι νέοι επιστήμονες και οι ερευνητικές ομάδες, ανάλογα με την αξία τους κι όχι ανάλογα με τη γνωριμία τους. Είμαστε θετικά διακείμενοι, λοιπόν, επί της αρχής και θα είμαστε υπερθετικά παρόντες στην εφαρμογή του. Αύριο θα μιλήσουμε για τις τροπολογίες και τα άρθρα όπου θα ρωτήσω και τον κ. Φίλη αν μαζί με την νομοτεχνική βελτίωση για τους ΕΔΙΠ θα πάρει πίσω και το λιβελλογράφημα που εξέδωσε το Υπουργείο του, αναφερόμενο σε εμένα, επειδή αντέδρασα σ' εκείνη τη διάταξη, χαρακτηρίζοντάς με ως ανίδεο, μουλωχτό υπονομευτή, που διαστρέφει την αλήθεια. Τελικά, όμως, πριν αλέκτωρα φωνήσαι, τρις… με την απόσυρση φάνηκε ποιος είναι ο ανίδεος και ποιος διαστρέφει την αλήθεια. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και πέντε εκπαιδευτικοί συνοδοί τους από το Γενικό Λύκειο Αρεόπολης Λακωνίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Παπαχριστόπουλος, ειδικός αγορητής από τους Ανεξάρτητους Έλληνες. Λέω όλον τον τίτλο, γιατί - όπως ορθώς, μας επισημάνθηκε στο Προεδρείο, να το λέμε - για τυφλούς είτε για κωφούς που παρακολουθούν, για να μπορούν να καταλαβαίνουν ποιος μιλάει. Ήταν σωστή η παρατήρηση.
Ευχαριστώ, κύριε Πρόεδρε. Περίπου τριακόσιες χιλιάδες, κυρίως νέα παιδιά, πολλοί απ' αυτούς με πολύ καλές σπουδές, έχουν φύγει από τη χώρα μας και δραστηριοποιούνται στο εξωτερικό, γιατί δεν υπήρχε προοπτική. Τουλάχιστον μέχρι τις εκλογές του 2015, αυτό ήταν το νούμερο. Πιθανόν να έχει αυξηθεί κιόλας. Από την άλλη, βλέπουμε πολύ συχνά νεαρά παιδιά, φοιτητές, μαθητές ακόμα, πραγματικά να είναι πρώτοι σε παγκόσμιο επίπεδο. Πρόσφατα, δηλαδή, είδα τρεις φοιτητές που πήραν το ασημένιο μετάλλιο ή τέτοιου είδους διακρίσεις. Πραγματικά, σου κάνει εντύπωση και λες γιατί αυτά τα παιδιά να μην έχουν μια προοπτική. Έχω την άποψη ότι αυτό το ίδρυμα ήρθε με μεγάλη καθυστέρηση. Βέβαια, οφείλουμε να ομολογήσουμε ότι συμπληρώνει κατά κάποιο τρόπο την Γενική Γραμματεία Έρευνας και Τεχνολογίας, που διαχειρίζεται κονδύλια του ΕΣΠΑ. Νομίζω, όμως, ότι θα έπρεπε να είχε ήδη γίνει εδώ και χρόνια. Έρχεται με καθυστέρηση. Κάποιοι - δικαίωμά τους - το βλέπουν με καχυποψία. Είναι αυτό που λέμε, ότι βλέπουν μισοάδειο το ποτήρι. Νομίζουν ότι κάποιοι θα διοριστούν, θα βολέψουμε κάποιους ή κάτι τέτοιο. Εγώ δεν λέω ότι δεν εγκυμονεί κίνδυνο γραφειοκρατίας. Πάντα εγκυμονεί. Θα είμαστε κατώτεροι των περιστάσεων, εάν δούμε αυτό το νομοσχέδιο με αυτόν τον τρόπο, να βολέψουμε δηλαδή μερικούς φίλους και να μην ασχοληθούμε καθόλου. Έλεος! Εννοείται ότι είναι κάτι που κοιτάει μπροστά. Συμπληρώνει δε, θα έλεγα, ένα άλλο νομοσχέδιο, το οποίο είναι επίσης επίκαιρο - και θα ασχοληθούμε γύρω στις 16.00΄ το απόγευμα - που έχει σχέση με την κοινωνική οικονομία. Είναι μια άλλη μεγάλη τομή. Τα λέω όλα αυτά, γιατί κάποιος λέει «έλα τώρα μωρέ τι έγινε; Θα γίνει άλλο ένα ίδρυμα έρευνας και καινοτομίας. Και τι έγινε;». Έγινε! Θέλω εγώ να θυμίσω μία χώρα που πριν από είκοσι πέντε χρόνια ήταν επαρχία των Σοβιετικών Δημοκρατιών, την Εσθονία. Αυτή η χώρα, χάρη στην έρευνα και την καινοτομία, έχει απογειωθεί τα τελευταία είκοσι πέντε χρόνια. Το ΦΠΑ σε αυτή την χώρα δεν μπορεί να φοροδιαφύγει. Γίνεται ηλεκτρονικά. Στην ίδια χώρα δεν χρειάζονται τριάντα τρεις υπογραφές και πέντε με έξι μήνες για να ιδρύσεις μια εταιρεία. Χρειάζονται μόνο δέκα οκτώ λεπτά. Την φέρνω ως παράδειγμα. Δεν αναφέρω τη Γερμανία, τη Γαλλία, τη Μεγάλη Βρετανία, τις Ηνωμένες Πολιτείες. Είναι χώρες με μεγάλη παράδοση. Αυτή είναι μια χώρα που ξεκίνησε πριν από είκοσι πέντε χρόνια. Σε αυτήν τη χώρα η ηλεκτρονική υπογραφή, που απαλλάσσει από απίστευτη γραφειοκρατία, είναι λόγω της έρευνας και της καινοτομίας και μάλιστα, από πολύ νεαρά παιδιά. Μου αρέσει να μιλάω με παραδείγματα και όχι γενικώς και αορίστως. Πιστεύω ότι μας καταλαβαίνει οποιοσδήποτε μας ακούει. Στην ίδια χώρα, οι δικαστικές υποθέσεις δεν καθυστερούν τέσσερα και πέντε χρόνια ούτε βλέπεις να κουβαλούν σε δωμάτια απίστευτες σακούλες, φακέλους, παραφακέλους, απίστευτα πράγματα που θα δείτε τώρα στα ΙΚΑ ή στο ΤΣΑΥ, όπου ανήκω εγώ ή δεν ξέρω πού. Είναι ένα φοβερό πράγμα, αλλά έχουν εξαφανιστεί όλα, υπάρχουν ηλεκτρονικά τιμολόγια. Αυτό που προσπαθούμε τώρα εμείς, το ηλεκτρονικό χρήμα, για να μην έχουμε φοροδιαφυγή, ηλεκτρονική ψηφοφορία, όλα αυτά είναι έρευνα, τεχνολογία. Στο χέρι μας είναι να αγκαλιάσουμε όλοι θετικά αυτήν την πρόταση. Ξαναλέω πως νομίζω ότι έχει έρθει αργά. Και δεν πρέπει να είμαστε άλλο μίζεροι. Δεν λέω, να κάνουμε αντιπολίτευση. Εδώ, όμως, δεν κολλάει. Όλοι έχουμε να ευνοηθούμε πάρα πολύ. Για να σας δώσω να καταλάβετε, θα πω κάτι: Στις Ηνωμένες Πολιτείες, που είναι μια ανεπτυγμένη χώρα, κάθε Υπουργείο έχει αναρτήσει τι ακριβώς θα κάνει και ποιος είναι υπεύθυνος να το κάνει. Δηλαδή, ο πολίτης μπορεί να πάει και να τσεκάρει και να ελέγξει το Υπουργείο, που είχε δεσμευτεί ότι θα κάνει συγκεκριμένα πράγματα, εάν τελικά τα έκανε στο χρονοδιάγραμμα. Τέτοια εξέλιξη! Πιστεύω, λοιπόν, ότι πρέπει να δώσουμε βάρος στην έρευνα και την καινοτομία. Είναι αυτή που προωθεί τα καλύτερα μυαλά μας. Τα έχουμε ανάγκη. Και βέβαια, δεν κρύβω ότι η λέξη «κομματοκρατία» θα αργήσει να φύγει - το ξέρω - αλλά κάποτε πρέπει να τελειώνει αυτή η ιστορία. Οι κομματικοί στρατοί και ο κομματισμός, γενικά, έχει στοιχίσει πάρα πολύ σε αυτήν τη χώρα. Μιλάω αυτήν τη στιγμή ως άτομο και το πιστεύω. Και έρχεται η επιστήμη, που δεν κάνει διάκριση, και βοηθάει να το ξεπεράσουμε και αυτό και να τελειώνει οριστικά. Δεν θέλω να πω περισσότερα. Αν κατάλαβα καλά, νομίζω ότι, παρ' όλες τις ενστάσεις τους, και τα υπόλοιπα κόμματα είναι θετικά, πρέπει να είναι θετικά, σε αυτό το νομοσχέδιο. Θα δούμε τις διαφορές και όταν θα μιλήσουμε κατ' άρθρον, να το δούμε και με λεπτομέρειες αν πράγματι μπορούμε να κάνουμε βελτιώσεις. Εγώ, με σεβασμό ακούω τους πάντες και νομίζω ότι υπήρχε μια καλή πρόθεση - αυτή είναι η αίσθησή μου - με κάποιες εξαιρέσεις. Θέλω να μου επιτρέψετε, όμως, να γυρίσω λίγο στην επικαιρότητα. Δεν μπορώ να αντισταθώ. Άκουσα τον εκπρόσωπο του ΠΑΣΟΚ να λέει ότι νιώθει περήφανος και λοιπά. Δικαίωμά του να νιώθει περήφανος με μία διαφορά, όμως. Πρόσφατα, πριν από καμμιά δεκαριά μέρες, ο εισαγγελέας παραπέμπει τον ταμία αυτού του κόμματος για 160 εκατομμύρια. Καλές είναι οι υπερηφάνειες, καλά είναι να νιώθεις περήφανος γι' αυτό που είσαι, αλλά πρέπει να το αποδεικνύεις και στην πράξη. Εκατόν εξήντα εκατομμύρια δανεικά και αγύριστα, που όσο και αν σου κρατάνε την επιχορήγηση, θα ξεχρεώσεις σε τέσσερα - πέντε χρόνια. Και εχθές ή προχθές, νομίζω, υπήρχε ένα δημοσίευμα σε μια εφημερίδα, που για τον ίδιο λόγο παραπέμπεται η Νέα Δημοκρατία για 140 εκατομμύρια. Άλλες υπερηφάνειες!
Ανακριβής και ως προς το ΠΑΣΟΚ, κύριε συνάδελφε. Επειδή τηρούνται Πρακτικά, είμαι υποχρεωμένος να σας σταματήσω.
Συγγνώμη, Συμπαράταξη.
Ανακριβής και ως προς το ΠΑΣΟΚ και ως προς τη Νέα Δημοκρατία. Άλλο αστική αγωγή της Τράπεζας Πειραιώς και άλλο παραπομπή στον εισαγγελέα. Και το ΠΑΣΟΚ δεν παραπέμπεται για το δάνειό του, παραπέμπεται για 15 εκατομμύρια, που ο έλεγχος που έκανε το ίδιο το ΠΑΣΟΚ το ανηύρε.
Επιτρέψτε μου να σας διορθώσω, κύριε Πρόεδρε. Αυτό είναι για απάτη, για δύο συγκεκριμένες ιστορίες του ταμία, και η άλλη είναι για απιστία για 160 εκατομμύρια. Επιτρέψτε μου να σας διορθώσω. Για τη Νέα Δημοκρατία συμφωνώ με αυτό που είπατε, δεν είναι παραπομπή.
Να είστε προσεκτικός.
Πολύ προσεκτικός είμαι. Μια τράπεζα θέλει να πάρει πίσω τα χρήματά της. Αυτή είναι μια πραγματικότητα που θα πρέπει να μας προσγειώσει. Δεν είναι κακό να κάνουμε την αυτοκριτική μας. Να δεχθούμε κριτική, να γίνεται σκληρή κριτική εδώ μέσα, με μία διαφορά: Κάποτε, θα πρέπει να γίνει και αυτοκριτική. Είναι εκ των ων ουκ άνευ, αν θέλουμε πραγματικά να είμαστε αξιόπιστοι. Εγώ δεν έχω να πω περισσότερα. Θέλω να πιστεύω ότι αυτό το νομοσχέδιο θα έχει θετική αντιμετώπιση απ' όλα τα κόμματα της Βουλής. Ευχαριστώ πολύ.
Και εγώ, κύριε Παπαχριστόπουλε, για τη συντομία. Φτάνουμε στον τελευταίο ειδικό αγορητή, τον κ. Ιωάννη Σαρίδη, και αμέσως μετά θα δώσω τον λόγο, για να υπερασπιστεί την τροπολογία, όπως σας είπα εξαρχής, στον κ. Βίτσα. Για λίγα λεπτά, θα πάρει τον λόγο ο Υπουργός και μπαίνουμε στον κύκλο των Κοινοβουλευτικών Εκπροσώπων. Απ' ό,τι βλέπω πάμε καλά, άρα θα προλάβουν να μιλήσουν και κάποιοι συνάδελφοι από τους συνολικά δεκαπέντε, που έχουν γραφτεί για το νομοσχέδιο. Τον λόγο έχει ο κ. Σαρίδης.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, υπάρχουν τρεις αλήθειες σχετικά με το υπό συζήτηση νομοσχέδιο, που πρέπει να ειπωθούν μέσα στην Αίθουσα. Πρώτον, η ανάγκη που το έφερε μπροστά μας δεν είναι άλλη παρά η ακατάσχετη αιμορραγία της χώρας σε υψηλού επιπέδου επιστημονικό προσωπικό, το λεγόμενο brain drain. Δεύτερον, η λύση που επιχειρούμε να δώσουμε στηρίζεται σε δανεικά λεφτά, τα οποία φυσικά θα αποπληρώσει ο ελληνικός λαός. Τρίτον, δημιουργούμε έναν νέο φορέα, το ΕΛΙΔΕΚ, κυρίως, για να μην πω αποκλειστικά, για να διαχειριστεί τα 240 εκατομμύρια σε βάθος τριετίας. Από την Ευρωπαϊκή Τράπεζα Επενδύσεων 180 εκατομμύρια και 60 εκατομμύρια από το Πρόγραμμα Δημοσίων Δαπανών. Κυρίες και κύριοι Βουλευτές, μας δίνουν δανεικά, για να βρούμε λύση στο brain drain και αυτό που συζητάμε σήμερα εδώ είναι το ποιοι θα τα διαχειριστούν. Αυτό που δεν συζητάμε, ενώ θα έπρεπε να το συζητήσουμε, είναι το γεγονός πως δεν έχουμε βρει ακόμα βιώσιμη οικονομική λύση για το τι θα γίνει μετά την τριετία. Πώς, δηλαδή, θα συνεχίσει τη λειτουργία του το ΕΛΙΔΕΚ; Με νέο δάνειο; Δεν μάθαμε πια ως Έλληνες ότι όταν παίρνεις ένα δάνειο, πρέπει να έχεις στον νου σου και έναν λογικό τρόπο, ένα βιώσιμο σχέδιο, για να το αποπληρώσεις; Πουθενά μέσα στο νομοσχέδιο δεν υπάρχει απάντηση στο απλό ερώτημα «πώς και πότε θα το αποπληρώσουμε». Το παρόν νομοσχέδιο ασχολείται με το ποιοι και πώς θα μοιράσουν τα δανεικά, τα 180 εκατομμύρια. Σ' αυτό το σημείο είναι που διαφωνεί η Αξιωματική Αντιπολίτευση, στο ποιοι θα μοιράσουν τα λεφτά. Εγώ, τουλάχιστον, δεν άκουσα άλλο επιχείρημα. Είναι σωστό να καταψηφίζεται ένα νομοσχέδιο για έναν τέτοιο λόγο; Θεωρώ πολύ σημαντικό ότι σε κάποια σημεία καταφέραμε να συνεννοηθούμε όλα τα κόμματα της Αντιπολίτευσης, συμπεριλαμβανομένης μάλιστα και της Νέας Δημοκρατίας με την τοποθέτηση του κ. Φορτσάκη κατά τη δεύτερη ανάγνωση του σχεδίου νόμου και αναγνωρίσαμε ως ειλικρινείς τις προσπάθειες του Υπουργού κ. Φωτάκη, ο οποίος έκανε πράγματι τελικά αποδεκτές τις περισσότερες από τις προτάσεις των φορέων και των κομμάτων της ελάσσονος Αντιπολίτευσης, προχωρώντας στις είκοσι και παραπάνω αναγκαίες βελτιώσεις, αναγνωρίζοντας τη σημασία τους. Αυτό που προτείνουμε εμείς, αφενός με σκοπό να εξασφαλιστεί η απαραίτητη βιωσιμότητα του ΕΛΙΔΕΚ και αφετέρου, γιατί αναγνωρίζουμε τον κίνδυνο να καταρρεύσει το σημερινό νομοσχέδιο τρία μόλις χρόνια μετά την ψήφισή του, είναι η άμεση νομοθέτηση ενός πλαισίου διασύνδεσης των αποτελεσμάτων της έρευνας και της καινοτομίας, με την αγορά και τον παραγωγικό κλάδο, με την αληθινή οικονομία, δηλαδή. Ο μόνος τρόπος, για να μπορέσουμε να αποπληρώσουμε τα δανεικά και ταυτόχρονα να επιτρέψουμε στην έρευνα και στην καινοτομία να δώσουν την πολλαπλασιαστική τους ισχύ στην εθνική προσπάθεια για την ανάκαμψη της ελληνικής οικονομίας, είναι να φροντίσουμε για την αξιοποίηση των καινοτόμων αποτελεσμάτων της έρευνας. Δεν απαντά, δυστυχώς, το υπό συζήτηση νομοσχέδιο στο τι θα γίνουν τα αποτελέσματα των προσπαθειών των επιστημόνων μας. Ποιος θα βγάλει λεφτά από τις ιδέες τους; Δεν νομίζω πως εμπνέει εμπιστοσύνη στους διδάκτορές μας το σημερινό νομοσχέδιο. Έχει πολλά κενά. Πολύ αρνητικό είναι και το γεγονός πως με μια προσεκτική μελέτη των όσων συζητάμε σήμερα οδηγούμαστε στο ασφαλές συμπέρασμα πως σε καμμία περίπτωση δεν περιορίζουμε τη γραφειοκρατία και δεν απομακρύνουμε τις περίφημες γραφειοκρατικές αγκυλώσεις γύρω από τη χρηματοδότηση της έρευνας και της καινοτομίας. Δεν περιέχονται διατάξεις, που να διευκολύνουν τους νέους επιστήμονες, αλλά υπάρχουν αντιθέτως πολλές διατάξεις, που εγγυώνται την πολυπλοκότητα στις διαδικασίες λήψης των αποφάσεων. Κυρίες και κύριοι συνάδελφοι, παρά την ομολογουμένως ικανοποιητική υιοθέτηση από τον Υπουργό πολλών εκ των προτάσεων που κατέθεσαν κατά τη σχετική συζήτηση στην αρμόδια επιτροπή οι εκπρόσωποι των φορέων και οι Βουλευτές της ελάσσονος Αντιπολίτευσης, είναι αλήθεια πως υπάρχει ακόμη μεγάλο περιθώριο βελτίωσης και, ευτυχώς, υπάρχει και ο χρόνος για να γίνουν αυτές, καθώς επιτέλους να συζητάμε ένα νομοσχέδιο σε δυο συνεδριάσεις της Ολομέλειας. Οπότε επιλέγουμε το σωστό και ακολουθούμε το ορθώς και καλώς νομοθετείν έτσι όπως ορίζεται στο Σύνταγμα, προσφέρουμε υπηρεσία στη δημοκρατία και προασπίζουμε το δημόσιο συμφέρον έτσι όπως είμαστε υποχρεωμένοι να κάνουμε, κάτι το οποίο δεν έχουμε κάνει σε πάρα πολλά νομοσχέδια, σε δεκάδες νομοσχέδια, μέσα σ' αυτή την Αίθουσα. Μερικά σχόλια θα κάνω σήμερα, με σκοπό να παροτρύνω τον Υπουργό να προχωρήσει σε κάποιες αλλαγές. Επί των άρθρων, λοιπόν, του νομοσχεδίου, διαπιστώνω ότι δεν εισακούστηκαν κάποιες από τις επισημάνσεις της συναδέλφου μου Βουλευτού, της κ. Μεγαλοοικονόμου. Πιο συγκεκριμένα, θα ήθελα να ακούσω με ποιους τρόπους θεωρείτε εσείς, κύριε Υπουργέ, πως γίνεται σαφής η πρόθεση της οργανωμένης πολιτείας να στηρίξει την ακαδημαϊκή έρευνα ως οφείλει, σε σχέση με την έρευνα που επιδιώκει πρακτικές εφαρμογές. Λαμβάνοντας υπ' όψιν τις διατάξεις του άρθρου 2 και ειδικότερα τα όσα προαναφέρονται στην παράγραφο 2α περί ουσιαστικής εξίσωσης μεταξύ των κυρίων δικαιούχων και των συνδικαιούχων, βγάζω το συμπέρασμα πως δεν στηρίζουμε την ακαδημαϊκή έναντι της πρακτικά εφαρμόσιμης έρευνας. Ίσως αυτό θα πρέπει να είναι ένα από τα βασικά θέματα, αν όχι αυτού του νομοσχεδίου, τότε επί του απαραίτητου αμέσως επόμενου νομοσχεδίου στο συγκεκριμένο θέμα. Ένα άλλο σημείο, στο οποίο αξίζει να επιμείνουμε και χρήζει της προσοχής σας, κύριε Υπουργέ, είναι και η πρόταση που καταθέσαμε σχετικά με τα όσα προβλέπονται στο άρθρο 4 παράγραφος 6. Πρέπει να προσθέσουμε, δηλαδή, τη δυνατότητα της διενέργειας ενός επιπλέον έκτακτου διαχειριστικού ελέγχου ανά έτος, με απόφαση βεβαίως του εκάστοτε Υπουργού. Ο εποπτικός ρόλος του Υπουργού είναι σημαντικός και θα πρέπει, κατά την άποψή μας, να επιμείνουμε σ' αυτό, να ενισχυθεί με την προσθήκη ειδικής πρόβλεψης για τη δυνατότητα διενέργειας ενός επιπλέον έκτακτου διαχειριστικού ελέγχου, πέραν του τακτικού που προβλέπει το άρθρο 4. Υπενθυμίζουμε όμως - και το κρατάμε ως σημαντικό σημείο - πως σ' αυτόν τον εποπτικό ρόλο περιορίζεται ο Υπουργός, έπειτα και μετά την παρέλευση του επόμενου τριμήνου, κατά το οποίο ο Υπουργός θα χαίρει εκτελεστικών υπερεξουσιών. Κατανοούμε την αναγκαιότητα αυτής της μεταβατικής περιόδου, λόγω των αυστηρών χρονοδιαγραμμάτων. Θα ελέγχουμε, όμως, καθημερινά τον τρόπο άσκησης των καθηκόντων του Υπουργού μέχρι και την 31η του ερχόμενου Ιανουαρίου. Ίσης βαρύτητας είναι και οι προτάσεις μας για τα περιεχόμενα του άρθρου 5. Από τη μια πλευρά επιχειρηματολογήσαμε για την υποχρεωτική και όχι δυνητική δημόσια ανάρτηση των ενστάσεων, παράγραφος 4 και από την άλλη κάναμε λόγο για τη θωράκιση μέσω της διαδικασίας της κλήρωσης του θεσμού των αξιολογητών, παράγραφος 6. Και οι δυο αυτές προτάσεις εξυπηρετούν την ενίσχυση της διαφάνειας και θα πρέπει να τις δείτε με μεγαλύτερη προσοχή. Απαραίτητο είναι, επίσης, να μας εξηγήσετε τον ακριβή λόγο, όπως σας έχουμε ζητήσει, της συμβουλευτικής επιτροπής της 12ης παραγράφου του άρθρου 8. Κλείνοντας την τοποθέτησή μου, θα επιχειρήσω να τεκμηριώσω την ορθότητα της επιλογής μας να υπερψηφίσουμε επί της αρχής το σημερινό νομοσχέδιο και την ίδρυση του νέου φορέα, του ΕΛΙΔΕΚ. Μας δίνουν χρήματα από την Ευρωπαϊκή Τράπεζα Επενδύσεων έστω και δανεικά, για να τα διαχειριστούμε μόνοι μας, με τρόπο που να συμφωνεί η πανεπιστημιακή κοινότητα και με σκοπό να ενισχύσουμε την έρευνα και την καινοτομία. Στο να πάρουμε το δάνειο αυτό δεν διαφωνεί ούτε η Νέα Δημοκρατία. Εμείς, αντιθέτως, συνεχίζουμε να έχουμε αντιρρήσεις στο να παίρνουμε δάνεια, χωρίς να ξέρουμε όλοι και χωρίς να έχουμε πρώτα συμφωνήσει το πώς θα τα αποπληρώσουμε. Σύντομα πρέπει να μας φέρετε κάτι που να μας λέει και από πού θα βρούμε να πληρώσουμε τα δανεικά και πώς τα αποτελέσματα των χρημάτων που θα διαχειριστεί το ΕΛΙΔΕΚ θα προσθέσουν μονάδες στο ΑΕΠ. Για εμάς ο τρόπος είναι ένας.
Τι λέτε;
Διαφορετική προσέγγιση, κυρία Αντωνίου. Η διασύνδεση της έρευνας και των αποτελεσμάτων της με την αγορά και την παραγωγική οικονομία. Αυτό είναι το ζητούμενο. Να προσθέσουμε με το έργο μας, με τις δυνάμεις μας, μονάδες στο ΑΕΠ.
Συμφωνώ. Αυτό είπαμε.
Οφείλουμε να αναχαιτίσουμε το brain drain, να σταματήσει η αιμορραγία Ελλήνων προς το εξωτερικό. Η προσπάθειά μας να βρούμε ισοδύναμα συνεχίζεται σε κάθε σχέδιο νόμου, σε κάθε τροπολογία, σε κάθε ερώτηση που σας κάνουμε στο πλαίσιο του κοινοβουλευτικού ελέγχου. Σήμερα κάνουμε όλοι μαζί, αυτοί που ψηφίζουμε το συγκεκριμένο νομοσχέδιο, μισό βήμα μπροστά. Θα έχετε κάνει δέκα βήματα πίσω, εάν δεν το ολοκληρώσετε σύντομα με τα στοιχεία τα οποία λείπουν για να ολοκληρωθεί. Για τα άρθρα θα τοποθετηθούμε στη αυριανή Ολομέλεια. Σε απάντηση τώρα του κ. Κωνσταντόπουλου, του σεβαστού συναδέλφου και ειδικού αγορητή της Δημοκρατικής Συμπαράταξης, ο οποίος σε μια προσπάθεια να κρύψει τη θετική ψήφο του ΠΑΣΟΚ στο σημερινό νομοσχέδιο έχασε τον χρόνο του σ' αυτό εδώ το Βήμα με άσχετα ζητήματα, θέλω να του θυμίσω - γιατί το ξεχνάει - ότι την Ένωση Κεντρώων την έχει φέρει μέσα σ' αυτή τη Βουλή ο ελληνικός λαός με την ψήφο του και γιατί είναι συνεπής στις αρχές της. Σήμερα, για το ΕΛΙΔΕΚ, η Δημοκρατική Συμπαράταξη ψήφισε «ναι», ενώ για την ενίσχυση της δημοκρατίας με την απλή αναλογική η Δημοκρατική Συμπαράταξη είχε ψηφίσει «όχι». Γι' αυτό, κύριε σεβαστέ αγορητά της Δημοκρατικής Συμπαράταξης, είσαστε υπερήφανος; Ευχαριστώ πολύ.
Κύριε Πρόεδρε, ζητώ τον λόγο.
Κύριε Κωνσταντόπουλε, ούτε κουβέντα! Στη δευτερολογία σας μιλήστε και απαντήστε. Τώρα να απαντήσετε για την απλή αναλογική! Κύριε Βίτσα, έχετε τον λόγο για πέντε λεπτά με μια ανοχή για την τροπολογία και αμέσως μετά θα μιλήσει ο κύριος Υπουργός. Η κ. Βάκη με ενημέρωσε ότι δεν θα πάρει τον λόγο σήμερα ως Κοινοβουλευτικός Εκπρόσωπος. Θα πάρει τον λόγο αύριο. Θέλω από σήμερα να εγγραφεί στα Πρακτικά, γιατί με βάση τον Κανονισμό αύριο, που είναι επί των άρθρων και των τροπολογιών, όλοι έχετε χρόνο οκτώ λεπτά, αλλά αφού εξοικονομούμε δεκαπέντε λεπτά σήμερα και θα μιλήσουν δύο συνάδελφοι από τους εγγεγραμμένους, ας κάνω μια μικρή αυθαιρεσία, να πω ότι θα μιλήσει δεκαπέντε λεπτά αύριο για λόγους ισονομίας. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Ευχαριστώ και για την διευκόλυνση και εσάς και το Σώμα. Καταθέτουμε τροπολογία με γενικό αριθμό 701 και ειδικό 84. Η τροπολογία επί λέξει αναφέρει: «στην παράγραφο 5 του άρθρου 26 του ν.4258/2014, όπως ισχύει, προστίθεται δεύτερο εδάφιο ως εξής: «υπέρβαση του ποσού αυτού επιτρέπεται μέχρι ύψους 15 εκατομμυρίων ευρώ για την ολοκλήρωση των υπολειπομένων αναγκαίων εργασιών και δοκιμών για την πιστοποίηση και την επιχειρησιακή ένταξη των υποβρυχίων»». Πρέπει να πω ότι η τροπολογία αυτή ήταν έτοιμη εδώ και αρκετό καιρό αλλά, δυστυχώς, λόγω άλλων διαδικασιών δεν μας δόθηκε η ευκαιρία να την φέρουμε στην Βουλή. Όπως καταλαβαίνετε και όπως οι περισσότεροι ίσως γνωρίζετε, το άρθρο 26 του ν.4258/2014 ήταν το άρθρο, με το οποίο ανατέθηκε στο Πολεμικό Ναυτικό η ολοκλήρωση των απαραίτητων εργασιών και δοκιμών για τα τέσσερα υποβρύχια, τα οποία βρίσκονταν - και βρίσκονται - στα ελληνικά ναυπηγεία, τότε Σκαραμαγκά, τώρα ΕΝΑΕ. Για τα τρία υποβρύχια - «Πιπίνος», «Ωκεανός» και «Ματρώζος» - έχουν ολοκληρωθεί και οι δοκιμές. Για το τέταρτο υποβρύχιο, το «Κατσώνης» βρίσκεται σε εξέλιξη το στάδιο της εκτέλεσης δοκιμών αποδοχής εν όρμω, των συστημάτων του σκάφους κ.λπ. και τα αποτελέσματα είναι πάρα πολύ καλά. Ξεκίνησαν από τον Ιούνιο, τέλη Ιουνίου, οι δοκιμές εν πλω, και βεβαίως, αυτές οι δοκιμές, όπως ξέρουν αυτοί που γνωρίζουν, διαρκούν περίπου οκτώ μήνες. Οι δοκιμές αυτές εκτελούνται από το προσωπικό του Πολεμικού Ναυτικού με την συνδρομή των εργαζομένων στα ναυπηγεία του Σκαραμαγκά. Τώρα, για να μην φάω χρόνο χωρίς λόγο και σας αναφέρω, το πρόγραμμα το προηγούμενο, που ήταν πάλι στο ίδιο άρθρο και ήταν αξίας 75,5 εκατομμυρίων ευρώ, εξαντλείται στο τέλος Οκτωβρίου και για να ολοκληρωθεί όλη αυτή η διαδικασία, τα τεχνικά χαρακτηριστικά, τα οποία δεν έχει νόημα να τα πω - δεν είναι η Βουλή δηλαδή το τεχνικό εργαστήρι - , χρειάζονται άλλα 15 εκατομμύρια ευρώ περίπου: Για το μεν 2016 τα 3 εκατομμύρια θα πάνε σε μισθοδοσία και ασφαλιστικές εισφορές, 300.000 ευρώ σε λειτουργικά έξοδα και 700.000 ευρώ σε τεχνική υποστήριξη. Για το 2017 σε μισθοδοσία θα πάνε 7,5 εκατομμύρια ευρώ - πάντοτε μιλάμε για μισθοδοσία των εργαζομένων στα ναυπηγεία Σκαραμαγκά, δεν μπαίνει τίποτε άλλο - σε λειτουργικά έξοδα 600.000 ευρώ και σε λειτουργική και τεχνική υποστήριξη 2.900.000 ευρώ, μια και το ζήτημα των υλικών για την ολοκλήρωση των υποβρυχίων έχει τελειώσει, όλα τα υλικά τα έχουμε πάρει. Δηλαδή, είναι κατασκευαστικό και υποκατασκευαστικό έργο. Με αυτήν την διάταξη σκοπεύουμε να ολοκληρώσουμε τις εργασίες και δοκιμές στα τέσσερα υποβρύχια, ώστε να αποδοθούν το ταχύτερο δυνατόν στον στόλο για πλήρη επιχειρησιακή εκμετάλλευση. Γνωρίζετε ότι ορισμένα από αυτά τα υποβρύχια ήδη πήραν μέρος στον Παρμενίωνα του 2016. Θεωρούμε ότι αυτές οι εργασίες πρέπει να υλοποιηθούν εντός του χώρου των Ναυπηγείων Σκαραμαγκά και έτσι η πρότασή μας είναι η τροπολογία που καταθέτουμε, νομοθετικά να λυθεί και αυτό το ζήτημα. Ευχαριστώ.
Πριν αποχωρήσει ο κύριος Υπουργός, μήπως υπάρχει από κάθε κόμμα - όχι τοποθέτηση - διευκρινιστική ερώτηση; Επειδή αύριο δεν θα έρθει, ό,τι είναι να επιλυθεί, να επιλυθεί σήμερα. Δεν βλέπω κάποιος από τους κυρίους συναδέλφους να έχει κάποια ερώτηση. Ωραία, κύριε Υπουργέ. Κύριε Αναπληρωτή Υπουργέ, κύριε Φωτάκη, έχετε τον λόγο για είκοσι λεπτά, για να απαντήσετε και στα άλλα, πέραν της υπεράσπισης. Παρακαλώ, αν μας ακούει ο Γραμματέας της Κυβέρνησης, επειδή επί δυόμισι ώρες περιμένουμε μία μονογραφή για τις νομοτεχνικές βελτιώσεις, να τις στείλει, γιατί πρέπει να τις καταθέσει πριν μιλήσουν οι κοινοβουλευτικοί. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κατ' αρχάς, να σημειώσω ότι είναι έτοιμες οι τρεις νομοτεχνικές βελτιώσεις. Θα ήθελα να παρατηρήσω ότι πράγματι η κυρία Αντωνίου έχει δίκιο.
Κάποιος συνεργάτης σας να τις καταθέσει στα Πρακτικά για να τις διανείμουμε, κύριε Υπουργέ. Ευχαριστώ.
Καλώς.
Πράγματι, υπήρξαν πολλές νομοτεχνικές. Αυτό το βλέπει αρνητικά η Αξιωματική Αντιπολίτευση. Εμείς το βλέπουμε πολύ θετικά, γιατί για ένα νέο εγχείρημα, για ένα εγχείρημα όπως είναι αυτό, η ίδρυση του ιδρύματος για το οποίο θα σας πω δυο λόγια, αυτό το οποίο έγινε ήταν πολλές παρεμβάσεις από διάφορες πτέρυγες της Βουλής και πράγματι ελήφθησαν υπόψη στο πλαίσιο της συναίνεσης. Κι αυτό αποτυπώνεται με τις είκοσι τέσσερις νομοτεχνικές, οι οποίες υπεβλήθησαν. Υπήρξαν, επίσης, πολλά σχόλια σε σχέση με συγκεκριμένα ζητήματα. Κάποια από αυτά θα τα θίξω στην παρουσίασή μου. Για ιδιαίτερες λεπτομέρειες, όσον αφορά συγκεκριμένα άρθρα, θα μιλήσουμε αύριο. Αυτό πάντως που ήθελα να πω είναι ότι υπάρχουν και κάποιες μικρές ανακρίβειες, τις οποίες αποδίδω ίσως σε λαθεμένη πληροφόρηση από τους διαφόρους συμβούλους που χρησιμοποιούν οι Βουλευτές. Για παράδειγμα, αναφέρθηκε ότι υπάρχουν τρεις νέοι φορείς που κάνουν χρηματοδότηση της έρευνας. Οι τρεις φορείς αυτοί δεν είναι καινούριοι, αλλά προϋπήρχαν και είναι φορείς, οι οποίοι διαχειρίζονται πόρους του ΕΣΠΑ. Είναι και η Γενική Γραμματεία και η ΕΥΔΕ - ΕΤΑΚ και ο άλλος ο οποίος ανέφερε η κ. Αντωνίου και άλλα τέτοια. Όσον αφορά τα θέματα του ΕΣΠΑ, πράγματι, έχει ήδη δοθεί σε μία προηγούμενη ερώτηση της κ. Αντωνίου απάντηση. Θα υπάρξει λεπτομερής απάντηση και ως προς το προηγούμενο ΕΣΠΑ και τις απορροφήσεις που έγιναν, αλλά και ως προς τις λεγόμενες καθυστερήσεις σε αυτό το ΕΣΠΑ στην αυριανή συνεδρίαση. Ξεκινώντας, θα ήθελα να αναφερθώ σε κάτι πολύ θετικό, το οποίο έχει να κάνει με στοιχεία τα οποία θα παρουσιαστούν την επόμενη Τετάρτη και τα οποία έχω ήδη στη διάθεσή μου, όσον αφορά τον δείκτη έντασης έρευνας και ανάπτυξης στη χώρα κατά το 2015. Αυτός ο δείκτης μεγάλωσε σημαντικά. Έφτασε το 0,96% του ΑΕΠ. Οι δαπάνες για έρευνα και ανάπτυξη έφτασαν το 0,96% του ΑΕΠ. Πλησίασαν το 1% με μία σημαντική μεταβολή κατά 0,17% από το 2011. Αυτό είναι κάτι πολύ σημαντικό. Τα στοιχεία αυτά προέρχονται από το Εθνικό Κέντρο Τεκμηρίωσης. Τα καταθέτω στα Πρακτικά. [[Στο σημείο αυτό ο Αναπληρωτής Υπουργός Παιδείας, Έρευνας και Θρησκευμάτων καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά τώρα το νομοσχέδιο, το οποίο καλούμεθα να ψηφίσουμε, ποιος είναι ο στόχος του; Είναι η στήριξη, η αναβάθμιση και η ανάδειξη του ανθρώπινου δυναμικού και της ποιοτικής έρευνας στη χώρα. Το επαναλαμβάνουμε συνεχώς. Είναι ακόμη ένα βήμα για την αντιμετώπιση της μεγάλης φυγής, της μεγάλης εξόδου επιστημόνων στο εξωτερικό, του περίφημου brain drain - είπα ένα βήμα, δεν είπα το πλήρες πακέτο, δεν είναι δυνατόν - και την αντικατάστασή του από μία ισορροπημένη κινητικότητα επιστημόνων, αυτό που λέμε brain circulation. Όλα αυτά γίνονται μέσα σε συνθήκες βαθιάς κρίσης σε συνθήκες ανεργίας, σε συνθήκες λιτότητας. Αυτές οι συνθήκες επιβάλλουν τη λήψη άμεσων μέτρων με όρους κατεπείγοντος. Δεν μπορούμε να περιμένουμε. Και αυτό κάνουμε. Πώς επιτυγχάνεται αυτός ο στόχος; Αυτός ο στόχος επιτυγχάνεται, κατ' αρχάς, με τη δημιουργία ευκαιριών απασχόλησης και θέσεων εργασίας για νέους ερευνητές με αξιοπρεπείς συνθήκες εργασίας. Αυτό το τονίζω και σε περιβάλλοντα τα οποία να είναι ελκυστικά για την επιτέλεση του ερευνητικού έργου. Δεν φτάνει μόνο - το είπαμε και στην Επιτροπή Μορφωτικών Υποθέσεων - να έχεις θέσεις εργασίας. Πρέπει να έχεις και το κατάλληλο περιβάλλον το οποίο να εμπνέει, να ελκύει τον επιστήμονα να κάνει την δουλειά του, αυτό μπαίνει μπροστά, και θα έλεγα ότι και με τη γενικότερη δημιουργία προοπτικών σταδιοδρομίας στον ιδιωτικό και στον δημόσιο τομέα για το μέλλον, ώστε επιστήμονες με υψηλές δεξιότητες να παραμείνουν ή να επιστρέψουν στη χώρα. Αυτές τις προκλήσεις έχουμε μπροστά μας. Σε αυτές τις προκλήσεις έρχεται να δώσει μία πρώτη απάντηση η Κυβέρνηση με αυτό το νομοσχέδιο. Και εδώ πρέπει να γίνει ξεκάθαρο ότι η προσέγγισή μας έχει δύο σκέλη. Δυστυχώς, η εστίαση γίνεται μονάχα στο πρώτο και όχι στο δεύτερο. Το πρώτο, λοιπόν, σκέλος είναι το χρηματοδοτικό που εξασφαλίστηκε με την υπογραφή της δανειακής σύμβασης μεταξύ του ελληνικού δημοσίου και της Ευρωπαϊκής Τράπεζας Επενδύσεων για τη στήριξη του ανθρώπινου δυναμικού και της έρευνας που διεξάγεται στα ελληνικά πανεπιστήμια, στα ΤΕΙ και στα ερευνητικά κέντρα, χωρίς περιορισμούς και αγκυλώσεις. Πρόσθετοι πόροι εκείνων του τακτικού προϋπολογισμού και εκείνων που προέρχονται από το ΕΣΠΑ συνολικού ύψους 240 εκατομμυρίων ευρώ, θα διατεθούν για τα υπόλοιπα τρία χρόνια για το σκοπό αυτό και υπολογίζουμε ότι περισσότεροι από τέσσερις χιλιάδες επιστήμονες θα ωφεληθούν κατά το διάστημα αυτό. Αυτό δεν είναι τίποτα άλλο από μία συγκεκριμένη και σαφή επιλογή και δέσμευση της ελληνικής Κυβέρνησης. Δεν είναι ούτε παροχή από την τράπεζα, ούτε τίποτε άλλο. Είναι μία συγκεκριμένη πολιτική επιλογή. Όσον αφορά τη συνέχεια, υπάρχει πρόβλεψη, γιατί τέθηκε το ζήτημα: Τι θα γίνει μετά την τριετία; Προφανώς, μας έχει απασχολήσει και υπάρχει αφ' ενός πρόβλεψη για συνέχιση του προγράμματος αυτού στο ίδιο πλαίσιο ή με ίδιους πόρους ανάλογα με τον βαθμό ανάκαμψης της οικονομίας. Εδώ θα ήθελα να πω ότι όλη η προσπάθεια που γίνεται, είναι για να βγει η χώρα στις λεγόμενες αγορές, για να μπορεί να δανειστεί με όρους αποδεκτούς. Οι όροι με τους οποίους γίνεται εδώ ο δανεισμός είναι εξαιρετικοί, πολύ καλύτεροι από τους όρους των αγορών. Απλά, εκείνο που ήθελα να πω, γιατί αναφέρθηκε ότι αποκρύπτουμε στοιχεία γι' αυτά, είναι ότι δεν υπάρχει καμμία απόκρυψη των όρων. Θα έπρεπε να ξέρουν όσοι εγείρουν τέτοια ζητήματα ότι οι συγκεκριμένες συνθήκες δανεισμού που γίνονται από τον Οργανισμό Διαχείρισης Δημοσίου Χρέους γίνονται όταν γίνονται οι εκταμιεύσεις. Εκείνο που ήθελα να σας πω είναι το εξής και είναι χαρακτηριστικό: Έχουμε εδώ ένα δάνειο δεκαπενταετούς διάρκειας με πέντε έτη χάριτος, που σημαίνει ότι πέντε χρόνια πληρώνεται μονάχα το επιτόκιο και όσον αφορά την πρώτη εκταμίευση, αυτήν την προεκταμίευση που έγινε, για να σας δώσω να καταλάβετε, λιγότερο από 200.000 ευρώ θα πληρώνει το ελληνικό δημόσιο ως εκπλήρωση των επιτοκίων για τα επόμενα πέντε χρόνια για το ποσό το οποίο έρχεται και θα στηρίξει αυτή τη στιγμή με δεκαοκτώ εκατομμύρια νέους διδάκτορες και υποψήφιους διδάκτορες. Μπορεί να κάνει κανένας τον υπολογισμό και να καταλάβει τι λέμε. Είναι πραγματικά όροι εξαιρετικοί, πολύ καλύτεροι από οιονδήποτε άλλο όρο δανεισμού. Τώρα, αυτό που, επίσης, ήθελα να τονίσω, το σημαντικό για μας είναι ότι ο δανεισμός αυτός έγινε για άυλες αξίες, έγινε για να υποστηριχθούν άτομα, για υποτροφίες, για ερευνητικά προγράμματα. Δεν έγινε ούτε για δρόμους, ούτε για γεφύρια. Και αυτό πραγματικά μπορούμε να θεωρήσουμε ότι ήταν μία επιτυχία της Κυβέρνησης. Το αδιαμφισβήτητο πάντως είναι ότι η γνώση και η καινοτομία που παράγονται από την επιστημονική έρευνα είναι το πολύτιμο καύσιμο για οποιαδήποτε αναπτυξιακή προσπάθεια σήμερα με τη διαμόρφωση μίας ισχυρής οικονομίας έντασης γνώσης. Πολλοί το αναφέραν αυτό και συμφωνώ απόλυτα. Αυτό που θέλω να προσθέσω εδώ είναι ότι για τον λόγο αυτό, για εμάς το δάνειο αυτό δεν αποτελεί δαπάνη, αλλά επένδυση στο σημαντικότερο κεφάλαιο που διαθέτει η χώρα και αυτό είναι οι άνθρωποι. Επενδύουμε στους ανθρώπους της. Αυτό πρέπει να το καταλάβουμε. Είναι μία σημαντική επένδυση και αυτό έκανε η Κυβέρνηση. Στο ίδιο πλαίσιο ανακοινώθηκε και εγκρίθηκε το άνοιγμα χιλίων νέων θέσεων μελών ΔΕΠ για τα πανεπιστήμια και εκατό θέσεων ερευνητών για τα ερευνητικά κέντρα, κάτι το οποίο δεν υπήρχε και τα ερευνητικά κέντρα και τα πανεπιστήμια χειμάζοντο όλο αυτό το διάστημα. Για πολλά χρόνια δεν είχαν υπάρξει θέσεις. Έγινε και αυτό. Kαι όχι μόνο. Στον προηγούμενο νόμο για την έρευνα, έγιναν και σημαντικές βελτιώσεις των όρων για ελαστική απασχόληση των ερευνητών, που εάν έχουμε τον χρόνο σε κάποια ευκαιρία, ίσως αύριο, θα δούμε τι έχει γίνει με το περίφημο μπλοκάκι και πώς ουσιαστικά εξαλείφεται το μπλοκάκι με τη δυνατότητα να έχουν απασχόληση εργασίας. Αυτό έγινε στον προηγούμενο νόμο και δεν σημειώθηκε ιδιαιτέρως. Αυτό το πρώτο χρηματοδοτικό σκέλος συνδέεται και με ένα δεύτερο που έχει θεσμικό χαρακτήρα και είναι πολύ σημαντικό: την ίδρυση του ΕΛΙΔΕΚ, του Ελληνικού Ιδρύματος Έρευνας και Καινοτομίας. Το ΕΛΙΔΕΚ είναι ένας νέος θεσμός με χαρακτηριστικά που αποτελούν μια βαθιά μεταρρυθμιστική τομή στον χώρο της έρευνας στην Ελλάδα. Μέσω του θεσμού αυτού η ίδια η ερευνητική κοινότητα από τα κάτω διαμορφώνει το τοπίο για τη βασική έρευνα, την έρευνα που συνδέεται με την επιστημονική περιέργεια. Αυτό το είδος της έρευνας είναι απαραίτητη προϋπόθεση για ποιοτικές, καινοτόμες εφαρμογές με εν δυνάμει μεγάλη προστιθέμενη επιστημονική, οικονομική και κοινωνική αξία. Επειδή ακούστηκαν κάποια σχόλια σε σχέση με τη δυνατότητα ιδιωτικών επιχειρήσεων να μετέχουν στο πρόγραμμα ως συνδικαιούχοι, θα ήθελα να πω ότι συνδικαιούχοι σημαίνει πως εάν κάποια ερευνητική ομάδα, σε ένα πανεπιστήμιο στο πρόγραμμα το οποίο υποβάλλει, θελήσει να έχει μία επιχείρηση ως συνεργάτη για τον άλφα ή τον βήτα λόγο, μπορεί να το κάνει. Αυτό είναι το συνδικαιούχοι. Όμως η βάση είναι η βασική έρευνα και κατά συνέπεια αυτό που συνδέεται με αυτό που λέμε επιστημονική περιέργεια. Το ΕΛΙΔΕΚ, λοιπόν, θα έχει διάφορους ρόλους. Κατ' αρχάς, θα επιλέγει, αξιολογεί και χρηματοδοτεί νέους ερευνητές και ερευνητικά προγράμματα, με κύριο γνώμονα την επιδίωξη της επιστημονικής ποιότητας και της αριστείας, όπως την ξέρουμε και την επιδιώκουμε, όχι την άλλη, την κίβδηλη, που την επικαλούνται πολλοί. Αυτό θα γίνεται με όρους συνέπειας, συνέχειας και συστηματικότητας. Έχει μεγάλη σημασία να ξέρουν οι ερευνητές πότε γίνονται οι προκηρύξεις. Να μην είναι κάτι το τυχαίο, όπως γινόταν μέχρι στιγμής. Οι επιλογές που θα κάνει αναμένεται να αναγεννήσουν, να εμπνεύσουν και να αναδείξουν θύλακες επιστημονικής ποιότητας και ταυτόχρονα να συνεισφέρουν στην καλλιέργεια - και αυτό είναι πολύ σημαντικό - μιας υγιούς επιστημονικής ατμόσφαιρας και κουλτούρας. Αυτή η ερευνητική κουλτούρα είναι πολύ σημαντικό και αναγκαίο στοιχείο για την επιτυχία του εγχειρήματος. Στο πλαίσιο αυτό, η εξειδίκευση και η έγκαιρη θεώρηση δράσεων σε νέους, αναδυόμενους επιστημονικούς τομείς όπου η χώρα μπορεί να πρωταγωνιστήσει πάλι θα εμπίπτει στην αποστολή του ΕΛΙΔΕΚ. Όμως υπάρχει και κάτι άλλο, στο οποίο η συνεισφορά του ΕΛΙΔΕΚ θα είναι επίσης σημαντική. Είναι η δυνατότητα που προσφέρει για τη διαμόρφωση μιας πραγματικά συνεκτικής, πλήρους και ολοκληρωμένης εθνικής στρατηγικής για την έρευνα. Μέχρι σήμερα, η στρατηγική για την έρευνα καθοριζόταν μόνο από τις επιλογές του ΕΣΠΑ, αφού το ΕΣΠΑ ήταν η μοναδική χρηματοδοτική πηγή και συγκεκριμένα από τη στρατηγική της έξυπνης εξειδίκευσης, που εφαρμόζεται για το σημερινό ΕΣΠΑ και επιβάλλει περιορισμούς στις χρηματοδοτήσεις που γίνονται υπό τη μορφή αιρεσιμοτήτων. Πράγματι, είναι πολύ σημαντική η συνεισφορά του ΕΣΠΑ και με αξιοσέβαστα ποσά, που ανέρχονται σε 1,2 δισεκατομμύρια. Από την άλλη μεριά, υπάρχουν περιορισμοί και κάποια ελλείμματα. Για παράδειγμα, το σημερινό ΕΣΠΑ δεν χρηματοδοτεί ή χρηματοδοτεί πολύ περιορισμένα τις κοινωνικές και ανθρωπιστικές επιστήμες, κάτι που δεν θα ισχύει για το ΕΛΙΔΕΚ. Και γνωρίζουμε τη μεγάλη σημασία που έχουν για μια χώρα σαν την Ελλάδα οι κοινωνικές και ανθρωπιστικές επιστήμες και τη μεγάλη σημασία που έχουν οι άδηλοι πόροι που προέρχονται και παράγονται από αυτές. Εάν λοιπόν αναφερθούμε στην εθνική στρατηγική για την έρευνα, την ΕΣΕΤΑΚ, όπως αναφέρθηκε, αυτή θα είναι πραγματικά πλήρης, εάν συνδυαστεί το ΕΣΠΑ με αυτό που θα κάνει το ΕΛΙΔΕΚ. Γιατί το ΕΛΙΔΕΚ δεν έχει τους περιορισμούς του ΕΣΠΑ. Είναι λιγότεροι οι πόροι για τα τρία χρόνια, αλλά δεν έχει τους περιορισμούς και αυτό έχει μεγάλη σημασία. [[Στο σημείο αυτό την προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Είναι, λοιπόν, σαφές από τα παραπάνω ότι η μορφή και οι στοχεύσεις του ΕΛΙΔΕΚ αποτελούν σοβαρές θεσμικές παρεμβάσεις και απέχουν από απλοϊκές ερμηνείες ή παρερμηνείες καμία φορά, που το σχετίζουν με έναν απλό, ενδιάμεσο φορέα διαχείρισης κονδυλίων έρευνας. Αυτό είναι παντελώς λάθος. Και βέβαια το ΕΛΙΔΕΚ έχει σαφώς διακριτό ρόλο από εκείνον της Γενικής Γραμματείας Έρευνας και Τεχνολογίας, από την οποία ουδεμία αρμοδιότητα αφαιρείται. Η Γενική Γραμματεία Έρευνας και Τεχνολογίας εξακολουθεί να εποπτεύει τους ερευνητικούς φορείς, να έχει την ευθύνη των διεθνών οργανισμών, να έχει την ευθύνη των διακρατικών σχέσεων και βεβαίως, να έχει την ευθύνη της διαχείρισης των πόρων του ΕΣΠΑ, οι οποίοι είναι πάνω από 1 δισεκατομμύριο και είναι πολύ σημαντικοί. Αντίθετα, αυτό που επιχειρούμε μέσα από αυτό το νομοσχέδιο είναι η ορθή ώσμωση μεταξύ της Γενικής Γραμματείας Έρευνας και Τεχνολογίας και του ΕΛΙΔΕΚ, ούτως ώστε να αποκομίσουμε το βέλτιστο αποτέλεσμα με το ελάχιστο κόστος και να αξιοποιήσουμε τους συνολικά διαθέσιμους πόρους. Όσον αφορά - να το πω και αυτό - το κόστος λειτουργίας του ΕΛΙΔΕΚ, συμπεριλαμβανομένης και της μισθοδοσίας, αυτό δεν αναμένεται να ξεπεράσει το 2,5% του συνολικού ποσού. Και εδώ πρέπει να γίνει ακόμη μια επισήμανση. Το ΕΛΙΔΕΚ εστιάζεται στη στήριξη του επιστημονικού δυναμικού και της έρευνας στον ακαδημαϊκό και ερευνητικό χώρο, ενώ το ΕΣΠΑ έχει ένα μεγάλο μέρος του αφιερωμένο σε αυτό που λέμε ανάγκες της αγοράς. Γι' αυτό, τα δύο μπορεί να έρθουν μαζί, όταν θέλουμε να μιλάμε για μια εθνική στρατηγική έρευνας και τεχνολογίας. Θέλω να πω και κάτι άλλο, όμως, γιατί αναφέρθηκε από πολλούς αγορητές ότι δεν υπάρχει το επόμενο στάδιο, το στάδιο της αξιοποίησης των αποτελεσμάτων της έρευνας, παρά το γεγονός ότι στην Επιτροπή Μορφωτικών Υποθέσεων πολλές φορές έδωσα εξηγήσεις. Αυτό το οποίο συμβαίνει είναι ότι το ΕΛΙΔΕΚ αποτελεί τον πρώτο αναγκαίο κρίκο στην αλυσίδα της ανάπτυξης, της ανάπτυξης που βασίζεται στην αξιοποίηση της γνώσης και προέρχεται από την έρευνα. Όπως είπα και στην επιτροπή, ακολουθεί μια επόμενη φάση, η οποία θα αφορά την αξιοποίηση του ερευνητικού προϊόντος, την εμφάνιση της υγιούς καινοτόμου επιχειρηματικότητας, ιδιαίτερα της επιχειρηματικότητας που βρίσκεται σε πρώιμο στάδιο. Η φάση αυτή αφορά και στα tabs και γενικότερα επιχειρήσεις έντασης γνώσης. Για τον σκοπό αυτό έχει σχεδιαστεί ένα νέο ειδικό ταμείο που θα αποτελείται από δημόσιους και ιδιωτικούς πόρους - δεν θα ήθελα να επεκταθώ εδώ - και θα επικεντρώνεται στην παροχή κεφαλαίων σποράς και συμμετοχών σε τέτοιου τύπου επιχειρήσεις. Η νέα αυτή πρωτοβουλία, που αποτελεί μέρος του συνολικότερου αναπτυξιακού σχεδίου της Κυβέρνησης, πρόκειται να ανακοινωθεί σύντομα και ελπίζω ότι θα έχουμε την ευκαιρία να τη συζητήσουμε. Και εδώ θα ήθελα να αναφερθώ σε κάτι που ανέφερα και προηγουμένως. Το διάστημα 2008-2015 περισσότερα από 6 δισεκατομμύρια διατέθηκαν για έρευνα και τεχνολογική ανάπτυξη στη χώρα συνολικά. Το ερώτημα είναι ποια αξιοσημείωτη επιτυχία υπήρξε, τι ήταν εκείνο το οποίο πέτυχαν αυτοί οι πόροι. Πολλά λεφτά διατέθηκαν σχετικά, αλλά νομίζω ότι τίποτα δεν ξεχωρίζει. Και δεν το λέω αυτό με κάποια δόση κριτικής, γιατί πιστεύω ότι οι προθέσεις ίσως ήταν καλές, αλλά με μια αίσθηση ότι τα πράγματα δεν γίνονται με τον τρόπο που γίνονταν, δεν γίνονται με μια ξερή, με μια στυγνή προσπάθεια εμπορευματοποίησης της γνώσης και μετατροπής των ερευνητών σε επιχειρηματίες, γιατί τότε έχουμε και κακούς επιχειρηματίες και κακά προϊόντα. Είναι προφανές ότι με το ΕΛΙΔΕΚ δημιουργείται ένας θεσμός μακράς πνοής, που αποτελεί βαθιά μεταρρύθμιση στον χώρο της έρευνας και θα λειτουργεί ως καταλύτης. H λέξη καταλύτης είναι δανεισμένη από τις φυσικές επιστήμες και σημαίνει κάτι που είναι πολύ μικρό, αλλά μπορεί το αποτέλεσμα που επιφέρει να έχει μεγάλη απήχηση για τις μελλοντικές εξελίξεις. Φιλοδοξία είναι, πράγματι, να αποτελέσει κάποτε το αντίστοιχο MSF στην Αμερική ή το DFG της Γερμανίας. Είναι ένας θεσμός που αναμενόταν από την ερευνητική κοινότητα της χώρας, ο οποίος θα βοηθήσει στην αξιοποίηση του εξαιρετικού επιστημονικού δυναμικού που υπάρχει και στην ημεδαπή και στη διασπορά. Κλείνοντας, όμως, δεν μπορώ παρά να σχολιάσω ένα ενδιαφέρον φαινόμενο, το οποίο παρατηρήθηκε στην επιτροπή και αφορά κατά κύριο λόγο τη στάση της Αξιωματικής Αντιπολίτευσης. Ευθύς εξ αρχής, πριν γίνει οποιαδήποτε συζήτηση, ο αντιπολιτευτικός οίστρος της εκφράστηκε απερίφραστα αρνητικά με την κάθετη καταδίκη όλης της προσπάθειας. Τώρα κάπως αυτό άλλαξε, «καλή είναι» - λέει - «η συμφωνία, αλλά δεν ισχύει το ίδιο για το ίδρυμα». Εγώ θα ήθελα να ρωτήσω όλες τις πλευρές της αντιπολίτευσης, που είχαν τέτοια στάση, το εξής: Προκρίνουν την ακύρωση του εγχειρήματος για τη στήριξη τεσσάρων χιλιάδων νέων επιστημόνων, που θα είναι οι άμεσα ωφελούμενοι, χωρίς όμως να βάζουν τίποτα στη θέση αυτού που υπάρχει, αυτού που προτείνεται; Τι έχουν να προτείνουν, πέρα από το μεγάλο τίποτα το οποίο υπήρχε μέχρι σήμερα; Σας ευχαριστώ.
Ευχαριστούμε τον κύριο Υπουργό. Τον λόγο έχει η Κοινοβουλευτική Εκπρόσωπος της Νέας Δημοκρατίας κ. Νίκη Κεραμέως για δώδεκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, δεν θα μπορούσα παρά να ξεκινήσω τη σημερινή μου τοποθέτηση με την τροπολογία που κατατέθηκε αργά το βράδυ της Παρασκευής στο παρόν νομοσχέδιο, η οποία, υπό το βάρος της γενικής κατακραυγής αντιπολίτευσης και κοινωνίας, ανακοινώθηκε ότι θα αποσυρθεί μόλις λίγες ώρες αργότερα και εν τέλει αποσύρθηκε σήμερα. Τι προέβλεπε αυτή η τροπολογία; Προέβλεπε ότι τα κανάλια που δεν πήραν άδεια στο πλαίσιο του διαγωνισμού - φιάσκο για τις τηλεοπτικές άδειες, που διοργάνωσε η Κυβέρνηση, θα έκλειναν εντός πέντε ημερών. Και για να μιλήσουμε πολύ απλά, ούτε λίγο ούτε πολύ η τροπολογία έλεγε ότι θα ρίξει μαύρο σε όλα τα κανάλια, πλην των τεσσάρων που πήραν άδεια. Κυρίες και κύριοι της κυβερνώσας Πλειοψηφίας, εσείς δημιουργήσατε τεχνητά το αδιέξοδο για τη μη συγκρότηση του ΕΣΡ αφού εσείς επιλέξατε να λήξετε τις θητείες των μελών του ΕΣΡ, ενώ δεν υπήρχε ακόμα συναίνεση για την αντικατάστασή τους, ενώ εσείς επικαλείστε την ανάγκη για συναίνεση και κυρίως ενώ συνεδριάζει το Συμβούλιο της Επικρατείας για να αποφανθεί επί της συνταγματικότητας του νόμου βάσει του οποίου μεταβιβάστηκαν οι αρμοδιότητες από το ΕΣΡ στον Υπουργό Επικρατείας και βάσει του οποίου νόμου διενεργήθηκε ο εν λόγω διαγωνισμός. Εν μέσω, λοιπόν, όλων αυτών, εσείς τι κάνετε; Εισάγετε αιφνιδιαστικά τροπολογία η οποία - άκουσον, άκουσον! - συνεχίζει να μεταφέρει αρμοδιότητες που προβλέπονται στο Σύνταγμα ότι ανήκουν στο ΕΣΡ, στον Υπουργό Επικρατείας. Ο στόχος της τροπολογίας ήταν πασιφανής: Να σφραγίσει το αποτέλεσμα του διαγωνισμού, εκβιάζοντας κατ' αυτόν τον τρόπο και τις πολιτικές δυνάμεις του τόπου, αλλά και το ανώτατο δικαστήριο, το Συμβούλιο της Επικρατείας, φέρνοντάς το προ τετελεσμένου. Αναγκαστήκατε, όμως, να προβείτε σε μία άτακτη υποχώρηση και να αποσύρετε - για την ώρα τουλάχιστον - την εν λόγω τροπολογία. Κυρίες και κύριοι, θέλω να είμαι απολύτως σαφής: Η Νέα Δημοκρατία διαμηνύει σε όλους τους τόνους και για πολλοστή φορά ότι θα συναινέσει στη συγκρότηση του ΕΣΡ από προσωπικότητες κύρους, όταν και μόνο όταν επιστρέψουν όλες οι αρμοδιότητες στη συνταγματικά προβλεπόμενη Αρχή, το Εθνικό Συμβούλιο Ραδιοτηλεόρασης, όταν, με λίγα λόγια, ο νόμος Παππά - ο οποίος αφαίρεσε αρμοδιότητες που προβλέπει το Σύνταγμα για το ΕΣΡ για να τις μεταβιβάσει στον ίδιο - αλλά και οποιοσδήποτε άλλος νόμος ή οποιαδήποτε άλλη τροπολογία έρθει η οποία θα μεταβιβάζει εκ νέου αρμοδιότητες από το ΕΣΡ στον Υπουργό, καταργηθούν. Όταν καταργηθούν, λοιπόν, αυτές οι μεταβιβάσεις αρμοδιοτήτων, τότε η Νέα Δημοκρατία με κάθε καλή θέληση θα συναινέσει στη συγκρότηση του ΕΣΡ. Με λίγα λόγια τι λέμε; Δεν θέλουμε το ΕΣΡ να είναι μαριονέτα, δεν θέλουμε το ΕΣΡ να είναι ένα άδειο κέλυφος. Η Νέα Δημοκρατία, κυρίες και κύριοι στης κυβερνώσας Πλειοψηφίας, δεν θα συναινέσει στη θεσμική εκτροπή που εσείς μεθοδικά και με συγκεκριμένη στόχευση επιχειρείτε. Έρχομαι τώρα στο σχέδιο νόμου που συζητάμε σήμερα. Κύριε Υπουργέ, κυρίες και κύριοι συνάδελφοι, η δημιουργία ειδικού νομικού προσώπου για τη χρηματοδότηση ερευνητικών προγραμμάτων και τη χορήγηση υποτροφιών θα μπορούσε πράγματι να αποτελεί καλή είδηση και θα μπορούσε να αποτελεί πεδίο ευρείας συναίνεσης. Δεν είναι όμως. Και δεν είναι καλή είδηση για μία σειρά από λόγους που εν τέλει ακυρώνουν τον καλό σκοπό που επικαλείται η πολιτική ηγεσία μέσα στην αιτιολογική έκθεση. Και θα είμαι πολύ συγκεκριμένη. Πρώτος λόγος: Γιατί το υπό σύσταση ίδρυμα είναι πλήρως ακοστολόγητο. Με άλλα λόγια, κυρίες και κύριοι, ξέρει ένας από εσάς - και σας προκαλώ να μου απαντήσετε - πόσο θα κοστίσει αυτό το ίδρυμα, τι θα κοστίσει στον Έλληνα φορολογούμενο; Σύμφωνα με την έκθεση του Γενικού Λογιστηρίου ο κρατικός προϋπολογισμός βαρύνεται με τα έξοδα της λειτουργίας και της εκπλήρωσης του σκοπού του εν λόγω ιδρύματος. Συγκεκριμένα, από τον κρατικό προϋπολογισμό θα πληρωθούν ο Πρόεδρος του Ιδρύματος, τα μέλη της Γενικής Συνέλευσης, ο Διευθυντής και οι δύο Αναπληρωτές Διευθυντές, τα μέλη της Συμβουλευτικής Επιτροπής, τα μέλη της Επιτροπής Ενστάσεων και τα μέλη της Επιτροπής Εμπειρογνωμόνων.
Είναι άμισθες αυτές.
Είναι λάθος. Δεν υπάρχουν…
Θα απαντήσετε, μην εξανίσταστε. Παρ' όλα αυτά, η έκθεση του Γενικού Λογιστηρίου του Κράτους δεν αναφέρει ούτε ένα ποσό σε σχέση με τα έξοδα αυτά. Τι λέει; Λέει ότι οι δαπάνες θα προσδιοριστούν μελλοντικά όταν ολοκληρωθεί ο εσωτερικός κανονισμός λειτουργίας του ιδρύματος και όταν εκδοθούν οι κανονιστικές πράξεις. Σας παραπέμπω στην Έκθεση του Γενικού Λογιστηρίου του Κράτους για να το δείτε ιδίοις όμμασι. Με λίγα λόγια, κυρίες και κύριοι, δημιουργείτε ένα ίδρυμα με ομολογουμένως ευγενείς σκοπούς, ωστόσο χωρίς απολύτως καμμία κοστολόγηση. Εσείς που θα ψηφίσετε αυτό το νομοσχέδιο, θα ψηφίσετε για τη δημιουργία ενός ιδρύματος με λευκή επιταγή. Δεύτερος λόγος, για τον οποίο, δυστυχώς, η δημιουργία αυτού του ιδρύματος δεν αποτελεί καλή είδηση, είναι ο εξής: Η δομή και η λειτουργία του ιδρύματος παρουσιάζουν τις συνήθεις γραφειοκρατικές αγκυλώσεις και παθογένειες του δημόσιου τομέα, ένα βαρύ σχήμα διοίκησης, ένας γραφειοκρατικός μηχανισμός με σχεδόν ταυτόσημες αρμοδιότητες με αυτές της Γενικής Γραμματείας Έρευνας και Τεχνολογίας. Κυρίες και κύριοι, το κύριο πρόβλημα της έρευνας στην Ελλάδα δεν είναι το ποιος μοιράζει τα χρήματα. Το κύριο πρόβλημα είναι το τι μοιράζει, δηλαδή το διαχρονικά χαμηλό ύψος χρηματοδότησης σε σχέση με τις πραγματικές ανάγκες της έρευνας, καθώς επίσης το πώς και πότε το μοιράζει, δηλαδή η αποσπασματική φύση της χρηματοδότησης, η έλλειψη συνέχειας, η αδυναμία συνεκτικής χρηματοδότησης προγραμμάτων. Τρίτος λόγος, για τον οποίο η δημιουργία αυτού του ιδρύματος δεν ανταποκρίνεται στις προσδοκίες: Ενώ επικαλείσθε ένα ίδρυμα αυτόνομο και ανεξάρτητο, στην πραγματικότητα, κατά τη συνήθη πρακτική της Κυβέρνησης, υπερσυγκεντρώνετε αρμοδιότητες και εξουσίες στο πρόσωπο ενός Υπουργού. Δύο απλά παραδείγματα θα αναφέρω. Από πού και ως πού να αποφασίζει ο Υπουργός - και παρακαλώ για την απάντησή σας, κύριε Υπουργέ - για την κατανομή των πόρων του ιδρύματος ανά κατηγορία δράσης; Δηλαδή, για να είμαι απολύτως σαφής, ο Υπουργός θα αποφασίζει πόσα χρήματα θα πηγαίνουν σε υποτροφίες, πόσα χρήματα θα πηγαίνουν στα ερευνητικά προγράμματα και πόσα χρήματα θα πηγαίνουν στον εξοπλισμό. Γιατί να το αποφασίζει αυτό ο Υπουργός; Από πού και ως πού; Άλλο παράδειγμα. Γιατί να διορίζει ο Υπουργός τους ορκωτούς ελεγκτές που θα ελέγχουν τη νομιμότητα της οικονομικής διαχείρισης του ιδρύματος; Τέταρτος λόγος, για τον οποίο δεν ανταποκρίνεται στις προσδοκίες αυτό το ίδρυμα, είναι ο εξής: Αν σας ενδιέφερε η έρευνα και η χρηματοδότηση, θα είχατε προσπαθήσει λίγο περισσότερο για την απορρόφηση των κονδυλίων από τα προγράμματα ΕΣΠΑ. Οι επιδόσεις σας εκεί αποδεικνύουν ότι η ζέση σας για την έρευνα είναι μάλλον προσχηματική. Έχετε προκηρύξει μόλις δύο δράσεις, συνολικού προϋπολογισμού 104 εκατομμυρίων ευρώ, χωρίς να έχετε απορροφήσει ούτε ένα ευρώ. Επιπλέον, σύμφωνα με τα στοιχεία της Γενικής Γραμματείας Έρευνας και Τεχνολογίας, τα 1,2 δισεκατομμύρια ευρώ υπόλοιπο από το προηγούμενο πακέτο ΕΣΠΑ κινδυνεύουν να μη χρησιμοποιηθούν. Και τούτο, παρά το γεγονός ότι τα κονδύλια έρευνας επί των ημερών μας είναι σε τόσο μεγάλη ζήτηση. Επίσης, το παρόν σχέδιο νόμου δεν θεραπεύει δύο ακόμη σοβαρά προβλήματα της έρευνας: Το πρώτο πρόβλημα είναι η έλλειψη προγραμματισμού. Είναι σημαντικό για την ερευνητική κοινότητα να υπάρχουν σταθερές ημερομηνίες προκήρυξης διαγωνισμών, προκήρυξης ερευνητικών έργων. Όχι ακανόνιστα, όχι απρογραμμάτιστα. Με λίγα λόγια, να προκαθοριστούν από τώρα συγκεκριμένες ετήσιες προθεσμίες υποβολής προτάσεων για κάποιες βασικές μορφές έργων. Το δεύτερο πρόβλημα, που θα μπορούσε να αντιμετωπίσει το σχέδιο νόμου σας και παρ' όλα αυτά δεν το κάνει, είναι η αδιαφάνεια αποτελεσμάτων ερευνητικών προγραμμάτων. Θα το πω πάρα πολύ απλά. Παίρνεις μία χρηματοδότηση. Τι αποτελέσματα έφερες από τη χρηματοδότηση; Έκανες δημοσιεύσεις ή απλώς σπατάλησες τα χρήματα που πήρες για έρευνα; Όλα αυτά τα στοιχεία, καθώς και η λίστα των αξιολογητών, θα πρέπει να αναρτώνται δημόσια. Κύριε Υπουργέ, κατά την επεξεργασία του σχεδίου νόμου στις αρμόδιες επιτροπές, είπατε χαρακτηριστικά ότι το προς σύσταση ίδρυμα φιλοδοξεί να αποτελέσει τη βάση για μία μακρόπνοη θεσμική παρέμβαση. Και συνεχίσατε λέγοντας πως το νομοθέτημα στοχεύει στην αναχαίτιση του brain drain από την Ελλάδα. Είναι αλήθεια - και θα συμφωνήσω - ότι το brain drain συνιστά εξαιρετικά μεγάλη πληγή της χώρας μας. Σύμφωνα με μελέτη του European University Institute, από αυτούς που εγκατέλειψαν τη χώρα το 88% έχει τουλάχιστον ένα πανεπιστημιακό πτυχίο, περισσότερο από το 60% έχει μεταπτυχιακό τίτλο και το 11% έχει διδακτορικό δίπλωμα. Η μελέτη αναφέρει, επίσης, ότι το 79% όσων έφυγαν στην περίοδο της κρίσης είχαν μεν θέση εργασίας, αλλά ένιωθαν ότι δεν υπάρχει μέλλον στη χώρα ή ότι δεν είχαν επαγγελματικές ευκαιρίες. Και το brain drain πραγματικά στερεί από τη χώρα μας τη δυνατότητα να παράξει προϊόν υψηλής αξίας. Πολύ φοβάμαι, όμως, κύριε Υπουργέ, ότι το brain drain δεν θα αναχαιτιστεί με το παρόν σχέδιο νόμου. Η λύση δεν βρίσκεται στη δημιουργία ενός ακόμη ιδρύματος με αλληλοεπικαλυπτόμενες αρμοδιότητες από ήδη υπάρχουσες δομές, με δυσλειτουργικό σύστημα διοίκησης, ακοστολόγητο, με υπερσυγκέντρωση εξουσιών στο πρόσωπο ενός Υπουργού, χωρίς τα απαραίτητα για τη λειτουργία της δημοκρατίας, τα λεγόμενα checks and balances. Κυρίες και κύριοι, το brain drain μπορεί να αναστραφεί υπό τρεις βασικές προϋποθέσεις: Πρώτον, αν πραγματικά το «επιχειρείν» αποτελέσει κεντρικό πυλώνα ανάπτυξης για τη χώρα. Δεύτερον, αν η αξιοκρατία, η διαφάνεια και η λογοδοσία από όρους σε προγραμματικά ευχολόγια γίνουν sine qua non προϋποθέσεις για τη λειτουργία της Δημόσια Διοίκησης. Και τρίτον, αν οι κυβερνήσεις στραφούν προς ένα αποκομματικοποιημένο μοντέλο διακυβέρνησης, ένα μοντέλο το οποίο θα είναι προσαρμοσμένο πιο πολύ στις ανάγκες της αγοράς και των πολιτών και λιγότερο στις ανάγκες της κομματικής πελατείας. Και δυστυχώς, η πορεία και οι επιλογές της Κυβέρνησης εδώ και είκοσι μήνες αποδεικνύουν ότι με αυτό το πολιτικό προσωπικό στο τιμόνι της χώρας, καμμιά από τις προϋποθέσεις για την αναχαίτιση του brain drain δεν μπορεί να εξασφαλιστεί, ούτε η επιχειρηματικότητα ούτε η αξιοκρατία με τη διαφάνεια και τη λογοδοσία, ούτε και το αποκομματικοποιημένο μοντέλο διακυβέρνησης. Και με αφορμή την αναφορά στην ανάγκη για ένα αποκομματικοποιημένο μοντέλο διακυβέρνησης, θα ήθελα να κλείσω με ένα σύντομο σχόλιο - και ίσως πούμε αύριο περισσότερα - σχετικά με την τροπολογία για την παράταση συμβάσεων στις υπηρεσίες καθαριότητας των ΟΤΑ. Κατά παρέκκλιση κάθε κείμενης διάταξης, η Κυβέρνηση έχει επιλέξει να παρατείνει αυτοδικαίως συμβάσεις κυρίως στον τομέα της καθαριότητας. Και θα πει κάποιος: «Είναι τόσο κακό αυτό; Συνεχίζουν να έχουν δουλειά κάποιοι άνθρωποι». Φυσικά και είναι ευκταίο να έχουν δουλειά όσο το δυνατόν περισσότεροι συμπολίτες μας. Όμως, αυτό πρέπει να γίνεται εντός του πλαισίου που θέτει ο νόμος. Και κυρίως, αυτό πρέπει να γίνεται χωρίς να δημιουργεί περισσότερες στρεβλώσεις από όσες επιχειρεί να θεραπεύσει. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ολοκληρώνω, κύριε Πρόεδρε. Λίγο την ανοχή σας. Η παράταση, όμως, των εν λόγω συμβάσεων πρώτον, διενεργείται χωρίς ανάλογο αίτημα των δήμων. Κοινώς οι δήμοι δεν έχουν εκφράσει αίτημα για κάλυψη των συγκεκριμένων αναγκών, είτε γιατί κρίνουν ότι έχουν άλλες ανάγκες οι οποίες είναι πιο επείγον να καλυφθούν, είτε γιατί επιθυμούν άλλου είδους συμβάσεις, είτε γιατί δεν υπάρχουν διαθέσιμα κονδύλια. Με αυτό τον τρόπο, η συγκεκριμένη τροπολογία στερεί από τους δήμους τη βασική τους ιδιότητα, το αυτοδιοίκητο, δηλαδή να αποφασίζουν εκείνοι για τις ανάγκες τους. Δεύτερον, δημιουργεί ένα sui generis καθεστώς ομηρίας σε εκείνους τους συμβασιούχους που βλέπουν τις συμβάσεις τους να παίρνουν διαρκώς παρατάσεις και τους δημιουργείται η πεποίθηση ότι ως εργαζόμενοι για δύο ή τρία συνεχόμενα οκτάμηνα, θα μπορέσουν στη συνέχεια να μονιμοποιηθούν. Τρίτον, εξισώνει τις διαδικασίες πρόσληψης μόνιμου και έκτακτου προσωπικού, αδιαφορώντας για τους νόμους, τα χαρακτηριστικά και τα κριτήρια που θέτει το ΑΣΕΠ. Τέταρτον, είναι άδικο για όλους εκείνους τους εν δυνάμει εργαζόμενους που θα μπορούσαν να λάβουν μέρος σε κάποιον άλλο διαγωνισμό ορισμένου χρόνου και να έχουν και εκείνοι δυνατότητα για εργασία. Και πέμπτον - και κλείνω - δυστυχώς στερείται προγραμματισμού και πρότερης διερεύνησης αναγκών. Σας θυμίζω, κυρίες και κύριοι της Κυβέρνησης, ότι πριν από μερικούς μήνες ήρθατε εδώ για να μας πείτε να παρατείνουμε τις συμβάσεις μέχρι το τέλος του 2016. Τώρα έρχεστε και μας λέτε να παρατείνουμε τις συμβάσεις μέχρι το τέλος του 2017. Υπάρχει κάποιος προγραμματισμός σε κάτι το οποίο κάνετε; Σας ευχαριστώ πολύ.
Ευχαριστούμε την κ. Κεραμέως.
Κύριε Πρόεδρε, θα ήθελα τον λόγο.
Ορίστε, κύριε Υπουργέ, έχετε τον λόγο για ένα λεπτό, για μία διευκρίνιση.
Κάποιες διευκρινίσεις θα ήθελα να κάνω. Πρώτα απ' όλα όσον αφορά το ακοστολόγητο του ιδρύματος, αναφέρεται μέσα στη δανειακή σύμβαση ότι δεν ξεπερνά το 3,3%. Κι εγώ σας ανέφερα ότι σύμφωνα με τον εσωτερικό κανονισμό, δεν θα ξεπερνά το κόστος του ιδρύματος το 2,5% του συνολικού ποσού το οποίο δίνεται. Όσον αφορά το θέμα της απόφασης του καταμερισμού, πάλι γίνεται το ίδιο λάθος. Κυρία Κεραμέως, καταλαβαίνω. Δεν ήσασταν εσείς στην Επιτροπή Μορφωτικών Υποθέσεων.
Έχω διαβάσει τα Πρακτικά. Μην ανησυχείτε.
Αυτό το οποίο λέει μέσα - υπάρχει και τροπολογία γι' αυτό - είναι ότι κατόπιν προτάσεως του Επιστημονικού Συμβουλίου, ο Υπουργός βγάζει την απόφαση. Όταν λέμε «πρόταση», σημαίνει ότι είναι υποχρεωτική για τον Υπουργό.
Το λέει;
Το λέει μέσα. Νομίζω ότι ο κ. Κωνσταντόπουλος και ο κ. Μαυρωτάς είχαν αναφερθεί σ' αυτό το θέμα. Υπάρχει τέτοια τροπολογία. Γι' αυτό σας λέω ότι ίσως υπάρχει ένα ζήτημα ενημέρωσης.
Δεν το λέει.
Πάντως, όλες οι προσλήψεις οι οποίες είναι να γίνουν από τον Υπουργό - γιατί το «υπουργοκεντρικό» το λέμε συνέχεια - θα γίνουν μέχρι τις 31 Ιανουαρίου, οπότε και πρέπει να υπάρχει το ίδρυμα. Ουσιαστικά θα φτιαχτεί όλο το υπόβαθρο, για να δουλέψει μετά αυτοδύναμο. Όλες οι προσλήψεις και όλα αυτά θα γίνουν με βάση τους κανόνες του ΑΣΕΠ. Όσον αφορά τις αποζημιώσεις που αναφέρετε, πάλι υπάρχει τροπολογία. Δεν υπάρχει καμμία αποζημίωση των μελών της γενικής συνέλευσης. Αυτό έχει αρθεί παντελώς. Το να είναι κάποιος μέλος της γενικής συνέλευσης είναι θέμα τιμητικό, οπότε δεν υπάρχει καμμία αποζημίωση. Από το ίδρυμα από το οποίο προέρχεται, θα καλύπτονται ίσως κάποια ταξίδια ή οτιδήποτε τέτοιο. Κάτι που πολύ σωστά θέσατε - και το ανέφερα κι εγώ - είναι η συστηματικότητα των προκηρύξεων. Πράγματι, θα ξέρουμε πότε γίνονται οι προκηρύξεις - αυτό είναι θέμα του συμβουλίου. δεν θέλουμε να το υποκαταστήσουμε - και με τι προτεραιότητα. Όσον αφορά το θέμα του brain drain, τι να πω; Ίσως υπάρχει η εντύπωση ότι η ζωή ξεκίνησε πριν από ενάμιση χρόνο ή δύο χρόνια με τον ΣΥΡΙΖΑ. Βέβαια, αυτό δεν είναι λάθος. Κοιτάξτε, όμως, υπάρχει και προηγούμενη ζωή. Με βάση τα στοιχεία της Eurostat και του Bloomberg την πενταετία 2009-2014 δεκαπλασιάστηκαν οι ακαδημαϊκοί και οι ερευνητές που έφυγαν στο εξωτερικό, σε σχέση με προηγούμενες πενταετίες. Έχουμε και μία βάση σύγκρισης. Πώς έγιναν αυτά; Δεν υπήρχε τότε επιχειρηματικότητα; Δεν υπήρχε όλη αυτή η πολιτική της σύνδεσης με την παραγωγή, όπως λέγεται; Απλώς, αυτό το οποίο λέμε είναι ότι η προσέγγιση γινόταν με εντελώς λάθος τρόπο, με τρόπο εμπορευματοποίησης που ουσιαστικά εγκλώβιζε το δυναμικό της χώρας. Εμείς, αυτή τη στιγμή, με το ΕΛΙΔΕΚ και με άλλες νομοθετικές και θεσμικές παρεμβάσεις που κάνουμε, το αλλάζουμε αυτό. Μπορούμε να συζητήσουμε και άλλα θέματα. Τα θέματα των ΕΣΠΑ - έχουμε εδώ τον αρμόδιο Υφυπουργό - , θα τα θίξω εγώ σε λεπτομέρεια αύριο και όσον αφορά τις απορροφήσεις που έγιναν. Απλώς, να αναφέρω τώρα ότι 88% του ποσού που ήταν διαθέσιμο για έρευνα και τεχνολογία από το προηγούμενο ΕΣΠΑ, αυτή τη στιγμή έχει αποδοθεί…
Πόσα είναι;
Είναι 67%, αλλά αυτά ανέρχονται στο ΟΠΣ. Όμως, έχουν γίνει δαπάνες 88%. Ας μην το κάνουμε, όμως, αυτό, γιατί είναι για τη δημιουργία εντυπώσεων. Όσον αφορά το νέο ΕΣΠΑ και τις λεγόμενες καθυστερήσεις…
Ολοκληρώνετε, κύριε Υπουργέ, αν έχετε την καλοσύνη.
Συγγνώμη, κύριε Πρόεδρε. Θα δώσω μία συγκεκριμένη απάντηση. Ήθελα να κάνω μονάχα μία παρατήρηση. Δεν μιλάμε για σκοινί στο σπίτι του κρεμασμένου. Υπήρχαν καθυστερήσεις….
Κύριε Υπουργέ, αυτά δεν πρέπει να τα πείτε στην ομιλία σας; Κύριε Πρόεδρε, με συγχωρείτε, είναι διαδικασία τώρα αυτή που ακολουθούμε; Δεν θα μιλήσει ο Υπουργός αμέσως μετά; Δεν μπορεί σε κάθε ομιλητή να δίνει κανονικές απαντήσεις.
Είναι έτσι ακριβώς.
Είπα ότι τα ΕΣΠΑ θα τα αναφέρω αύριο.
Αύριο, ακριβώς. Απλώς, έγινε ένας διάλογος…
Κύριε Πρόεδρε, θα ήθελα να πω κάτι.
Ορίστε, κυρία Κεραμέως, έχετε τον λόγο.
Κύριε Πρόεδρε, θα ήθελα να κάνω μία διευκρίνιση γιατί έχω εδώ το τελικό σχέδιο νόμου, όπως προέκυψε από την επιτροπή. Διαβάζω, λοιπόν, στο άρθρο 5.1 τα εξής: «Με απόφαση του Υπουργού εξειδικεύεται κάθε έτος η κατανομή των πόρων του ιδρύματος ανά κατηγορία δράσης, όπως για παράδειγμα υποτροφίες, ερευνητικά προγράμματα, εξοπλισμός και ανά επιστημονικό πεδίο, ύστερα από πρόταση του Επιστημονικού Συμβουλίου.
Ακριβώς.
Εάν αυτή η πρόταση είναι δεσμευτική…
Είναι.
Όχι, κύριε Υπουργέ. Νομικά αυτό το οποίο λέει είναι ότι το Επιστημονικό Συμβούλιο θα σας κάνει μία πρόταση και εσείς θα αποφασίσετε αν θα την κάνετε δεκτή ή όχι. Εάν πρόκειται να είναι δεσμευτική η πρόταση, να το βάλετε ρητά μέσα στο άρθρο του νόμου.
Να το γράψετε.
Εάν έχει αλλάξει, ευχαρίστως να δω τη νέα διατύπωση. Όμως, η διατύπωση που έχω μετά την ολοκλήρωση της εργασίας της επιτροπής, αναφέρει «απλή πρόταση».
Διευκρινίζω - γιατί είναι πολύ σημαντικό - ότι υπήρχε πρώτα η λέξη «εισήγηση», η οποία δεν είναι δεσμευτική. Άλλωστε, υπάρχουν πολλοί νομικοί στο Σώμα που μπορούν να το πουν. Όταν πούμε τη λέξη «πρόταση», τότε είναι δεσμευτική.
Δεν είναι δεσμευτική.
Να βάλετε ότι είναι δεσμευτική.
Να το βάλουμε ότι είναι δεσμευτική. Αν έχετε πρόβλημα, να το βάλουμε. Όμως, δεν υπάρχει καμμία…
Να το βάλετε. Μακάρι.
Εκείνο που μας είπαν οι νομικοί ήταν…
Κύριε Υπουργέ, αν μου επιτρέπετε, η «πρόταση» από μόνη της δεν είναι δεσμευτική. Καλύτερα να το αναφέρουμε ρητά.
Εντάξει, να το βάλουμε. Δεν υπάρχει καμμία τέτοια πρόθεση ή διάθεση.
Μακάρι!
Να το βάλουμε ρητά για να ξεκαθαριστεί πλήρως το θέμα. Πάντως, αυτό που είπατε για το αν υπάρχει ζωή μετά τον θάνατο, ας αναρωτηθούμε καλύτερα μήπως υπάρχει ζωή πριν τον θάνατο! Αυτό είναι πιο ουσιαστικό ερώτημα. Να προχωρήσουμε με τον κ. Αθανάσιο Θεοχαρόπουλο, Κοινοβουλευτικό Εκπρόσωπο της Δημοκρατικής Συμπαράταξης, ο οποίος έχει τον λόγο για δώδεκα λεπτά.
Κυρίες και κύριοι Βουλευτές, κύριοι Υπουργοί, την Παρασκευή το βράδυ σε αυτό το νομοσχέδιο αιφνιδιαστικά κατατέθηκε μια τροπολογία με την υπογραφή τεσσάρων Υπουργών - του κ. Παππά, του κ. Σπίρτζη, του κ. Τσακαλώτου, του κ. Αλεξιάδη - , με την οποία έμπαινε «μαύρο» σε πέντε μέρες, όπως έλεγε, στα ιδιωτικά κανάλια τα οποία δεν είχαν μέχρι εκείνη την ημέρα προχωρήσει σε αυτό το θεσμικό πλαίσιο. Χωρίς τη συγκρότηση του ΕΣΡ η υπογραφή! Και η υπογραφή έλεγε ουσιαστικά για κλείσιμο. Η υπογραφή μένει, δεν αποσύρεται. Αυτό το οποίο συνέβη, λοιπόν, πράγματι ήταν μια θεσμική εκτροπή. Βεβαίως, τάξη έπρεπε να μπει σε ένα άναρχο τηλεοπτικό πεδίο. Τάξη, όμως, δεν μπαίνει μόνο με το χρήμα, χωρίς τη συγκρότηση του Εθνικού Συμβουλίου Ραδιοτηλεόρασης, προκαλώντας «μαύρο» σε βιώσιμους τηλεοπτικούς σταθμούς. Διότι αρκετοί τηλεοπτικοί σταθμοί είναι βιώσιμοι. Έδωσαν χρήματα, έδωσαν εκατομμύρια ευρώ και πληρώνουν τους εργαζόμενούς τους αυτήν τη στιγμή. Δεν μπαίνει, λοιπόν, με αυτήν τη διαδικασία «μαύρο», ορίζοντας κεντρικά και αυθαίρετα μόλις τέσσερις άδειες. Πήρατε πίσω, λοιπόν, την τροπολογία μετά τις αντιδράσεις. Δεν αποκλείεται, βέβαια, να ξαναρθεί. Αυτό το οποίο λέμε είναι ότι έπρεπε το Εθνικό Συμβούλιο Ραδιοτηλεόρασης να έχει συγκροτηθεί από την πρώτη στιγμή, και κακώς και ο ΣΥΡΙΖΑ και η Νέα Δημοκρατία δεν βοήθησαν στη συγκρότησή του εκείνη τη χρονική στιγμή, με τη συναίνεση που απαιτείται και με τα 4/5 που απαιτούνται στη Διάσκεψη των Προέδρων. Πρόκειται, βεβαίως, για μια συναίνεση που απαιτεί κυρίως τα δύο μεγάλα κόμματα να συνεννοηθούν. Βεβαίως, η απόσυρση την Παρασκευή το βράδυ ήταν και μια παραδοχή ότι χρειάζεται η συγκρότησή του για να μπορέσει να λειτουργήσει. Πριν, άραγε, δεν ήταν απαραίτητη η συγκρότησή του για να γίνει κάθε δυνατή προσπάθεια ή ακόμα περισσότερες προσπάθειες;
Φυσικά!
Δεν είναι εδώ ο Υπουργός, ο κ. Φίλης - το Υπουργείο Παιδείας είναι το επισπεύδον Υπουργείο για το νομοσχέδιο αυτό - , να του πούμε συγχαρητήρια για την εκλογή του στην κεντρική επιτροπή του συνεδρίου σας και να του ευχηθούμε και κάθε επιτυχία στο να μπορέσει να συνεννοηθεί με τον σύντροφό του, τον κ. Καμμένο, στα θέματα της παιδείας! Το λέω γιατί αυτό αφορά τη χώρα. Δεν θα το λέγαμε αλλιώς. Και δεν θα αφορούσε κανέναν το συνέδριο κανενός κόμματος, αν δεν αφορούσε τη χώρα. Εδώ πρόκειται για κυβερνών κόμμα αυτή τη στιγμή. Και, βεβαίως, όταν κατηγορούμε τη λογική του «ψηφίζουμε - ξεψηφίζουμε» μέσα στο ελληνικό Κοινοβούλιο - έχουμε και μία τροπολογία, την οποία θα συζητήσουμε αύριο, που είναι αυτής ακριβώς της λογικής - , δεν περιμέναμε ότι αυτό είναι και μια συνεδριακή τακτική, την οποία είδαμε τις προηγούμενες ημέρες στο Συνέδριο του ΣΥΡΙΖΑ, για το θέμα του «ψηφίζω - ξεψηφίζω». Όμως, αυτό το βλέπουμε εδώ στο ελληνικό Κοινοβούλιο. Το βλέπουμε συνέχεια. Και αυτό αφορά τη χώρα. Έχουμε δει πάρα πολλά θέματα, από τους ελεύθερους επαγγελματίες, θέματα που αφορούν την έρευνα, τους λέκτορες και τους επίκουρους καθηγητές. Θα τα συζητήσουμε αύριο στις τροπολογίες. Ουσιαστικά αυτό ως Κοινοβούλιο το ψηφίσαμε πριν από ένα μήνα, το ξεψηφίζουμε τώρα. Αυτά, λοιπόν, δεν μπορούν να συνεχιστούν, όπως δεν μπορεί να συνεχιστεί και αυτή η διαδικασία της κατά παρέκκλιση νομοθέτησης. Δεν είπαμε τυχαία ότι είστε Κυβέρνηση «κατά παρέκκλιση» σε ορισμένα θέματα. Δύο τροπολογίες έχετε ενσωματώσει μέσα στο νομοσχέδιο. Κάποια είναι και λογικά, όπως, για παράδειγμα, για την καθαριότητα υπάρχουν πράγματα που πρέπει να λυθούν. Όμως, πρέπει να υπάρχει ένα σχέδιο. Κάθε φορά γράφετε μέσα - όπως και στις δύο τροπολογίες - «κατά παρέκκλιση». Θα κάνουμε, λοιπόν, ένα σχέδιο για όλα αυτά τα ζητήματα, όπως για παράδειγμα - και μιλάω για τα κατά παρέκκλιση θέματα που έχετε φέρει τώρα - για την καθαριότητα ή για το θέμα που έχει σχέση με την άλλη τροπολογία που θα συζητήσουμε; Είκοσι μήνες πέρασαν πλέον από τη διακυβέρνηση που έχετε αναλάβει. Αυτά, δυστυχώς, ενώ δεν θα έπρεπε να αφορούν αυτήν τη στιγμή το νομοσχέδιο για την έρευνα, αφορούν και αυτό το νομοσχέδιο, όπως και οποιαδήποτε άλλη νομοθέτηση έχουμε μπροστά μας. Και λέω «δυστυχώς», γιατί εμείς γι' αυτό το νομοθέτημα έχουμε όλη την καλή διάθεση. Και αυτό το έχουμε αποδείξει και με τον τρόπο που θα χειριστούμε το συγκεκριμένο νομοσχέδιο επί της ψηφοφορίας, αλλά και επί της ουσίας κάνοντας προτάσεις, πολλές εκ των οποίων τις αποδεχθήκατε. Και αυτό είναι θετικό γεγονός και πρόκειται για κάτι που είπαμε στις αρμόδιες επιτροπές. Πάμε τώρα στο θέμα της παιδείας και στο συγκεκριμένο νομοσχέδιο. Κυρίες και κύριοι Βουλευτές, υπάρχουν χώρες που αναζητούν τρόπους να γίνουν πιο ανταγωνιστικές μέσα από την εκπαίδευση. Στον αντίποδα αυτών βρίσκεται η δική μας χώρα. Η παιδεία παραμένει δέσμια ιδεοληψιών, στερείται ενός πραγματικού προοδευτικού μεταρρυθμιστικού πλαισίου και ενός ουσιαστικού πολιτικού σχεδιασμού που συνεπάγεται όραμα, διαβούλευση. Η παιδεία όχι μόνο αφορά, αλλά και θα καθορίσει το μέλλον της χώρας μας. Θα περιμέναμε τουλάχιστον στην πρόσφατη προ ημερησίας διατάξεως συζήτηση στη Βουλή για την παιδεία να αποτυπωθούν σαφείς στόχοι και ένας σχεδιασμός σε βάθος χρόνου που θα επιτρέψει στην παιδεία να γίνει ανάχωμα στην κρίση. Αντί αυτού, είδαμε τον κ. Μητσοτάκη και τον κ. Τσίπρα να μαλώνουν για το πού έχει κάνει ο καθένας την εκπαίδευσή του και πού έχει τελειώσει τη δευτεροβάθμια και τριτοβάθμια εκπαίδευσή του. Νομίζω ότι αυτό δεν είναι κάτι που τιμά τη συζήτηση για την παιδεία σήμερα, για το πώς πρέπει να γίνεται η συζήτηση. Και βεβαίως, δεν τιμά και μια συζήτηση, της οποίας τα μοναδικά επιτεύγματα είναι το αν λειτουργούν ή όχι στην ώρα τους τα σχολεία και τα σχολικά βιβλία. Ας δούμε όμως πώς είναι η κατάσταση στον τομέα της τριτοβάθμιας εκπαίδευσης και έρευνας. Τα πανεπιστήμια σήμερα λυγίζουν κάτω από το βάρος της έλλειψης πόρων και ανθρώπινου δυναμικού. Ο Πρωθυπουργός αναφερόμενος στην προ ημερησίας διατάξεως συζήτηση στη Βουλή τόνισε πως για πρώτη φορά μετά από έξι χρόνια γίνονται επιτέλους προσλήψεις μελών ΔΕΠ στα Πανεπιστήμια και τα ΤΕΙ. Μίλησε για άλλη μια φορά γι' αυτήν τη δέσμευση για τις πεντακόσιες θέσεις. Πρόκειται για μια εμβαλωματική προσπάθεια, για την οποία σας έχουμε πει ότι ουσιαστικά δεν λύνει, αλλά ούτε και αποτελεί ψήγμα αυτών που συνταξιοδοτήθηκαν τα τελευταία χρόνια. Επιπλέον, τα πανεπιστήμια δεν αποψιλώνονται μόνο από καθηγητές, αλλά και από διοικητικό προσωπικό, όπως βέβαια και από ενδιάμεσο προσωπικό που είναι απαραίτητο για την εξασφάλιση υψηλής ποιότητας σπουδών. Η μόνη λύση είναι η εξοικονόμηση δυνάμεων μέσω του εξορθολογισμού του χάρτη της τριτοβάθμιας εκπαίδευσης και έρευνας. Χρειάζεται ταυτόχρονα η αναβάθμισή τους, η ενίσχυση της εξωστρέφειας, η σύνδεση με την κοινωνία, η σύνδεση επιτέλους με την παραγωγή, κάτι που δεν υπάρχει. Δυστυχώς, κανένας δημόσιος διάλογος δεν έχει οργανωθεί γι' αυτά τα θέματα. Είναι δε δυνατόν η Κυβέρνηση να προσπαθεί να ελέγξει τα πάντα με νόμους και σ' αυτό το νομοσχέδιο και ειδικά σε θέματα που, σύμφωνα με το αυτοδιοίκητο, το πανεπιστήμιο θα έπρεπε να ρυθμίζει με εσωτερικούς κανονισμούς; Ακούμε για υποσχέσεις εισαγωγής χωρίς εξετάσεις, χωρίς ένα σχέδιο, τη στιγμή που ο ΣΥΡΙΖΑ στηλίτευε παλιότερα προτάσεις για εθνικό απολυτήριο. Περνάω τώρα στο συγκεκριμένο νομοσχέδιο που συζητάμε σήμερα και αφορά το Ελληνικό Ίδρυμα Έρευνας και Καινοτομίας. Πραγματικά αναρωτιέμαι γιατί πριν λίγο καιρό που συζητήσαμε στην Ολομέλεια το νομοσχέδιο για την έρευνα δεν τέθηκε το θέμα της σύστασης του εν λόγω ιδρύματος. Αυτό είναι προχειρότητα και αν μη τι άλλο επιβεβαιώνει την έλλειψη πολιτικού σχεδιασμού. Κυρίες και κύριοι Βουλευτές, κανείς δεν θα μπορούσε να αμφισβητήσει την αναγκαιότητα ενός ορθολογικού και υλοποιήσιμου τρόπου οργάνωσης και διακυβέρνησης ενός ενιαίου εθνικού ερευνητικού ιστού. Όμως, στην αναγκαιότητα αυτή, δυστυχώς, δεν ανταποκρίνεται πλήρως ο πρόσφατα ψηφισμένος νόμος του 2016. Στοχεύοντας λοιπόν στην προαγωγή της έρευνας και της καινοτομίας, συστήνεται το Ελληνικό Ίδρυμα Έρευνας και Καινοτομίας, το οποίο θα χρηματοδοτεί κυρίως ερευνητικά προγράμματα και θα χορηγεί υποτροφίες. Προφανώς και θεωρούμε ότι τα ερευνητικά προγράμματα πρέπει να διευκολυνθούν, καθώς φέρνουν χρήματα στη χώρα και μειώνουν την ανεργία, με στόχο να σταματήσει η φυγή μυαλών - η οποία πράγματι δεν ξεκίνησε τώρα - και να σταματήσει η μετανάστευση επιστημόνων στο εξωτερικό. Προφανώς και θέλουμε την αξιοποίηση των πόρων. Ωστόσο, η θεσμοθέτηση του εν λόγω ιδρύματος θα πρέπει να διασφαλίζει τη διαφάνεια και την αξιοκρατία, την αποτελεσματικότητα και φυσικά την αξιολόγηση της λειτουργίας του. Γι' αυτό και η Δημοκρατική Συμπαράταξη ζήτησε από την αρχή θεσμικές ασφαλιστικές δικλίδες και προέβη σε συγκεκριμένες προτάσεις, ορισμένες εκ των οποίων κάνατε αποδεκτές και ορισμένες όχι. Υπάρχουν, ωστόσο, κάποιες ρυθμίσεις που γεννούν εύλογες απορίες και γι' αυτό θα προχωρήσω σε ορισμένες επισημάνσεις. Η πρώτη αφορά τον ρόλο της Γενικής Γραμματείας Έρευνας και Τεχνολογίας. Προβλέψατε τη συνεργασία του ιδρύματος με αυτήν και προσθέσατε στους σκοπούς του τη σύναψη κάθε είδους συμβάσεως. Συνεχίζει, ωστόσο, να μην αποσαφηνίζεται ο διαφοροποιητικός ρόλος του ιδρύματος σε σχέση με τη Γενική Γραμματεία Έρευνας και Τεχνολογίας, καθώς ο σκοπός ίδρυσης του ιδρύματος συμπίπτει με τους σκοπούς ίδρυσης και τις αρμοδιότητες της Γενικής Γραμματείας. Γεννούνται, λοιπόν, ερωτηματικά σχετικά με τη σκοπιμότητα του παρόντος νομοσχεδίου. Βεβαίως και έχετε πάρει τη δανειακή σύμβαση, το δάνειο, με την Ευρωπαϊκή Τράπεζα Επενδύσεων, 180 εκατομμύρια ευρώ. Αυτά προστίθενται στο χρέος. Γι' αυτόν τον λόγο ακόμη περισσότερο θα πρέπει εδώ να προσέξουμε πάρα πολύ αυτό το οποίο νομοθετούμε και αυτό που θα γίνει στη συνέχεια, τα χρήματα αυτά να μην πάνε άλλη μια φορά χαμένα, γιατί ουσιαστικά προστίθενται στο δημόσιο χρέος. Θα πρέπει, λοιπόν, να μας ενημερώσετε εάν έχετε κάποιον σχεδιασμό ή αν παραμερίζεται σταδιακά η Γενική Γραμματεία. Στο θέμα αυτό και η έκθεση της Επιστημονικής Υπηρεσίας της Βουλής λέει χαρακτηριστικά ότι θα ήταν σκόπιμο να τεθεί σαφέστερα το πλαίσιο εντός του οποίου θα λειτουργούν ταυτοχρόνως και θα συνεργάζονται οι ως άνω φορείς και βεβαίως αναφέρει ότι το συγκεκριμένο άρθρο το οποίο συνάπτει κάθε είδους συμβάσεις, συμφωνίες, συνεργασίες και προγραμματικές συμβάσεις με τη Γενική Γραμματεία χρήζει διευκρίνισης. Αν δεν απαντάτε σε εμάς, απαντήστε τουλάχιστον στην έκθεση της Επιστημονικής Υπηρεσίας της Βουλής. Η δεύτερη επισήμανση αφορά τη βιωσιμότητα και τη χρηματοδότηση του ιδρύματος, διότι το ίδρυμα δεν φαίνεται να έχει σταθερή χρηματοδότηση παρά μόνο το δάνειο από την Ευρωπαϊκή Τράπεζα Επενδύσεων. Στη συνέχεια, μετά την τριετία, προβλέπεται ένα μίγμα χρηματοδότησης, από το οποίο δεν φαίνεται πώς θα διασφαλιστεί η βιωσιμότητα του ιδρύματος. Θα πρέπει, επίσης, αγαπητοί συνάδελφοι, να δούμε με περισσότερη προσοχή τα ζητήματα της στελέχωσης του ιδρύματος και το θέμα των προσλήψεων προσωπικού μέσω ΑΣΕΠ. Μεταξύ άλλων, δίνεται η δυνατότητα να περιλαμβάνονται στη στελέχωση αποσπασμένοι δημόσιοι υπάλληλοι, χωρίς να τίθενται ωστόσο προδιαγραφές. Εδώ όμως μιλάμε για έρευνα και στο σημείο αυτό θα πρέπει να είμαστε πολύ προσεκτικοί και για τους υπαλλήλους και για τις αποσπάσεις και να διασφαλιστεί η αξιολόγηση όλων των οργάνων του ιδρύματος. Επιτρέψτε μου μία ακόμη επισήμανση που σχετίζεται με τη διασύνδεση του ιδρύματος και το μέλλον του. Δεν αποτελεί μεγάλη έλλειψη του νομοσχεδίου ότι δεν προβλέπεται η διασύνδεση του ιδρύματος με την παραγωγή; Δεν μπαίνω σε λεπτομέρειες, γιατί δεν έχω χρόνο. Ταυτόχρονα, σύμφωνα με το άρθρο 12 οι Υπουργοί εξουσιοδοτούνται να φτιάξουν εσωτερικό κανονισμό λειτουργίας του ιδρύματος. Οι Υπουργοί! Και αν σας φαίνεται αυτό πάλι περίεργο να σας το λέμε εμείς, δείτε την έκθεση της Επιστημονικής Υπηρεσίας της Βουλής. Προβληματισμός γεννάται, σύμφωνα με την έκθεση, ως προς την διά του άρθρου 12 του νομοσχεδίου παρεχόμενη σε άλλο, πλην του Προέδρου της Δημοκρατίας - εκτός, δηλαδή, προεδρικών διαταγμάτων - όργανο της διοίκησης, εξουσιοδότηση προς ρύθμιση θεμάτων που αφορούν θέματα που, όπως καταλήγει, δεν έχουν ειδικότερο τεχνικό ή λεπτομερειακό και επομένως θεμάτων που πρέπει να ρυθμιστούν διά προεδρικού διατάγματος. Και βέβαια, προβληματισμός γεννάται και στο άρθρο 13, όπου μεταβατικές διατάξεις ουσιαστικά ακυρώνουν ό,τι προβλέπει ο νόμος, καθώς μέχρι να δημοσιευθεί ο εσωτερικός κανονισμός λειτουργίας, χρονοβόρα διαδικασία, δίνονται στον Υπουργό ευρείες εξουσίες, όπως για παράδειγμα εξουσίες για τεχνικά ζητήματα, στελέχωση προσωπικού, εξεύρεσης χώρων, όλα τα τεχνικά ζητήματα της πρώτης λειτουργίας του ιδρύματος. Κυρίες και κύριοι Βουλευτές, οφείλουμε να δώσουμε νέα πνοή και ώθηση στην έρευνα. Για να γίνει όμως αυτό, πρέπει όλοι μαζί να προτάξουμε τη χάραξη μιας σαφούς εθνικής ερευνητικής στρατηγικής και τη θεσμοθέτηση ενός σύγχρονου και ρεαλιστικού προτύπου οργάνωσης ανάμεσα στον δημόσιο και τον ιδιωτικό ερευνητικό τομέα. Μέσα σε μια ξεκάθαρη στρατηγική το εν λόγω ίδρυμα μπορεί να αποτελέσει σημαντικό εργαλείο για τη χρηματοδότηση των ερευνητικών δράσεων. Γι' αυτό και θα ψηφίσουμε επί της αρχής τη σύσταση του εθνικού ιδρύματος, αρκεί βέβαια να διασφαλισθεί και η σταθερή χρηματοδότησή του και η διαφανής λειτουργία του, να μην καταλήξει να είναι ένας φορέας για εξυπηρέτηση μικροκομματικών σκοπιμοτήτων, αδυνατώντας να ανταποκριθεί στους στόχους του. Τελειώνοντας, λοιπόν, κυρίες και κύριοι Βουλευτές, πρέπει να πω το εξής: Ήρθε η ώρα να αντιμετωπίσουμε την έρευνα, αλλά και την παιδεία, κύριε Υπουργέ, εν γένει, ως ένα εθνικό θέμα, να την προφυλάξουμε από τις οποιεσδήποτε πολιτικές σκοπιμότητες, να τη θέσουμε στο κέντρο των προτεραιοτήτων μας. Ο εξισωτισμός προς τα κάτω δεν μπορεί να αποτελεί λύση. Η παιδεία δεν μπορεί να συνεχίσει να εντάσσεται σε προγράμματα δογματικής λιτότητας, γιατί με αυτόν τον τρόπο και με την παιδεία σε αυτή τη δύσκολη οικονομική κατάσταση, η χώρα δεν θα μπορέσει ποτέ να υπερβεί την κρίση. Αυτή είναι η πραγματικότητα. Σας ευχαριστώ πολύ.
Ευχαριστούμε τον κ. Αθανάσιο Θεοχαρόπουλο. Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας ο κ. Ιωάννης Δελής για δώδεκα λεπτά.
Κυρίες και κύριοι Βουλευτές, παρακολουθώντας κάποιος τη σημερινή συζήτηση για το Ελληνικό Ίδρυμα Έρευνας και Καινοτομίας, αλλά και αυτή που προηγήθηκε στις συνεδριάσεις της επιτροπής, τη σημερινή τοποθέτηση του Υπουργού, καθώς και των υπολοίπων κομμάτων, νομίζουμε ότι μπορεί να βγάλει κανείς χρήσιμα γενικότερα συμπεράσματα για το πραγματικό περιεχόμενo της αντιπαράθεσης ανάμεσα στον ΣΥΡΙΖΑ και τη Νέα Δημοκρατία, αλλά και τα υπόλοιπα κόμματα. Μία αντιπαράθεση κούφια και κάλπικη, η οποία όχι μόνο βρίσκεται μακριά από τις σημερινές εκρηκτικές λαϊκές ανάγκες, όχι μόνο δεν απαντά σε αυτές, αλλά τις υπονομεύει και τις αντιστρατεύεται και είναι κούφια και κάλπικη αντιπαράθεση, γιατί έχει βεβαίως ως βάση συμφωνίας - να μην το ξεχνάμε - το τρίτο μνημόνιο που το ψηφίσατε και το φορτώσατε μαζί στις πλάτες του λαού με ένα σώμα, μια ψυχή, το περασμένο καλοκαίρι, επιβεβαιώνοντας έτσι με τον πιο ηχηρό και εμφατικό τρόπο τη στρατηγική σας σύμπλευση, συστράτευση στους βασικούς στόχους του κεφαλαίου και της Ευρωπαϊκής Ένωσης. Στρατηγική σύμπλευση που βεβαίως, όσο περισσότερο γίνεται φανερή στο λαό, τόσο προσπαθείτε να την κρύψετε πίσω από τον κουρνιαχτό που σηκώνεται για δευτερεύοντα και διαδικαστικά ζητήματα. Όλα τα παραπάνω εκδηλώθηκαν ακόμα και στη συζήτηση του παρόντος νομοσχεδίου που αφορά την ίδρυση ενός ιδρύματος για την έρευνα και την καινοτομία. Σύμφωνα με τον Υπουργό, το ΕΛΙΔΕΚ αποτελεί μία βαθιά μεταρρυθμιστική παρέμβαση που αποσκοπεί στη δημιουργία ενός ανεξάρτητου και μακρόπνοου θεσμού, όπου η ίδια η επιστημονική κοινότητα θα έχει τον κύριο λόγο για τη διαμόρφωση του τοπίου της έρευνας στη χώρα. Είναι λόγια του Υπουργού. Σοβαρά, κύριε Υπουργέ; Και τότε γιατί δίνετε δύο - παρακαλώ - θέσεις στους εκπροσώπους των επιχειρηματικών ομίλων σε ένα κομβικό όργανο του ΕΛΙΔΕΚ, τη Συμβουλευτική Επιτροπή του Επιστημονικού Συμβουλίου, που αξιολογεί ακριβώς το έργο του ΕΛΙΔΕΚ; Για να έχουν μήπως αυτοί διακοσμητικό ρόλο; Ή μήπως έτσι εξασφαλίζεται ότι θα έχουν απευθείας τον άμεσο έλεγχο της κατεύθυνσης και της πορείας του ερευνητικού έργου; Πόσο μακρόπνοο είναι άραγε το εγχείρημά σας, όταν έχετε εξασφαλίσει μόνο για τρία χρόνια τη λειτουργία του και αυτό με δανεικά από την Ευρωπαϊκή Τράπεζα Επενδύσεων, ένα δάνειο του οποίου οι ρήτρες αποπληρωμής - που δεν τις γνωρίζουμε - προφανώς και θα βαρύνουν καταλυτικά, είτε έτσι είτε αλλιώς, το επόμενο διάστημα το χώρο της έρευνας; Σύμφωνα πάλι με τον εισηγητή του ΣΥΡΙΖΑ, το ΕΛΙΔΕΚ προορίζεται για εργαλείο για το ξεπέρασμα της κρίσης και γίνεται η ίδρυσή του με όρους ανάπτυξης. Τα ζει στο πετσί του ο λαός μας τα εργαλεία σας για το ξεπέρασμα της κρίσης. Τα τρία μνημόνια μέχρι στιγμής. Να τα εργαλεία σας για το ξεπέρασμα της καπιταλιστικής κρίσης. Μόνο που αυτά τα εργαλεία σας τσακίζουν μισθούς, καταργούν αιματοποτισμένες εργατικές κατακτήσεις, απογειώνουν τη φοροληστεία του λαού, τον οδηγούν στη φτώχεια και την εξαθλίωση. Από την άλλη, δώσε προνόμια και κίνητρα και φοροαπαλλαγές στους κεφαλαιοκράτες, δώσε αναπτυξιακούς νόμους που μοιράζουν δισεκατομμύρια στους επιχειρηματικούς ομίλους, που θα μας οδηγήσουν στην ανάπτυξη. Στην ανάπτυξη των κερδών τους κάποτε, μπορεί. Στην ανάπτυξη, όμως, υπέρ του λαού και των δικαιωμάτων του, δηλαδή στην αναπλήρωση των απωλειών που είχε στα χρόνια της κρίσης, αλλά και σε αυτά που δικαιούται σήμερα ο λαός μας ως ο μόνος παραγωγός του κοινωνικού πλούτου, όχι μόνο δεν λέτε κουβέντα, αλλά στο προσχέδιο του προϋπολογισμού και με προβλεπόμενη από εσάς ανάπτυξη 2,7% τον φορτώνετε και με επιπλέον δυόμισι δισεκατομμύρια μέτρα πάνω στη ράχη του. Εκτός - όπως είπε και ο εισηγητής, ένας εκ των δύο εισηγητών της κυβερνητικής πλειοψηφίας - και εάν έχετε ως πρότυπο - σήμερα το ακούσαμε και αυτό - την Εσθονία, όπου ο αντικομμουνισμός έχει γίνει νόμος, με την ανοχή βεβαίως της Ευρωπαϊκής Ένωσης, θυμίζοντάς μας έναν παλαιότερο Πρωθυπουργό, ο οποίος είχε ως πρότυπο τη Δανία και ήθελε να κάνει τη χώρα μας τη Δανία του Νότου. Παρατηρώντας κανείς τις βασικές διατάξεις του νομοσχεδίου είναι απαραίτητο νομίζω να ειπωθεί εδώ εισαγωγικά ότι το συγκεκριμένο νομοσχέδιο έρχεται ως συμπλήρωμα του προηγούμενου νόμου του ΣΥΡΙΖΑ για την έρευνα, του περασμένου Μάη, του ν.4386, ενός νόμου που με τη σειρά του ήρθε να εξειδικεύσει, να διευρύνει και να τροποποιήσει, σε καμία όμως περίπτωση να καταργήσει τον ν.4310/2014 της προηγούμενης συγκυβέρνησης Νέας Δημοκρατίας - ΠΑΣΟΚ, που ζει και βασιλεύει, όπως ζουν και βασιλεύουν και εφαρμόζονται όλοι οι νόμοι των δύο πρώτων μνημονίων, μαζί με τους νόμους βεβαίως του δικού σας μνημονίου. Όπως αποδεικνύεται, λοιπόν, δεν έχουμε και δεν θα μπορούσε να έχουμε, λόγω ακριβώς αυτής της στρατηγικής σας σύμπλευσης, οποιαδήποτε ριζική αλλαγή στον προσανατολισμό του διαμορφωμένου πλαισίου για την έρευνα. Το παρόν νομοσχέδιο, μαζί με τον προηγούμενο νόμο σας, επιβεβαιώνουν ότι οι σχεδιασμοί της Κυβέρνησης ΣΥΡΙΖΑ έρχονται να συνεχίσουν στον δρόμο που έχει χαράξει η αστική στρατηγική για την αξιοποίηση της έρευνας και την έμφαση στη διάσταση της καινοτομίας. Επιδιώκεται ένα διευρυμένο θεσμικό πλαίσιο, μέσα από το οποίο θα προωθούνται και θα υλοποιούνται ταχύτερα και αποτελεσματικότερα οι ίδιες στρατηγικές στοχεύσεις του κεφαλαίου, στις ανάγκες κερδοφορίας του οποίου είναι υποταγμένες, τόσο η έρευνα, όσο και η καινοτομία που προκύπτει από αυτήν. Ποιες είναι όμως, αυτές οι στρατηγικές στοχεύσεις για την επιστημονική έρευνα, όλων αυτών των νομοθετικών παρεμβάσεων, που δεν τις αμφισβητεί βεβαίως κανείς σας, εκτός από το Κομμουνιστικό Κόμμα της Ελλάδας; Πριν από όλα και πάνω από όλα, είναι ο μονοσήμαντος προσανατολισμός της ερευνητικής δραστηριότητας στις ανάγκες της καπιταλιστικής ανάπτυξης, δηλαδή της ανάπτυξης, της αύξησης της κερδοφορίας του κεφαλαίου και όχι φυσικά ο προσανατολισμός της έρευνας στις σημερινές ανάγκες της κοινωνικής πλειοψηφίας, σύμφωνα με τις σημερινές δυνατότητες της επιστήμης. Έρευνα και καινοτομία, λοιπόν, εκεί όπου υπάρχει οσμή καπιταλιστικών κερδών και όχι εκεί που τις ζητούν οι ανθρώπινες ανάγκες. Είναι εδώ χαρακτηριστικό - και το έχουμε ξαναπεί - το παράδειγμα της αυξανόμενης ερευνητικής δραστηριότητας φαρμακευτικών κολοσσών στον τομέα των καλλυντικών, για παράδειγμα, σε βάρος της καταπολέμησης μεγάλων ασθενειών που πλήττουν την ανθρωπότητα. Για να μην μιλήσουμε για τους όρους εκμετάλλευσης όλων των καινοτομιών που προκύπτουν από την επιστημονική έρευνα. Αυτή η στρέβλωση, του αντικειμενικά κοινωνικού χαρακτήρα της επιστήμης και η υποταγή της στις ανάγκες κερδοφορίας του κεφαλαίου, που γίνονται σκοπός της επιστημονικής έρευνας, έχει όμως και άλλες συνέπειες αλυσιδωτές και άμεσες, όπως είναι η ακόμα μεγαλύτερη ενίσχυση της επιχειρηματικής λειτουργίας των επιστημονικών ερευνητικών κέντρων, έρευνα δηλαδή για την καπιταλιστική αγορά με όρους καπιταλιστικής αγοράς. Αυτό με τη σειρά του οδηγεί στη συρρίκνωση των δικαιωμάτων των εργαζομένων του χώρου γενικεύοντας τις ελαστικές εργασιακές σχέσεις, την εργασιακή ανασφάλεια, αβεβαιότητα, καθώς και τη μισθολογική υποβάθμιση. Όλες οι παραπάνω βασικές στοχεύσεις της αστικής στρατηγικής για την επιστημονική έρευνα αποτελούν και το δομικό υλικό των άρθρων του παρόντος νομοσχεδίου για το ΕΛΙΔΕΚ. Έτσι μπορεί κανείς και να εξηγήσει και την πολιτική αμηχανία της Νέας Δημοκρατίας. Τα υπόλοιπα αστικά κόμματα θα έλεγα ότι σήμερα έδειξαν ένα αυξημένο συναινετικό πρόσωπο. Η πολιτική αμηχανία της Νέας Δημοκρατίας, που ενώ συμφωνεί με την ουσία και τις στρατηγικές στοχεύσεις του νομοσχεδίου, υψώνει αντιπολιτευτικές κορώνες για διαδικαστικές ή και για δευτερεύουσες διατάξεις. Η ουσία του νομοσχεδίου είναι ότι το υπό ίδρυση ΕΛΙΔΕΚ λειτουργεί σύμφωνα με τους κανόνες της ιδιωτικής οικονομίας ως νομικό πρόσωπο ιδιωτικού δικαίου. Αναφέρεται ρητά, συμπληρωματικά μεν ως προς τη Γενική Γραμματεία Έρευνας και Τεχνολογίας, που λειτουργεί ως νομικό πρόσωπο δημοσίου δικαίου, αλλά περισσότερο ευέλικτα σε σχέση με αυτήν και άρα με μεγαλύτερη άνεση να συμπράττει με τους επιχειρηματικούς ομίλους, για να τους υπηρετεί άμεσα, έστω και αν ξεκινάει σε ένα πειραματικό στάδιο κατ' αρχάς. Ρητά αναφέρεται ότι το ίδρυμα χρηματοδοτεί τη δημιουργία και λειτουργία νεοφυών ερευνητικών επιχειρήσεων, ότι συνάπτει συμβάσεις με φυσικά και νομικά πρόσωπα - επιχειρήσεις δηλαδή - και ότι χρηματοδοτεί απευθείας επιχειρήσεις της ημεδαπής και της αλλοδαπής. Αυτή είναι η λεγόμενη εθνική στρατηγική για την έρευνα και την καινοτομία και αυτή η εθνική στρατηγική δεν είναι άλλη από την αστική στρατηγική ενίσχυσης του εγχώριου και διεθνούς κεφαλαίου στον τομέα της έρευνας. Όλο τώρα αυτό το κρεσέντο της επιχειρηματικότητας, που αποτελεί και τη συστατική ουσία του ιδρύματος, δεν μπορεί παρά να έχει αρνητικές συνέπειες, όπως είπαμε, και για τους εργαζόμενους. Στις διατάξεις του νομοσχεδίου για το προσωπικό του Ιδρύματος αναπαράγεται όλη η γκάμα των ελαστικών εργασιακών σχέσεων του τύπου σύμβαση μίσθωσης έργου, το γνωστό δηλαδή μπλοκάκι, που κατακεραύνωνε παλιότερα ο ΣΥΡΙΖΑ ή η ομηρία της σύμβασης εργασίας ιδιωτικού δικαίου ορισμένου χρόνου και μετά στην ανεργία κ.ο.κ.. Ας μιλάει εδώ ο Υπουργός για θέσεις εργασίας με αξιοπρεπείς συνθήκες και για στήριξη ακόμα και αναβάθμιση του επιστημονικού δυναμικού. Έτσι, λοιπόν, δεν θίγεται ούτε κατ' ελάχιστον ο πυρήνας της πολιτικής όλων των προηγούμενων αστικών κυβερνήσεων, που έχει αποδειχθεί καταστροφική για τα συμφέροντα των εργαζομένων στον χώρο και ιδιαίτερα των νέων επιστημόνων. Αυτό που επί της ουσίας προσπαθεί και επιδιώκει η Κυβέρνηση, μέσα και από αυτό το σχέδιο νόμου, είναι ότι πασχίζει, της το αναγνωρίζουμε, για την καπιταλιστική ανάπτυξη της χώρας εντάσσοντας στον τομέα της έρευνας αυτόν τον σχεδιασμό με δανεικά και νέα προγράμματα που δεν φτάνουν καν στο ύψος των προηγούμενων, ενώ ταυτόχρονα αναπαράγουν και το υπάρχον σαθρό και ανασφαλές, όπως είπαμε, για τους εργαζόμενους στον χώρο καθεστώς λειτουργίας της έρευνας στη χώρα. Στον αντίποδα τώρα αυτής της πολιτικής βρίσκεται ασφαλώς η ανάπτυξη της επιστημονικής έρευνας στην υπηρεσία των διευρυνόμενων λαϊκών αναγκών. Κάτι τέτοιο, όμως, προϋποθέτει διαφορετική κοινωνική και οικονομική οργάνωση, προϋποθέτει την κοινωνικοποίηση των συγκεντρωμένων μέσων παραγωγής, τον επιστημονικό κεντρικό σχεδιασμό της κοινωνικής παραγωγής, προϋποθέτει την εξουσία των παραγωγών του πλούτου και όχι όπως τώρα την εξουσία του κεφαλαίου. Αυτή είναι η απάντησή μας, κύριε Υπουργέ, στο τελευταίο ερώτημα που θέσατε και σε εμάς, γιατί αυτή είναι και η μόνη ρεαλιστική επιλογή που θα ωφελήσει, όχι μονάχα τέσσερις χιλιάδες - πιθανά - ερευνητές, αλλά το σύνολο του επιστημονικού και ερευνητικού δυναμικού της χώρας, που θα το θέσει στην υπηρεσία των αναγκών της κοινωνίας. Πριν κατέβω από το Βήμα, θα ξαναπούμε για άλλη μία φορά το ζήτημα με τις τροπολογίες. Σταματήστε πια αυτόν τον βομβαρδισμό με άσχετες τροπολογίες σε νομοσχέδια που δεν έχουν καμιά σχέση οι τροπολογίες. Τι δεν έχουμε σήμερα! Έχουμε υποβρύχια, έχουμε δικαστές, έχουμε ΟΤΕ, έχουμε Εμπορικό Ναυτικό. Δεν ξέρω, θυμηθείτε λιγάκι τι λέγατε εσείς από τα έδρανα της αντιπολίτευσης, όταν η προηγούμενη κυβέρνηση ακολουθούσε αυτήν την τακτική. Βεβαίως, αναγνωρίζουμε ότι υπάρχουν και ορισμένες περιπτώσεις έκτακτες και επείγουσες και τέτοια είναι η περίπτωση των συμβασιούχων της καθαριότητας και γι' αυτό έχουμε καταθέσει και εμείς δική μας τροπολογία, η οποία προβλέπει, όχι μόνον την παράταση των συμβάσεών τους μέχρι το τέλος του 2017, αλλά και τη μετατροπή τους σε σύμβαση εργασίας αορίστου χρόνου, στη λογική βέβαια πάντα της πρότασης του κόμματός μας, της σταθερής του θέσης για μόνιμη και σταθερή εργασία για όλους. Αναφέρθηκε και ο εισηγητής μας πιο λεπτομερειακά για τα άρθρα του νομοσχεδίου. Θα μιλήσουμε και αύριο. Σε κάθε περίπτωση δηλώνουμε εδώ - το είπε και ο εισηγητής μας - ότι καταψηφίζουμε επί της αρχής το παρόν νομοσχέδιο. Ευχαριστώ.
Ευχαριστούμε τον κ. Δελή. Τον λόγο έχει ο Κοινοβουλευτικός Εκπρόσωπος από το Ποτάμι κ. Γιώργος Αμυράς για δώδεκα λεπτά.
Ευχαριστώ, κύριε Πρόεδρε. Ξεκινώ με μία ένσταση από αυτά που άκουσα από τον αγαπητό συνάδελφο, τον Κοινοβουλευτικό Εκπρόσωπο του ΚΚΕ σε σχέση με την Εσθονία. Δεν θα μείνει στο θέμα του παρελθόντος του σοβιετικού - να το πούμε έτσι - , που την οδήγησε να βγάλουν νόμο που να απαγορεύουν τα κομμουνιστικά σύμβολα, αλλά θα έρθω στη σημερινή πραγματικότητα, όχι τόσο σημερινή πια για την Εσθονία, αφού εδώ και δώδεκα χρόνια σχεδόν έχει καταργήσει το χαρτί στις συναλλαγές του κράτους με τον πολίτη. Μακάρι να ήμασταν κι εμείς μία Εσθονία στον τρόπο που η δημόσια διοίκηση κινείται. Άρα έχουμε να διδαχθούμε πάρα πολλά από μικρές χώρες. Όμως, εδώ στην Ελλάδα φοβάμαι, αγαπητοί Υπουργοί, ότι έχουμε τέτοια δημόσια διοίκηση που δεν μπορεί να φέρει εις πέρας ούτε τα απλά πράγματα. Τι να λέμε τώρα «Εσθονίες και ηλεκτρονικά μητρώα και όλες οι συναλλαγές και οι επαφές του πολίτη με το κράτος ηλεκτρονικά». Εδώ είμαστε στο βασίλειο της χαρτούρας! Εν πάση περιπτώσει, έρχομαι λίγο στο θέμα μας. Αυτές τις ημέρες η ελληνική οικονομία βρίσκεται ξανά στα πρωτοσέλιδα, αλλά όχι με μία θετική ματιά. Πριν αναφερθώ αναλυτικά σε αυτές τις εξελίξεις θα ήθελα να σας διαβάσω κάτι, για να διαπιστώσετε το θέατρο του παραλόγου που βιώνει η Κυβέρνηση, αλλά αναγκαστικά και η ελληνική κοινωνία, από την απροθυμία - θέλετε; - , την αδυναμία - πείτε - , την ανικανότητα της Κυβέρνησης ΣΥΡΙΖΑ - ΑΝΕΛ να προχωρήσει τις μεταρρυθμίσεις για τις οποίες είχε δεσμευθεί. Σας διαβάζω, λοιπόν: «Η πρώτη αξιολόγηση ολοκληρώθηκε. Ρυθμίζεται άμεσα από αύριο το θέμα του χρέους». Αυτά σημείωνε στις 24 Μαΐου σε non paper ο Υπουργός Οικονομικών κ. Τσακαλώτος - το μοίρασε σε όλον τον Τύπο - θριαμβολογώντας για το υποτιθέμενο κλείσιμο της αξιολόγησης. Πότε; Τον Μάιο που μας πέρασε. Έχουμε μέσα Οκτωβρίου και ακόμα υπολείπεται να περιμένουμε έως τις 24 Οκτωβρίου για να δούμε εάν τελικά θα εκταμιευθεί η δεύτερη υποδόση του 1,7 δισεκατομμυρίου ευρώ, τα οποία αυτά χρήματα θα πήγαιναν και θα πάνε στις ληξιπρόθεσμες οφειλές του Δημοσίου προς τους ιδιώτες. Θα μπορούσε κάποιος να πει «Εντάξει, δεν πειράζει, δεν τα χρειαζόμαστε αυτά τα λεφτά με τέτοια επείγουσα ζέση, δεδομένου ότι θα πάνε στους ιδιώτες αυτά τα λεφτά». Μα, κρέμονται επιχειρήσεις από μία κλωστή, είναι μεταξύ φθοράς και αφθαρσίας, διότι η Κυβέρνηση ΣΥΡΙΖΑ - ΑΝΕΛ δεν κάνει τις μεταρρυθμίσεις, δεν προχωρά τα βήματα που έχει προσυμφωνήσει και έχει υπογράψει και την πληρώνει πάλι ο Έλληνας που επιχειρεί, που αγωνίζεται να βγει από αυτόν τον βούρκο της κρίσης. Όμως, το θέατρο του παραλόγου δεν σταμάτησε εδώ. Στις 9 Μαΐου ο Πρωθυπουργός επισκεπτόταν τον Πρόεδρο της Δημοκρατίας. Τον ενημέρωνε επί λέξει - στις 9 Μαΐου σας λέω, πριν έξι μήνες σχεδόν - με τα εξής: : «Έκλεισε η πρώτη αξιολόγηση, χωρίς πρόσθετα μέτρα και αποτυπώθηκε ο οδικός χάρτης για την ελάφρυνση του χρέους». Το πανηγυρικό δε κλίμα συνεχίστηκε την επόμενη μέρα. Στις 10 Μαΐου στο Υπουργικό Συμβούλιο ο συγκυβερνήτης σας ή μάλλον καλύτερα σύντροφός σας Πάνος Καμμένος προσήλθε κρατώντας δύο γραβάτες στο Υπουργικό Συμβούλιο, μία κόκκινη και μία μπλε για να τις δωρίσει στον Πρωθυπουργό και να διαλέξει εκείνος ως τροπαιούχος που υποτίθεται διευθέτησε το χρέος. Προχθές δεν φορούσε ο κ. Τσίπρας γραβάτα. Κι αυτό γιατί; Στη συμφωνία του περασμένου Μαΐου που φέρει τις υπογραφές της Κυβέρνησης, η ελληνική πλευρά δεσμεύτηκε γραπτώς ότι η όποια διευθέτηση του χρέους ή, αν θέλετε, η όποια συζήτηση για τη διευθέτηση του χρέους θα γίνει στο τέλος του 2018. Άρα γιατί μιλάμε; Για αυτά είχαν δεσμευτεί με την υπογραφή τους ο κ. Τσακαλώτος και οι υπόλοιποι Υπουργοί και πανηγυρίζατε τον Μάιο στο Υπουργικό Συμβούλιο. Μέχρι τώρα…
Εσείς με ποιον είστε; Με τον Σόιμπλε είστε;
Θα σας πω ποιος είναι ο Σόιμπλε. Σόιμπλε είναι εκείνος που ανοίγει το πορτάκι, με την ανικανότητά του, στον Σόιμπλε και τον κάθε Σόιμπλε να επαναφέρει θέμα Grexit στην Ελλάδα. Μας λέτε εσείς για τον Σόιμπλε;
Ποιος επαναφέρει θέμα Grexit; Δεν ντρέπεστε να σπεκουλάρετε;
Εσείς μας λέτε για τον Σόιμπλε;
Με την αξιολόγηση σπεκουλάρετε;
Χαράς ευαγγέλιο! Λαμπάδα μέχρι το ταβάνι ανάβει ο κ. Σόιμπλε γιατί έχει τον κ. Τσίπρα στο τιμόνι. Έχει κάνει όλη τη βρωμοδουλειά και δεν ακούγεται «κιχ». Μέχρι τώρα γνωρίζαμε καλά το κόστος από τη διαπραγμάτευση Βαρουφάκη - Τσίπρα. Μας το έχει πει ο κ. Στουρνάρας, είναι 86 δισεκατομμύρια. Πιο πολλά μας τα έχει πει ο κ. Ρέγκλινγκ, για 100 δισεκατομμύρια. Ο λογαριασμός, όμως, ανεβαίνει, κυρίες και κύριοι συνάδελφοι, και στην δεύτερη περίοδο, την περίοδο Τσίπρα - Τσακαλώτου. Να πούμε για τους συνταξιούχους και τις μειώσεις στις συντάξεις τους; Να πούμε για τους φορολογούμενους και τις αυξήσεις των φόρων; Να πούμε ότι από 1η Ιανουαρίου ακριβαίνει ο καφές, τα καύσιμα, η σταθερή τηλεφωνία. Να μην τα πούμε αυτά;
Για το νομοσχέδιο θα μας πείτε;
Γιατί αντιδράτε, κύριοι; Να κάθεστε να τα ακούτε.
Αποφασίστε με ποιον είστε, σε ποια μεριά είστε.
Η αδράνειά σας είναι αυτή που κινητοποιεί τα σενάρια των πιο συντηρητικών κύκλων της Ευρώπης, για να μιλούν για το Grexit. Εσείς τους οπλίζετε το όπλο, το οποίο το στρέφουν πάλι σε βάρος της χώρας μας. Η ευθύνη σας είναι μεγάλη! [[Θόρυβος στην Αίθουσα]] Εντάξει; Παρακαλώ! Μη μας παριστάνετε τους αθώους. Τώρα δεν υπάρχει ο Βαρουφάκης, ο χρήσιμος …, για να κάνετε εσείς παιχνίδι.
«Βάστα Σόιμπλε»!
Κάνατε και επερώτηση για τον Βαρουφάκη. Δεν τα συζητούσαμε εδώ;
Κυρίες και κύριοι συνάδελφοι, πάμε στο θέμα μας. Δεν απασχολεί κανέναν στην Κουμουνδούρου - πέρασα το πρωί ερχόμενος εδώ - ότι υπάρχουν τριακόσιοι άνθρωποι με μαύρες σημαίες που αναγράφουν ότι «το μαύρο δεν έχει απόχρωση»; Δεν θα κάνει κανένας δήλωση γι' αυτούς τους ανθρώπους; Για τις δύο χιλιάδες, δηλαδή, οικογένειες των τεχνικών, δημοσιογράφων, διοικητικών, λογιστών, θυρωρών, καθαριστριών που δουλεύουν στα ιδιωτικά κανάλια;
… (δεν ακούστηκε)
Κύριε Υπουργέ, στο μικρόφωνο ό,τι έχετε να πείτε, για το τι είστε.
«Τι είστε;»
Ναι, ό,τι έχετε να πείτε στο μικρόφωνο, παρακαλώ.
Μην κάνετε διάλογο, κύριε Αμυρά, σας παρακαλώ.
Μα, δεν ακούτε εδώ; Εδώ κάνουν κερκίδα.
Προχωρήστε σας παρακαλώ.
Εμείς κάνουμε κερκίδα; Εσείς κάνετε κερκίδα!
Εμείς, εν πάση περιπτώσει, για το θέμα του Εθνικού Συμβουλίου Ραδιοτηλεόρασης και τις τηλεοπτικές άδειες έχουμε μία πρόταση να κάνουμε ως Ποτάμι. Πρέπει αυτή η αδυσώπητη σύγκρουση για τις τηλεοπτικές άδειες να σταματήσει εδώ. Προτείνουμε, λοιπόν, ο κ. Βούτσης, ο Πρόεδρος του Κοινοβουλίου, αφού πρώτα βγει η απόφαση του Συμβουλίου της Επικρατείας για τις τηλεοπτικές άδειες, να αναλάβει την πρωτοβουλία για τη συγκρότηση ενός νόμιμου Εθνικού Συμβουλίου Ραδιοτηλεόρασης. Έως τότε ας γίνει ένα μορατόριουμ, διότι δεν μπορεί να θέλετε το Εθνικό Συμβούλιο Ραδιοτηλεόρασης να βγάλει τις άδειες για τα περιφερειακά κανάλια, αλλά να μην το θέλετε να βγάλει τις άδειες για τα εθνικά κανάλια. Τι θα γίνει; Δύο μέτρα και δύο σταθμά; Ή το Εθνικό Συμβούλιο Ραδιοτηλεόρασης για όλα ή ο νόμος Παππά για όλα, που εσείς υποστηρίζετε και εμείς θεωρούμε ότι τα καταπέσει, αλλά οφείλουμε όλοι να περιμένουμε την απόφαση του Συμβουλίου της Επικρατείας. Έως τότε, λοιπόν, καλό θα ήταν και η Κυβέρνηση και η Αντιπολίτευση να βάλουν το ξίφος στο θηκάρι, να περιμένουμε την απόφαση του Συμβουλίου της Επικρατείας και μετά όλες οι πολιτικές δυνάμεις να δεσμευτούν ότι θα υλοποιήσουν με νόμο αυτήν την απόφαση, όποια και αν είναι, με το σχετικό νόμο που θα χρειάζεται αλλαγή ή μη αλλαγή ανάλογα με την απόφαση του δικαστηρίου. Αυτή είναι η πρότασή μας. Έρχομαι στο σχέδιο νόμου. Στην τρέχουσα δύσκολη, λοιπόν, οικονομική συγκυρία μόνο ένα είναι το φωτεινό μονοπάτι, που θα μας βγάλει από την κρίση. Η επένδυση στην επιστήμη, την έρευνα, την τεχνολογία, στα νέα μυαλά, στους νέους ανθρώπους. Εμείς θεωρούμε ότι η διαρροή νέων επιστημόνων στο εξωτερικό είναι βεβαίως, μία ανοιχτή πληγή που συνεχίζει να αιμορραγεί, αλλά μπορεί να ανατραπεί, μπορεί να ανακοπεί, με πολλά μικρά βήματα. Οφείλουμε, όμως, να καταλάβουμε ότι η φυγή των νέων στο εξωτερικό δεν είναι μόνο αποτέλεσμα της οικονομικής κρίσης. Είναι κυρίως αποτέλεσμα της κρίσης αξιών. Είναι κυρίως αποτέλεσμα της αναξιοκρατίας, του πελατειακού κράτους, του κομματισμού παντού. Είναι το γνωστό πρόβλημα της ύπαρξης μη ίσων ευκαιριών. Κάποιοι είναι πιο ίσοι από κάποιους άλλους και προηγούνται παντού στα καλύτερα. Αυτό είναι το πρόβλημα. Η ίδρυση από το προτεινόμενο σχέδιο νόμου του Ελληνικού Ιδρύματος Έρευνας και Καινοτομίας, θεωρούμε ότι είναι ένα θετικό βήμα. Όπως βλέπετε, κύριοι συνάδελφοι, εμείς αυτά που βλέπουμε θετικά τα λέμε, αυτά που βλέπουμε αρνητικά θα έχουμε βεβαίως το καθήκον αλλά και το δικαίωμα ενώπιον σας να τα καυτηριάζουμε. Θεωρούμε, λοιπόν, ότι είναι ένα θετικό βήμα. Επίσης, θετικό είναι ότι ο κύριος Υπουργός έκανε δεκτές αρκετές από τις προτάσεις του Ποταμιού. Υπάρχουν όμως και κάποια θολά σημεία, όπως επεσήμανε ο εισηγητής μας, ο κ. Μαυρωτάς, όπως ως προς το δάνειο των 180 εκατομμυρίων ευρώ που παίρνουμε από την Ευρωπαϊκή Τράπεζα Επενδύσεων και τους όρους λήψης του. Υπάρχουν κάποια θολά σημεία σε σχέση με την επικάλυψη αρμοδιοτήτων και σκοπών, πρωτίστως με τη Γενική Γραμματεία Έρευνας και Τεχνολογίας - το ανέλυσαν πάρα πολύ οι υπόλοιποι συνάδελφοι - , τη στελέχωση και την αξιολόγηση του έργου της και των οργάνων της στην Ελλάδα. Καλό είναι και πρέπει κάποια στιγμή να μάθουμε όχι μόνο να φτιάχνουμε κάτι ή να αντιγράφουμε πετυχημένες δομές διοίκησης κάπου αλλού - ίσως είναι και αυτό ένα καλό μοντέλο - , αλλά πρέπει να τις αξιολογούμε μετά τη σύστασή τους, να τις παρακολουθούμε βήμα βήμα, ούτως ώστε να μην είμαστε μονίμως σε μία «μαύρη τρύπα» όπου ρίχνουμε χρήματα, πόρους, ανθρώπινους και μη, και χάνονται. Πρέπει, λοιπόν, να υπάρχει μία παρακολούθηση, έτσι ώστε οι δράσεις του ιδρύματος να μην είναι αποσπασματικές. Κυρίες και κύριοι συνάδελφοι, εμείς θεωρούμε ότι εάν οι νέοι Έλληνες που βρίσκονται στο εξωτερικό, είτε για σπουδές είτε για εργασία, δουν κάποια θετικά σημάδια, κάποιο «πράσινο φως» ως προς το ότι αλλάζει αυτή η ανισορροπία που υπάρχει υπέρ της αναξιοκρατίας και σε βάρος της αξιοκρατίας, θα είναι πρόθυμοι να αρχίσουν να σκέφτονται την επιστροφή τους. Ένα πολύ μικρό βηματάκι, θα σας έλεγα εγώ - μπορεί κάποιος να πει ότι δεν είναι και το ουσιαστικό και θα συμφωνήσω, αλλά είναι ένα μικρό βηματάκι - είναι να επιτραπεί στο μισό εκατομμύριο των Ελληνίδων και των Ελλήνων, των νέων παιδιών που βρίσκονται στο εξωτερικό, να ψηφίζουν με επιστολική ψήφο, όπως γίνεται σ' όλες τις ευρωπαϊκές χώρες. Γιατί αποκλείουμε αυτό το μισό εκατομμύριο του ανθού της ελληνικής νεολαίας, της επιστημοσύνης, της εργασίας, ανθρώπων που εν πάση περιπτώσει κυνηγάνε τη ζωή; Γιατί τους κόβουμε τη δίοδο επικοινωνίας; Σε κάθε μέτωπο πρέπει να τους δείχνουμε ότι αυτοί που είναι στο εξωτερικό, αυτά τα παιδιά που άνοιξαν οι ορίζοντές τους και είδαν και τώρα μπορούν να συγκρίνουν, έχουν μία θέση εδώ, αλλά μία θέση, όπως σας είπα, στη βάση της αξιοκρατίας και των ίσων ευκαιριών. Αυτά είχα να σας πω. Τα υπόλοιπα από κοντά. Σας ευχαριστώ.
Ευχαριστούμε τον κ. Αμυρά. Τον λόγο έχει ο κ. Αλέξανδρος Χαρίτσης, Υφυπουργός Οικονομίας, Ανάπτυξης και Τουρισμού για δέκα λεπτά. Κύριε Υπουργέ, φαντάζομαι ότι είναι αρκετά.
Ναι, κύριε Πρόεδρε, είναι αρκετά. Σας ευχαριστώ πολύ. Κυρίες και κύριοι Βουλευτές, θεωρώ ότι είναι πολύ θετικό ότι με αφορμή το συγκεκριμένο νομοσχέδιο γίνεται στη Βουλή μια συζήτηση για την έρευνα. Θα μου επιτρέψετε να πω ότι, κατά τη γνώμη μου, είναι ένα πεδίο το οποίο θα έπρεπε να καταλαμβάνει περισσότερο χώρο συνολικά στο δημόσιο διάλογο. Βεβαίως, πρωτίστως στο Υπουργείο Παιδείας και συνολικά στην Κυβέρνηση αποδίδουμε κεντρική σημασία στην επιστημονική έρευνα και στην τεχνολογική ανάπτυξη ως πυλώνες του παραγωγικού μοντέλου που επιδιώκουμε να προωθήσουμε. Η πολιτική της Κυβέρνησης είναι ενιαία και συνεκτική και συνεργαζόμαστε πολύ στενά ως Υπουργείο Οικονομίας με τον τομέα έρευνας του Υπουργείου Παιδείας, έτσι ώστε αφενός να εξασφαλίσουμε την αναγκαία χρηματοδότηση των πρωτοβουλιών που αναλαμβάνονται από το Υπουργείο Παιδείας και αφετέρου να σχεδιάσουμε από κοινού την πολιτική η οποία είναι απαραίτητη, έτσι ώστε να συνδεθεί η ερευνητική δραστηριότητα με την παραγωγή, ώστε να επιτύχουμε τον μεγάλο προγραμματικό μας στόχο που είναι ο μετασχηματισμός της ελληνικής οικονομίας σε μία οικονομία έντασης γνώσης που επενδύει στην έρευνα και στην τεχνολογική καινοτομία. Η στρατηγική υποτίμησης της εργασίας που ακολουθήθηκε τα προηγούμενα χρόνια θεωρούμε ότι απέδειξε ότι ήταν αδιέξοδη και καταστροφική. Οδήγησε στη μαζική μετανάστευση εκατοντάδων χιλιάδων νέων ανθρώπων, ενός ανθρώπινου δυναμικού ιδιαίτερα μορφωμένου και καταρτισμένου που θα έπρεπε να βρίσκεται στην προμετωπίδα της προσπάθειας για την οικονομική ανάταξη της χώρας και αφετέρου μείωσε κατά πολύ την ανταγωνιστικότητα της ελληνικής οικονομίας, καθώς αυτή η πολιτική δεν μπόρεσε να αντιμετωπίσει ένα βασικό δομικό πρόβλημα της ελληνικής οικονομίας που ήταν οι πολύ χαμηλές επενδύσεις σε έρευνα και τεχνολογία. Στόχος δεν μπορεί να είναι πλέον μία οικονομία φτηνού εργατικού δυναμικού, αλλά μια οικονομία που θα παράγει υπηρεσίες και προϊόντα κοινωνικά χρήσιμα και με σημαντική προστιθέμενη αξία. Βασικό συγκριτικό πλεονέκτημα της ελληνικής οικονομίας για να επιτευχθεί αυτός ο στόχος είναι το ανθρώπινο δυναμικό της, οι νέοι επιστήμονες, οι μηχανικοί, οι οποίοι έχουν τη δυνατότητα να βρεθούν με πρωταγωνιστικό ρόλο σ' αυτήν την προσπάθεια. Είναι χαρακτηριστικό ότι σύμφωνα και με τα επίσημα στοιχεία τα οποία υπάρχουν από το παγκόσμιο οικονομικό φόρουμ, η ελληνική οικονομία βρίσκεται πολύ ψηλά στη διαθεσιμότητα επιστημόνων και μηχανικών, όπως επίσης σχετικά ψηλά και στις ευρεσιτεχνίες κατά κεφαλή, βρίσκεται όμως πάρα πολύ χαμηλά στην υιοθέτηση καινοτομιών, στις δαπάνες για έρευνα και ανάπτυξη επιχειρήσεων. Οι προϋποθέσεις, λοιπόν, υπάρχουν, αλλά αυτές οι προϋποθέσεις δεν αξιοποιούνται. Για την Κυβέρνηση αποτελεί πρώτη προτεραιότητα η ανάσχεση της τάσης φυγής των νέων επιστημόνων στο εξωτερικό, η ανάσχεση του λεγόμενου brain drain. Οι δράσεις οι οποίες έχουν σχεδιαστεί για να επιτευχθεί αυτή η πολιτική βασίζονται σε τρεις βασικούς άξονες: Πρώτον, στήριξη νέας δυναμικής επιχειρηματικότητας σε όλες της τις μορφές. Τις επόμενες ημέρες νομίζω ότι θα υπάρχει δυνατότητα συζήτησης και ενός ακόμη σημαντικού νομοσχεδίου που εισάγει νέες μορφές επιχειρηματικότητας και αναφέρομαι στο νομοσχέδιο για την κοινωνική οικονομία. Δεύτερον, ενίσχυση της έρευνας και της δουλειάς η οποία γίνεται στα ερευνητικά και πανεπιστημιακά ιδρύματα της χώρας. Και τρίτον, σύνδεση αυτών των - πολλές φορές - δύο κόσμων που βρίσκονται σε πλήρη απόκλιση, του κόσμου της έρευνας και του κόσμου της παραγωγής. Μέσα σε αυτήν τη συνολική προσπάθεια της Κυβέρνησης η πρωτοβουλία η οποία αναλήφθηκε από το Υπουργείο Παιδείας και από τον Αναπληρωτή Υπουργό Έρευνας τον Κώστα Φωτάκη για τη σύσταση του Ελληνικού Ιδρύματος Έρευνας και Καινοτομίας, του ΕΛΙΔΕΚ, θεωρούμε ότι θα παίξει πάρα πολύ σημαντικό ρόλο. Ήδη έχει αναφερθεί ο Υπουργός αναλυτικά στα βασικά χαρακτηριστικά του Ιδρύματος. Δεν χρειάζεται να προσθέσουμε κάτι περισσότερο. Θα πω μόνο δύο λόγια για τη χρηματοδότηση. Όπως γνωρίζετε, έχουν εξασφαλιστεί πόροι από την Ευρωπαϊκή Τράπεζα Επενδύσεων ύψους 180 εκατομμυρίων ευρώ. Αυτή η δανειακή σύμβαση - θα μου επιτρέψετε να πω - δεν αποτελεί κεραυνό εν αιθρία. Συνδέεται με μια σειρά κοινές πρωτοβουλίες που έχουμε αναλάβει το τελευταίο διάστημα και ως Υπουργείο Οικονομίας με την Ευρωπαϊκή Τράπεζα Επενδύσεων για την ενίσχυση σημαντικών έργων και πρωτοβουλιών της Κυβέρνησης και θεωρούμε ότι δείχνει και την εμπιστοσύνη της Ευρωπαϊκής Κεντρικής Τράπεζας Επενδύσεων στις προοπτικές της ελληνικής οικονομίας. Συμπληρωματικά όμως με αυτούς τους πόρους, γιατί βεβαίως δεν μπορεί η χρηματοδότηση ενός τέτοιο εγχειρήματος να βασίζεται αποκλειστικά στο δάνειο από την Ευρωπαϊκή Τράπεζα Επενδύσεων, προχωρήσαμε στον προγραμματισμό δέσμευσης πόρων και από το εθνικό σκέλος του Προγράμματος Δημοσίων Επενδύσεων. Επειδή άκουσα πριν περί προγραμματισμού, να αναφέρω ότι ήδη έχουν δεσμευτεί οι σχετικοί πόροι για την επόμενη τριετία. Τα ποσά τα οποία έχουν δεσμευτεί από το πρόγραμμα δημοσίων επενδύσεων είναι 5 εκατομμύρια ευρώ για το 2016 μέχρι το τέλος του χρόνου, 15 εκατομμύρια ευρώ για το 2017 και από 20 εκατομμύρια ευρώ για το 2018 και το 2019. Συνολικά η πολιτική μας είναι να αξιοποιήσουμε στο μέγιστο βαθμό τις δυνατότητες που μας δίνει το Εθνικό Πρόγραμμα Δημοσίων Επενδύσεων. Για αυτό και όπως αποτυπώθηκε στο προσχέδιο του προϋπολογισμού, το οποίο κατατέθηκε στη Βουλή πριν από λίγες ημέρες, προχωρούμε στην αύξηση των σχετικών κονδυλίων, συνολικά για το Εθνικό Πρόγραμμα Δημοσίων Επενδύσεων στο 1 δισεκατομμύριο ευρώ για το 2017-2018 και 1,25 δισεκατομμύριο ευρώ για το 2019 και το 2020, για πρώτη φορά - θα μου επιτρέψετε να σημειώσω - μετά από μία δεκαετία συνεχούς πτώσης των μεγεθών του Εθνικού Προγράμματος Δημοσίων Επενδύσεων. Συνολικά, λοιπόν, για το ΕΛΙΔΕΚ θα αξιοποιηθούν πόροι 240 εκατομμυρίων ευρώ για την τριετία 2016-2018.
Η προϋπόθεση ήταν 60 εκατομμύρια.
Συνολικά 240 εκατομμύρια, 180 εκατομμύρια συν 60 εκατομμύρια. Βεβαίως, η έρευνα δεν χρηματοδοτείται μόνο από τη συγκεκριμένη πρωτοβουλία, η οποία είναι πάρα πολύ σημαντική. Χρηματοδοτείται και από το ΕΣΠΑ. Όμως, όπως ανέφερε και ο Υπουργός, στο ΕΣΠΑ λόγω κανονιστικών περιορισμών τίθενται ζητήματα θεματικής και γεωγραφικής κατανομής. Οι πόροι του ΕΣΠΑ είναι βεβαίως πάρα πολύ σημαντικοί και θα αξιοποιηθούν στο μέγιστο βαθμό όπως ήδη συμβαίνει. Όμως και το συγκεκριμένο Ίδρυμα, ο συγκεκριμένος φορέας με τους αυξημένους - αν θέλετε - βαθμούς ελευθερίας και το ιδιαίτερο καθεστώς, θα μπορέσει να λειτουργήσει συμπληρωματικά σε σχέση με όλες τις άλλες πρωτοβουλίες της Κυβέρνησης για τη χρηματοδότηση της έρευνας. Σε σχέση με το ΕΣΠΑ, ενισχύεται αφενός η βασική και εφαρμοσμένη έρευνα σε πανεπιστημιακά και ερευνητικά ιδρύματα, δηλαδή χρηματοδοτούνται νέοι ερευνητές και ερευνήτριες με 106 εκατομμύρια ευρώ. Ήδη τα σχετικά προγράμματα έχουν εξαγγελθεί και από το Υπουργείο Παιδείας και το Υπουργείο Οικονομίας. Συνολικά για την τριτοβάθμια εκπαίδευση οι πόροι ανέρχονται στα 330 εκατομμύρια ευρώ. Όμως, σημαντικά κονδύλια διοχετεύονται και από τους πόρους του ΕΣΠΑ για τη διασύνδεση της ελληνικής οικονομίας με την έρευνα. Συνολικά, για να μην μπω στα επιμέρους στοιχεία μιας και δεν έχουμε και τον απαραίτητο χρόνο, να πω ότι 1 δισεκατομμύριο ευρώ θα κατευθυνθεί σε έργα για την ενίσχυση της έρευνας τεχνολογικής ανάπτυξης και της καινοτομίας μέσω του ΕΠΑΝΕΚ, του Επιχειρησιακού Προγράμματος Ανταγωνιστικότητα, Επιχειρηματικότητα, Καινοτομία. Σε αυτό ήδη έχουν εξειδικευθεί δράσεις 500 εκατομμυρίων ευρώ και έχουν δημοσιευθεί προσκλήσεις άνω των 110 εκατομμυρίων ευρώ, ενώ μέσα απ' αυτές τις δράσεις επικαιροποιείται και ο οδικός χάρτης των ερευνητικών υποδομών. Αυτή η δουλειά θα έχει ολοκληρωθεί μέχρι το τέλος του Νοεμβρίου έτσι ώστε να αρθεί και η αυτοδέσμευση η οποία είχε τεθεί από το 2014 στην έγκριση των σχετικών επιχειρησιακών προγραμμάτων του ΕΣΠΑ. Επιπλέον, μία πάρα πολύ σημαντική δράση η οποία προετοιμάστηκε από το Υπουργείο μας και θα υλοποιηθεί από την Γενική Γραμματεία Έρευνας και Τεχνολογίας του Υπουργείου Παιδείας είναι η δράση «Ερευνώ - Δημιουργώ - Καινοτομώ» με συνολικό προϋπολογισμό 370 εκατομμύρια ευρώ. Ήδη η σχετική προδημοσίευση έχει ανακοινωθεί από το Υπουργείο Παιδείας. Θα μου επιτρέψετε όμως να πω σε σχέση με το ΕΣΠΑ - και θα κλείσω το κεφάλαιο ΕΣΠΑ με αυτό - επειδή ακούστηκε πριν κι από την εισηγήτρια της Αξιωματικής Αντιπολίτευσης σε σχέση με την απορρόφηση του προηγουμένου ΕΣΠΑ, για να αποκαταστήσουμε την πραγματικότητα, …
Του ΣΕΣ είπαμε, 1,2 δισεκατομμύριο.
Μου επιτρέπετε; Ευχαριστώ. Η απορρόφηση του παλιού ΕΣΠΑ στις αρχές του 2015 στο σκέλος της έρευνας βρισκόταν στο 50%. Σήμερα βρίσκεται στο 90% και θα κλείσει όπως κι όλα τα προγράμματα του ΕΣΠΑ 2007-2013 με πλήρη επιτυχία. Γνωρίζετε πάρα πολύ καλά ότι έγινε μια πάρα πολύ σημαντική προσπάθεια τον τελευταίο ενάμιση χρόνο έτσι ώστε να αρθούν στρεβλώσεις του παρελθόντος. Υπενθυμίζω ότι οι υπερδεσμεύσεις των προγραμμάτων συνολικά του ΕΣΠΑ ανέρχονταν στο 160%. Αυτή η δουλειά απέδωσε. Αυτή η δουλειά έφερε την Ελλάδα στην πρώτη θέση της απορρόφησης. Νομίζω ότι καλό θα ήταν κι από την Αντιπολίτευση να επικροτείται αυτή η προσπάθεια και όχι να αναζητούνται εκεί που δεν υπάρχουν πεδία αντιπολιτευτικής κριτικής. Κλείνω, λέγοντας ότι από την Κυβέρνηση προωθείται ένα πλέγμα παρεμβάσεων σε σχέση με την έρευνα, το οποίο επιχειρεί να αξιοποιήσει όλα τα χρηματοδοτικά εργαλεία που έχουμε στη διάθεσή μας για τη στήριξη της ερευνητικής δραστηριότητας στην Ελλάδα τόσο στις θετικές και τεχνολογικές επιστήμες όσο και στις ανθρωπιστικές και τις κοινωνικές. Μέσα σ' αυτό το πλέγμα των παρεμβάσεων η σύσταση του ΕΛΙΔΕΚ αποτελεί μια πάρα πολύ σημαντική και κρίσιμη πρωτοβουλία. Από τη σκοπιά του Υπουργείου Οικονομίας, το στοίχημα για την αντιστροφή της τάσης φυγής των νέων επιστημόνων στο εξωτερικό θα αντιμετωπιστεί τόσο με τις προσκλήσεις του ΕΣΠΑ όσο και με άλλες πρωτοβουλίες, όπως το fund of funds το οποίο ανακοινώσαμε το προηγούμενο διάστημα σε συνεργασία με το Ευρωπαϊκό Επενδυτικό Ταμείο, το οποίο θα μας δώσει τη δυνατότητα για την ενίσχυση νέων καινοτόμων μικρομεσαίων επιχειρήσεων. Όλες αυτές οι πρωτοβουλίες σε συνεργασία όλων των συναρμόδιων Υπουργείων θα μας δώσουν τη δυνατότητα τελικά το στοίχημα της οικονομικής ανάταξης και της ανάπτυξης της ελληνικής οικονομίας να κερδηθεί. Σας ευχαριστώ.
Ευχαριστούμε τον Υφυπουργό Οικονομίας, Ανάπτυξης και Τουρισμού, κ. Αλέξανδρο Χαρίτση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία , αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δυο μαθήτριες και μαθητές, καθώς και τέσσερις συνοδοί εκπαιδευτικοί από το 1ο Δημοτικό Σχολείο Τρικάλων. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τους επισκέπτες μας ότι παρακολουθούν τη διαδικασία ψήφισης ενός νόμου του Υπουργείου Παιδείας σχετικά με την έρευνα και τώρα μιλάνε οι Κοινοβουλευτικοί Εκπρόσωποι. Τον λόγο έχει τώρα η Κοινοβουλευτική Εκπρόσωπος της Ένωσης Κεντρώων κ. Θεοδώρα Μεγαλοοικονόμου για δώδεκα λεπτά.
Ευχαριστώ, κύριε Πρόεδρε. Κύριοι συνάδελφοι, κύριε Υπουργέ, σήμερα συζητάμε ένα πολύ σημαντικό θέμα για την ίδρυση ενός ελληνικού ιδρύματος, το οποίο θα διαχειρίζεται αποκλειστικά, κεντρικά και όλη τη χρηματοδότηση και όλα τα ζητήματα που αφορούν την έρευνα στον ακαδημαϊκό χώρο. Νομίζω ότι, συνολικά, όλος ο πανεπιστημιακός κόσμος, όπως και οι συμμετέχοντες στην επιτροπή κατά τη συζήτηση του νομοσχεδίου συμφωνήσαμε ότι χρειάζεται ένας σοβαρός σχεδιασμός στην έρευνα, η οποία δυστυχώς έχει μείνει πίσω τα τελευταία χρόνια στη χώρα μας. Και ο λόγος που η έρευνα υστερεί στην Ελλάδα δεν είναι, φυσικά, ότι έχει έλλειψη ανθρώπινου δυναμικού. Το αντίθετο, διαθέτουμε εξαιρετικά μυαλά, καταπληκτικούς επιστήμονες, τους οποίους, όμως, τόσα χρόνια δεν μπορούμε να τους αξιοποιήσουμε. Το αποτέλεσμα είναι όλοι αυτοί οι επιστήμονες και το μεγαλύτερο ποσοστό των Ελλήνων ακαδημαϊκών και ερευνητών να φύγουν στο εξωτερικό και να ασχοληθούν εκεί με την έρευνα. Τώρα περισσότερο από ποτέ είναι απαραίτητο το ίδρυμα αυτό που συστήνεται με το σημερινό νομοσχέδιο και θα διαχειρίζεται σοβαρά κεφάλαια και θα μπορεί να δώσει μια επανεκκίνηση στην ελληνική έρευνα. Όμως, όσο θετικά κι αν αντιμετωπίσω την προσπάθεια του Υπουργείου, δεν μπορώ να παραβλέψω μερικά σημαντικά προβλήματα. Κατ' αρχάς, υπάρχει το μέγα ζήτημα του δανείου που θα λάβουμε από την Ευρωπαϊκή Τράπεζα Επενδύσεων και σε σχέση με αυτό, κι εγώ προσωπικά και η Ένωση Κεντρώων, πρέπει να ξεκαθαρίσουμε ότι φυσικά θεωρούμε πολύ θετικό το βήμα ότι η ελληνική πλευρά έλαβε οικονομική ενίσχυση από την Ευρωπαϊκή Ένωση, μάλιστα με το ποσό των 240 εκατομμυρίων ευρώ, που είναι εξαιρετικά υψηλό και χαίρομαι που θα βοηθήσει στην ανάπτυξη της έρευνας, όμως να μην ξεχνάμε ότι δεν πρόκειται για χρήματα που μας τα χαρίζουν, απλώς τα δανειζόμαστε. Είναι ένα ακόμη καινούργιο δάνειο με όρους τους οποίους δεν έχουμε γνωρίσει απολύτως ποιοι θα είναι. Επομένως, πρέπει να δείξουμε μεγάλη προσοχή τόσο στην αξιοποίηση αυτού του ποσού όσο και στην αποπληρωμή του. Δυστυχώς, έχουμε συνηθίσει όλα αυτά τα χρόνια, σε έναν μεγάλο βαθμό, να ζούμε με δανεικά χρήματα. Θεωρώ ότι ήρθε, τουλάχιστον, η ώρα που πρέπει να αδράξουμε αυτήν την ευκαιρία και να εκμεταλλευτούμε στο έπακρον αυτήν τη δυνατότητα που μας δίνεται. Επίσης, μια βασική διαφωνία μου στην όλη φιλοσοφία του νομοσχεδίου είναι, το γεγονός ότι το Ελληνικό Ίδρυμα Έρευνας και Καινοτομίας θα χρηματοδοτεί, κύριε Υπουργέ, εξίσου τα ελληνικά πανεπιστήμια και τα ΤΕΙ με τις ιδιωτικές επιχειρήσεις. Σε αυτό το σημείο, θα πρέπει να βάλετε μια ποσόστωση.
Δεν υπάρχει τέτοιο θέμα.
Έχετε βάλει ποσόστωση; Και να μην παίρνουν μισά - μισά τα πανεπιστήμια και οι ιδιωτικές;
… (δεν ακούστηκε)
Εάν το έχετε κάνει, το θεωρώ χαρά μου. Διότι θα πρέπει τα ελληνικά πανεπιστήμια, τουλάχιστον, να μπορέσουν να προσελκύσουν ερευνητές και να τους φέρουμε πίσω. Πέραν όμως αυτών, για άλλη μια φορά, ερχόμαστε ενώπιον ενός νομοσχεδίου που παρά τα θετικά σημεία του, δίνει απεριόριστες ή και υπερβολικές αρμοδιότητες στον Υπουργό Παιδείας. Δηλαδή, με αυτό το νομοσχέδιο εσκεμμένα νομίζω, αφήνονται παραθυράκια, για να έχει ο αρμόδιος Υπουργός τον τελικό λόγο για σημαντικά ζητήματα. Δεν μπορούμε να μιλάμε για ένα λειτουργικά ανεξάρτητο ίδρυμα, όταν ο Υπουργός θα μπορεί να παύει ένα μέλος της γενικής συνέλευσης για πράξεις που δεν συνάδουν με την ιδιότητά του. Και η διατύπωση είναι τόσο γενική που αφήνεται άπλετο περιθώριο στον κύριο Υπουργό Παιδείας να κρίνει κατά περίπτωση ποιος συμπεριφέρεται σωστά και ποιος όχι. Μα, τότε συνεχίζουμε τις λογικές του παρελθόντος και δημιουργούμε δήθεν ανεξάρτητους οργανισμούς, τους οποίους όμως κατευθύνει η Κυβέρνηση και μόνο αυτή. Θεωρώ απαράδεκτη τη συγκεκριμένη διάταξη και θα πρέπει σε αυτές τις περιπτώσεις να υπάρχει ένας συγκεκριμένος κατάλογος παραπτωμάτων που θα δικαιολογούν την απομάκρυνση του μέλους από τη γενική συνέλευση, όχι αυθαίρετα να απομακρύνουμε όποιον θέλουμε. Επίσης, κατέκρινα έντονα στην αρμόδια επιτροπή τη διάταξη που επιτρέπει στο ίδρυμα να αποσπά δημοσίους υπαλλήλους, οι οποίοι θα διατηρούν την οργανική τους θέση στο Υπουργείο που ήταν, αλλά θα εργάζονται στο ίδρυμα και θα πληρώνονται από αυτό. Παρά τις αντιδράσεις μας, θέλετε το συγκεκριμένο άρθρο να το ψηφίσουμε ως είχε. Δεν υπάρχει καμμία αξιολόγηση. Αφού θα έρθουν στο καινούργιο ίδρυμα, κάνετε μια πελατειακή σχέση, θα πληρώνονται, θα εξοφλούνται από το ίδρυμα, οπότε δεν θα έχουν περιορισμό μισθού. Θα έχουμε δηλαδή με αυτό το σκεπτικό, κύριε Υπουργέ, δημοσίους υπαλλήλους δύο ταχυτήτων, τους κανονικούς, που θα πληρώνονται με το μισθολόγιο, και αυτούς που θα είναι πιο ευνοημένοι.
Το ίδιο είναι, από το ίδιο μισθολόγιο.
Μα, θα πληρώνονται από το ίδρυμα, οπότε το ίδρυμα μπορεί να τους πληρώσει όσο θέλει, δεν θα παίρνει το μισθολόγιο των δημοσίων υπαλλήλων.
Το ίδιο, των δημοσίων υπαλλήλων.
Μάλιστα, μακάρι. Εγώ δεν το πιστεύω, γιατί δεν μας το έχετε διευκρινίσει, δεν μας το έχετε καθορίσει αυτό. Το φέρνετε προς ψήφιση - συγγνώμη που το λέω - χωρίς να μας έχετε δώσει ορισμένο άρθρο ή να μας το εξηγήσετε, το αφήνετε φλου. Για εμένα αυτό ισχύει, το ίδρυμα θα μπορεί να δώσει υψηλότερους μισθούς σε υπαλλήλους του δημοσίου ανεξέλεγκτα. Αποδείξτε το αντίθετο. Επίσης, θεωρώ ότι το κάνετε μόνο για ψηφοθηρικούς λόγους, τίποτα άλλο. Δεν υπάρχει άλλη εξήγηση για εμένα. Πέραν αυτών, το νομοσχέδιο χάνει την ουσία του θέματος, διότι ο Πρόεδρος της ΠΟΣΔΕΝ συμφώνησε με τη διαδικασία ότι υπάρχει σκέψη να γίνει καινούργια έρευνα κ.λπ., αλλά δεν μας δίνετε τα αποτελέσματα. Πώς θα τα αξιολογήσουμε και πώς θα τα αξιοποιήσουμε, αυτό είναι το ζητούμενο. Παρά τις γραφειοκρατικές αγκυλώσεις που έχει το νομοσχέδιο, αυτά που θα απορρέουν από την έρευνα πώς θα εξασφαλιστούν και πώς θα μπορέσουμε να δώσουμε στα προγράμματα αυτά οντότητα, ώστε να αξιοποιηθούν; Το μετά έχει σημασία, τι θα γίνει, τι θα ακολουθήσει; Θα περάσουμε από την θεωρία στην πράξη ή θα αφήσουμε τις ιδέες των ερευνητών αναξιοποίητες χωρίς να τις εφαρμόζουμε; Το νομοσχέδιο πάσχει σε αυτήν τη ρύθμιση απολύτως. Και θεωρώ ότι πρέπει να δοθεί νομοθετική πρωτοβουλία να καλύπτει αυτό το κομμάτι. Σε αυτό το σημείο θέλω να αφήσω τις επιμέρους ρυθμίσεις, τις οποίες εξάλλου ανέλυσε ο ειδικός αγορητής μας, ο κ. Σαρίδης, και να ασχοληθώ με κάποια ζητήματα της επικαιρότητας. Σχετικά με τις τροπολογίες του νομοσχεδίου, κατ' αρχάς θα ήθελα να αναφερθώ στις τηλεοπτικές άδειες. Είδαμε ένα θρίλερ να εξελίσσεται τις προηγούμενες ημέρες. Ο Υπουργός Επικρατείας έφερε την περίφημη τροπολογία με αριθμό 708, με την οποία οριζόταν ότι εντός πέντε ημερών από τη δημοσίευση του ΦΕΚ για τις νέες άδειες θα πρέπει να παύσουν να λειτουργούν οι τηλεοπτικοί σταθμοί που δεν έλαβαν άδεια. Και μετά από τη γενικότερη κατακραυγή που συνέβη, ο Υπουργός απέσυρε την τροπολογία. Δεν ξέρω αν αντιλαμβάνεστε, κύριε Υπουργέ, ότι οι ενέργειες του Υπουργού που αναφέρονται στις άδειες συνοδεύονται από σοβαρές συνέπειες. Οι εργαζόμενοι των τηλεοπτικών σταθμών που δεν έχουν αδειοδοτηθεί ζουν - αν το καταλαβαίνετε - μέσα σε μια αγωνία, μια ανασφάλεια, δεν ξέρουν τι θα γίνει αύριο και τους κάνετε αιφνιδιαστικές κινήσεις, φέρνοντάς τους φέρνετε σε τόσο δύσκολη θέση. Δεν μπορεί να καταλάβει ο Υπουργός την ευθύνη που έχει απέναντι σε όλον αυτόν τον κόσμο; Αυτοί ζουν με τη λαιμητόμο πάνω από το κεφάλι τους. Προφανώς, η Ένωση Κεντρώων δεν συμφωνεί να παραμένει το τοπίο των τηλεοπτικών αδειών εσαεί αρρύθμιστο. Βεβαίως, όμως, διαφωνούμε για τον βίαιο τρόπο που γίνεται αυτό και φυσικά αναμένουμε εντός των επομένων ημερών την απόφαση του Συμβουλίου Επικρατείας και δεν υπάρχει καμμία λογική να τρέχετε σε τροπολογίες. Η νομιμότητα πρέπει να τηρείται σε όλες τις διαδικασίες όχι μόνο από τους πολίτες, αλλά, θεωρώ, και από τους Υπουργούς. Επίσης, συμφωνώ με την τροπολογία 698, με την οποία αυξάνονται κατά τριάντα οι δικαστικοί λειτουργοί. Τα προβλήματα της καθυστέρησης της απονομής της ελληνικής δικαιοσύνης οφείλονται κυρίως στην έλλειψη ικανού αριθμού δικαστών, διότι ο όγκος των υποθέσεων είναι πάρα πολύ μεγάλος. Με αυτήν την τροπολογία δίνετε ένα βήμα. Ελπίζω να βελτιωθεί ακόμα περισσότερο η εικόνα στα δικαστήρια, να αυξηθούν οι δικαστές οπότε να έχουμε και ταχύτερα αποτελέσματα. Τέλος, θα ήθελα να αναφερθώ στο θέμα που έχει προκύψει με τα Θρησκευτικά κι έχει δημιουργήσει μια κοινωνική αναταραχή. Όλη η στάση του Υπουργού Παιδείας, του κ. Φίλη, σε σχέση με τον τρόπο που χειρίζεται το ζήτημα, δείχνει αλαζονεία και απρέπεια. Ο επικεφαλής του Υπουργείου Παιδείας καθορίζει το μέλλον των δικών μας παιδιών κι έπρεπε να έχει άλλη θέση στην τοποθέτησή του. Θεωρώ ότι είναι τουλάχιστον αλαζονικό, σαν άνθρωπος, σαν Υπουργός να θεωρεί ότι γνωρίζει όλα τα ζητήματα της Παιδείας και να μην δέχεται συμβουλές από άλλους. Κατ' αρχάς, θεωρώ ότι θα έπρεπε να λάβει υπ' όψιν τη θέση της Εκκλησίας, διότι ο ρόλος της Εκκλησίας είναι συνταγματικά κατοχυρωμένος κι επομένως, θεσμικά σεβαστός. Και σήμερα μπορεί να είναι εκείνος Υπουργός, αύριο μπορεί να είναι κάποιος άλλος. Δεν μπορεί να αλλάζει το εκπαιδευτικό σύστημα ανάλογα με το ιδεολογικό παρελθόν του Υπουργού. Πρώτα πρέπει να είναι Υπουργός Παιδείας και μετά να είναι ΣΥΡΙΖΑ. Τέλος, θα κάνω μια μικρή αναφορά στο θέμα των κόκκινων δανείων, που πάντα είναι στην επικαιρότητα και αφορά τους περισσότερος Έλληνες. Η κατάσταση έχει φτάσει σε οριακά σημεία, ο κόσμος δεν έχει στην πραγματικότητα τη δυνατότητα να ανταποκριθεί στα δάνεια που έχουν δοθεί σε άλλες εποχές υπό άλλες συνθήκες. Το πρόβλημα των κόκκινων δανείων διαιωνίζεται, επιβαρύνει την εθνική οικονομία, την κατάσταση των τραπεζών, αλλά κυρίως τα νοικοκυριά και τις επιχειρήσεις που πασχίζουν να επιβιώσουν. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Μισό λεπτό, κύριε Πρόεδρε. Μάλιστα προ μηνών, εγώ, σε συζήτηση για την εξαγορά των δανείων από τα funds, είχα ήδη προτείνει να μπορεί ο δανειολήπτης να εξαγοράζει το δάνειό του στην τιμή που θα πουληθεί στο fund. Αυτό πρέπει να οριστεί σαφώς και νομοθετικά. Γι' αυτό καλώ την Κυβέρνηση να δει σοβαρά, επιτέλους, το θέμα των κόκκινων δανείων ειδικά και να υπάρξει μια συνολική σοβαρή λύση. Σας ευχαριστώ.
Ευχαριστούμε την κ. Θεοδώρα Μεγαλοοικονόμου, Κοινοβουλευτική Εκπρόσωπο της Ένωσης Κεντρώων. Προχωρούμε στον κατάλογο των ομιλητών. Τον λόγο έχει επί της αρχής ο κ. Δημήτριος Μπαξεβανάκης, Βουλευτής του ΣΥΡΙΖΑ, για επτά λεπτά.
Ευχαριστώ, κύριε Πρόεδρε, αλλά οφείλω να επισημάνω ότι ο λόγος δίνεται στους Βουλευτές τέσσερις ολόκληρες ώρες μετά την έναρξη της συζήτησης. Προηγήθηκαν οι Κοινοβουλευτικοί Εκπρόσωποι, ακριβώς για να επαναλάβουν όσα οι εισηγητές των κομμάτων τους είχαν διατυπώσει λίγο πριν από αυτούς. Σε κάθε περίπτωση ευχαριστούμε τους εισηγητές του ΣΥΡΙΖΑ και των Ανεξαρτήτων Ελλήνων, που δεν ζήτησαν τον λόγο. Κυρίες και κύριοι Βουλευτές, συζητάμε σήμερα ένα πολύ ενδιαφέρον νομοσχέδιο που φιλοδοξεί να συμβάλει στην αναζωογόνηση της επιστημονικής έρευνας στη χώρα μας. Η δημιουργία του Ελληνικού Ιδρύματος για την Έρευνα και την Καινοτομία επιδιώκει να δώσει αποφασιστική ώθηση και να ανοίξει νέες προοπτικές στη διαμόρφωση μιας ολοκληρωμένης στρατηγικής για την έρευνα που διεξάγουν τα πανεπιστήμια, τα ΤΕΙ και τα ερευνητικά κέντρα. Ο βασικός σκοπός του ΕΛΙΔΕΚ είναι η χρηματοδότηση ερευνητικών προγραμμάτων των επιστημονικών φορέων, αλλά και η χορήγηση υποτροφιών σε νέους επιστήμονες για τη διεξαγωγή διδακτορικών διατριβών, καθώς και μελετών μεταδιδακτορικών. Από τη δράση αυτή υπολογίζεται να επωφεληθούν παραπάνω από τέσσερις χιλιάδες νέοι επιστήμονες και να υπάρξει ανάσχεση της διαρροής των νέων ανθρώπων προς το εξωτερικό κι ενδεχομένως να υπάρξει και η αρχή ενός κύματος επιστροφής νέων επιστημόνων στη χώρα, που έχουν τη διάθεση να προσφέρουν εδώ, αρκεί να τους δοθούν οι ανάλογες δυνατότητες. Και το νομοσχέδιο αυτό, αυτές τις δυνατότητες τις προσφέρει. Το πολύ ενδιαφέρον χαρακτηριστικό του ΕΛΙΔΕΚ είναι ότι οι χρηματοδοτήσεις του δεν θα υπόκεινται στις δεσμεύσεις του ΕΣΠΑ, οι οποίες, όπως ξέρουμε, αφορούν και τις ποσοστώσεις, αλλά και τα γεωγραφικά κριτήρια. Είναι γνωστό ότι το ΕΣΠΑ δεν χρηματοδοτεί τη βασική έρευνα, την καθαρή έρευνα, που σχετίζεται με την επιστημονική περιέργεια, όπως χρηματοδοτεί ελάχιστα και την έρευνα στους τομείς των ανθρωπιστικών και των κοινωνικών επιστημών. Αυτές οι δεσμεύσεις δεν υπάρχουν στο νέο ίδρυμα. Οι κανόνες χρηματοδότησης από το ΕΛΙΔΕΚ είναι απλοί. Είναι προσαρμοσμένοι στις ιδιαιτερότητες της έρευνας και είναι απαλλαγμένοι από γραφειοκρατικές διαδικασίες. Το νέο ίδρυμα, λοιπόν, θα έχει την απαιτούμενη ευελιξία για να υπερβεί τέτοιες αγκυλώσεις. Σε κάθε περίπτωση, βέβαια, γνώμονας θα είναι η διασφάλιση του δημοσίου συμφέροντος και επομένως, εννοείται, όπως και τα σχετικά άρθρα προβλέπουν, ότι θα τηρούνται απαρέγκλιτα οι αρχές της διαφάνειας και της χρηστής οικονομικής διαχείρισης, όπως οφείλει κάθε δημόσιος φορέας να κάνει. Οι πόροι που θα διαχειρίζεται το νέο ίδρυμα είναι πρόσθετοι, πέρα από αυτούς του ΕΣΠΑ. Σε πρώτη φάση, το ίδρυμα θα διαχειριστεί κονδύλια ύψους 240 εκατομμυρίων ευρώ, τα τρία τέταρτα εκ των οποίων αποτελούν δάνεια απ' την Ευρωπαϊκή Τράπεζα Επενδύσεων, με βάση τη δανειακή σύμβαση που υπέγραψε η τράπεζα με το ελληνικό δημόσιο στις 15 Ιουλίου. Πρόκειται, λοιπόν, για πρόσθετους πόρους, πέραν εκείνων που διαχειρίζεται η Γενική Γραμματεία Έρευνας και Τεχνολογίας. Το ΕΛΙΔΕΚ, λοιπόν, θα έχει μια λειτουργία συμπληρωματική της γενικής γραμματείας. Άλλωστε, και οι δύο φορείς θα υλοποιούν την ίδια εθνική πολιτική για την έρευνα. Επομένως, κάθε προσπάθεια να δημιουργηθεί ένα κλίμα τεχνητής αντιπαράθεσης μεταξύ των δύο φορέων είναι και άσκοπη και εκτός πραγματικότητας. Το δεύτερο, ιδιαίτερα σημαντικό χαρακτηριστικό του ΕΛΙΔΕΚ είναι το ότι η χρηματοδότηση των ερευνητικών προγραμμάτων θα πραγματοποιείται με βάση την αρχή της εξαιρετικής ακαδημαϊκής επίδοσης. Αναφέρεται, σαφώς, ότι αδιαπραγμάτευτο κριτήριο για τις επιλογές του ιδρύματος είναι η επιδίωξη της επιστημονικής ποιότητας και της αριστείας. Το αφιερώνουμε αυτό σε όλους εκείνους που κλίνουν τη λέξη «αριστεία» σε όλες τις πτώσεις, τόσο πια που έχει γίνει καραμέλα. Το νομοσχέδιο το σημερινό είναι η έμπρακτη απόδειξη για το ποιος στ' αλήθεια ενδιαφέρεται για την ποιότητα και την καινοτομία. Το νέο επιστημονικό ίδρυμα είναι πλήρως αυτοδιοικούμενο, χωρίς έξωθεν ή παρεμβάσεις. Τη γενική συνέλευση τη συγκροτούν καταξιωμένοι επιστήμονες, που ορίζονται αποκλειστικά από τα πανεπιστήμια, τα ΤΕΙ και τα ερευνητικά κέντρα. Κανένας εκπρόσωπος του Υπουργείου δεν συμμετέχει στη γενική συνέλευση. Κι ενώ το νομοσχέδιο είναι απολύτως σαφές ως προς αυτό το σημείο, η Νέα Δημοκρατία επιμένει να μιλά για τις, δήθεν, υπερεξουσίες του Υπουργού, που στην πραγματικότητα είναι ανύπαρκτες. Οι ελάχιστες αρμοδιότητες που έδινε το αρχικό κείμενο του νομοσχεδίου στον Υπουργό έγιναν ακόμη λιγότερες, καθώς ήδη αφαιρέθηκαν οι δύο δυνατότητες που είχε ο Υπουργός, δηλαδή, να ασκεί ένσταση για τη συμμετοχή κάποιου μέλους στη γενική συνέλευση ή για την επιλογή κάποιου άλλου στο επιστημονικό συμβούλιο, οι οποίες δεν ήταν ουσιαστικές αρμοδιότητες, καθώς και στις δύο περιπτώσεις η τελευταία λέξη ανήκε στη γενική συνέλευση. Ούτως ή άλλως πάντως, αυτές οι αρμοδιότητες τώρα δεν υπάρχουν. Αυτή η αλλαγή είναι μία μόνο απ' όσες έγιναν κατά τη διάρκεια της συζήτησης στην Επιτροπή Μορφωτικών Υποθέσεων, όπως είναι και το γεγονός ότι βρέθηκε η καλύτερη λύση για τη συμμετοχή στη γενική συνέλευση και των ΤΕΙ, χωρίς πάντως να γίνεται η παραμικρή έκπτωση και στην ποιότητα και στην επιστημονική και ερευνητική επάρκεια. Επίσης, ακόμα και για τις απολύτως αναγκαίες ενέργειες που αφορούν την ίδρυση και την έναρξη λειτουργίας του ιδρύματος, τίθεται ένας χρονικός περιορισμός, που κατά τη γνώμη μου είναι ασφυκτικός, μόλις τριών μηνών, μέχρι 31 Ιανουαρίου 2017. Θα ήθελα εδώ να υπογραμμίσω τη σοβαρή δουλειά που έχει γίνει από το Υπουργείο στην προετοιμασία και στη σύνταξη του νομοσχεδίου, αλλά και την εποικοδομητική διάθεση που υπήρξε από τον Υπουργό κατά τη διαδικασία της συζήτησης στην επιτροπή. Έγιναν δεκτές και ενσωματωθήκαν στο νομοσχέδιο πολλές από τις παρατηρήσεις των φορέων που συμμετείχαν στη σχετική διαδικασία της ακρόασης, όπως επίσης και πολλές παρατηρήσεις Βουλευτών, αλλά και των κομμάτων της Αντιπολίτευσης. Η εποικοδομητική αυτή στάση του Υπουργού αναγνωρίστηκε και από τους εισηγητές της Δημοκρατικής Συμπαράταξης, του Ποταμιού και της Ένωσης Κεντρώων στην τελευταία συνεδρίαση της επιτροπής, στη δεύτερη ανάγνωση και επιβεβαιώθηκε και σήμερα, όταν και οι τρεις αυτοί εισηγητές δήλωσαν ότι υπερψηφίζουν επί της αρχής το νομοσχέδιο. Έμεινε, λοιπόν, σχεδόν μόνη της η εισηγήτρια της Νέας Δημοκρατίας, εκτός τόπου και χρόνου πραγματικά, να μεταφέρει τις εμμονές και τους εφιάλτες της ηγεσίας της Αξιωματικής Αντιπολίτευσης. Στείρα άρνηση, καμμιά πρόταση, όχι σε όλα ακόμα και στα αυτονόητα και στα προφανή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Χαρακτηριστικό της αμηχανίας στην οποία βρίσκεται η Νέα Δημοκρατία είναι το εξής: Από τη μια ισχυρίζονται - ψευδώς βέβαια - ότι το ΕΛΙΔΕΚ δεν είναι ανεξάρτητο, καθώς ο Υπουργός έχει δήθεν υπερεξουσίες. Από την άλλη ζητούν να ανατεθεί και αυτό το έργο στη γενική γραμματεία, ένα όργανο καθαρά κυβερνητικό που φυσικά ελέγχεται απολύτως από τον Υπουργό. Είναι καιρός να επιλέξουν: Θέλουν το έργο, για το οποίο συζητάμε, να το ασκεί ένα ανεξάρτητο όργανο ή η ελεγχόμενη από την κυβέρνηση Γενική Γραμματεία Έρευνας και Τεχνολογίας; Δεν γίνεται να υποστηρίζουν και τα δύο.
Ολοκληρώστε τη σκέψη σας παρακαλώ, κύριε Μπαξεβανάκη.
Όσο και αν δυσκολεύονται, καλό θα ήταν κάποια στιγμή να επιλέξουν το είδος της αντιπολίτευσης που θέλουν να ασκούν. Αυτό που κάνουν και σήμερα είναι η αντιπολίτευση του ό,τι να' ναι. Είναι προφανές ότι είναι απολύτως τυφλωμένοι από το σύνδρομο στέρησης που τους διακατέχει και από την απροκάλυπτη επιθυμία τους να επανέλθουν στα κυβερνητικά έδρανα, που για κάποιον, αδιευκρίνιστο λόγο θεωρούν ότι αυτοδίκαια τους ανήκουν. Δυστυχώς, σε αυτό δεν μπορούμε να τους βοηθήσουμε. Το μόνο που μπορούμε να τους συστήσουμε είναι υπομονή.
Ευχαριστούμε, τον κ. Δημήτρη Μπαξεβανάκη από τον ΣΥΡΙΖΑ. Τον λόγο έχει ο Βουλευτής της Νέας Δημοκρατίας, κ. Θεόδωρος Φορτσάκης.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, συζητάμε σήμερα τη δημιουργία ενός καινούργιου φορέα, ο οποίος προβλέφθηκε σε μια συγκεκριμένη δανειακή σύμβαση με σκοπό ως ενδιάμεσος φορέας διαχείρισης κονδυλίων έρευνας να διαχειριστεί κονδύλια συνολικού ύψους 240 εκατομμυρίων ευρώ. Διευκρινίζω ότι η πρωτοβουλία για τη δημιουργία του φορέα αυτού ανήκει στην ελληνική πλευρά - δεν επιβλήθηκε από κανέναν - , η οποία προτίμησε να δημιουργηθεί ένας καινούργιος οργανισμός, παρά να ανατεθεί η διαχείριση σε φορείς που ήδη υπάρχουν. Εγώ θα ήθελα, κύριε Υπουργέ, να σημειώσω εδώ δύο σημεία. Το πρώτο είναι ότι έχουμε μια βασική διαφωνία στο ζήτημα του πώς θα λειτουργήσει αυτός ο φορέας, διότι κατά τη δική αντίληψη πρόκειται για έναν φορέα καθαρά συγκυριακό, και δεύτερον ως προς τη γενικότερη φιλοσοφία του φορέα αυτού. Γιατί άκουσα και τον προλαλήσαντα συνάδελφο, κ. Μπαξεβανάκη, να λέει ότι δεν έχουμε καμμία πρόταση. Θα ακούσετε, λοιπόν, ποια είναι η δική μας σκέψη πάνω στο σημείο αυτό. Γιατί είναι συγκυριακός ο φορέας; Διότι, παίρνουμε ένα δάνειο από την Τράπεζα Επενδύσεων και το Πρόγραμμα Δημοσίων Επενδύσεων και τα χρήματα θα διατίθενται για τη χρονική περίοδο 2016-2018. Δεν ξέρουμε τι θα γίνει μετά. Φτιάχνουμε, λοιπόν, έναν ενδιάμεσο φορέα διαχείρισης, για να μπορέσει να διαχειριστεί χρήματα συγκεκριμένης περιόδου, τα οποία χρήματα είναι και αυτά συγκεκριμένα, και δεν προβλέπεται τίποτα γι' αυτό το οποίο θα ακολουθήσει. Είναι, λοιπόν, μια λύση η οποία ανταποκρίνεται σε μια ανάγκη της στιγμής και η οποία αντιμετωπίζεται καθαρά γραφειοκρατικά. Εμάς, όμως, μας χωρίζει και μια βασική - αν θέλετε - διαφορά στη φιλοσοφία του φορέα αυτού. Πρώτα - πρώτα, εάν θέλαμε πραγματικά να λειτουργήσει ο φορέας, θα έπρεπε να αποφασίσουμε μια γενική ανασυγκρότηση όλων των φορέων οι οποίοι αποβλέπουν στη διαχείριση κονδυλίων έρευνας. Η γενική γραμματεία έχει τα προβλήματά της, είναι σχετικώς αποδιοργανωμένη. Το ξέρουμε αυτό. Ξέρουμε ότι έχουμε δεσμευτεί από το ΕΣΠΑ, για να έχουμε αξιοκρατική και διαφανή διαχείριση των κονδυλίων, η οποία βεβαίως δεν υπάρχει σήμερα. Και θα μπορούσαμε, εάν θέλαμε πραγματικά να ανταποκριθούμε στην ανάγκη των πραγμάτων και λαμβάνοντας υπ' όψιν ότι η έρευνα σήμερα διεξάγεται κατά τρόπο αποσπασματικό και κατακερματισμένο, να ανασυγκροτήσουμε πλήρως όλους αυτούς τους φορείς που υπάρχουν σήμερα και συνθέτουν αυτό το πλαίσιο της έρευνας και μέσα σε αυτά να τοποθετήσουμε τη διαχείριση των χρημάτων που παίρνουμε. Όμως, μας χωρίζει, αν θέλετε, και μία αντίληψη βαθύτερα φιλοσοφική και πολιτική, η οποία έγκειται στο εξής: Κανείς δεν αμφισβητεί ότι η έρευνα χρειάζεται κρατική στήριξη. Κρατική στήριξη έχουν οι έρευνες σε όλα τα μεγάλα κράτη, και στα πιο φιλελεύθερα, και δεν είναι νοητό να υπάρξει έρευνα χωρίς κρατική στήριξη. Όμως, από την άλλη πλευρά κανείς δεν διανοείται να έχουμε μία έρευνα η οποία να στηρίζεται μόνο στο κράτος. Διότι τα δύο πόδια είναι εξίσου χρήσιμα, και το κρατικό και το ιδιωτικό. Εδώ το δεύτερο σκέλος παραγνωρίζεται πλήρως. Εμείς θα θέλαμε να υπάρχει ένας ενιαίος φορέας, στη βάση ενός ενιαίου εθνικού δικτύου έρευνας, που θα συγκέντρωνε όχι μόνο τα Ανώτατα Εκπαιδευτικά Ιδρύματα και τα ΤΕΙ αλλά και τα ερευνητικά κέντρα και ο οποίος θα διασφάλιζε τη διασύνδεση και τον συντονισμό του συνόλου της έρευνας που πραγματοποιείται και θα διευκόλυνε σημαντικά την προώθησή της. Θα θέλαμε, λοιπόν, να υπάρχει ένα τέτοιο εθνικό, ενιαίο δίκτυο έρευνας και να υπάρχει και ένας φορέας ο οποίος θα το διαχειρίζεται και ο οποίος θα υλοποιεί μία ενιαία στρατηγική έρευνας. Έτσι θα είχαμε μία έρευνα στοχευμένα καινοτόμα, η οποία θα αποσκοπούσε ακριβώς στη στήριξη της καινοτόμου επιχειρηματικότητας και ο φορέας αυτός θα ήταν υπεύθυνος για τον συντονισμό της υλοποίησης της στρατηγικής για το σύνολο των οργανισμών που προανέφερα. Αυτός ο ενιαίος συντονισμός θα διασφάλιζε και μία τακτική αλληλεπίδραση μεταξύ των εμπλεκομένων ιδρυμάτων, θα επέτρεπε να μεγεθύνουμε τους ερευνητικούς στόχους σε επίπεδο πανελλήνιο και θα επέτρεπε συνακόλουθα να προσελκύσουμε και κεφάλαια σημαντικά και από φορείς μη κρατικούς. Ο νέος αυτός φορέας θα έπρεπε να χρηματοδοτείται σε πολύ μεγάλο βαθμό από τον ιδιωτικό τομέα, διότι έτσι θα είχαμε μία πολύ καλύτερη σύνδεση της οικονομίας με την αγορά εργασίας και θα είχαμε ένα σταθερό διάλογο ανάμεσα στους κοινωνικούς εταίρους της αγοράς, οι οποίοι θα συνέβαλλαν έτσι καθοριστικά στον καθορισμό των ερευνητικών στόχων. Γνωρίζουμε ότι δυστυχώς στην Ελλάδα η έρευνα δεν έχει επαρκώς χρηματοδοτηθεί από την ιδιωτική πρωτοβουλία. Θα ήταν, λοιπόν, μια ευκαιρία να δημιουργήσουμε τις προϋποθέσεις ώστε η ιδιωτική πρωτοβουλία να αναμειχθεί πολύ περισσότερο και να συγκαθορίσει μαζί με το κράτος τους στόχους της έρευνας. Η έρευνα δεν μπορεί να είναι μόνο μία έρευνα καθαρά πρακτική. Κανείς δεν αμφισβητεί ότι υπάρχει και η έρευνα η οποία γίνεται για την έρευνα και δίνει κάποια στιγμή αποτελέσματα τα οποία την ώρα που η έρευνα διεξάγεται δεν μπορούμε ούτε να τα υποπτευθούμε. Δεν είπε κανείς ότι πρέπει να σταματήσουμε αυτού του είδους την έρευνα. Δεν μπορεί, όμως, κανείς να δεχθεί ότι έχουμε μόνο έρευνα που δεν έχει συγκεκριμένους στόχους. Και αυτοί οι συγκεκριμένοι στόχοι εδώ δεν υπάρχουν. Ποια είναι η μελέτη, κύριε Υπουργέ, για την ανταποδοτικότητα των ποσών που θα διαθέσετε για την έρευνα αυτή; Δανειζόμαστε 240 εκατομμύρια και δεν ξέρουμε πώς θα πάρουμε πίσω ούτε ένα ευρώ. Υπάρχει κάποιο σχέδιο το οποίο να μας λέει ποια θα είναι η λειτουργία και πώς θα μπορέσει να υλοποιηθεί το πρόγραμμα αυτό της καινοτόμου έρευνας, το οποίο υποτίθεται ότι ο καινούργιος φορέας θα εξυπηρετήσει; Για εμάς, λοιπόν, η διαφορά στην πολιτική αντιμετώπιση του φορέα είναι τεράστια και βρίσκουμε ότι στο σημείο αυτό είμαστε διαμετρικά, αν θέλετε, αντίθετοι. Αύριο θα έχουμε την ευκαιρία να μιλήσουμε περισσότερο για τα άρθρα και για την εσωτερική συγκρότηση. Όμως, θα ήθελα από τώρα να υπογραμμίσω ότι δυστυχώς η διαφάνεια και η αξιοκρατία που επιθυμείτε να εξυπηρετήσετε με τη δημιουργία του νέου αυτού φορέα δεν εξυπηρετείται και όχι μόνο δεν εξυπηρετείται, αλλά αντίθετα βρισκόμαστε σε ένα πλαίσιο το οποίο εξυπηρετεί ακριβώς το αντίθετο, δηλαδή την αδιαφάνεια και την έλλειψη αξιοκρατίας. Διότι ακόμα και εάν εσείς προσωπικά, όπως πιστεύω, δεν θα καταφύγετε σε αναξιοκρατικές επιλογές, ο κίνδυνος παραμένει να γίνουν οι επιλογές αυτές, διότι δεν υπάρχουν οι μηχανισμοί οι οποίοι εγγυώνται τη διασφάλιση του αντιθέτου. Αύριο στην επιμέρους συζήτηση των άρθρων θα έχω την ευκαιρία - γιατί ο χρόνος μου έχει παρέλθει - να αναδείξω τα σημεία εκείνα στα οποία, κατά τη δική μας την άποψη, εκδηλώνεται η δυνατότητα αναξιοκρατικών και αδιαφανών επιλογών. Κλείνω, λέγοντας ότι το συμπέρασμά μου είναι πως καταφεύγετε στη δημιουργία ενός καινούργιου γραφειοκρατικού φορέα, τον οποίο θα φορτωθούμε στην Ελλάδα με διορισμούς, προφανώς, οι οποίοι θα γίνουν στο μεταξύ, θα εξαντληθούν τα χρήματα τα οποία δανείζεστε, χωρίς να ξέρουμε ποια θα είναι η ανταποδοτικότητά τους και θα μείνει στο τέλος ένας οργανισμός άχρηστος, χωρίς χρήματα, με προσωπικό. Σας ευχαριστώ πολύ.
Ευχαριστούμε τον κ. Θεόδωρο Φορτσάκη, Βουλευτή της Νέας Δημοκρατίας.
Κύριε Πρόεδρε, παρακαλώ τον λόγο.
Ο κύριος Υπουργός έχει τον λόγο για ένα λεπτό.
Απλώς ένα σχόλιο θα ήθελα να κάνω σε αυτό το τελευταίο σημείο που έθιξε ο κ. Φορτσάκης. Η εγγύηση της διαφάνειας και η εγγύηση για την επιτυχία του νέου φορέα έχει να κάνει με τον βαθμό ωριμότητας του ακαδημαϊκού και ερευνητικού οικοσυστήματος. Ουσιαστικά, αυτό που γίνεται - και θέλω να το τονίσω για ακόμη μία φορά και αυτό είναι η πρωτοτυπία - είναι ότι τα πανεπιστήμια, τα ερευνητικά κέντρα, όσα ΤΕΙ μπουν μέσα, αυτοί είναι οι ιδιοκτήτες του φορέα. Αυτοί από τα κάτω, θα διαμορφώσουν το τι γίνεται. Εμείς πιστεύουμε ότι υπάρχει αυτή η ωριμότητα, έχουμε αυτήν την εμπιστοσύνη. Πράγματι υπάρχει. Από την άλλη μεριά, μπορεί κάποιοι να έχουν αμφιβολία και να υπάρχει ένα ρίσκο, αλλά είναι, ουσιαστικά, ένα στοιχείο χειραφέτησης του ίδιου του συστήματος και της επιστημονικής κοινότητας της χώρας. Σε αυτήν πιστεύουμε και γι' αυτό λέμε να μην υπάρχει ο Υπουργός, ο γενικός γραμματέας, όλη αυτή η δομή στελεχών, η οποία να αποφασίζει. Και ξέρετε καλά, κύριε Φορτσάκη, ότι οι αποφάσεις πολλές φορές δεν ήταν καθόλου προς τον σωστό δρόμο κι έχουμε παραδείγματα σε προγράμματα, όπως το ΑΡΙΣΤΕΙΑ, όπου ο υπεύθυνος Υπουργός, ο Υφυπουργός, ήταν αυτός που κανόνιζε το τι θα γινόταν και ο κόσμος έψαχνε να βρει τα αποτελέσματα απ' το προσωπικό του facebook ή δεν ξέρω τι είχε εκεί. Αυτά θέλουμε να αποφύγουμε και γι' αυτό εμπιστευόμαστε την ίδια την κοινότητα, όπου ο ένας βλέπει τον άλλον στο να φτιαχτεί αυτός ο φορέας από τα κάτω και όχι από τα πάνω.
Ευχαριστούμε, κύριε Υπουργέ. Η Βουλευτής της Δημοκρατικής Συμπαράταξης κ. Χαρά Κεφαλίδου έχει τον λόγο για επτά λεπτά.
Κυρίες και κύριοι συνάδελφοι, συζητάμε σήμερα ένα σχέδιο νόμου που ποντάρει στο καλύτερο αύριο της χώρας. Προσπαθεί να κερδίσει το χαμένο έδαφος στον χώρο της επιστήμης, της έρευνας και της καινοτομίας. Στοιχηματίζει στην ανάσχεση της αφαίμαξης της χώρας από τα καλύτερα μυαλά. Είναι θλιβερό ότι αυτή η συζήτηση γίνεται στο μολυσμένο περιβάλλον από τις δράσεις της Κυβέρνησης. Το έχω συχνά υποστηρίξει απ' αυτά τα έδρανα. Κύριοι της Κυβέρνησης, την παραμικρή σας καλή πρόθεση την πνίγετε μόνοι σας μέσα στο βαθύ πηγάδι της ιδεοληψίας και της αλαζονείας σας. Και να θέλαμε να αγιάσουμε, δεν μας αφήνετε. Η κατάθεση και η κάθιδρη απόσυρση της γελοίας τροπολογίας - θα καταλάβετε, κύριοι συνάδελφοι, τι εννοώ - των κυρίων Παππά, Σπίρτζη και Τσακαλώτου, που έχει ξεπεράσει τα όρια όχι μόνο του κοινοβουλευτισμού αλλά και της λογικής, με το προσχηματικό επιχείρημα ότι θα επιδιωχθεί πρώτα η συναινετική συγκρότηση του ΕΣΡ, σκιάζει τη σημερινή μας συζήτηση. Η επιχειρούμενη από την Κυβέρνηση τροπολογία, που μαζεύτηκε άρον άρον, προσβάλλει ευθέως το κύρος της δικαιοσύνης και συνιστά χτύπημα - και δεν είναι η πρώτη φορά - στην αρχή της διάκρισης των εξουσιών. Κυρίες και κύριοι συνάδελφοι, στόχος του νομοσχεδίου θα θέλαμε και θα έπρεπε να είναι η στήριξη, η αναβάθμιση και η ανάδειξη του ερευνητικού ανθρώπινου δυναμικού της χώρας και της ποιότητας της έρευνας, ως όχημα φυγής προς τα εμπρός, αφήνοντας πίσω τις συνθήκες κρίσης και λιτότητας που επικρατούν. Ακόμη, θα θέλαμε και θα έπρεπε να είναι ενταγμένο σε ένα ευρύ πλαίσιο νομοθετικών ρυθμίσεων, ως το εργαλείο για την αντιμετώπιση της φυγής νέων επιστημόνων στο εξωτερικό. Είναι; Και ναι και όχι. Το παρόν σχέδιο νόμου είναι, ασφαλώς, μια θετική πρωτοβουλία που προσπαθεί να αξιοποιήσει κονδύλια για τη χρηματοδότηση της έρευνας. Αποτελεί μια πραγματική προσπάθεια στήριξης της καινοτομίας, μιας και χωρίς τους απαραίτητους πόρους και χρηματοδότηση δεν μπορούμε να μιλάμε ούτε για έρευνα ούτε για καινοτομία. Μέχρι εκεί, όμως. Απέχει πολύ από το να αποτελέσει την τομή, την πραγματική σημαντική μεταρρύθμιση στο ερευνητικό τοπίο. Δεν καταφέρνει να γίνει ο φορέας της ουσιαστικής εθνικής στρατηγικής για την έρευνα, παρά τις φιλόδοξες εξαγγελίες του Υπουργείου. Γι' αυτό, κύριοι της Κυβέρνησης, μην το διαφημίζετε ως κάτι που δεν είναι. Αρκεστείτε σ' αυτό που μπορείτε. Να δημιουργήσετε τουλάχιστον το αυτονόητο εργαλείο που θα απορροφήσει χρήματα, που είναι εκεί έξω και μας περιμένουν, για έναν σκοπό που έχει παραμεληθεί και συμφωνούμε όλοι για την αναγκαιότητά του, ώστε να δώσει μια ώθηση στη χώρα, που μαραζώνει κάθε ημέρα. Το προς ψήφιση σχέδιο νόμου παραμένει ένα επαρκές νομοθέτημα, που εισάγει τη χειμαζόμενη έρευνα στη χώρα στη νέα εποχή, εκμεταλλεύεται προσφερόμενους πόρους και ως τέτοιο ασφαλώς είναι καλοδεχούμενο. Πράγματι, κύριε Υπουργέ, το ΕΛΙΔΕΚ δεν είναι ένα απλό ίδρυμα το οποίο θα διαχειρίζεται πόρους. Είναι ένα ίδρυμα το οποίο βρίσκεται στην κατεύθυνση της καλλιέργειας αυτού που λέμε «ερευνητική κουλτούρα». Για να καταφέρει, όμως, να γίνει το λιθαράκι ενός φιλόδοξου οικοδομήματος, χρειάζεται συνέχεια και συνέπεια. Χρειάζεται ένα ολόκληρο νομοθετικό περιβάλλον που θα το πλαισιώσει. Μέχρι σήμερα τίποτα στον τρόπο με τον οποίο χειρίζεται η Κυβέρνηση τις προκλήσεις που καλείται να αντιμετωπίσει δεν μπορεί να μας κάνει αισιόδοξους ότι θα τα καταφέρει. Οι προσπάθειες του Υπουργείου είναι στον σωστό δρόμο και ο αναπληρωτής Υπουργός είναι γνώστης και έχει όραμα και για την έρευνα και για την καινοτομία στη χώρα μας. Κατά τη συζήτηση στην αρμόδια επιτροπή έδειξε ανοικτό μυαλό να ακούσει τις παρατηρήσεις και να δεχθεί τις βελτιώσεις που προτείναμε. Όμως, επιτρέψτε μου να σας πω, ένας κούκος δεν επαρκεί για να φέρει την άνοιξη. Κυρίες και κύριοι συνάδελφοι, ως μια καλή προσπάθεια, λοιπόν, το παρόν σχέδιο νόμου δημιουργεί μια σύγχρονη διαδικασία και εξασφαλίζει χρηματοδότηση για τη στήριξη των νέων επιστημόνων, των νέων διδακτόρων, ώστε να ανατρέψουμε - έστω και πρόσκαιρα - τη φυγή στο εξωτερικό του μεγαλύτερου εθνικού κεφαλαίου που διαθέτουμε. Κατά τη συζήτηση στην επιτροπή ακούστηκαν θετικές προτάσεις και πολύ χρήσιμες ιδέες από όλους τους συναδέλφους, όπως, για παράδειγμα, αυτή για τη δημιουργία του αποθετηρίου όλων των ερευνητικών προγραμμάτων που εκπονούνται, που πραγματικά αποτελούν βήματα εκσυγχρονισμού και το Υπουργείο χαίρομαι που τις συμπεριέλαβε στον σχεδιασμό του. Ένα σημαντικό ζήτημα που, χωρίς ιδεοληψίες και παρωπίδες, χρειάζεται να δούμε και να αποφασίσουμε, με καθαρό μυαλό, προς το κοινό μας εθνικό συμφέρον, είναι η μεγαλύτερη εμπλοκή του ιδιωτικού τομέα στην έρευνα και στην καινοτομία. Το χρειάζονται οι νέοι επιστήμονες, το έχει όσο τίποτε ανάγκη ο επιχειρηματικός κόσμος και θα είναι για την Ελλάδα η μηχανή τροφοδοσίας στην έρευνα και την καινοτομία, που θα την πάει πολύ μακρύτερα από το 2018. Κύριε Υπουργέ, κυρίες και κύριοι συνάδελφοι, θα είναι κατάκτηση όλων μας και παράδειγμα για τον κοινοβουλευτικό μας βίο η επίτευξη συναίνεσης, κάνοντας όλοι μας την υπέρβαση από τα στεγανά μας και βλέποντας με μάτι καθαρό το ελληνικό τοπίο, ξεκινώντας από την έρευνα. Το παρόν σχέδιο νόμου θα μπορούσε να σηματοδοτήσει μια νέα αντίληψη για τον τρόπο με τον οποίο το πολιτικό σύστημα, τα κόμματα απαντούν στην κρίση. Θα μπορούσε, εάν περισσότεροι σκέπτονταν όπως ο Αναπληρωτής Υπουργός. Ελπίζουμε ότι θα καταφέρει να ξεπεράσει τους ιδεοληπτικούς σκοπέλους των συντρόφων του και να πλαισιώσει το σημερινό νομοθέτημα με μέτρα που θα το στηρίξουν και θα του εξασφαλίσουν την επιβίωση μετά τη λήξη του δανείου. Σε κάθε περίπτωση το παρόν σχέδιο νόμου προσφέρει ένα παράδειγμα πολιτικής συνεννόησης και δίνει ένα έναυσμα για περισσότερο και καλύτερο πολιτικό διάλογο και σε μεγάλο βαθμό αυτό επετεύχθη από τον τρόπο προσέγγισης του κυρίου Υπουργού. Γιατί, κακά τα ψέματα, την πρώτη και κύρια ευθύνη για το ύφος και τον τόνο της πολιτικής αντιπαράθεσης την έχει η ίδια η Κυβέρνηση. Και, όπως είπα και στην αρχή, είναι κρίμα που ένας κούκος δεν μπορεί να φέρει την άνοιξη. Ευχαριστώ πολύ.
Κύριε Πρόεδρε, παρακαλώ τον λόγο.
Κύριε Υπουργέ, έχετε τον λόγο για ένα πολύ σύντομο σχόλιο.
Θα ήθελα να κάνω ένα σχόλιο, να μην πω επί προσωπικού. Θα ήθελα να ευχαριστήσω για τα καλά τους λόγια και τον κ. Μαυρωτά, που μίλησε προηγουμένως, και την κ. Κεφαλίδου. Ωστόσο, θα ήθελα επίσης να τονίσω ότι υπάρχει μια συλλογικότητα στις επιλογές που γίνονται και στο Υπουργείο και στην Κυβέρνηση.
Μένει να το δούμε.
Αυτό υπάρχει. Είναι εκεί. Βέβαια, ο κάθε Υπουργός αναλαμβάνει πρωτοβουλίες, αλλά υπάρχει μια συλλογικότητα ως προς τις τελικές επιλογές και την τελική διαμόρφωση. Νομίζω, λοιπόν, ότι δεν είναι σωστό, όσο τιμητικό και να είναι, να αποδίδεται σε ένα άτομο όλη αυτή η προσπάθεια. Ευχαριστώ.
Καλώς. Ευχαριστούμε πολύ. Προχωρούμε με τον Κοινοβουλευτικό Εκπρόσωπο της Χρυσής Αυγής, τον κ. Χρήστο Χατζησάββα, ο οποίος έχει τον λόγο για δώδεκα λεπτά.
Ευχαριστώ, κύριε Πρόεδρε. Ίδρυση του Ιδρύματος Έρευνας και Καινοτομίας λέει ο τίτλος του νομοσχεδίου, λες και τα ΙΕΚ δεν παράγουν έρευνα. Όμως, ούτως ή άλλως, είναι παραπλανητικός, γιατί όλα τα άρθρα μέσα - εγώ δεν διάβασα κάτι για έρευνα και καινοτομία - μιλάνε για χρήμα, μιλάνε για κονδύλια, μιλάνε για ευρώ και τελικά για τη διαχείριση. Όμως, αυτά τα χρήματα, τα κονδύλια και τα ευρώ θα είναι από δανεισμό 180 εκατομμυρίων, τα οποία θα προστεθούν σε ένα χρέος το οποίο είναι τόσο δυσβάσταχτο, που κάθε μέρα παίρνετε νέα μέτρα, σε έναν υπερφορολογημένο ήδη ελληνικό λαό. Και θα του ζητήσετε τώρα να πληρώσει και αυτά! Βέβαια, σε αυτό το νομοσχέδιο θα έπρεπε κανονικά να συμμετέχουν μόνο ο ΣΥΡΙΖΑ, οι ΑΝΕΛ, η Νέα Δημοκρατία και το ΠΑΣΟΚ, μιας και μιλάει ξεκάθαρα για το ποιος θα ξαναμοιράσει την τράπουλα, ποιος θα διαχειριστεί τα κονδύλια που ανέφερα πριν και φυσικά ποιος θα φτιάξει μεγαλύτερο και πιο σταθερό κομματικό στρατό για τις επόμενες εκλογικές αναμετρήσεις. Όμως, για τώρα διαχειριστής είναι σίγουρα η Κυβέρνηση ΣΥΡΙΖΑ και ΑΝΕΛ. Για τη διαχείρισή τους θα μπορούσε να πει κάποιος «λεφτά στην τράπεζα», αλλά τελευταία, συνειρμικά, οι νέες γενιές δεν θα μπορούν να πάνε σε κάτι ασφαλές, όταν θα λένε αυτή την έκφραση, οπότε καταλαβαίνουμε τι πρόκειται να γίνει. Πριν από λίγο καιρό, βέβαια, είχε έρθει και ένα νομοσχέδιο ακόμα, κάτι συζητούσαμε πάλι σε επιτροπές εδώ και ολομέλειες, για έρευνα, για τεχνολογία. Δεν ξέρατε ότι θα προκύψει και αυτό; Γιατί δεν το βάλατε μαζί; Δεν υπάρχει πρόγραμμα; Ό,τι τύχει το λύνετε εκείνη την ημέρα; Θα έπρεπε να είχε έρθει σε εκείνο το νομοσχέδιο και να τελειώναμε τότε. Έχει έρθει, λοιπόν, σήμερα αυτό το νομοσχέδιο, το οποίο έχει τροπολογίες που είναι μεγαλύτερες από ολόκληρο το νομοσχέδιο και θα έπρεπε να γίνουν από μόνες τους ξεχωριστά νομοσχέδια. Ο Υπουργός τώρα, ο Φίλης, στοχευμένα - το έχουμε πει πολλές φορές - υποβαθμίζει την παιδεία, αλλάζει, παραποιεί, αφαιρεί κομμάτια της ιστορίας, δημιουργεί συγκρούσεις με την Ορθοδοξία και τον Χριστιανισμό, όμως παρ' όλα αυτά βγαίνει στους πρώτους στις εσωκομματικές εκλογές του ΣΥΡΙΖΑ. Γιατί βέβαια αυτός ο εθνομηδενισμός, η απεθνικοποίηση, ο επιλεκτικά αντιθρησκευτικός λόγος μόνο για χριστιανούς δεν είναι ο Φίλης, είναι ολόκληρος ο ΣΥΡΙΖΑ. Αυτός είναι ο ΣΥΡΙΖΑ και δεν αλλάζει, όσα νομοσχέδια και να ψηφίσει στηρίζοντας η Νέα Δημοκρατία. Σε αυτό δεν αλλάζει ούτε με ανασχηματισμούς ούτε με διάλογο, αλλά μόνο με εκλογές, μιας και όλα τα στελέχη στις εφεδρείες του ΣΥΡΙΖΑ είναι σαν τον Φίλη. Βέβαια, ακούσαμε εδώ και φοβερά γνωμικά και αποφθέγματα. Μας είπε η Νέα Δημοκρατία ότι το κακό με τον σοσιαλισμό είναι ότι τελειώνει όταν τελειώνουν τα λεφτά των άλλων και έρχεται τότε ο άκρατος καπιταλισμός και συνεχίζει και δεν σταματάει ούτε και όταν τελειώσουν τα λεφτά των άλλων. Συνεχίζει και στα μαγαζιά και στις επιχειρήσεις και στα σπίτια των άλλων, κρύβει τις ειδήσεις και τις λίστες αυτών που πηδάνε από τις ταράτσες, αν και τώρα τελευταία την έχει χάσει την πρωτοκαθεδρία και ο ΣΥΡΙΖΑ εκεί που κρατούσε τα πανό για τα σπίτια που δεν θα χαρίζονταν σε τραπεζίτες και όλα αυτά, τελικά δεν βλέπω να κάνει τίποτα. Βέβαια, έρχεται και μια κρίση συνείδησης - μπορεί να πει κανείς - από το ΠΑΣΟΚ, το οποίο παραδέχθηκε ότι έρχονται να μας μιλήσουν σήμερα αυτοί που μας έφεραν σε αυτή τη θέση. Θετικό είναι αυτό. Μάλλον αναφέρεστε στις κυβερνήσεις του ΠΑΣΟΚ και της Νέας Δημοκρατίας και τώρα φυσικά στο ΠΑΣΟΚ, το οποίο κυβερνάει μέσω του ΣΥΡΙΖΑ. Ξεκάθαρες είναι οι θέσεις της Χρυσής Αυγής για αυτούς τους τομείς, δηλαδή σε ποιους τομείς θα πρέπει η έρευνα να επιδοτηθεί και να υπάρχει πραγματική ανάπτυξη. Αρχικά έρευνα σχετικά με τη διαχείριση πετρελαίου και φυσικού αερίου, για να μπορούν τα νοικοκυριά και οι επιχειρήσεις να έχουν φθηνότερα καύσιμα, να έχουν φθηνότερο ρεύμα. Θα πρέπει να αναπτυχθεί η έρευνα για το πετρέλαιο, το φυσικό αέριο και τους φυσικούς πόρους, για να μπορέσουμε να δώσουμε μια πραγματική επιδότηση στους αγρότες μας, μιας και αυτή θα είναι η πραγματική ανάπτυξη και όχι η εικονική. Γιατί έχουμε μπερδευτεί. Βάζουμε την οικονομία, η οποία είναι θεωρητική και πρακτική, και μας έχουν πείσει όλους ότι, άμα έχουμε αριθμούς στα βιβλιάριά μας, έχουμε και οικονομική δύναμη και ανάπτυξη. Αν τα ράφια των σουπερμάρκετ είναι άδεια, όσα λεφτά και να έχεις στην τσέπη σου, δεν μπορείς να ταΐσεις τα παιδιά σου. Εάν, όμως, έχεις μια πραγματική παραγωγή στον πρωτογενή τομέα και έχεις καλλιέργεια, έχεις κτηνοτροφία, έχεις αλιεία, και ένα ευρώ να μην έχεις στην τσέπη σου, τα παιδιά σου δεν θα μείνουν ποτέ πεινασμένα. Έτσι, αυτοί οι αγρότες δεν χρειάζεται να επιδοτηθούν με λάθος δρόμο στις ΚΑΠ, που βγάζει η Ευρωπαϊκή Ένωση. Θα πρέπει να επιδοτηθούν με πραγματική βοήθεια. Δηλαδή, με ελληνικά καύσιμα, τα οποία θα πηγαίνουν σε πολύ χαμηλή τιμή. Λιπάσματα, που θα παράγονται από τα πετρέλαια και το φυσικό αέριο, ώστε να μπορεί ο αγρότης να παράγει τα προϊόντα, για τα οποία θα υπάρχει αγορά για να τα πουλήσει και όχι να τα πετάξει στις χωματερές. Θα πρέπει να επιδοτηθεί και να γίνει έρευνα και για τη φαρμακοβιομηχανία, ούτως ώστε να υπάρξει ελάφρυνση στον προϋπολογισμό του κράτους, να βοηθηθεί το σύστημα υγείας και να μπορέσει επιτέλους το κράτος να παρέχει δωρεάν φάρμακα και περίθαλψη στους Έλληνες πολίτες. Θα πρέπει, επίσης, να γίνουν μεγάλα βήματα στη στρατιωτική τεχνολογία, η οποία θα ελαφρύνει πολύ τον προϋπολογισμό και θα μπορέσουν έτσι να απορροφηθούν περισσότερα κονδύλια στην παιδεία, παραδείγματος χάριν, και θα υπάρχει και αποτελεσματική ενίσχυση της εθνικής μας άμυνας, μιας και τώρα τελευταία στη γειτονιά μας τα πράγματα είναι πολύ επικίνδυνα και πραγματικά φοβάμαι ότι θα μας συμπαρασύρουν οι διεθνείς εξελίξεις. Τέλος, η ηλεκτρονική και βιομηχανική τεχνολογία, που εκτός από πραγματική ανάπτυξη θα πρέπει να γίνει και μια μεγάλη αγορά, η οποία θα εξάγει προϊόντα σε όλον τον κόσμο και δεν θα διώχνει στο εξωτερικό τα μυαλά που σχεδιάζουν τα προϊόντα και τα χέρια που τα κατασκευάζουν. Μπαίνω στον πειρασμό να σχολιάσω και κάποιες τροπολογίες, αλλά θα το αφήσω μάλλον για αύριο - ειδικά για αυτές που υπάρχουν, αλλά και για αυτές που αποσύρθηκαν, γιατί θέλουμε να δούμε ποια θα είναι η εξέλιξη. Γενικότερη, όμως, απαίτησή μας είναι η εξής. Αφού θέλει η συγκυβέρνηση ΣΥΡΙΖΑ - ΑΝΕΛ να βοηθήσει τη χώρα και την παιδεία, για να βοηθήσει την παιδεία καλά θα κάνει να την αφήσει έτσι όπως είναι και να μην ανακατεύεται καθόλου με την παιδεία και για να βοηθήσει τη χώρα, θα πρέπει να παραιτηθεί και να πάμε σε εκλογές. Ευχαριστώ.
Προχωρούμε στην κ. Ευσταθία Γεωργοπούλου - Σαλτάρη, Βουλευτή του ΣΥΡΙΖΑ, η οποία έχει τον λόγο για επτά λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι Βουλευτές, το παρόν νομοσχέδιο αφορά την ίδρυση νομικού προσώπου με τον τίτλο «Ελληνικό Ίδρυμα Έρευνας και Καινοτομίας», το γνωστό ως ΕΛΙΔΕΚ. Ο σκοπός της ίδρυσής του εστιάζεται στη χρηματοδότηση ερευνητικών προγραμμάτων και στη χορήγηση υποτροφιών για έρευνα και καινοτομία, θέματα που αναλύθηκαν επαρκώς στις συνεδριάσεις της Επιτροπής Μορφωτικών Υποθέσεων το αμέσως προηγούμενο διάστημα. Ωστόσο, δεν μπορώ να μην αναφερθώ στις τοποθετήσεις Βουλευτών της Νέας Δημοκρατίας και του ΠΑΣΟΚ κατά την πρώτη συνεδρίαση της επιτροπής. Βέβαια, αυτό είχε και συνέχεια, όπως και σήμερα ακούσαμε από αυτά τα δύο κόμματα, από τα οποία περιμέναμε και ελπίζαμε ότι θα αναγνώριζαν ως θετική την έκβαση και τη δυνατότητα δανεισμού από την Ευρωπαϊκή Τράπεζα Επενδύσεων και θεωρούσαμε ότι θα μπορούσαμε να συνεννοηθούμε για κάποια επείγοντα αναπτυξιακά μέτρα που περιλαμβάνονται στο παρόν νομοσχέδιο. Πραγματικά, χρειάζονται τόσο υψηλοί τόνοι; Αποδείχθηκε στη συνέχεια ότι ο κύριος Υπουργός έκανε πραγματική επεξεργασία σε όσα ειπώθηκαν και ελέχθησαν στις συνεδριάσεις και συμπεριέλαβε πάρα πολλές προτάσεις και κομμάτων και φορέων. Το ΕΛΙΔΕΚ, λοιπόν, αποτελεί ένα μεταρρυθμιστικό βήμα της Κυβέρνησης στον τομέα της έρευνας, της καινοτομίας και της ανάπτυξης, στην κατεύθυνση αξιοποίησης του επιστημονικού δυναμικού της χώρας μας, ένα πεδίο που ο ιδιωτικός τομέας αγνόησε σε μεγάλο βαθμό τα προηγούμενα χρόνια. Για να πούμε και κάποιες αλήθειες, οι ευθύνες, που υπάρχουν σε πάρα πολύ μεγάλο βαθμό, πού εντοπίζονται; Ευθύνεται, λοιπόν, το παρασιτικό, διαπλεκόμενο μοντέλο επιχειρηματικότητας, το οποίο στήριξαν οι προηγούμενες κυβερνήσεις, της Νέας Δημοκρατίας και του ΠΑΣΟΚ, οι οποίες είχαν ως χαρακτηριστικά την κρατικοδίαιτη επιχειρηματικότητα μαζί με την απουσία προστιθέμενης αξίας, που προσδίδει η έρευνα και η καινοτομία σε κλαδικό και διακλαδικό επίπεδο και το μοντέλο, που συνοψίζεται στη φράση, «τα κέρδη στις επιχειρήσεις και το επιχειρηματικό ρίσκο στην πλάτη του δημοσίου και των φορολογουμένων». Αυτές ήταν οι επιδόσεις του πάλαι ποτέ δικομματισμού στον τομέα της επιχειρηματικότητας, με αποκορύφωμα την πλέον βίαιη, συμπυκνωμένη χρονικά και σε όγκο αποεπένδυση μετά τον πόλεμο. Σωρευτικά μπορούμε να αναφέρουμε ότι είναι 65 δισεκατομμύρια ευρώ μέχρι τα τέλη του 2014, που έχουμε στοιχεία. Φυσικά, την επένδυση στην έρευνα και την καινοτομία σε ένα τέτοιο περιβάλλον δεν θα μπορούσαν να την αντέξουν παρά ελάχιστες επιχειρήσεις, ενώ ταυτόχρονα το δημόσιο συμβάδισε με τα παραπάνω, διαθέτοντας πολύ χαμηλές δημόσιες επενδύσεις και χρηματοδότηση. Στο 0,5% περίπου του ΑΕΠ καθήλωσαν τον προϋπολογισμό για την έρευνα, τη στιγμή που ο ευρωπαϊκός στόχος είναι 3% μέχρι το 2020. Σήμερα, οι ίδιοι φορείς της παραπάνω πολιτικής είναι αυτοί που μας κατηγόρησαν για σοβιετοποίηση. Ακόμα και στο παρόν νομοσχέδιο, έπειτα από τις παραπάνω επιδόσεις, όμως, επιμένουν να αυτοαποκαλούνται «κόμματα της επιχειρηματικότητας». Η παραπάνω σύγχυση της Αντιπολίτευσης δεν είναι τυχαία, αλλά είναι αποτέλεσμα της έλλειψης τόσο στρατηγικής όσο και αφηγήματος. Στην προ ημερησίας διατάξεως συζήτηση για την παιδεία, ο Αρχηγός της Νέας Δημοκρατίας είπε από τη μία πλευρά ότι θα πρέπει να απελευθερωθεί η τριτοβάθμια εκπαίδευση, με την είσοδο του ιδιωτικού τομέα, και από την άλλη πλευρά έλεγε ότι θα πρέπει να βγάζουμε μόνο τόσους γιατρούς όσους χρειαζόμαστε. Πριν από λίγο, ο κ. Φορτσάκης ανέφερε ότι δεν είναι διασφαλισμένη η λειτουργία του ΕΛΙΔΕΚ. Άρα να μην κάνουμε τίποτα, επειδή δεν είναι εξασφαλισμένη η λειτουργία του στο διηνεκές. Θα πρέπει να καθίσουμε με σταυρωμένα τα χέρια. Ο κύριος Υπουργός, όμως, τοποθετήθηκε κι έβαλε τα πράγματα στη θέση τους ως ακριβώς έχουν. Σε αυτό, λοιπόν, το νομοσχέδιο - επιστρέφω πάλι - στην πρώτη συνεδρίαση, ταυτόχρονα, από τη μία πλευρά κατηγορήσατε ότι για το συγκεκριμένο ίδρυμα όλα θα καθορίζονται από το Υπουργείο και ότι το ίδρυμα δεν θα έχει την απαραίτητη αυτονομία, ενώ, από την άλλη πλευρά, ότι δεν χρειάζεται η ίδρυσή του, αφού ήδη υπάρχει η Γενική Γραμματεία Έρευνας και Τεχνολογίας, η οποία όμως είναι οργανικά δομή του Υπουργείου. Έχουμε αφ' ενός πλήρη παραποίηση της πραγματικότητας και αφ' ετέρου απουσία καθαρής άποψης. Άρα κάνουμε κριτική για την κριτική και πολιτικό αδιέξοδο. Μας είπατε ότι ο Υπουργός δεν πρέπει να είναι σε έναν εποπτευόμενο φορέα, σε ένα νομικό πρόσωπο ιδιωτικού δικαίου και να έχει το δικαίωμα να προβάλλει μη δεσμευτική ένσταση για κάποιο μέλος της διοίκησης. Και ο Υπουργός το δέχθηκε αυτό. Το μείζον θέμα, κατά την άποψή μου, είναι το υψηλά εξειδικευμένο επιστημονικό δυναμικό της χώρας. Κι εκεί είναι που πρέπει να εστιάσουμε. Εσείς πώς το υποστηρίξατε; Τι κάνατε τότε που η χώρα είχε τη δυνατότητα να δανείζεται φθηνά από τις αγορές; Δεν κάνατε τίποτα. Και σήμερα που εμείς, με το μαχαίρι στον λαιμό και τη δημοσιονομική ασφυξία και την επιτροπεία που κληρονομήσαμε, καταφέραμε να βρούμε εναλλακτική πηγή στοχευμένου δανεισμού με πολύ καλούς όρους, εσείς βάλλετε ομαδόν για το ότι δεν είχαν δημοσιοποιηθεί οι όροι της σύμβασης. Επίσης, για το γεγονός ότι οι κοινωνικές επιστήμες και η βασική έρευνα δεν είναι επιλέξιμα πεδία στο νέο ΕΣΠΑ, για διάφορους λόγους μέχρι το 2020, δεν είχατε πρόταση. Εμείς παρουσιάζουμε αυτό το εναλλακτικό σχέδιο με το ίδρυμα, που θα μπορούν να συνεχίσουν να χρηματοδοτούνται και αυτά τα γνωστικά αντικείμενα. Βεβαίως, αν κάποιος ακούσει τις τοποθετήσεις σας, αντιλαμβάνεται ότι για εσάς έρευνα είναι μόνο και μόνο ό,τι μπορεί να αξιοποιηθεί στην παραγωγή και τη βιομηχανία. Στα λόγια, βέβαια. Εμείς, όμως, μεριμνούμε ταυτόχρονα και για τη χρηματοδότηση βασικής έρευνας και για την επιχορήγηση νεοφυών επιχειρήσεων, που θα αναπτύσσουν ερευνητικά αποτελέσματα. Τα προηγούμενα χρόνια και λόγω εξαετούς αδιοριστίας στην τριτοβάθμια εκπαίδευση συσσωρεύθηκαν στρατιές νέων με διδακτορικά και ερευνητικές ιδέες, οι οποίοι έβλεπαν - οι νέοι επιστήμονες - παντού αδιαφάνεια, ελαστικές εργασιακές σχέσεις και μπλοκάκια, γραφειοκρατία. Αντί να βοηθήσετε να έχουν ένα περιβάλλον όπου θα μπορούν να δουλέψουν τις ιδέες τους και να προσφέρουν για το καλό της χώρας απερίσπαστα την επιστημονική τους έρευνα, εξακολουθείτε να υποστηρίζετε ότι πρέπει να διαιωνιστεί αυτό το καθεστώς. Το περιέγραψε πολύ εύστοχα ο εισηγητής μας, ο κ. Γαβρόγλου, ότι πρόκειται για ένα κουρασμένο δυναμικό. Αυτοί είναι, μεταξύ άλλων, που φεύγουν στο εξωτερικό, για τους οποίους στα λόγια τόσο πολύ εσείς κόπτεστε. Εμείς πραγματικά αυτούς τους νέους, όπως και κάθε εργαζόμενο με ελαστικές σχέσεις εργασίας, τους έχουμε στον νου μας. Σε αυτή τη γενιά επενδύουμε και σε αυτούς στηριζόμαστε και γι' αυτό τα προβλήματά τους καθοδηγούν τις πολιτικές μας. Πολλοί εξ αυτών των μεταδιδακτορικών φοιτητών περίμεναν τη δυνατότητα να μπορούν να είναι επικεφαλής ερευνητικών ομάδων στα πρότυπα χρηματοδοτήσεων που παρέχει το Ευρωπαϊκό Κέντρο Έρευνας. Τώρα εμείς αυτό το κάνουμε πράξη άμεσα και έτσι θα μπορούν, μεταξύ άλλων, να επιλέγουν και να μη δουλέψουν με μπλοκάκι, αλλά με σύμβαση ορισμένου χρόνου και τους δίνουμε τη δυνατότητα να δουλέψουν οι ίδιοι πάνω στις ιδέες τους και να είναι κύριοι αυτών, όπως μπορούν σήμερα τα μέλη ΔΕΠ. Σε πολλές χώρες του εξωτερικού, που τόσο πολύ εσείς διαφημίζετε, κριτήριο για την ποιότητα και την επιτυχία ενός ερευνητικού εργαστηρίου αποτελεί, μεταξύ άλλων, και το πόσοι μεταδιδακτορικοί καταφέρνουν να γίνουν επικεφαλής ομάδων. Εσείς, αλήθεια, τόσα χρόνια αυτό γιατί δεν το κάνατε; Η κοινωνία και βλέπει και καταλαβαίνει. Θα ήθελα να αναφερθώ σε ένα εξαιρετικό εγχείρημα του ελληνικού δορυφόρου του Πανεπιστημίου Πατρών του «UPSAT», το οποίο δεν έχω χρόνο να αναλύσω, για να δούμε τι μπορούνε να πετύχουνε οι Έλληνες ερευνητές στα ελληνικά πανεπιστήμια, όπως και τη διάταξη του «SEATRAC», που πάλι είναι ένα προϊόν έρευνας του ίδιου πανεπιστημίου, του Πανεπιστημίου Πατρών, το οποίο αναδεικνύει και το κοινωνικό πρόσωπο που μπορεί να έχει η καινοτομία. Τέλος, κύριε Υπουργέ, θα ήθελα να εκφράσω την ικανοποίησή μου για το γεγονός ότι εξετάστηκε το θέμα της εκπροσώπησης των ΤΕΙ στη γενική συνέλευση του ΕΛΙΔΕΚ. Σας μεταφέρω σχετικά ένα παράδειγμα από το ΤΕΙ Αμαλιάδας, όπου ο υψηλής τεχνολογίας εξοπλισμός του εδαφολογικού εργαστηρίου του Τμήματος Τεχνολόγων Γεωπόνων αποτελεί υποδομή που μπορεί να βοηθήσει στην περαιτέρω ανάπτυξη και τη σημαντική έρευνα, από την οποία ο πρωτογενής τομέας εν γένει και η τοπική παραγωγή μπορούν να επωφεληθούν από τα αποτελέσματά της και θεωρείται πάρα πολύ υποσχόμενος μοχλός ανάπτυξης για την περιοχή. Ευχαριστώ.
Ευχαριστούμε την κ. Ευσταθία Γεωργοπούλου - Σαλτάρη, Βουλευτή του ΣΥΡΙΖΑ. Τον λόγο έχει ο κ. Γεώργιος Στύλιος, Βουλευτής της Νέας Δημοκρατίας, για επτά λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, συζητούμε σήμερα το νομοσχέδιο: «Ελληνικό Ίδρυμα Έρευνας και Καινοτομίας και άλλες διατάξεις». Θέλω να κάνω δυο γενικές παρατηρήσεις πριν προχωρήσω και αναφερθώ στο νομοσχέδιο και στα ζητήματα τα οποία θίγει και τα οποία αφορά. Η πρώτη έχει να κάνει με το περιβάλλον στο οποίο βρισκόμαστε. Από ό,τι φαίνεται, μπαίνουμε στον πιο βαρύ και δύσκολο οικονομικά χειμώνα της περιόδου της κρίσης. Παρά τις συνεχείς θυσίες των Ελλήνων τα τελευταία χρόνια, βρισκόμαστε ουσιαστικά στο σημείο μηδέν. Η Κυβέρνηση ΣΥΡΙΖΑ - ΑΝΕΛ γύρισε τη χώρα πίσω και εκείνο το οποίο προσδοκά ως στόχο και επιδίωξη για το 2017 είναι να επιστρέψουμε στα οικονομικά στοιχεία του 2014. Βέβαια, όλα αυτά με ένα τεράστιο κόστος για τους Έλληνες πολίτες. Ποιο είναι αυτό το κόστος; Τράπεζες κλειστές, τρίτο μνημόνιο, μέτρα επί μέτρων, κατάργηση του ΕΚΑΣ, περικοπές στις συντάξεις και νέες μειώσεις. Τώρα, πρόσφατα, τι έχουμε; Έχουμε τις αποκαλύψεις του Γάλλου Προέδρου κ. Ολάντ σε σχέση με το αίτημα της Κυβέρνησης να τυπώσει στη Ρωσία άλλο νόμισμα, πέρα από το ευρώ, σε περίπτωση που χρειαζόταν για τη χώρα. Είναι εκτεθειμένη η σημερινή Κυβέρνηση γι' αυτές τις αποκαλύψεις και είμαστε εδώ για να τους το θυμίζουμε, γιατί ήταν άλλη η εντολή την οποία είχαν λάβει από τον ελληνικό λαό. Όμως, είναι δικαίωμά τους. Κρίνονται. Οι πολίτες μάς κρίνουν. Επίσης, θέλω να αναφερθώ σε ένα άλλο ζήτημα, στην ολοκλήρωση της πρώτης αξιολόγησης. Πέρυσι την ίδια εποχή σε αυτή εδώ την Αίθουσα, από αυτό εδώ το Βήμα, κορυφαία στελέχη της Κυβέρνησης διαβεβαίωναν ότι τον επόμενο μήνα, δηλαδή τέλος Νοεμβρίου του 2015, θα ολοκληρωνόταν η πρώτη αξιολόγηση. Έχουμε φτάσει στον Οκτώβρη του 2016 και ακόμη δεν έχει ολοκληρωθεί η πρώτη αξιολόγηση. Λέτε ότι πολύ σύντομα, μέσα στο επόμενο δίμηνο, θα ολοκληρωθεί και η δεύτερη αξιολόγηση. Ευχόμαστε, για το καλό του ελληνικού λαού, να ολοκληρωθεί και η δεύτερη αξιολόγηση πολύ σύντομα. Δυστυχώς, όμως, μας θυμίζετε τον φοιτητή ο οποίος συνεχώς έρχεται και λέει «δώστε μου μια παράταση, κύριε καθηγητά, για να ολοκληρώσω την εργασία μου». Παίρνει την παράταση και μετά θέλει και άλλη παράταση και δεύτερη και δεν τελειώνει ποτέ. Έρχομαι τώρα στο συγκεκριμένο νομοσχέδιο. Ήρθε η κυβερνητική πλειοψηφία με εξαγγελία και διατυμπάνισε στην επιτροπή ότι γίνεται κάτι πάρα πολύ σημαντικό και ουσιαστικό για την έρευνα, σε σχέση με όλα όσα είχαν συμβεί στον τομέα της έρευνας και της καινοτομίας τα προηγούμενα χρόνια. Εμείς από την πλευρά μας, ως Νέα Δημοκρατία, είπαμε ότι είμαστε αντίθετοι και, έτσι όπως εξελίχθηκε η διαδικασία στην επιτροπή, μας δίνετε τα επιχειρήματα να πούμε για ποιους λόγους είμαστε ουσιαστικά αντίθετοι. Διότι το νομοσχέδιο αυτό το φέρατε πρόχειρα. Συστήνετε έναν οργανισμό, η ουσία του οποίου ήταν η συγκρότηση μιας γενικής συνέλευσης, η οποία θα ορίσει ένα επιστημονικό συμβούλιο, το οποίο θα κάνει τα πάντα: θα βγάζει προσκλήσεις, προκηρύξεις, θα αξιολογεί προτάσεις, θα αξιολογεί ενστάσεις. Τα πάντα θα περνάνε από αυτό το επιστημονικό συμβούλιο. Να δούμε τώρα πώς συγκροτείται αυτή η γενική συνέλευση. Ξεκινήσατε στην αρχή αποκλείοντας τα ΤΕΙ της χώρας. Μετά τη δική μας πίεση αναγκαστήκατε να υπαναχωρήσετε, στη δεύτερη ανάγνωση. Μόλις πριν από τέσσερις, πέντε ημέρες ο Υπουργός υπαναχώρησε και έρχεται και λέει ο Υπουργός θα είναι το ΕΣΕΚ αυτό που θα κρίνει και θα βάλει τα κριτήρια, με τα οποία όσοι φορείς έχουν τις προϋποθέσεις θα μπορούν να συμμετάσχουν στη γενική συνέλευση. Σήμερα για άλλη μια φορά έρχεται ο Υπουργός και υπαναχωρεί και λέει ότι οι φορείς που θα συμμετάσχουν στη γενική συνέλευση θα είναι τα πανεπιστήμια και τα ΤΕΙ της χώρας και τα ερευνητικά ιδρύματα, έτσι όπως περιγράφονται στο άρθρο 13α του ν.4310/2014. Οι προϋποθέσεις που έθεσε ο Υπουργός είναι τέσσερα τουλάχιστον ερευνητικά προγράμματα στις δράσεις του ΕΣΠΑ 2007-2013, «ΘΑΛΗΣ», «ΑΡΙΣΤΕΙΑ Ι», «ΑΡΙΣΤΕΙΑ ΙΙ», στις εθνικές του «ERC Grant Skills» και στο πρόγραμμα «HORIZON 2020».
Στη μεταβατική φάση είμαστε. Τι άλλο να γίνει;
Θέλω, λοιπόν, κύριε Υπουργέ, να πω το εξής: Στα πανεπιστήμια και στα ΤΕΙ έχουν υπάρξει και άλλα προγράμματα, όπως είναι το «ΕΠΕΑΕΚ Ι και ΙΙ» και το «ΑΡΧΙΜΗΔΗΣ Ι και ΙΙ». Με τη διάταξη αυτή, έτσι όπως τη φέρνετε, φοβάμαι ότι πάτε να αποκλείσετε όλα τα περιφερειακά ιδρύματα της χώρας. Επίσης, εδώ τίθεται το πολύ σημαντικό ερώτημα: Ο Υπουργός πριν από πέντε ημέρες δεν γνώριζε τα κριτήρια, τα οποία ήθελε να εισαγάγει; Πώς ξαφνικά έρχεται και τα θέτει σήμερα, μετά τη δική μας πίεση, την οξεία κριτική που δέχθηκε από την Αξιωματική Αντιπολίτευση, από τη Νέα Δημοκρατία και από τους εκπροσώπους των τεχνολογικών εκπαιδευτικών ιδρυμάτων της χώρας; Άρα, κύριε Υπουργέ, μας δημιουργείτε την εντύπωση ότι αποφασίζετε πρόχειρα το πώς θα συγκροτήσετε έναν τόσο πολύ σημαντικό οργανισμό, που τον έχει πολύ μεγάλη ανάγκη η χώρα. Θα ήθελα να θέσω και κάποια άλλα ερωτήματα, που τα έθεσα και στην επιτροπή: Γιατί πρέπει να είναι διαφορετικός αυτός ο οργανισμός από τη Γενική Γραμματεία Έρευνας και Τεχνολογίας; Στην ουσία αυτό το ερώτημα δεν έχει απαντηθεί. Γιατί πρέπει να είναι δάνειο; Συγκροτείτε έναν οργανισμό. Υπάρχει επιχειρηματικό σχέδιο διαχείρισης αυτού του οργανισμού; Υπάρχει business plan; Ποιος θα πληρώσει τον λογαριασμό στο τέλος; Θα προσθέσουμε 240 εκατομμύρια στην πλάτη των Ελλήνων φορολογουμένων, τα οποία θα πληρώσουν οι μελλοντικές γενιές. Υπάρχει απόδοση; Πώς μετριέται, κύριε Υπουργέ, η απόδοση από τον συγκεκριμένο οργανισμό; Ποια είναι τα έσοδα του οργανισμού σε σχέση με τη βιωσιμότητά του; Ο οργανισμός θα λειτουργήσει για τρία χρόνια και από εκεί και μετά δεν ξέρουμε τι θα συμβεί. Σας περισσεύει η κριτική σε σχέση με το τι γινόταν τα προηγούμενα χρόνια και τα χρήματα που δόθηκαν για την έρευνα και την καινοτομία, όμως δεν κάνετε καμμία αυτοκριτική για το τι συνέβη, τώρα που κάνετε εσείς τη διαχείριση αυτού του οργανισμού, τον οποίο εισαγάγατε τις τελευταίες δεκαπέντε ημέρες. Δεν μιλώ για κριτική όσον αφορά την καθυστέρηση που έχετε παρουσιάσει στην πρόσκληση και στην προκήρυξη νέων προγραμμάτων από το ΕΣΠΑ τον τελευταίο ενάμιση χρόνο που έχετε τη διακυβέρνηση της χώρας. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Θέλω, επίσης, να ρωτήσω το εξής: Τι θα συμβεί σε αυτόν τον οργανισμό; Θα συμμετέχουν ακαδημαϊκοί. Θα έρθουν, λοιπόν, οι πανεπιστημιακοί για να χρηματοδοτήσουν, ώστε να φτιαχτούν papers και να εμπλουτίσουν τα βιογραφικά τους; Ποια είναι η σχέση αυτού του οργανισμού με την επιχειρηματικότητα, με την αγορά εργασίας, με αυτό που έχει ανάγκη σήμερα η ελληνική οικονομία; Είμαστε σε οικονομική κρίση, είμαστε σε ύφεση. Το γνωρίζουμε όλοι, το διατυπώνουμε όλοι, αλλά κρινόμαστε από τις πράξεις και τις ενέργειες τις οποίες κάνουμε, κύριε Υπουργέ, για να ξεφύγουμε από το τέλμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου μισό λεπτό ακόμη, κυρία Πρόεδρε, τελειώνω. Θέλω να σας κάνω και μια κριτική. Αναφερθήκατε στα αποτελέσματα της έρευνας - και με αυτό κλείνω, κυρία Πρόεδρε - που εμφανίστηκαν το 2015, τα οποία έλεγαν ότι είχαμε αύξηση από την έρευνα και την καινοτομία στο ποσοστό του ΑΕΠ κατά 0,17% το 2015. Γνωρίζετε πολύ καλά, κύριε Υπουργέ, ότι όλες οι συγκρίσεις και τα αποτελέσματα αφορούν τα προηγούμενα χρόνια. Άρα αναφέρονται προφανώς στην περίοδο 2011-2014. Διότι κάνατε σύγκριση με τα αποτελέσματα που υπήρχαν το 2011. Εσείς θα κριθείτε, κύριε Υπουργέ, μετά από τρία χρόνια, το 2017. Εκεί θα δούμε αν έχουμε αύξηση στο ΑΕΠ. Κυρία Πρόεδρε, ευχαριστώ πολύ. Αύριο επιφυλάσσομαι να απαντήσω στα επιμέρους και να ολοκληρώσω. Ευχαριστώ πολύ.
Ευχαριστούμε. Κυρίες και κύριοι συνάδελφοι, πριν δώσω τον λόγο στην κ. Γεννιά από τον ΣΥΡΙΖΑ, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες, καθώς και τρεις συνοδοί εκπαιδευτικοί από το Δημοτικό Σχολείο Λιβανάτων Φθιώτιδας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κυρία Γεννιά, έχετε τον λόγο για επτά λεπτά.
Κυρία Πρόεδρε, μπορώ να κάνω μια παρέμβαση για μια στιγμή;
Ναι, κύριε Υπουργέ.
Θα ήθελα να κάνω μια παρέμβαση σε αυτά που είπε ο κ. Στύλιος. Αύριο πραγματικά μπορούμε να μιλήσουμε σε έκταση. Ούτως ή άλλως, έχω προσφερθεί στην Επιτροπή Μορφωτικών Υποθέσεων να κάνω μια παρουσίαση πραγματικά του συνολικού αναπτυξιακού σχεδίου. Αυτό που ήθελα να σας πω σε σχέση με τα ΤΕΙ είναι ότι είναι κάτι το οποίο συμφωνήθηκε με τα ίδια τα ΤΕΙ. Συμφωνήθηκε με εκπροσώπους, με το προεδρείο της συνόδου. Μιλάω για την περίπτωση της μεταβατικής περιόδου. Το ΕΛΙΔΕΚ πρέπει να λειτουργήσει άμεσα, πρέπει να δοθούν άμεσα πόροι προς την ερευνητική και την ακαδημαϊκή κοινότητα. Όπως είπαμε, το θέμα επείγει, δεν μπορεί να περιμένει. Έχουμε συνθήκες κατεπείγοντος. Επομένως πρέπει κάτι να γίνει. Οπότε, στην πρώτη κατ' αρχάς γενική συνέλευση, που θα είναι στον έναν, ενάμιση χρόνο - δεν θυμάμαι πώς το έχουμε βάλει - εκεί βάζουμε κάποια κριτήρια, τα οποία βασίζονται σε ερευνητικά προγράμματα που σχετίζονται, όσον αφορά το περιεχόμενό τους, με τα προγράμματα που εξυπηρετεί το ΕΛΙΔΕΚ. Γι' αυτό δεν βάλαμε το «ΑΡΧΙΜΗΔΗΣ» ή οτιδήποτε άλλο ή άλλα τεχνολογικά προγράμματα, που θα έβαζαν μέσα και άλλους φορείς. Αυτό δεν σημαίνει καμμία διάκριση. Πράγματι, από όσο θυμάμαι - δεν θυμάμαι ακριβώς, μη σας πω τον αριθμό - είναι έξι, επτά ΤΕΙ, τα οποία συμπεριλαμβάνονται εκεί και κάποια πανεπιστήμια τα οποία βγαίνουν. Είναι μεταβατικό στάδιο. Δεν γίνεται καμμία υπαναχώρηση και ήταν κάτι που είχε συζητηθεί με τους εκπροσώπους των ΤΕΙ. Ευχαριστώ.
Ορίστε, κυρία Γεννιά, έχετε τον λόγο για επτά λεπτά.
Κυρία Πρόεδρε, κύριε Υπουργέ, κυρίες και κύριοι συνάδελφοι, σήμερα συζητείται το σχέδιο νόμου για την ίδρυση του Ελληνικού Ιδρύματος Έρευνας και Καινοτομίας. Με το εν λόγω νομοσχέδιο δημιουργείται για πρώτη φορά στην Ελλάδα ειδικό νομικό πρόσωπο για τη χρηματοδότηση ερευνητικών προγραμμάτων. Γιατί είναι σημαντικό αυτό το βήμα; Διότι στοχεύουμε ακόμα μια φορά στην ενίσχυση με κάθε μέσο και διαθέσιμο πόρο των παραγωγικών δυνάμεων της χώρας, διότι προσπαθούμε, παρά τις αντίξοες συνθήκες, να ενθαρρύνουμε τη νέα γενιά να παραμείνει στον τόπο της, διότι στοχεύουμε στην υγιή και μακρόχρονη ανάπτυξη της χώρας με σύγχρονα εργαλεία και με ματιά στο μέλλον, διότι στηρίζουμε τους ανθρώπους με όραμα και δυνατότητες, που μπορούν να προσφέρουν σημαντικά. Σκοπός του εν λόγω ιδρύματος είναι κατά κύριο λόγο η χρηματοδότηση ερευνητικών προγραμμάτων και η χορήγηση υποτροφιών, στο πλαίσιο της Εθνικής Στρατηγικής για την Έρευνα και την Καινοτομία. Δικαιούχοι των χρηματοδοτήσεων θα είναι τα ΑΕΙ και οι δημόσιοι ερευνητικοί και τεχνολογικοί φορείς της χώρας μας. Σε πρώτη φάση θα διαχειριστεί κονδύλια ύψους 240 εκατομμυρίων ευρώ, τα οποία θα προέλθουν από χρηματοδότηση από την Ευρωπαϊκή Τράπεζα Επενδύσεων. Επομένως πρόκειται για πρόσθετους πόρους που θα έρθουν να αθροιστούν σε όλη την προσπάθεια χρηματικής ενίσχυσης του νέου αναπτυξιακού μοντέλου που επιδιώκουμε να εγκαθιδρύσουμε με σειρά νομοθετημάτων, τα οποία τρέχουν παράλληλα με τα εργαλεία του ΕΣΠΑ ή την κρατική χρηματοδότηση. Η πολιτική βούληση της Κυβέρνησης εμφορείται σταθερά από τη φιλοσοφία να συνδυάσουμε και να ενισχύσουμε το αναπτυξιακό μοντέλο, με πυλώνα την έρευνα και την καινοτομία. Το ΕΛΙΔΕΚ συνιστά, επομένως, επιστέγασμα μιας προσπάθειας ανάταξης της έρευνας, των καινοτόμων δράσεων και της τόνωσης της δραστηριότητας των νέων και άξιων επιστημόνων, στην οποία συνέβαλε αποφασιστικά και ο ν.4386/2016 που ψηφίσαμε πρόσφατα. Και ο παρών νόμος στοχεύει στη στήριξη, στην αναβάθμιση και στην ανάδειξη του ερευνητικού ανθρωπίνου δυναμικού της χώρας και της ποιότητας της έρευνας, μέσα σε συνθήκες κρίσης και λιτότητας που επικρατούν. Δυστυχώς τα τελευταία χρόνια το καλύτερο ερευνητικό δυναμικό της χώρας, στην πιο παραγωγική ηλικία, αναλώνεται στην εργασιακή περιπλάνηση, ακυρώνεται από το άγχος της επιβίωσης ή ακρωτηριάζεται ψυχολογικά από την παρατεταμένη ανεργία. Τα στοιχεία είναι αμείλικτα και αποκαρδιωτικά. Η Ελλάδα, εκτός από το ένα τέταρτο του εθνικού της πλούτου, έχασε την περίοδο 2010-2013 εκατόν τριάντα πέντε χιλιάδες νέους επιστήμονες στην ακμή της παραγωγικής τους ηλικίας, με το 70% εξ αυτών μάλιστα να διαθέτουν μεταπτυχιακούς και διδακτορικούς τίτλους. Επομένως η ίδρυση και λειτουργία του ιδρύματος δεν αποσκοπεί μόνο στην υλοποίηση μιας εθνικής στρατηγικής για την έρευνα, αλλά και στην ανάσχεση της κατά συρροήν φυγής του επίλεκτου νέου επιστημονικού δυναμικού της χώρας στο εξωτερικό. Αποτελεί έτσι ένα επιπλέον καθοριστικό βήμα για την αντιμετώπιση αυτής της μάστιγας. Σκοπός είναι να αντικαταστήσουμε το brain drain με το brain circulation. Εκτιμάται ότι μέχρι το τέλος του προγράμματος θα έχουν ωφεληθεί περισσότεροι από τέσσερις χιλιάδες νέοι επιστήμονες. Και όλα αυτά θα επισυμβούν με πλήρη διαφάνεια και αξιοκρατία, καθώς το ίδρυμα θα διαθέτει διοικητική και οικονομική αυτοτέλεια, η δομή του θα είναι ανεξάρτητη από αυτές των Υπουργείων και θα ορίζεται χωρίς παρεμβάσεις ή άνωθεν επιβαλλόμενες επιταγές. Η οικονομική λειτουργία του και η εκ μέρους του χρηματοδότηση των ερευνητικών προγραμμάτων θα πραγματοποιείται με βάση τις αρχές της εξαιρετικής ακαδημαϊκής επίδοσης, της διαφάνειας, της αξιοκρατίας και της χρηστής οικονομικής διαχείρισης. Οι κανόνες χρηματοδότησης θα είναι απλοί και απαλλαγμένοι από γραφειοκρατικές διαδικασίες, πάντοτε με γνώμονα τη διασφάλιση του δημοσίου συμφέροντος. Οι δε χρηματοδοτήσεις από το ίδρυμα δεν θα υπόκεινται σε περιφερειακά κριτήρια και ποσοστώσεις, όπως ισχύει για τους πόρους του ΕΣΠΑ. Η συμπληρωματικότητα αυτή θα επιτρέψει τη βέλτιστη και αποτελεσματικότερη αξιοποίηση των διαθέσιμων πόρων, κάτι αναγκαίο στις συνθήκες κρίσης που βιώνει η χώρα σήμερα. Σε κάθε περίπτωση, αδιαπραγμάτευτο κριτήριο θα είναι η επιδίωξη της επιστημονικής ποιότητας και αριστείας. Επομένως για όλα όσα ανέφερα στηρίζω αναμφίλεκτα το παρόν νομοσχέδιο, διότι πιστεύω ότι η επικείμενη ίδρυσή του διανοίγει νέες προοπτικές για τη διαμόρφωση μιας ολοκληρωμένης στρατηγικής, που θα στηρίζει την έρευνα που θα διεξάγεται στα πανεπιστήμια, τα ΤΕΙ και τα ερευνητικά κέντρα όλης της επικράτειας και θα ενισχύει την αναπτυξιακή πορεία της χώρας. Προσπαθώ, κυρίες και κύριοι συνάδελφοι της Αντιπολίτευσης, να δικαιολογήσω λόγια και πράξεις σας. Έχω οδηγηθεί σε ένα συμπέρασμα: Έχετε σκοτώσει τη συνείδησή σας. Γι' αυτό και λέτε και κάνετε όλα αυτά που κάνετε αυτό το τελευταίο διάστημα. Σας ευχαριστώ πολύ.
Ευχαριστούμε. Θα μιλήσουν άλλοι τρεις συνάδελφοι Βουλευτές, γιατί έχουν γραφτεί αρκετοί. Δίνω τώρα τον λόγο στον κ. Σπαρτινό για επτά λεπτά.
Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, θα πίστευε κανείς ότι η συζήτηση ενός σχεδίου νόμου που αφορά την έρευνα και την καινοτομία θα ήταν αντικείμενο μιας πιο ήπιας και σώφρονος, θα έλεγα, τοποθέτησης από τη μεριά της Νέας Δημοκρατίας, μιας συζήτησης πιο βαθιά στο αντικείμενο αυτού του σχεδίου νόμου. Και σε αυτήν, όμως, τη συζήτηση γι' αυτό το σχέδιο νόμου η Νέα Δημοκρατία, υπακούοντας στην πολιτική τακτική των τελευταίων μηνών, που δεν ξέρουμε για πόσο καιρό ακόμα θα αντέξει να την χρησιμοποιεί, είχε μια καταλυτική αρνητική τοποθέτηση. Μου θύμισε - βοήθησε σε αυτό και το εκρηκτικό ταπεραμέντο της εισηγήτριας της, της κ. Αντωνίου - την ατάκα από μια παλιά ταινία του ελληνικού κινηματογράφου, τη συμπαθέστατη Σαπφώ Νοταρά όταν φώναζε «Μπουρλότο!». Δεν ξέρω αν οι συνάδελφοι της Νέας Δημοκρατίας μπορούν να χειριστούν με κατάλληλο τρόπο αυτά τα υλικά, αλλά θα τους έλεγα να προσέχουν, διότι καμμιά φορά μπορεί να βάλουν, χωρίς να το θέλουν, φωτιά στα μπατζάκια τους. Από την άλλη πλευρά, κόμματα της ελάσσονος Αντιπολίτευσης που θεώρησαν ότι είναι θετικό το νομοσχέδιο και μίλησαν επί της αρχής θετικά, όπως το Ποτάμι και η Δημοκρατική Συμπαράταξη, θεώρησαν υποχρέωσή τους να αφιερώσουν πολύ μεγάλο κομμάτι των τοποθετήσεών τους στο να κατακεραυνώσουν την Κυβέρνηση για διάφορα άλλα θέματα, τελείως άσχετα με το αντικείμενο που συζητάμε σήμερα. Δεν ξέρω αν αυτό έγινε γιατί θεωρούν υποχρέωσή τους να μην εκτίθενται πάρα πολύ απέναντι στη Νέα Δημοκρατία, ώστε λέγοντας μια θετική κουβέντα για ένα νομοσχέδιο της Κυβέρνησης, πρέπει ταυτόχρονα να πουν και πάρα πολλά άλλα αρνητικά για την Κυβέρνηση συνολικά. Τι είναι όμως το σχέδιο νόμου που συζητάμε σήμερα, για να μιλήσουμε λίγο επί της ουσίας; Πολύ συνοπτικά, σαν τίτλους κεφαλαίων, θα έλεγα ότι αυτοί οι πόροι των 240 εκατομμυρίων ευρώ που θα διατεθούν για αυτή την πρώτη τριετία, θα πάνε αποκλειστικά σε χρηματοδότηση υποτροφιών υποψηφίων διδακτόρων, στήριξη επιστημόνων σε μεταδιδακτορικό επίπεδο, χρηματοδότηση ερευνητικών προγραμμάτων καθηγητών ΑΕΙ και ερευνητών όλων των βαθμίδων, αναβάθμιση επιστημονικού εξοπλισμού στα ΑΕΙ και τα ερευνητικά ιδρύματα, δράσεις προβολής της επιστήμης στην κοινωνία, άμεση προκήρυξη περισσότερων από διακόσιες πενήντα υποτροφίες για υποψήφιους διδάκτορες, διάρκειας από ένα έως τρία έτη με μηνιαίο ύψος υποτροφίας 900 ευρώ, άμεση προκήρυξη ερευνητικών έργων πριν από το τέλος του 2016 για μεταδιδάκτορες, διάρκειας από δύο έως τρία έτη με μέγιστη συνολική χρηματοδότηση 200.000 ευρώ ανά έργο και μετά την ίδρυση του ΕΛΙΔΕΚ, προκήρυξη ερευνητικών δράσεων για μέλη ΔΕΠ των ΑΕΙ και ερευνητές, διάρκειας δύο ή τριών ετών τυπικού κόστους 250.000 ευρώ, για να ξέρουμε ποια είναι τα βασικά σημεία στα οποία συζητάμε. Ως αποτέλεσμα αυτών των δράσεων αναμένεται ότι περισσότεροι από τέσσερις χιλιάδες επιστήμονες θα ωφεληθούν συνολικά από τις δράσεις αυτές κατά τα τρία πρώτα χρόνια της λειτουργίας του Ινστιτούτου. Μιλάμε για ένα εργαλείο ανάσχεσης της φυγής των νέων επιστημόνων στο εξωτερικό, διατήρησης εδώ στη χώρα του σημαντικότερου κεφαλαίου της ελληνικής οικονομίας, του ανθρώπινου κεφαλαίου. Η έρευνα και κυρίως η χρηματοδότησή της αποτελεί θεμέλιο για τη γνώση και την εξέλιξή της και ένα από τα θεμέλια της ανάπτυξης και της παραγωγικής ανασυγκρότησης της χώρας. Το σχέδιο νόμου, όπως είπε πολύ εύστοχα ο εισηγητής μας Κώστας Γαβρόγλου, θέλει να χαράξει μια τέτοια προοπτική. Δεν θέλει να διαχειριστεί την κρίση. Είναι ένα σχέδιο νόμου που θέλει να βλέπει και στην επόμενη μέρα μετά την κρίση και κάποιοι που δεν πιστεύουν ίσως ότι μπορεί να υπάρξει επόμενη μέρα, καλό θα ήταν τουλάχιστον να μην βάζουν μπουρλότο στα θεμέλια αυτής της προσπάθειας. Μέσα από εργαστήρια ξεπήδησε τόσο ο σύγχρονος πολιτισμός μας όσο και η ποιότητα ζωής που έχουμε σήμερα. Αυτό έγινε σε πάρα πολλές περιπτώσεις στο πλαίσιο της καπιταλιστικής οικονομίας, διότι η έρευνα και η επιστήμη έδωσαν αποτελέσματα που είχαν κοινωνικό όφελος και εφαρμόστηκαν με κοινωνικό όφελος, παρ' όλο που δρούσαν μέσα σε καπιταλιστικό περιβάλλον. Αλίμονο αν υποστηρίξουμε ότι όσο θα έχουμε καπιταλισμό δεν πρέπει να προσπαθούμε να εκμεταλλευόμαστε τα θετικά αποτελέσματα της γνώσης και της έρευνας. Αλίμονο αν υποστηρίξουμε και πούμε «για έρευνα θα μιλάμε τώρα; Αφήστε πρώτα να γίνει σοσιαλισμός και μετά τα κουβεντιάζουμε». Εμείς έχουμε μια ριζικά αντίθετη αντίληψη από αυτή. Η έρευνα όμως δεν είναι κάτι που θα καταλήξει ντετερμινιστικά σε άμεσο ή και αξιοποιήσιμο αποτέλεσμα. Για τον λόγο αυτό η ιδιωτική πρωτοβουλία ελάχιστα συμμετέχει και μάλιστα σε χώρες, όπως η Ελλάδα, με το χαμηλό ιδιωτικό και εν πολλοίς μέχρι τώρα κρατικοεξαρτώμενο παραγωγικό δυναμικό. Άλλα κονδύλια τα οποία καλείται το κράτος να διανείμει μέσω της Γενικής Γραμματείας Έρευνας και Τεχνολογίας έχουν, λόγω της φύσης της χρηματοδότησής τους από ευρωπαϊκά κονδύλια, σημαντικά σημεία αιρεσιμότητας. Αυτό δεν επιτρέπει να χαράσσεται μια εθνική πολιτική για την έρευνα, πέραν από τις ευρωπαϊκές οδηγίες και κατευθύνσεις. Και αυτό πρέπει να βρούμε έναν άλλον τρόπο να το ξεπεράσουμε. Αυτό κάνει αυτό το σχέδιο νόμου. Επίσης, δεν προβλέπεται χρηματοδότηση μέχρι σήμερα εκτός του πλαισίου της έξυπνης εξειδίκευσης. Επίσης, δεν προβλέπεται τίποτα από αυτά τα προγράμματα για ανθρωπιστικές επιστήμες, έναν τομέα που στην Ελλάδα θα μπορούσε και θα έπρεπε να έχει ανάπτυξη και θα έφερνε σημαντικά αποτελέσματα, τα οποία θα ήταν αξιοποιήσιμα, και γι' αυτούς που ενδιαφέρονται μόνο για το «τι θα μείνει στο ταμείο», θα άφηναν και θετικό αποτέλεσμα στο ταμείο. Υπάρχουν, λοιπόν, και άλλες αιρεσιμότητες που προσπαθεί να προσπεράσει αυτό το σχέδιο νόμου, όπως είναι οι περιορισμοί των ευρωπαϊκών προγραμμάτων που έχουν σχέση με την περιφερειακότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κυρία Πρόεδρε. Ακριβώς αυτά τα ζητήματα έρχεται να αντιμετωπίσει το ΕΛΙΔΕΚ, κυρίως της υλοποίησης μιας εθνικής στρατηγικής για την έρευνα και την καινοτομία, χωρίς να αναιρεί, όπως ήδη αναλυτικά εξηγήθηκε, τον ρόλο της Γενικής Γραμματείας Έρευνας και Τεχνολογίας. Τέλος, πολύ σημαντικό είναι ότι η διαχείριση θα ανήκει στα ίδια τα εκπαιδευτικά και ερευνητικά ιδρύματα, τα οποία με δημοκρατικό τρόπο θα κατανέμουν τους πόρους για να χρηματοδοτήσουν τόσο ερευνητικές δραστηριότητες όσο και υγιείς επιχειρηματικές δραστηριότητες που θα εκμεταλλεύονται τα αποτελέσματα της έρευνας. Τελειώνοντας, θέλω να πω για όσους και όσες ανησυχούν για τους όρους του δανεισμού, τι κοστίζει, πόσο θα πληρώνουμε και γιατί έγινε αυτός ο δανεισμός, ότι αυτός ο δανεισμός, όπως λέει ο λαός, «θα τα πιάσει τα λεφτά του», γιατί θα πάει συγκεκριμένα σε δράσεις τις οποίες θα ξέρουμε ποιες είναι και θα ξέρουμε πού πηγαίνουν οι πόροι και πώς ελέγχονται. Ο δανεισμός αυτός δεν έχει σχέση με τα θαλασσοδάνεια, που πολλοί μέχρι τώρα είχαν συνηθίσει έτσι να λειτουργούν και να τα έχουν στο μυαλό τους και αυτά θα πρέπει να μας προβληματίσουν πότε και με ποιον τρόπο θα αποπληρωθούν. Ευχαριστώ πολύ.
Ευχαριστούμε. Τώρα τον λόγο έχει ο κ. Ακριώτης. Τελευταίος ομιλητής θα είναι ο κ. Σεβαστάκης.
Ευχαριστώ, κυρία Πρόεδρε. Κυρίες και κύριοι συνάδελφοι, συζητούμε σήμερα ένα ακόμη νομοσχέδιο του Υπουργείου Παιδείας και Έρευνας. Για μια ακόμη φορά, όπως συνέβη και με τα προηγούμενα, περισσεύει η υποκρισία και η επιχείρηση διαστρέβλωσης από την πλευρά της Αντιπολίτευσης. Το σημερινό νομοσχέδιο συζητήθηκε διεξοδικά στην Επιτροπή Μορφωτικών Υποθέσεων της Βουλής, στην οποία είχαμε την ευκαιρία, ακούγοντας την εισηγήτρια και άλλους Βουλευτές της Νέας Δημοκρατίας, να διαπιστώσουμε για πολλοστή φορά τι σημαίνει γύμνια επιχειρημάτων, κατευθυνόμενη ασυνεννοησία και πρόκληση σκόπιμης σύγχυσης. Το σημειώνω αυτό διότι ομολογώ ότι δεν περίμενα τόση αντίδραση για ένα νομοσχέδιο που επιχειρεί να θεσπίσει έναν νέο φορέα στα πρότυπα άλλων εθνικών οργανισμών χρηματοδότησης της έρευνας. Δεν πρόκειται, θέλω να πω, για κάποιο νομοθέτημα που φέρει μια βαριά ιδεολογική σφραγίδα, ένα διακριτό πολιτικό και ιδεολογικό στίγμα, τέτοιο που να μην επιτρέπει συναινέσεις και συμφωνίες. Πρόκειται για τη σύσταση ενός ιδρύματος ανάλογου με αυτά που υπάρχουν διεθνώς και μάλιστα, σε προηγμένες ερευνητικά χώρες για τη χρηματοδότηση της έρευνας. Και θα περίμενε κανείς μια πιο εποικοδομητική στάση της Αξιωματικής Αντιπολίτευσης, ανάλογη με αυτή που επέδειξαν οι συνάδελφοι άλλων μικρότερων κομμάτων της Αντιπολίτευσης. Αντ' αυτού, ακούσαμε και πάλι τις τετριμμένες πλέον κατηγορίες ότι επιχειρούμε τάχα να δημιουργήσουμε μια νέα κατηγορία ομήρων, αλλά και αοριστίες περί μικροκομματικών σκοπιμοτήτων και άλλων υστερόβουλων στοχεύσεων, ίσως επειδή έτσι είχατε συνηθίσει να συμβαίνει επί των ημερών σας. Από τη μια πλευρά, χαρακτηρίσατε το ΕΛΙΔΕΚ υπουργοκεντρικό, επειδή ο Υπουργός θα διατηρήσει μια εποπτεία. Από την άλλη, μας είπατε ότι η ίδρυση του ΕΛΙΔΕΚ είναι αχρείαστη, αφού υπάρχει η Γενική Γραμματεία Έρευνας και Τεχνολογίας, που μπορεί να αναλάβει το σύνολο των χρηματοδοτήσεων και ότι αυτή η Γενική Γραμματεία είναι υπηρεσιακή δομή του Υπουργείου, με τον Γενικό Γραμματέα επικεφαλής και τον Υπουργό από πάνω. Μια στο καρφί και μια στο πέταλο! Μένει να απορεί κανείς τι θέλετε επιτέλους: Να παραμείνουν τα πράγματα όπως είναι, να μην αλλάξει τίποτε, να μη γίνει καμμιά προσπάθεια να ανακοπεί η αιμορραγία από τη φυγή Ελλήνων επιστημόνων στο εξωτερικό; Τι ρεσιτάλ παραδοξοτήτων είναι αυτό; Στην ανάγκη σας να κάνετε αντιπολίτευση πάση θυσία, φάσκετε και αντιφάσκετε, συνάδελφοι της Νέας Δημοκρατίας και αλληλοαναιρείστε συνεχώς για ένα νομοσχέδιο που αποδέχεται όλη η ερευνητική κοινότητα. Συνάδελφοι, με το σημερινό νομοσχέδιο γίνεται ένα σημαντικό βήμα για να αναβαθμίσουμε και να αναπτύξουμε το ανθρώπινο δυναμικό της χώρας. Με την ίδρυση του ΕΛΙΔΕΚ ανοίγονται νέες προοπτικές για να διαμορφωθεί μια ολοκληρωμένη στρατηγική για την έρευνα που διεξάγεται στα πανεπιστήμια, στα ΤΕΙ και στα ερευνητικά κέντρα της χώρας. Θέλουμε να αναζωογονήσουμε την έρευνα και να διευκολύνουμε την ανάπτυξη μιας πραγματικής οικονομίας της γνώσης που θα συμβάλει στην παραγωγική ανασυγκρότηση της χώρας. Καλά είναι τα ΕΣΠΑ, αγαπητοί συνάδελφοι, αλλά τα ΕΣΠΑ έχουν περιορισμούς και αγκυλώσεις, έχουν γραφειοκρατία, έχουν περιφερειακές ποσοστώσεις. Τα ΕΣΠΑ δεν χρηματοδοτούν κοινωνικές, οικονομικές, ανθρωπιστικές επιστήμες. Δεν χρηματοδοτούν αυτό που λέμε καθαρή έρευνα, που προκύπτει από την επιστημονική περιέργεια. Εμείς θέλουμε να στηρίξουμε και τους δύο τύπους έρευνας και αυτόν που συνδέεται με την αγορά, που έχει έναν ορίζοντα δύο - τρία χρόνια και αυτόν που έχει να κάνει με την επιστημονική περιέργεια. Το ΕΛΙΔΕΚ έχει να κάνει με την επιστημονική περιέργεια και το ΕΣΠΑ με την εθνική αγορά. Γι' αυτό λέμε ότι κάνουμε εθνική πολιτική και αναφέρουμε αυτά και τα δύο μαζί. Ακούστηκε το επιχείρημα ότι πρόκειται για έναν θνησιγενή θεσμό, διότι δημιουργήθηκε, λέει, μόνο και μόνο επειδή υπήρξε η δανειακή σύμβαση με την Ευρωπαϊκή Τράπεζα και για να διαχειριστεί το χρήμα που θα εισρεύσει τα επόμενα τρία χρόνια για την έρευνα στη χώρα. «Και μετά τι;», αναρωτηθήκατε μερικοί. Εμείς επιζητούμε - και αυτό εισάγουμε με αυτό το νομοσχέδιο - μια θεσμική παρέμβαση μακράς πνοής, μια ρηξικέλευθη αλλαγή στον τρόπο και στα μέσα που ασκείται η έρευνα, με το να παραδίδουμε ουσιαστικά αυτή την αρμοδιότητα στους ίδιους τους ανθρώπους που την υπηρετούν, στην ίδια την επιστημονική κοινότητα. Όπως τόνισε και ο Υπουργός, σκοπός μας είναι να στηρίξουμε το «καύσιμο» για αυτό που λέμε ανάπτυξη και το «καύσιμο» αυτό είναι οι άνθρωποι, είναι οι γνώσεις που παράγουν οι άνθρωποι μέσα από την έρευνα. Αυτό κάνει αυτό το νομοσχέδιο. Το τι θα γίνει μετά από τρία χρόνια θα εξαρτηθεί από τα αποτελέσματα που θα έχουμε καταφέρει να πετύχουμε, άλλως υπάρχει πρόβλεψη για συνέχιση αυτού του τύπου δανεισμού με εξαιρετικούς όρους, ο οποίος είναι και για πολύ καλό σκοπό. Δεν είναι ούτε για θαλασσοδάνεια ούτε για άλλου τύπου έργα που έχουν γίνει και τα οποία αλλάζουν συνέχεια τους όρους δανεισμού. Θα ήθελα να αναφερθώ σε λίγες ρυθμίσεις του νομοσχεδίου από κάποια άρθρα. Το άρθρο 3 αναφέρεται στην απευθείας καταβολή των χρηματοδοτήσεων σε ειδικό λογαριασμό στην Τράπεζα της Ελλάδας, εξασφαλίζοντας με αυτόν τον τρόπο διαφάνεια στη διαχείριση των πόρων του ιδρύματος. Υπάρχουν στο άρθρο 4 ασφαλιστικές δικλίδες οι οποίες εξασφαλίζουν τη διαφάνεια, την υποχρεωτική τήρηση παραστατικών, τη σύνταξη ετήσιας έκθεσης οικονομικού απολογισμού, τον τακτικό έλεγχο από δύο ορκωτούς λογιστές, καθώς και έκτακτο έλεγχο οποτεδήποτε κρίνει ο Υπουργός ότι απαιτείται. Το ίδρυμα θα έχει οικονομική - διοικητική αυτοτέλεια και θα εποπτεύεται από τον Υπουργό. Κατά τα πρότυπα άλλων εθνικών οργανισμών χρηματοδότησης της έρευνας, η δομή του ΕΛΙΔΕΚ θα είναι ανεξάρτητη από αυτή των Υπουργείων και θα ορίζεται από τους εν δυνάμει δικαιούχους τους, δηλαδή τα ΑΕΙ και τα ερευνητικά κέντρα, χωρίς παρεμβάσεις ή άνωθεν επιβαλλόμενες επιλογές. Πώς αλλιώς θα έπρεπε να γίνεται; Συνάδελφοι, η σύσταση και η λειτουργία του ιδρύματος δημιουργεί προστιθέμενη αξία ίσως όχι σε άμεσο οικονομικό αποτέλεσμα, αλλά σίγουρα προστιθέμενη αξία σε νέο ανθρώπινο επιστημονικό δυναμικό, αλλά και σε ερευνητικό αποτέλεσμα που θα βοηθήσει την τόσο αναγκαία ανασυγκρότηση της χώρας μας. Όσο για την κριτική από τη Νέα Δημοκρατία και το ΠΑΣΟΚ, αρκεί μόνο να θυμηθούμε ότι κάθε σύσταση ανάλογων οργανισμών κατά το παρελθόν έβριθε σκανδάλων, πελατειοκρατίας και αδιαφανών διευθετήσεων. Κυρίες και κύριοι συνάδελφοι, επιτρέψτε μου να ολοκληρώσω με μία γενικότερη πολιτική παρατήρηση με αφορμή το περιβάλλον εντός του οποίου γίνεται ο δημόσιος διάλογος και η πολιτική αντιπαράθεση, αφότου ο ΣΥΡΙΖΑ ανέλαβε τη διακυβέρνηση. Είναι η πρώτη φορά που μία κυβέρνηση έχει απέναντί της να την πολεμά καθημερινά με σφοδρότητα το σύνολο του μιντιακού συστήματος, η κατεστημένη πολιτική τάξη, επιχειρηματικά και οικονομικά συμφέροντα που χρόνια λυμαίνονταν ανεξέλεγκτα τον τόπο και τις δυνάμεις του. Αρκεί για μία ημέρα να δει κανείς τηλεόραση ή να περιηγηθεί στο διαδίκτυο για να αντιληφθεί ότι δεν πρόκειται για μία πολιτική περίοδο από τις συνηθισμένες. Η επίθεση έχει προσλάβει τις διαστάσεις ενός ολοκληρωτικού πολέμου. Ιδιαίτερα θα ήθελα να τονίσω την πολιτική αντιπαράθεση μεταξύ των πολιτικών δυνάμεων. Το ήθος και το ύφος με υβριστικές εκφράσεις έχει φτάσει σε ανώτατο σημείο εξαχρείωσης και αυτόν τον ρόλο, δυστυχώς, τον έχουν αναλάβει και οι Πρόεδροι των Κοινοβουλευτικών Ομάδων, από τη Νέα Δημοκρατία μέχρι το ΚΚΕ. Μέσα σε αυτό το κλίμα θέλω να δηλώσω τη θέλησή μας, επιδεικνύοντας το κατάλληλο ήθος, ότι οι Βουλευτές της Συμπολίτευσης μένουμε αταλάντευτοι και προσηλωμένοι στον στόχο μας, ανεπηρέαστοι από κάθε λογής κακοπροαίρετη κριτική, γιατί είμαστε κομμάτι αυτού του ιστορικού εγχειρήματος και θα φέρουμε το καλύτερο αποτέλεσμα για τον ελληνικό λαό. Ευχαριστώ πολύ.
Ευχαριστούμε πολύ. Τελευταίος ομιλητής είναι ο κ. Σεβαστάκης. Ορίστε, κύριε Σεβαστάκη, έχετε τον λόγο.
Ευχαριστώ πολύ. Θέλω να εκφράσω την έκπληξή μου γιατί ένα τόσο σοβαρό νομοσχέδιο δεν έχει μεγάλη δημοφιλία ή δεν τυγχάνει του υψηλού ενδιαφέροντος πολλών συναδέλφων. Θέλω να πω ότι με πρόφαση αυτό το νομοσχέδιο, ακριβώς και λόγω της σοβαρότητάς του, εκφράζονται οι ιδεολογικές διήκουσες που διατρέχουν το πολιτικό Σώμα και τις παρατάξεις, αλλά και τις αντιλήψεις που διατρέχουν τις παρατάξεις και ενίοτε τις διασχίζουν. Η μία άποψη, η οποία εκφράζεται από τα κόμματα κυρίως του αστικού χώρου και της Νέας Δημοκρατίας, θεωρεί την έρευνα ως έναν μηχανισμό με τον οποίο μπορεί η αγορά να εκλογικευτεί. Είναι μία αμήχανη άποψη, γιατί δεν υπάρχει αγορά. Το ξέρουμε πολύ καλά. Η Ελλάδα χρηματοδότησε τη σκέψη, τον οργανωμένο στοχασμό και στο ερευνητικό και στο εκπαιδευτικό πεδίο, ενώ η αγορά έχει μία τεράστια υστέρηση και σαν ποιότητα και σαν σύστημα ερωτηματοθεσιών. Η μία ανάγνωση, λοιπόν, είναι αυτή. Προσπάθησε να τη μετριάσει στην ομιλία του ο συνάδελφος κ. Φορτσάκης, αλλά η ηγεμονική άποψη είναι ότι πρέπει το ερευνητικό γεγονός να συντελείται κατά παραγγελία των επιθυμιών της αγοράς, λες και η αγορά είναι μία αυτοσύστατη οντότητα η οποία εξελίσσεται, θέτει τα ερωτήματα και καλούνται οι διάφοροι μηχανισμοί σκέψης να απαντήσουν σε αυτά τα ερωτήματα συμμορφούμενοι. Η άλλη άποψη, η άλλη ιδεολογική θεώρηση, εκφράστηκε πολύ καθαρά από το Κομμουνιστικό Κόμμα Ελλάδας και εκφράζεται σε κάθε ευκαιρία. Είναι ότι η έρευνα δεν μπορεί να ουσιωθεί στο καπιταλιστικό περικείμενο. Δηλαδή, εντός του πλαισίου του καπιταλιστικού τρόπου ανάπτυξης η έρευνα δεν μπορεί να ουσιωθεί. Βρήκα αυτή τη λέξη. Όμως, απάντηση ευκρινή δεν έχω ακούσει. Η τρίτη άποψη που εκφράζει αυτό το νομοσχέδιο, όπως και τα προηγούμενα - και ελπίζω και τα επόμενα, κύριε Φωτάκη - είναι ότι η έρευνα νοείται ως αυταξία, ως παραγωγική δηλαδή διαδικασία, ως διαδικασία που δικαιώνει τον παραγωγικό της χαρακτήρα και το αξιακό της φορτίο. Η έρευνα δηλαδή νοείται ως μηχανισμός με τον οποίο η συνολική συνείδηση μπορεί να οργανώσει τα ερωτήματά της. Από αυτή τη σκοπιά νομίζω ότι προσπαθεί να συνθέσει και τις υπόλοιπες αναγνώσεις και την ανάγνωση της Νέας Δημοκρατίας ή του αστικού χώρου. Όμως, με μια τελείως διαφορετική αξιολόγηση της αγοράς και της έννοιας της αγοράς, η έρευνα παραγγέλνει και μορφοποιεί την αγορά, δεν υποκύπτει στις αξιωματικές της αγοράς. Η ίδια η έρευνα, είτε στην εκπαιδευτική της διάσταση είτε στην αμιγή ερευνητική, θέτει τα ερωτήματα, παραγγέλνει, καθοδηγεί, μορφοποιεί την αγορά. Αυτή η επιθετική εξωστρεφής εκδοχή της έρευνας νομίζω ότι αποτελεί ένα από τα σημαντικά στοιχεία που πυρηνικά διατρέχουν το νομοσχέδιο. Η άλλη πλευρά είναι ότι υπάρχει μια υφέρπουσα εσωτερική λαϊκότητα, διότι όταν χειραφετήσεις την έρευνα από τις μονοδιάστατες «παραγγελίες» της αγοράς νομίζω ότι της προσδίδεις αυτό που πραγματικά έχει: την επανεγκαθιστάς ως λαϊκό κτήμα, ως δημόσιο αγαθό. Νομίζω ότι και η ανακατάληψη του δημόσιου χώρου, της σκέψης δηλαδή, και η επίδραση της έρευνας πάνω στην πραγματικότητα, και τα δύο διαβήματα, ενυπάρχουν στις προθέσεις του νομοσχεδίου. Με αυτή, λοιπόν, την έννοια, εκεί θα περίμενα την αιμοδότηση της συζήτησης από τη σκέψη των συναδέλφων, θα την περίμενα και θα την ήθελα. Ελπίζω αύριο στην κατ' άρθρον συζήτηση να υπάρξει. Τώρα, τα πανεπιστήμια νοούνται περίπου ως χώροι μιας, ας πούμε, εκφώνησης, ενός εκφωνητικού πεδίου, και λιγότερο ως χώροι όπου παράγεται αμιγής έρευνα. Νομίζω ότι το νομοσχέδιο εισηγείται ένα σύστημα με το οποίο όλο αυτό το αδιευθέτητο και σκόρπιο - αν θέλετε - ερευνητικό παραγόμενο θα μπορέσει να συντεθεί, θα μπορέσει να διασταυρωθεί και έτσι να δημιουργήσει ένα υπόστρωμα μεγάλης ερευνητικής έντασης, που την έχουμε πραγματικά ανάγκη ως χώρα. Επιπλέον, αυτό στέφεται και από το γεγονός ότι προσπαθεί να επανεντάξει το ανομιμοποίητο πνευματικό υλικό που έχουμε, τους νέους πνευματικούς ανθρώπους που είναι ανένταχτοι και είναι εκτός συστήματος - είναι πιασμένες οι θέσεις! - και οι οποίοι φεύγουν στο εξωτερικό, προσπαθεί να τους επανανομιμοποιήσει και να τους επανεντάξει ως οργανικά κομμάτια μιας κοινωνίας, η οποία ούτως ή άλλως, και υπό το καθεστώς μιας σκοτεινής κρίσης, έχει θρυμματιστεί. Κλείνοντας, θα ήθελα να πω ότι τα ερωτήματα που έχουν τεθεί και που θα συνεχίσουν να τίθενται είναι επείγοντα, όχι μόνο για λόγους κομματικής αντιμαχίας, αλλά κυρίως γιατί υπάρχει ένα ερώτημα ιστορικού προσανατολισμού στην πατρίδα μας, στον χώρο μας, στον λαό μας. Και νομίζω ότι έτσι, με αυτή την ανοικτή θέαση, πρέπει να το δούμε, να το αντιμετωπίσουμε και να σταθούμε και εμείς απέναντί του, να ενταχθούμε και εμείς απέναντί του, αναθεωρώντας τις δικές μας πνευματικές αποσκευές και τα δικά μας ηθικά διλήμματα.
Ευχαριστούμε. Κύριε Υπουργέ, θέλετε να πείτε κάτι γιατί κλείνει η σημερινή συζήτηση;
Να ευχαριστήσω όλους τους αγορητές για τη συνεισφορά τους. Πολλά από όσα ακούστηκαν τα έχουμε λάβει υπ' όψιν. Ήταν ιδιαίτερα ενδιαφέρων ο τρόπος με τον οποίο ανεδείχθησαν ιδεολογικές διαφορές και είναι πολύ σημαντικό αυτό να γίνεται. Για μας το προϊόν της έρευνας είναι ένα, η γνώση. Και η γνώση έχει έναν πολλαπλό χαρακτήρα. Κατ' αρχάς, η γνώση ως αυταξία διευρύνει τους πνευματικούς ορίζοντες της κοινωνίας, κάτι που δεν πρέπει να παραγνωρίζουμε καθόλου. Δεύτερον, η γνώση μπορεί να στηρίζει τη σημερινή οικονομία, αλλά ταυτόχρονα να μετασχηματίζει την οικονομία που έρχεται. Νομίζω ότι λίγο - πολύ αυτό συμπυκνώνει αυτό που προσπαθούμε να κάνουμε. Και επειδή ξέρω ότι τουλάχιστον από τη μεριά της Αξιωματικής Αντιπολίτευσης η έννοια της επιχειρηματικότητας γίνεται καθαρά με μια προσέγγιση χρηστικότητας, που δεν εξυπηρετεί καν τον σκοπό που υποτίθεται ότι θέλει να εξυπηρετήσει, δηλαδή τον σκοπό της επιχειρηματικότητας, θα ήθελα να κλείσω πολύ σύντομα - αφού μου δίνετε την ευκαιρία - με μια πολύ χαρακτηριστική ιστορία, την οποία δεν ξέρω αν έχετε ακούσει ξανά. Όταν ο γνωστός φυσικός Φάραντεϊ έκανε στο Κέιμπριτζ πειράματα για τον ηλεκτρισμό στα μέσα του 19ου αιώνα, τον επισκέφτηκε ο τότε Πρωθυπουργός της Αγγλίας, ο Λόρδος Πάλμερστον, που με τον γνωστό φλεγματικό τρόπο τον κοίταξε και είπε: «Ποια είναι η χρησιμότητα αυτών των πραγμάτων που κάνεις εδώ;». Μπήκε μέσα σε ένα εργαστήριο είδε καλώδια κ.λπ. και είπε: «Τι χρησιμότητα έχουν όλα αυτά;» Τον κοιτάει ο Φάραντεϊ και του είπε το εξής: «Δες το σαν ένα νεογέννητο, που μια μέρα θα το φορολογήσεις». Και ήταν το θέμα του ηλεκτρισμού. Και ξέρουμε τι γίνεται σήμερα με τη ΔΕΗ. Και αυτό είναι που λέμε «ο μετασχηματισμός της οικονομίας», αυτό είναι που λέμε «η έρευνα που προέρχεται από επιστημονική περιέργεια». Υπάρχουν και πολλά άλλα παραδείγματα και πολλές άλλες ιστορίες. Ελπίζω μέχρι το 2019- πότε είναι! - να έχουμε την ευκαιρία να τα λέμε. Σας ευχαριστώ.
Ευχαριστούμε και εμείς, κύριε Υπουργέ. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής του νομοσχεδίου του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις» έγινε δεκτό επί της αρχής κατά πλειοψηφία . Κυρίες και κύριοι συνάδελφοι, πριν εισέλθουμε στον κοινοβουλευτικό έλεγχο, θα ήθελα να σας ανακοινώσω ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 14 Οκτωβρίου 2016 ποινική δικογραφία που αφορά στον Υπουργό Παιδείας, Έρευνας και Θρησκευμάτων, κ. Νικόλαο Φίλη.
Εισερχόμαστε στην ημερήσια διάταξη των ΕΠΙΚΑΙΡΩΝ ΕΡΩΤΗΣΕΩΝ Κατά τη σημερινή συνεδρίαση θα συζητηθούν μόνο δύο ερωτήσεις. Η δεύτερη με αριθμό 65/10-10-2016 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υποδομών, Μεταφορών και Δικτύων, σχετικά με την επίλυση του προβλήματος που έχει δημιουργηθεί με την εφαρμογή του ν.4412/2016 με τον οποίο τίθενται νέοι κανόνες σύναψης, ανάθεσης και εκτέλεσης δημοσίων συμβάσεων, δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Οικονομίας, Ανάπτυξης και Τουρισμού. Επίσης, δεν θα συζητηθεί λόγω απουσίας της αρμόδιας Αναπληρώτριας Υπουργού στο εξωτερικό κ. Έλενας Κουντουρά η πρώτη με αριθμό 77/11-10-2016 επίκαιρη ερώτηση πρώτου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση του έργου της μαρίνας Μεσολογγίου. Θα συζητηθεί τώρα η πέμπτη με αριθμό 84/11-10-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα στο Κέντρο Υγείας Μοιρών του Δήμου Φαιστού Ηρακλείου Κρήτης. Στην ερώτηση θα απαντήσει ο Υπουργός Υγείας, κ. Ανδρέας Ξανθός. Ορίστε, κύριε Συντυχάκη, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, τον Ιούνιο του 2015 είχαμε συζητήσει για τα προβλήματα υποστελέχωσης και υποχρηματοδότησης του Κέντρου Υγείας Μοιρών, του Πολυδύναμου Ιατρείου Τυμπακίου, τις ελλείψεις υλικοτεχνικής υποδομής και τα σοβαρά κτηριακά προβλήματα. Τότε μας είχατε πει ότι, όντως, τα προβλήματα είναι έτσι όπως σας τα είπαμε και, κατά την άποψή σας, θα δικαιολογούσε μία πιο αναβαθμισμένη δομή πρωτοβάθμιας φροντίδας με καλύτερη στελέχωση και περισσότερες ειδικότητες. Σήμερα, όμως, σχεδόν μετά από ενάμιση χρόνο, η κατάσταση παραμένει η ίδια, σαν να μην πέρασε ούτε μία μέρα. Συγκεκριμένα, από τις είκοσι τέσσερις οργανικές θέσεις σε γιατρούς, υπάρχουν δεκαέξι κενά εκ των οποίων οι οκτώ είναι παθολόγοι, ενώ για το υπόλοιπο προσωπικό από τις πενήντα εννέα οργανικές θέσεις, τα κενά είναι τριάντα τέσσερα, ενώ πέντε τουλάχιστον υπηρετούντες νοσηλευτές και άλλο προσωπικό εξυπηρετούν άλλα κέντρα υγείας και ανάγκες στο πλαίσιο των μετακινήσεων, μετακινήσεις, τις οποίες, βέβαια, τις έχετε αναγάγει σε βασική σας πολιτική. Αυτή η υποστελέχωση, λοιπόν, έχει δημιουργήσει πολύ σοβαρά προβλήματα. Μάλιστα, κάποια τμήματα δεν μπορούν να λειτουργήσουν. Το μικροβιολογικό τμήμα οδηγείται σε κλείσιμο. Ο μικροβιολόγος δεν πρόλαβε να διοριστεί και μετακινήθηκε στο νοσοκομείο. Στο ακτινολογικό τμήμα δεν υπάρχει ακτινολόγος, όπως επίσης και για τους φυσικοθεραπευτές. Στο κέντρο υγείας ενώ υπήρχε υπερηχογράφος, τον πήρε η υγειονομική περιφέρεια και τον διέθεσε αλλού. Επίσης, υπάρχουν προβλήματα στο θυρωρείο και στο τηλεφωνείο. Αδυνατούν να βγάλουν τις βάρδιες και αναγκάζονται οι γιατροί και οι νοσηλευτές, το εφημερεύον, δηλαδή, προσωπικό, να παίζει και αυτόν τον ρόλο. Οι συνθήκες εργασίας των εργαζομένων είναι εξαντλητικές και επιπλέον, συχνά απειλείται η ασφάλεια και η ακεραιότητά τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όσον αφορά το κτηριακό: Έχει κριθεί ακατάλληλο από το 1998 και χρησιμοποιείται με ευθύνη των εργαζομένων αφού δεν έχουν άλλη επιλογή. Υπάρχει η υπόσχεση εδώ και αρκετό χρονικό διάστημα, όμως, δεν γίνεται τίποτα σε σχέση με το κτηριακό, μέχρι τουλάχιστον σήμερα. Το Πολυδύναμο Ιατρείο Τυμπακίου αντιμετωπίζει αντίστοιχα προβλήματα. Λειτουργεί μόνο μέχρι το μεσημέρι και υπάρχει ένας επιμελητής Α΄ του Ιατρείου της Γρηγοριάς που καλύπτει και το Τυμπάκι και ειδικά, όταν παίρνει άδειες ή στα ρεπό του γιατρού του πολυδύναμου ιατρείου. Δραματική είναι η εικόνα και στο Κέντρο Περίθαλψης Παιδιών με Ειδικές Ανάγκες όπου δεν υπάρχουν γιατροί, παιδίατροι, καθαρίστριες. Το ΕΚΑΒ έχει, επίσης, σοβαρό πρόβλημα. Δεν υπάρχει ασθενοφόρο. Ειδικά, το καλοκαίρι, κατά την τουριστική περίοδο, τα προβλήματα είναι σοβαρά. Κατά συνέπεια ερωτάσθε, κύριε Υπουργέ, για δεύτερη φορά, μετά από ενάμιση χρόνο πάλι τα εξής: Πρώτον, γιατί δεν έχετε υλοποιήσει τις δεσμεύσεις που εσείς ο ίδιος μας είχατε πει ότι μέσα σε εύλογο χρονικό διάστημα θα υλοποιήσετε; Δεύτερον, πότε, πώς και με ποιο δεσμευτικό χρονοδιάγραμμα θα γίνουν οι απαραίτητες προσλήψεις μόνιμου ιατρικού, νοσηλευτικού και βοηθητικού προσωπικού για την πλήρωση των θέσεων στο Κέντρο Υγείας Μοιρών και του Πολυδύναμου Ιατρείου Τυμπακίου για να σταματήσουν αυτές οι εμβαλωματικές μετακινήσεις του κέντρου υγείας; Τρίτον, θα χρηματοδοτήσετε επαρκώς από το κράτος την πλήρη και επαρκή τροφοδοσία του κέντρου υγείας σε φάρμακα, εμβόλια, υγειονομικό, αναλώσιμο υλικό, υπερηχογράφο, αντιδραστήρια και τα λοιπά; Τέλος, πότε θα προχωρήσουν, επιτέλους, οι απαιτούμενες και κατάλληλες κτηριακές υποδομές του Κέντρου Υγείας Μοιρών, του Πολυδύναμου Ιατρείου Τυμπακίου με κρατική μέριμνα και χρηματοδότηση; Σας ευχαριστώ, κυρία Πρόεδρε, και για την ανοχή.
Ελπίζω στη δευτερολογία να είστε ακριβής. Τον λόγο έχει ο Υπουργός κ. Ξανθός για τρία λεπτά.
Αγαπητέ συνάδελφε, προφανώς δεν έχω σκοπό να αναιρέσω την περσινή μου τοποθέτηση. Όντως πληθυσμιακά η περιοχή, την οποία καλύπτει το Κέντρο Υγείας Μοιρών, είναι πάρα πολύ μεγάλη και υπάρχουν αυξημένες ανάγκες. Έχουμε κάνει μία προσπάθεια να αναβαθμίσουμε το Πολυδύναμο Περιφερειακό Ιατρείο Τυμπακίου. Προσθέσαμε άλλη μία θέση αγροτικού ιατρού, η οποία προκηρύχθηκε στην τελευταία πρόσκληση των αγροτικών ιατρών όλης της χώρας και έχουμε προκηρύξει και μία θέση ειδικευμένου γενικού γιατρού σε αυτές τις επτακόσιες εξήντα θέσεις που προκηρύξαμε σε όλη τη χώρα, μόνιμου, δηλαδή, ιατρού του ΕΣΥ. Τα κενά είναι σημαντικά. Όμως, έχουν γίνει αρκετές μετακινήσεις στο Κέντρο Υγείας Μοιρών. Δεν είναι μόνο, δηλαδή, οι υπηρετούντες. Απ' ό,τι με ενημέρωσε η ΥΠΕ, έχουν μετακινηθεί και επιπλέον έντεκα άτομα, προσωπικό, τα οποία έχουν ενισχύσει - πέραν των είκοσι τριών - όλες τις ειδικότητες, πλην των γιατρών που υπηρετούν. Στους γιατρούς η εικόνα έχει σημαντικά ελλείμματα, ειδικά όσον αφορά τους γενικούς γιατρούς - παθολόγους. Εκεί υπάρχει το μεγάλο κενό. Υπάρχουν, όμως, αρκετές σημαντικές ειδικότητες. Υπάρχει παιδίατρος, υπάρχει καρδιολόγος, υπάρχει δερματολόγος. Αυτοί ήταν πρώην γιατροί του ΕΟΠΥΥ που μετακινήθηκαν μετά στο κέντρο υγείας. Υπάρχουν τρεις οδοντίατροι. Όσον αφορά στα εργαστήρια, στα οποία αναφερθήκατε, δεν υπάρχει καμμία τέτοια εικόνα, ότι δηλαδή οδεύει προς κλείσιμο. Από πού προκύπτει αυτό; Υπάρχει παρασκευαστής και υπάρχει και βιοχημικός στο εργαστήριο. Βεβαίως, υπήρχε και ένας επικουρικός μικροβιολόγος, ο οποίος για λειτουργικούς λόγους και για λόγους κάλυψης αναγκών εφημερίας μετακινήθηκε στο «Βενιζέλειο». Το εργαστήριο, όμως, λειτουργεί κανονικά. Δεν έχουμε εικόνα για ελλείψεις σε αντιδραστήρια και αναλώσιμα. Αντίστοιχα, λειτουργεί κανονικά και το ακτινολογικό εργαστήριο. Άλλωστε ξέρουμε ότι σχεδόν όλα τα ακτινολογικά εργαστήρια των κέντρων υγείας της χώρας λειτουργούν χωρίς ακτινολόγο. Λειτουργούν με χειριστές. Η εικόνα, λοιπόν, είναι ότι οι βασικές ανάγκες εργαστηριακής υποστήριξης και στελέχωσης με τις κρίσιμες ειδικότητες καλύπτονται. Προφανώς, επειδή ακριβώς η πληθυσμιακή αναφορά του κέντρου υγείας είναι αρκετά σημαντική και πολύ μεγάλη, χρειάζεται επιπλέον ενίσχυση. Ελπίζουμε οι θέσεις που προκηρύσσουμε αυτή την περίοδο, των αγροτικών γιατρών, να καλυφθούν από ειδικευμένους γενικούς γιατρούς. Ούτως ή άλλως είμαστε σε μία φάση που υπάρχει ένας σχεδιασμός επιπλέον προκήρυξης περίπου δύο χιλιάδων θέσεων ειδικευμένων γιατρών συνολικά για το σύστημα υγείας, από τις οποίες ένα πολύ σημαντικό κομμάτι θα είναι στην πρωτοβάθμια φροντίδα. Μέχρι τώρα όλο το βάρος δόθηκε στα νοσοκομεία και σωστά. Εκεί πέρυσι ήταν η μεγάλη πίεση, εκεί ήταν η μεγάλη ζήτηση. Η πρωτοβάθμια φροντίδα έμεινε λίγο πίσω. Με τη σταθεροποίηση που πετύχαμε στη λειτουργία των νοσοκομείων και με την ενίσχυση της χρηματοδότησής τους τώρα έχουμε το περιθώριο εκτός από το να προχωρήσουμε με πιο γρήγορα βήματα - τα έχουμε πει αυτά και σε μια πρόσφατη επίκαιρη επερώτηση - τον σχεδιασμό για την πρωτοβάθμια φροντίδα, να ενισχύουμε τις σημερινές δομές και του ΠΕΔY και των κέντρων υγείας αγροτικού τύπου. Υπό χρηματοδότηση παραμένει στο σύστημα υγείας, αλλά έχει ανακοπεί η εξαετής πτωτική τάση των προϋπολογισμών. Αυτό οφείλετε να το αναγνωρίσετε. Για πρώτη φορά μετά από έξι χρόνια έχουμε αυξημένη χρηματοδότηση στο δημόσιο σύστημα Υγείας. Στην πρωτοβάθμια φροντίδα από 112 εκατομμύρια που ήταν στον προϋπολογισμό του 2015, φέτος είναι 150 εκατομμύρια. Αυξήσαμε από 12 εκατομμύρια σε 20 εκατομμύρια τον προϋπολογισμό για επικουρικούς γιατρούς στην πρωτοβάθμια φροντίδα, έχουμε προσλάβει πάρα πολλούς και έχουμε καλύψει κενά σε πάρα πολλά κέντρα υγείας της χώρας. Ειδικά για την 7η ΥΠΕ ο προϋπολογισμός για την πρωτοβάθμια φροντίδα από 2.195.000 που ήταν το 2015, φέτος έχει πάει στα 2,7 εκατομμύρια. Άρα το ερώτημα δεν είναι αν έχουν καλυφθεί όλες οι ανάγκες. Προφανώς δεν μπορούν να καλυφθούν άμεσα. Το ερώτημα είναι αν κινούμαστε προς μία κατεύθυνση στήριξης και βελτίωσης του συστήματος υγείας. Νομίζω ότι αυτό, το οποίο αποτυπώνεται ως πραγματικότητα πλέον και όχι ως εξαγγελίες και γίνεται αισθητό στην καθημερινότητα και των εργαζομένων στο σύστημα υγείας αλλά και των πολιτών, είναι μια σταδιακή, δύσκολη, αργή, βασανιστική αλλά σταδιακή βελτίωση αυτής της καθημερινότητας.
Γενικά με τον χρόνο είμαστε όλοι πληθωρικοί. Κύριε Συντυχάκη, έχετε τον λόγο για τρία λεπτά τώρα.
Ευχαριστώ, κυρία Πρόεδρε. Κύριε Υπουργέ, αντιλαμβάνεστε και εσείς ο ίδιος ότι το μέγεθος των προβλημάτων για ένα τέτοιο κέντρο υγείας, που καλύπτει όλη τη Μεσσαρά κι ένα πολύ μεγάλο μέρος του Νομού Ρεθύμνου, δεν μπορούν να καλυφθούν από αυτά τα οποία μας είπατε πριν από λίγο, δηλαδή με την πρόσληψη δύο γιατρών, έναν στο Πολυδύναμο Τυμπακίου κ.λπ., ή αυτά, εν πάση περιπτώσει, που υπόσχεστε ότι θα γίνουν στο μέλλον. Αυτά είχατε υποσχεθεί και πριν από ενάμιση χρόνο. Γενικά, όμως, οι εξαγγελίες σας δίνουν και παίρνουν! Όμως, προσέξτε: Εγώ σας είπα ότι το μικροβιολογικό οδηγείται σε κλείσιμο. Και σας επιχειρηματολόγησα. Ο βιοχημικός συνταξιοδοτείται. Ο μικροβιολόγος δεν πρόλαβε να διοριστεί και έχει μετακινηθεί στο νοσοκομείο. Ε, πείτε μου, πώς θα λειτουργήσει το μικροβιολογικό; Είναι πολύ πρακτικό το ζήτημα. Στο ακτινολογικό σάς είπα ότι δεν υπάρχει ακτινολόγος, ενώ ο ένας εκ των δύο χειριστών εξυπηρετεί άλλα κέντρα υγείας και ο άλλος δεν μπορεί να κάνει γνωματεύσεις και ο κόσμος αναγκαστικά προσφεύγει στον ιδιώτη γιατρό. Και υπάρχουν κι ένα σωρό άλλα, αυτά δηλαδή που σας είπα, για τα οποία δεν μας δώσατε απάντηση επαρκή ή άλλα ζητήματα που δεν τα πιάσατε καθόλου. Εγώ θα σας πω την εικόνα που έχω. Μάλιστα, θα καταθέσω και στα Πρακτικά την αναφορά προβλημάτων για τα προβλήματα υγείας στην Μεσσαρά από φορείς και πολίτες της Μεσσαράς. Εκεί αναφέρονται ποια είναι ακριβώς τα προβλήματα. [[Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά την προαναφερθείσα αναφορά, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, αυτό που εσείς κάνατε στον ενάμιση αυτόν χρόνο ήταν το εξής: Μετά από προκήρυξη της 7ης Υγειονομικής Περιφέρειας ανέλαβε υπηρεσία μια καθαρίστρια με εργολαβικό συνεργείο καθαριότητας και, δεύτερον, από τον διαγωνισμό των επιτυχόντων του ΑΣΕΠ του '98 διορίστηκαν δύο διοικητικοί, που ωστόσο δεν έχουν αναλάβει ακόμα υπηρεσία. Αυτό έχετε κάνει. Δεν έχετε κάνει κάτι άλλο. Από εκεί και μετά, οι υποσχέσεις είναι ένα άλλο ζήτημα. Ξέρετε, όταν η υποσχεσιολογία συνεχίζεται επ' άπειρον, κάποια στιγμή καταντάει και κοροϊδία. Οι εξαγγελίες, δε, για προσλήψεις κ.λπ., με συγχωρείτε αλλά έχουν χάσει και την αξία τους από ένα σημείο και μετά. Ο Πρωθυπουργός ανακοίνωσε προχθές δέκα χιλιάδες γιατρούς και νοσηλευτές στο ΕΣΥ, που, βέβαια, αποτελούν σταγόνα στον ωκεανό, γιατί οι πραγματικές ελλείψεις είναι πολύ μεγαλύτερες. Απαιτούνται τριάντα χιλιάδες νοσηλευτές. Σας θυμίζω τις τέσσερις χιλιάδες νοσηλευτικό και παραϊατρικό προσωπικό που υποσχεθήκατε, που αφορούν βέβαια την κοινωφελή εργασία κι έχουν μια διάρκεια δώδεκα μηνών. Και μετά τι; Τίποτα απολύτως. Ξανά πάλι η ίδια κατάσταση. Είχατε εξαγγείλει τρεις χιλιάδες συνολικά προσωπικό - γιατρούς, νοσηλευτές, μαίες, κοινωνικούς λειτουργούς, επισκέπτες υγείας - για να ενισχυθεί η πρωτοβάθμια φροντίδα υγείας. Σας πληροφορώ ότι από το 2012 έως το 2014 μειώθηκαν κατά πέντε χιλιάδες περίπου οι γιατροί στα κέντρα υγείας και στον ΕΟΠΥΥ. Και, βέβαια, σήμερα είναι ακόμα χειρότερη η κατάσταση. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Πέρα, όμως, απ' αυτό, μπορούν να λυθούν τα προβλήματα με μετακινήσεις ή με την πρόσληψη επικουρικού προσωπικού ή μέσω κοινωφελούς εργασίας; Αυτά δεν είναι μπαλώματα; Αυτό έχει ανάγκη σήμερα η πρωτοβάθμια φροντίδα υγείας; Δεν θα τοποθετηθώ για τις εξαγγελίες που έχετε κάνει για το μοντέλο της πρωτοβάθμιας φροντίδας υγείας, που πρόκειται για ένα σκορποχώρι τοπικών σημείων υγείας που απλά παρέχουν κάποιου τύπου πρωτοβάθμια φροντίδα υγείας και εναρμονίζεται απόλυτα με το μανιφέστο της αυτοφροντίδας του Συνδέσμου Εταιρειών Φαρμάκων Ευρείας Χρήσης, που είναι κατεύθυνση της Ευρωπαϊκής Ένωσης και που, φυσικά, υπηρετεί στην εξυπηρέτηση του μη μισθολογικού κόστους - γιατί εκεί χτυπάει η καμπάνα - και αφορά και ασθενείς, αφορά και γιατρούς, αφορά και άλλο προσωπικό. Κατά συνέπεια οι εμβαλωματικές λύσεις δεν λύνουν τα προβλήματα και κάθε ενάμιση χρόνο, που θα ερχόμαστε εδώ, θα είναι ακόμα χειρότερη η κατάσταση. Γι' αυτό, λοιπόν, εμείς σας λέμε πολύ καθαρά ότι το να διεκδικεί σήμερα ο λαός - και είναι, αν θέλετε, διεκδίκηση του ΚΚΕ αυτό - να αναπτυχθεί πλήρως ένα κρατικό μοντέλο με απόλυτα δωρεάν σύστημα υγείας και πρωτοβάθμια φροντίδα υγείας, με κέντρα υγείας με πλήρη στελέχωση μόνιμου προσωπικού, γιατρών άλλων ειδικοτήτων, οικογενειακών γιατρών κ.λπ., που να καλύπτει τις πραγματικές λαϊκές ανάγκες είκοσι τέσσερις ώρες το εικοσιτετράωρο κι όχι κάποιες ώρες της ημέρας, που είναι το δικό σας το μοντέλο, απαιτεί φυσικά άρνηση, σύγκρουση με τις επιταγές, με τις πολιτικές, με τις οδηγίες της Ευρωπαϊκής Ένωσης, που είναι απόλυτα εναρμονισμένη η πολιτική για την υγεία και συνολικά η πολιτική της Κυβέρνησης.
Ελάτε, κύριε Συντυχάκη, ολοκληρώστε.
Και φυσικά εμείς καλούμε τον κόσμο σε σύγκρουση με αυτή την πολιτική που εφαρμόζεται σήμερα, που είναι μοίρασμα της φτώχειας και τίποτα άλλο.
Κύριε Υπουργέ, έχετε τον λόγο.
Τα έχουμε πει πολλές φορές. Το πολιτικό σχέδιο της συνειδητής εγκατάλειψης, απαξίωσης και διάλυσης της δημόσιας περίθαλψης τελείωσε. Σχέδιο απορρύθμισης του ΕΣΥ και εκχώρησης λειτουργιών του στον ιδιωτικό τομέα, όπως υπήρχε όλη την προηγούμενη μνημονιακή περίοδο, δεν υπάρχει. Και αυτό δεν μπορεί να αμφισβητηθεί. Γίνεται μία συστηματική προσπάθεια να καλύψουμε ένα μέρος, φυσικά, από τα τεράστια κενά. Δίνουμε μια μεγάλη μάχη με τον χρόνο και με τις αντοχές των ανθρώπων και του συστήματος υγείας και φυσικά των πολιτών. Οι πρώτοι μόνιμοι εργαζόμενοι μετά από έξι χρόνια έχουν προσληφθεί και δουλεύουν αυτόν τον καιρό στα νοσοκομεία. Απλώς, για να αντιληφθείτε με ποιο κράτος έχουμε να κάνουμε και με ποια δημόσια διοίκηση, η προκήρυξη έγινε πέρυσι τέτοιον καιρό, στα μέσα του Οκτώβρη του 2015, και ολοκληρώνεται αυτή την περίοδο, μετά από έναν χρόνο. Με αυτούς τους ρυθμούς λειτουργεί το σύστημα προσλήψεων όχι μόνο για τους γιατρούς, αλλά και για το υπόλοιπο προσωπικό. Για τους γιατρούς είναι ακόμα χειρότερα τα πράγματα. Το έχω πει πάρα πολλές φορές: Ακόμα κι αν είχαμε τη δυνατότητα να προκηρύξουμε ταυτόχρονα όλες τις κενές οργανικές θέσεις στο δημόσιο σύστημα υγείας, με τους ρυθμούς που κινούνται οι διαδικασίες θα θέλαμε μια δεκαετία για να τους πάρουμε. Και έχουμε ευθύνη, βεβαίως, εμείς να το αλλάξουμε αυτό το σύστημα. Κι έχουμε ανοίξει έναν σοβαρό διάλογο με τους νοσοκομειακούς γιατρούς, για να πάμε σε ένα άλλο μοντέλο κρίσεων στο σύστημα υγείας, που θα διασφαλίζει, βεβαίως, την αξιοκρατία και την αντικειμενικότητα, αλλά ταυτόχρονα θα επιταχύνει τις διαδικασίες. Η συζήτηση περί κενών οργανικών θέσεων στο σύστημα υγείας δεν έχει νόημα. Κενές οργανικές θέσεις υπήρχαν και πριν την κρίση και πριν το μνημόνιο. Ποτέ δεν ήταν καλυμμένες όλες οι θέσεις στο δημόσιο σύστημα υγείας. Τα λειτουργικά κενά είναι το ζήτημα και όντως, την τελευταία εξαετία υπήρχε μια σταδιακή αιμορραγία ανθρώπινου δυναμικού λόγω συνταξιοδότησης χωρίς αντικατάσταση. Αυτό σιγά - σιγά το αντιμετωπίζουμε. Υπάρχει δεύτερη δέσμη προσλήψεων χιλίων εξακοσίων ατόμων, νοσηλευτικού και λοιπού προσωπικού. Ακολουθεί παράρτημά της, χίλιες διακόσιες ακόμα. Επίσης, σας είπα και προηγουμένως ότι σχεδιάζουμε μια νέα, μεγάλη ενίσχυση με δύο χιλιάδες θέσεις μόνιμων γιατρών ΕΣΥ. Αυτή η ενίσχυση στο δημόσιο σύστημα υγείας με μαζικό τρόπο έχει να γίνει δεκαπέντε χρόνια. Αυτή είναι η αλήθεια. Δεν έχει υλοποιηθεί ακόμα. Βεβαίως. Είμαστε σε μια φάση υλοποίησης, αλλά νομίζω ότι η τάση και το πολιτικό σήμα έχει δοθεί. Η υποχρηματοδότηση έχει αρχίσει να αντιστρέφεται. Φυσικά υπάρχουν δημοσιονομικοί περιορισμοί. Υπάρχει το μεσοπρόθεσμο που το αυξήσαμε. Αυξήσαμε 300 εκατομμύρια το μεσοπρόθεσμο της προηγούμενης κυβέρνησης, όσον αφορά τη χρηματοδότηση των λειτουργικών δαπανών του Εθνικού Συστήματος Υγείας. Και αυτές οι τέσσερις χιλιάδες προσλήψεις, που θα κάνουμε το 2017, με δωδεκάμηνες συμβάσεις, προφανώς δεν είναι η μόνιμη λύση που θα θέλαμε κι εμείς, αλλά είναι μια σημαντικότατη ένεση ανθρώπινου δυναμικού που θα μας δώσει την ανάσα και το περιθώριο να ολοκληρώσουμε τον σχεδιασμό των μόνιμων προσλήψεων. Χωρίς να ολοκληρωθούν όλες οι προσλήψεις για τις μονάδες της εντατικής θεραπείας μέσω του ΚΕΕΛΠΝΟ, έχουμε ανοίξει πενήντα κλειστά κρεβάτια εντατικής. Από διακόσια πήγαν στα εκατόν πενήντα τα κλειστά. Και στο Λεκανοπέδιο που υπάρχει λίστα, από τα πενήντα πέντε πήγαν στα τριάντα δύο. Αυτές είναι αισθητές βελτιώσεις στην καθημερινότητα των ανθρώπων. Στο «Σωτηρία» με μια παρέμβαση της διοίκησης τις προηγούμενες μέρες, άνοιξαν δώδεκα κλειστά κρεβάτια εντατικής θεραπείας σε τρεις ειδικές μονάδες. Μετά, λοιπόν, από μια περίοδο εγνωσμένης απαξίωσης και εγκατάλειψης αντιστρέφεται σιγά - σιγά το κλίμα. Προφανώς οι ανάγκες είναι περισσότερες και προφανώς υπάρχουν προβλήματα. Το πιο εύκολο πράγμα σε αυτή τη χώρα είναι να προβάλει κάποιος τα προβλήματα στο σύστημα υγείας. Και στο ΕΚΑΒ υπάρχουν προβλήματα και παντού. Με τις προσλήψεις αυτές των τεσσάρων χιλιάδων και με την πρόσληψη ενός μόνο οδηγού, θα έχουμε δύο ασθενοφόρα σε βάρδιες στην περιοχή, από ένα με ενάμισι, κατά μέσο όρο, που είναι τώρα. Δεν ισχύει ότι το ΕΚΑΒ δεν καλύπτει τις ανάγκες. Υπάρχει τομέας του ΕΚΑΒ στις Μοίρες, ο οποίος καλύπτει την ευρύτερη περιοχή. Το κτηριακό πρόβλημα είναι υπόθεση δεκαετίας. Το 2008 υπήρξε μελέτη που αποδείκνυε ότι υπήρχαν στατικά προβλήματα. Πέρασε ένα ολόκληρο ΕΣΠΑ χωρίς να γίνει μια σοβαρή παρέμβαση, τότε που το Πρόγραμμα Δημοσίων Επενδύσεων και το πρόγραμμα των υποδομών του ΠΕΠ ήταν αρκετό. Τώρα έχουμε τα ¾ του επόμενου ΕΣΠΑ για τις υποδομές να είναι κατειλημμένα από συνεχιζόμενα έργα. Φυσικά, αν καταφέρουν η έβδομη ΥΠΕ και η Περιφέρεια Κρήτης να έχουν μια έκπτωση στα έργα που θα εντάξουν, θα βρούμε τρόπο να καλύψουμε και αυτή την ανάγκη. Υπάρχει μια μελέτη εφαρμογής περίπου επτακοσίων χιλιάδων ευρώ. Νομίζω ότι μπορούμε να το καταφέρουμε αυτό, ώστε να λυθεί και το κτηριακό ζήτημα και να είναι πολύ πιο ασφαλής η στέγαση και η λειτουργία του κέντρου υγείας. Δεν ισχυρίζομαι κάτι άλλο - και τελειώνω μ' αυτό - και δεν θέλουμε να ωραιοποιήσουμε την κατάσταση. Δεν έχουμε κανέναν λόγο να το κάνουμε αυτό. Την κατάσταση την ξέρει ο κόσμος στην καθημερινότητά του. Μιλάτε για «μπαλώματα». Μετά από έξι χρόνια συστηματικού «ξηλώματος», και το «μπάλωμα» έχει τη σημασία του. Αυτές οι παρεμβάσεις που κάνουμε έχουν ένα συνεκτικό στοιχείο. Δίνουν την προτεραιότητα που πρέπει στη δημόσια περίθαλψη. Αναδιοργανώνουν το δημόσιο σύστημα με επίκεντρο την πρωτοβάθμια φροντίδα. Από πουθενά δεν προκύπτουν αυτά που λέτε. Το μοντέλο που προωθούμε και που ελπίζουμε ότι θα είμαστε σε θέση να νομοθετήσουμε μέσα στο 2016 είναι ένα σύγχρονο μοντέλο αποκεντρωμένων δομών πρωτοβάθμιας φροντίδας. Δουλεύει εξαιρετικά σε πάρα πολλές χώρες της Ευρώπης, όπως η Πορτογαλία αλλά και σε άλλες χώρες, ακόμα και βόρειες χώρες, στη Σκωτία, σε σκανδιναβικές χώρες. Στηρίζεται στον οικογενειακό γιατρό. Προσφέρει καθολική, ισότιμη και ποιοτική φροντίδα. Αυτή είναι η απάντηση στην κρίση των συστημάτων υγείας σήμερα και όχι φυσικά ένα μοντέλο εκχώρησης λειτουργιών στον ιδιωτικό τομέα, το οποίο ούτε το πιστεύουμε ούτε και το υπηρετούμε.
Ευχαριστούμε, κύριε Υπουργέ. Η τρίτη με αριθμό 61/10-10-2016 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον υπολογισμό των κύριων συντάξεων του Ναυτικού Απομαχικού Ταμείου (ΝΑΤ), δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί για συζήτηση. Η τέταρτη με αριθμό 44/4-10-2016 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Εσωτερικών και Διοικητικής Ανασυγκρότησης, σχετικά με την υποστελέχωση της Διεύθυνσης της Αστυνομίας Σερρών, δεν θα συζητηθεί λόγω κωλύματος του Υπουργού κ. Τόσκα λόγω ανειλημμένων υποχρεώσεων. Η δεύτερη με αριθμό 66/10-10-2016 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με το αίτημα κάλυψης των κενών οργανικών θέσεων από την Ένωση Δικαστών και Εισαγγελέων, δεν θα συζητηθεί λόγω σύσκεψης στο Μέγαρο Μαξίμου για το νομοθετικό έργο. Η τέταρτη με αριθμό 85/11-10-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Υγείας, σχετικά με τα προβλήματα λειτουργίας του Αντικαρκινικού Νοσοκομείου «Θεαγένειο» στην Περιφερειακή Ενότητα Θεσσαλονίκης, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη λόγω φόρτου εργασίας. Τέλος, η τρίτη με αριθμό 62/10-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την «εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς», δεν θα συζητηθεί λόγω κωλύματος του Υπουργού Εσωτερικών κ. Παναγιώτη Κουρουμπλή λόγω ανειλημμένων υποχρεώσεων.
Κυρία Πρόεδρε, θα ήθελα τον λόγο.
Τι θέλετε, κύριε Τζελέπη;
Κυρία Πρόεδρε, θα ήθελα να πω ότι είναι σύνηθες Υπουργοί να έχουν ανειλημμένες υποχρεώσεις, αλλά πρέπει να ειδοποιούνται οι Βουλευτές. Δεν ενημερώθηκα ούτε από τον Αναπληρωτή Υπουργό Εσωτερικών κ. Τόσκα, ούτε ενημερώθηκε η Κοινοβουλευτική μου Ομάδα ότι σήμερα δεν θα συζητηθεί η επίκαιρη ερώτησή μου. Θεωρώ ότι αυτή ήταν μια σκόπιμη ενέργεια υποβάθμισης του κοινοβουλευτικού ελέγχου του Βουλευτή από την πλευρά του Υπουργού. Αν είναι δυνατόν! Είμαι Βουλευτής της περιφέρειας…
Και προφανώς ήρθατε γι' αυτόν τον λόγο.
Και δεν ενημερώθηκα καν.
Εδώ, σύμφωνα με πληροφορίες που έχει το Προεδρείο, ενημερώθηκε η Κοινοβουλευτική σας Ομάδα εγκαίρως.
Δεν ενημερώθηκε η Κοινοβουλευτική Ομάδα, τώρα ανέβηκα επάνω, ούτε ενημερώθηκα εγώ προσωπικά.
Έχουμε και τα ονόματα να σας τα δώσουμε. Μην τα πούμε δημόσια.
Είχα και άλλη επίκαιρη ερώτηση στον Υπουργό Αγροτικής Ανάπτυξης, αλλά ενημερώθηκα. Φαίνεται ότι ο κ. Τόσκας θεωρεί περιττό τον κοινοβουλευτικό έλεγχο των Βουλευτών. Δεν υπάρχει άλλη εξήγηση.
Η διαδικασία είναι να ενημερώνει η Γραμματεία την Κοινοβουλευτική Ομάδα, γιατί δεν μπορούμε να κυνηγάμε τους Βουλευτές, επειδή προφανώς έχουν εργασίες ή κλειστά τα κινητά.
Ούτε η Κοινοβουλευτική Ομάδα ενημερώθηκε. Σας το λέω υπεύθυνα.
Έχουμε εδώ τα στοιχεία. Ελάτε από το Προεδρείο να σας τα δώσουμε, το όνομα του ανθρώπου από την Κοινοβουλευτική σας Ομάδα, με τον οποίο επικοινωνήσαμε και την ώρα που επικοινωνήσαμε. Παρά ταύτα συγγνώμη, γιατί όπως ξέρετε στην καινούργια Σύνοδο ενημερωνόμαστε σαν Προεδρείο και όλοι οι αρμόδιοι και από τον Γραμματέα της Κυβέρνησης για το γιατί γίνονται οι αναβολές, από ποιους Υπουργούς και ποιος είναι ο λόγος.
Το θεωρώ θετικό αυτό, γιατί εάν έχουμε τέτοιες συμπεριφορές από τους Υπουργούς απέναντι στους Βουλευτές, τότε δεν μπορούμε επιτελέσουμε το έργο.
Όχι, αυτό λέμε. Είμαστε πολύ προσεκτικοί σε αυτό το ζήτημα. Παρά ταύτα, ελάτε να ενημερωθείτε και σας ζητάμε και συγγνώμη. Συνεχίζουμε με την πρώτη με αριθμό 78/11-10-2016 επίκαιρη ερώτηση δεύτερου κύκλου του Α΄ Αντιπροέδρου της Βουλής και Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αναστασίου Κουράκη προς τον Υπουργό Πολιτισμού και Αθλητισμού, σχετικά με την ανάγκη επαναθεσμοθέτησης της ενιαίας τιμής του βιβλίου. Θα απαντήσει ο Υπουργός κ. Αριστείδης Μπαλτάς. Κύριε Αντιπρόεδρε, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, γνωρίζουμε, συμφωνούμε, ξέρω και την άποψή σας από τότε που ήσασταν Υπουργός Παιδείας, σχετικά με τη σημασία που δίνετε στο βιβλίο, καθώς είναι ένα βασικό πολιτισμικό και μορφωτικό αγαθό. Η δυνατότητα πρόσβασης στο βιβλίο δεν είναι πολυτέλεια. Είναι δικαίωμα του κάθε πολίτη και υποχρέωση της πολιτείας. Για να γίνει αυτό και να είναι προσβάσιμο και ελκυστικό σε όλους, θα πρέπει να αίρονται οι περιορισμοί που θέτει μια δήθεν ελεύθερη αγορά. Η ενιαία τιμή βιβλίου γνωρίζουμε ότι είναι ένα σύστημα διατίμησης και προώθησης του βιβλίου, όπου ο εκδότης καθορίζει μια τιμή. Σε όλα τα βιβλιοπωλεία πωλείται το βιβλίο με την ίδια τιμή και αυτό είναι μια προστασία του βιβλίου, η οποία εφαρμόστηκε το 1997 στην Ελλάδα με τον ν.2557 κατά το πρότυπο της προϋπάρχουσας γαλλικής νομοθεσίας. Σκοπός αυτής της ρύθμισης είναι η ανατροπή φαινομένων αθέμιτου ανταγωνισμού και η διάθεση στο κοινό βιβλίων που εκδίδονται στην Ελλάδα. Πλην, όμως, μεσολάβησε το 2014 η κατάργηση της ενιαίας τιμής βιβλίου, με αποτέλεσμα να έχουμε μια τρομακτική υποβάθμιση στο ποιοτικό βιβλίο και τα μικρά κυρίως βιβλιοπωλεία, που είναι χώροι πολιτισμού, να κινδυνεύουν να εξαφανιστούν. Μεγάλα συμφέροντα και χώροι, όπου υπάρχουν και άλλα αντικείμενα και εμπορεύματα, διακινούν και βιβλία σε χαμηλές τιμές, κυρίως τα ευπώλητα βιβλία, τα λεγόμενα «best sellers», με αποτέλεσμα να εκτοπίζεται το ποιοτικό βιβλίο. Ο σκοπός της ερώτησής μου έχει σχέση και με τη δέσμευση που είχαμε αναλάβει ως Κοινοβουλευτική Ομάδα του ΣΥΡΙΖΑ, όταν ήμασταν στην αντιπολίτευση, που είχαμε καταθέσει ένα αίτημα προς τη Μόνιμη Επιτροπή Μορφωτικών Υποθέσεων με αντικείμενο να αρθεί αυτή η νομοθετική πράξη του 2014 και να έχουμε πάλι την ενιαία τιμή βιβλίου. Επιπλέον, να θυμίσω ότι ο νυν Πρωθυπουργός και τότε Πρόεδρος της Κοινοβουλευτικής Ομάδας του ΣΥΡΙΖΑ, σε εκδήλωση που είχε γίνει από τον Σύλλογο Βιβλιοπωλών και Εκδοτών, είχε δεσμευθεί ότι θα μπορέσουμε να προωθήσουμε το αίτημα αυτό. Επειδή γνωρίζω και την ευαισθησία και την προσπάθειά σας, θα ήθελα να μας απαντήσετε εάν πρόκειται να υπάρξει νομοθετική ρύθμιση και κυρίως εάν αυτή η νομοθετική ρύθμιση, η οποία θα επαναφέρει την ενιαία τιμή βιβλίου, θα γίνει στο αμέσως επόμενο χρονικό διάστημα. Θεωρώ ότι έχουμε καθυστερήσει ως Κυβέρνηση - και ως ΣΥΡΙΖΑ - και πρέπει να τοποθετηθούμε πάνω σε αυτό το ζήτημα. Είναι πάρα πολύ σημαντικό εάν θα μπορέσουμε αυτή η ρύθμιση να γίνει μέχρι τα Χριστούγεννα, όπου υπάρχει μεγάλη διακίνηση του βιβλίου από όλες τις κοινωνικές τάξεις, έτσι ώστε να υπάρχει μια ισχυρή ανάσα ανακούφισης όλου του χώρου, ο οποίος αποτελεί έναν κεντρικό πόλο πολιτισμού σε όλη τη χώρα. Σας ευχαριστώ.
Κύριε Υπουργέ, έχετε τον λόγο για τρία λεπτά.
Ευχαριστώ, κυρία Πρόεδρε. Ευχαριστώ, κύριε Κουράκη. Νομίζω ότι είναι πραγματικά επίκαιρη ερώτηση από πάρα πολλές μεριές. Συμφωνούμε στο σκεπτικό της ερώτησή σας απολύτως. Το βιβλίο δεν είναι ένα αγαθό όπως όλα τα άλλα. Δεν εντάσσεται στη δεύτερη αγορά όπως όλα τα άλλα. Είναι ένα πολιτιστικό αγαθό που έχει τη δική του ιδιαιτερότητα, τη δική του αξία, τη δική του δυνατότητα να αναπτυχθεί και να δημιουργήσει παραπέρα πράγματα, που αφορούν πάρα πολλές διαστάσεις της ζωής μας, από την ταυτότητά μας ως άνθρωποι, ως Έλληνες, ως Ευρωπαίοι κι ό,τι θέλετε, μέχρι πράγματα που αφορούν στην τεχνική, τη γνώση, την ευρύτερη καλλιέργεια κ.ο.κ.. Συμφωνούμε απολύτως σ' αυτό. Συμφωνούμε απολύτως ότι ήταν καταστροφική η διαδικασία, με την οποία καταργήθηκε και η απόφαση να καταργηθεί η ενιαία τιμή βιβλίου. Ήταν μια απόφαση τουλάχιστον αψυχολόγητη - να μην πω τίποτα χειρότερο - και η οποία με κάτι μικρές τροποποιήσεις, που ήθελε να κάνει σε σχέση με τα παιδικά βιβλία, τα λογοτεχνικά βιβλία, νόμιζε ότι κάπως θα κόλλαγε τις επιπτώσεις της απόφασης αυτής. Τα αποτελέσματα από τότε μέχρι σήμερα - κι εδώ συμφωνούμε - είναι καταστροφικά. Έκλεισαν βιβλιοπωλεία, μειώθηκαν κατά πολύ οι τίτλοι που εκδίδουν οι εκδοτικοί οίκοι. Η κατάσταση στην περιφέρεια είναι ακόμα χειρότερη: Σημεία που ήταν εστίες πολιτισμού, το βιβλιοπωλείο της περιφερειακής πόλης στον βαθμό που πλήττεται, πλήττεται ολόκληρη αυτή η περιφέρεια και οι δυνατότητες καλλιέργειας και ανάπτυξής της κ.ο.κ.. Αυτή είναι η κατάσταση. Από εκεί και πέρα, ξέρουμε ότι το βιβλίο έχει κυρίως αυτή τη διάσταση στο οικονομικό επίπεδο, αλλά έχει πάρα πολλές διαστάσεις, η κρίση του βιβλίου - να το πω έτσι - τις οποίες προσπαθούμε να αντιμετωπίσουμε όλες μαζί, με έμφαση, βεβαίως, την ενιαία τιμή. Συγκροτήσαμε μια επιτροπή στο Υπουργείο Πολιτισμού αποτελούμενη από ανθρώπους που ασχολούνται με το βιβλίο υπό διάφορες ιδιότητες: συγγραφείς, άνθρωποι του τυπογραφείου, εκδότες κ.λπ., προκειμένου να παρουσιάσει στο Υπουργείο συγκεκριμένες προτάσεις για όλες αυτές τις διαστάσεις. Η μία, η κύρια διάσταση είναι ακριβώς το ζήτημα της ενιαίας τιμής. Ήδη βρισκόμαστε εντός επιτροπείας. Κατέθεσε το πρώτο πόρισμά της η επιτροπή. Έπρεπε να βρούμε τη διαδικασία με την οποία θα επιστρέφαμε στην ενιαία τιμή βιβλίου. Ως προς αυτό κάναμε το εξής: Σε συνεργασία και κοινή δράση, αν θέλετε, με το Υπουργείο Ανάπτυξης προωθήσαμε μια διαδικασία στο πλαίσιο της αναθεώρησης των μέτρων που λήφθηκαν προηγουμένως, ως προς την αποτελεσματικότητά τους. Άρα πρώτο στάδιο, σε σχέση με τους εταίρους, ήταν ακριβώς να γίνει δεκτό ότι αυτό το μέτρο είναι ένα μέτρο προς επαναθεώρηση. Αυτό ήδη έγινε δεκτό και άρα είμαστε στη διαδικασία που όποτε κρίνουν οι αντίστοιχες διαδικασίες - που δεν είναι δική μου αρμοδιότητα ως Υπουργείο - θα τεθεί το θέμα αναθεώρησης της απόφασης αυτής σχετικά με την κατάργηση της ενιαίας τιμής βιβλίου. Από εκεί και πέρα απαιτείται μια μελέτη, η οποία πρέπει να είναι και κατά τις προδιαγραφές αυτών των συζητήσεων, η οποία θα αποδεικνύει με αδιάσειστα κατά το δυνατόν επιχειρήματα τις επιπτώσεις αυτού του μέτρου που όχι μόνο δεν βελτίωσαν το βιβλίο, όπως ήταν η πρόθεση μέσω του δήθεν ελεύθερου ανταγωνισμού, αλλά καταρράκωσαν όλες τις προσπάθειες αυτές. Αυτό είναι ήδη δεδομένο. Η προδιαγραφή, τώρα, αυτής της μελέτης είναι του τύπου ότι, εντάξει σε ό,τι αφορά στα ζητήματα αγοράς - αυτά που έλεγα πριν - πόσοι τίτλοι μειώθηκαν, πως αντί να αναπτυχθεί το βιβλίο, συρρικνώθηκε, πόσα βιβλιοπωλεία έκλεισαν κ.λπ., εκτός απ' αυτό, να αναδειχθεί και κάτι που είναι κανόνας στις περισσότερες χώρες της Ευρωπαϊκής Ένωσης, ότι για γλώσσες που δεν έχουν την ευρύτητα, το αναγνωστικό κοινό, που έχει η αγγλική, πρέπει να λαμβάνονται ειδικότερα μέτρα - όπως, παραδείγματος χάριν, στη Γαλλία - για την προστασία του βιβλίου στις χώρες αυτές. Είναι προστασία της γλώσσας, προστασία της ιστορίας κ.ο.κ.. Άρα, σε αντίθεση με ό,τι έγινε προηγουμένως, όπου το βιβλίο αντιμετωπίστηκε σαν ένα τυχόν εμπόρευμα, αυτή τη φορά η μελέτη που θα καταθέσουμε να είναι μελέτη, η οποία θα αναγνωρίζει εκτός από τα πρώτα και τα δεύτερα αυτά χαρακτηριστικά της ιδιότητας του βιβλίου ως «αγαθό». Από εκεί και πέρα, η μελέτη αυτή θα μπορούσε να γίνει με διάφορους τρόπους. Αποφασίσαμε να την προκηρύξουμε και συζητώντας με τους θεσμούς ως προς τις προδιαγραφές αυτής της μελέτης, ώστε το αποτέλεσμά της να είναι κατά το δυνατόν πειστικό στις διαπραγματεύσεις αυτές. Ευελπιστούμε ότι αυτό όλο θα οδηγήσει σε θετικό αποτέλεσμα και γιατί έχει συσσωρευθεί πάρα πολύ μεγάλη πείρα σε σχέση με τις επιπτώσεις της ενιαίας τιμής στο οικονομικό μέρος, όσο και σε ό,τι αφορά την προστασία της γλώσσας μας, σε τελευταία ανάλυση, στην οποία θα βοηθούσε η ενιαία τιμή βιβλίου. Από εκεί και πέρα, ελπίζουμε ότι σύντομα - αλλά το πόσο σύντομα αυτή τη στιγμή δεν μπορώ να δεσμευτώ - θα μπορέσει να υπάρξει ολόκληρη αυτή η διαδικασία.
Ελάτε, κύριε Αντιπρόεδρε, έχετε τον λόγο.
Κύριε Υπουργέ, κατ' αρχάς με ικανοποιεί ότι συμφωνείτε και συνδράμετε, όσο μπορείτε, στην κατεύθυνση αυτή, απλώς έχω μια μικρή ανησυχία ως προς τον χρόνο που θα υλοποιηθεί όλο αυτό το αποτέλεσμα της επιτροπής. Να θυμίσω ότι ο κ. Γραμματικάκης, ο Ευρωβουλευτής, έχει καταθέσει μία ερώτηση στην επιτροπή, όπου το ερώτημα είναι: Θα εγκρίνει την εισαγωγή ενιαίας τιμής βιβλίου σε ένα κράτος μέλος που το επιθυμεί, σύμφωνα με την νομολογία του Δικαστηρίου της Ευρωπαϊκής Ένωσης; Και η αρμόδια Επίτροπος κ. Μπιένκοφσκα, στη συζήτηση της Επιτροπής της 12ης Μαΐου του '16, είπε ότι «σύμφωνα με νομολογία του Δικαστηρίου της Ευρωπαϊκής Ένωσης, η προστασία του βιβλίου ως πολιτιστικού αγαθού μπορεί να θεωρηθεί ως επιτακτικός λόγος δημοσίου συμφέροντος, δυνάμενος να δικαιολογήσει μέτρα περιορισμού της ελεύθερης κυκλοφορίας των εμπορευμάτων, υπό την προϋπόθεση ότι τα μέτρα αυτά είναι κατάλληλα προς επίτευξη του επιδιωκόμενου σκοπού και δεν βαίνουν πέραν αυτού που είναι αναγκαίο για την υλοποίησή του». Θέλω να πω, δηλαδή, ότι έχουμε στήριξη, από πλευράς Ευρωπαϊκής Ένωσης, όπως επίσης σε άρθρο των «NEW YORK TIMES», ο Ζίγκμαρ Γκάμπριελ, Αντικαγκελάριο και Υπουργός Οικονομίας της Γερμανίας, έχει επανειλημμένως κάνει δηλώσεις υπέρ της προστασίας την ενιαίας τιμής βιβλίου, την οποία αποκαλεί ο ίδιος «ραχοκοκαλιά του πολιτισμού». Επιπλέον, ο Σύλλογος Γερμανών Εκδοτών Βιβλιοπωλών, με επιστολή που έστειλε στον Υπουργό Ανάπτυξης κ. Σταθάκη, λέει ότι η ενιαία τιμή βιβλίου εφαρμόζεται εδώ και εκατόν πενήντα χρόνια και δεν έχει διακοπεί στη Γερμανία, είναι μια πετυχημένη πρακτική και στη Γερμανία, τόσο οι αρμόδιοι για τη χάραξη της πολιτικής όσο και η κοινωνία στο σύνολό της, συμφωνούν ότι τα βιβλία - όπως είπατε κι εσείς - δεν είναι απλώς ακόμα ένα εμπόρευμα αλλά έχουν ιδιαίτερη πολιτιστική αξία. Είναι σίγουρο, κύριε Υπουργέ, ότι η κατάργηση της ενιαίας τιμής βιβλίου έχει θέσει σε κίνδυνο - όπως είπατε κιόλας - την ύπαρξη ποικιλίας τίτλων - αυτό είναι πάρα πολύ σημαντικό - το εκτεταμένο δίκτυο ανεξαρτήτων βιβλιοπωλείων και επίσης σύμφωνα με μελέτες - έγκυρες θα έλεγα - σε χώρες που καταργήθηκε η ενιαία τιμή βιβλίου, η μέση τιμή των βιβλίων αυξήθηκε και δεν μειώθηκε. Με βάση αυτά, θα έλεγα ότι εάν θέλουμε πραγματικά να προσφέρουμε και να μην εξαφανιστούν τα τελευταία ίχνη βιβλιοπωλείων, που είναι πάρα πολύ ουσιαστικά γιατί η επαφή είναι ουσιαστική και να μην εκχωρηθεί το πολιτιστικό αυτό προϊόν στα σουπερμάρκετ, θα πρέπει να επιταχύνουμε τις διαδικασίες έτσι ώστε σε μικρό χρονικό διάστημα να έχουμε απτά αποτελέσματα. Αναμένω από σας να ενημερώσετε με την πρώτη ευκαιρία και τη Βουλή και τους αρμόδιους που ασχολούνται με τον χώρο του βιβλίου - και είναι ένας πολύ μεγάλος χώρος - για τη σειρά των ενεργειών που έχουμε κάνει και θα κάνουμε και ως Κυβέρνηση, ώστε να φθάσουμε στο επιθυμητό αποτέλεσμα.
Κύριε Υπουργέ, έχετε τον λόγο.
Ευχαριστώ για τις πρόσθετες αυτές πληροφορίες. Τα περισσότερα από αυτά είναι σε γνώση της επιτροπής. Έχουμε μια ισχυρή στήριξη από τέτοιου τύπου δηλώσεις πολλών ευρωπαϊκών χωρών και αυτά όλα θα μπουν στον φάκελο της μελέτης, η οποία θα ετοιμαστεί. Απλώς, ως προς το χρονολόγιο, είναι το περίφημο ερώτημα: Πότε θα γίνει η συζήτηση σχετικά με την αναθεώρηση της εργαλειοθήκης του ΟΟΣΑ; Τι από την εργαλειοθήκη του ΟΟΣΑ σηκώνει αναθεώρηση; Είμαστε εντός προθεσμιών ότι βάλαμε ότι αυτό το θέμα πρέπει να συζητηθεί. Από εκεί και πέρα, θα κάνουμε ό,τι μπορούμε σε επίπεδο επιτάχυνσης, ώστε αυτό να περάσει εκεί και να γίνει η αντίστοιχη συζήτηση και η μελέτη βεβαίως στο ταχύτερο χρονικό διάστημα. Η μελέτη καθαυτή δεν θα πάρει πάρα πολύ χρόνο. Θα γίνει μεν με προκήρυξη για λόγους αδιάβλητους και με προδιαγραφές σωστές και κοινά αποδεκτές, αλλά από εκεί και πέρα, επειδή το θέμα είναι ευρέως γνωστό, έχει συζητηθεί πολύ και υπάρχουν όλα αυτά τα επιχειρήματα που λέτε, πιστεύω ότι η μελέτη θα πάρει σχετικά μικρό χρονικό διάστημα για να ολοκληρωθεί και να παρουσιαστεί. Άρα είμαστε - αν θέλετε - και σε επικοινωνία όλοι μαζί, γιατί πολύ σωστά δεν είναι θέμα ΣΥΡΙΖΑ αυτό, νομίζω ότι όλες οι πολιτικές δυνάμεις εδώ το στηρίζουν, όπως το στηρίζουν και πολλές ευρωπαϊκές χώρες, όπως είπατε. Με αυτή την έννοια ευελπιστούμε ότι θα πάει καλά το θέμα. Ευχαριστώ.
Ευχαριστούμε. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.21΄ λύεται η συνεδρίαση για αύριο, ημέρα Τρίτη 18 Οκτωβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: σύμφωνα με την ημερήσια διάταξη που έχει διανεμηθεί.